
Referitor la carte 


Thorwald Dethlefsen şi Ruediger Dahlke, psiholog umanist, respectiv medic, 
ne arată prin această operă remarcabilă o cale înspre o înțelegere mai profundă 
a bolii. Pentru autori nu există diferite boli, mai mult sau mai puțin curabile, ci 
o singură boală, indivizibil legată de starea de „a nu se simţi bine” a omului, 
şi care nu face decât să se manifeste în tablouri clinice diferite. Această boală 
îl însoţeşte pe om de-a lungul vieţii sale, sfârşind în final prin moarte. Ea 
aparține de viață aşa cum aerul ține de respirație şi este un semn al faptului 
că omul trăieşte în tensiuni ale căror simptome nu pot fi îndepărtate, sau sunt 
îndepărtate cel mult pentru scurtă vreme prin medicamente şi operaţii. Toate 
bolile noastre fizice şi psihice sunt în ultimă instanță doar simptome care ne 
intermediază mesaje valoroase din domeniul sufletesc. 

Cuvânt înainte 


Această carte este incomodă, pentru că-i oferă omului un 
alibi pentru problemele sale nerezolvate, acesta fiind boala. Noi 
vrem să arătăm că bolnavul nu este o victimă nevinovată a unor 
imperfecțiuni ale naturii, ci însuși autorul ei. Cu aceasta nu avem 
în vedere substanţele nocive din lumea înconjurătoare, civilizaţia, 
viața nesănătoasă sau alte „vini” cunoscute, ci vrem să aducem în 
prim plan aspectul metafizic al faptului de a fi bolnav. Din acest 
punct de vedere simptomele se dovedesc a fi forme de expresie 
corporală a conflictelor psihice, şi prin simbolistica lor ele sunt în 
măsură să dezvăluie problema fiecărui pacient. 

În prima parte a acestei cărți sunt expuse premisele teoretice 
şi o filozofie a bolii. 

Recomandăm insistent ca această primă parte să fie citită 
cu grijă şi în amănunt, eventual chiar de mai multe ori, înainte 
de a se aborda partea a doua. Această carte poate fi considerată o 
continuare sau chiar o exegeză a ultimei noastre cărți «Destinul 
ca şansă», deşi noi ne-am străduit să conferim acestei noi cărți un 
caracter unitar. Cu toate acestea, considerăm lectura cărții «Destinul 
ca şansă» ca fiind o bună premisă sau completare a acestei cărți, în 
special atunci când înțelegerea părții teoretice prezintă dificultăți. 

În partea a doua sunt expuse cele mai frecvente boli în 
manifestarea lor simbolică, fiind interpretate ca forme de expresie 
a unor probleme psihice. Registrul cu simptomele individuale 
prezentat la sfârşitul cărții, oferă cititorului posibilitatea de a găsi 
la nevoie, rapid, un anumit simptom. Cu toate acestea, intenția 
noastră este de a aduce cititorului, prin interpretările oferite, un nou 
mod de a vedea lucrurile, care să-i ofere posibilitatea să recunoască 
şi să deducă el însuşi sensul şi semnificaţia simptomelor. 

Totodată am folosit tema bolii ca motiv pentru multe teme 
ezoterice şi de concepţie asupra lumii, a căror valabilitate depăşeşte 
cadrul strict al bolii. Cartea aceasta nu este dificilă, dar ea nu este 

nici atât de simplă sau de banală pe cât ar putea părea acelora care 
nu ne înțeleg conceptele. Cartea aceasta nu este „ştiințifică”, pentru 
că îi lipseşte o „expunere ştiinţifică”. Ea a fost scrisă pentru oamenii 
care sunt pregătiți să parcurgă o cale în loc să stea la marginea 
drumului omorându-și timpul cu jongleria vorbăriei lipsite de 
responsabilitate. Oamenii al căror ţel este iluminarea nu au timp 
de ştiinţă — ei au nevoie de cunoaştere. Această carte se va izbi de 
foarte multă rezistență — dar noi sperăm că ea va ajunge şi la acei 
oameni (mulți sau puţini) care vor să o folosească drept mijloc 
ajutător pe drumul lor. Numai pentru aceşti oameni am scris-o! 


Miinchen, februarie 1983 Autorii 


PARTEA |] 


Premise teoretice 
pentru înţelegerea bolii 
şi a vindecării 


A 
Boală şi simptome 


Rațiunea omenească 
Nu poate cuprinde adevărata învățătură. 
Dar dacă vă îndoiți 
Şi nu înţelegeți, 
Puteţi discuta cu drag cu mine. 


Yoka Daishi «Shodoka» 


răim într-un timp în care medicina modernă prezintă 

încontinuu laicului uluit noi mărturii ale posibilităților 
şi capacităţilor ei, care ajung până la granița miracolelor. Însă, în 
acelaşi timp, se aud tot mai tare şi vocile acelora care îşi formulează 
neîncrederea fundamentală față de această medicină modernă — 
care poate face aproape totul. Tot mai mare devine numărul acelora 
care acordă mai multă încredere metodelor parțial foarte vechi, 
parțial moderne ale terapiei naturiste, sau ale medicinii homeopate, 
decât metodelor medicinii noastre universitare. Există o mulțime 
de puncte de plecare pentru critică — efecte secundare, deplasarea 
simptomelor, lipsa de umanism, explozia costurilor şi multe altele 
— totuşi esențialmente mai interesante decât obiectele criticii este 
apariţia criticii în sine, pentru că, înainte de a face o critică rațional 
obiectivă, ea izvorăşte din sentimentul difuz că ceva nu mai este în 
ordine, şi că drumul abordat nu ar mai conduce la țelul sperat, în 
ciuda sau tocmai din cauza aplicării sale consecvente în practică. 
Aceste sentimente neplăcute față de medicină sunt resimţite în 
comun de foarte mulți oameni — inclusiv de mulți medici tineri. 
Totuşi, această comunitate se pierde rapid atunci când încep să 
se prezinte noi căi alternative de soluţionare a problemelor. Căci 
atunci unii văd salvarea în socializarea medicinii, alţii în înlocuirea 
chimioterapiei cu remedii naturale şi vegetale. Pe când unii văd 
soluția tuturor problemelor în cercetarea radiațiilor pământului, 
alţii jură pe homeopatie. Acupunctorii şi cercetătorii focarelor de 
infecţii solicită ca privirea medicală să se întoarcă de la nivelul 
morfologic spre nivelul energetic al proceselor corporale. Dacă se 
reunesc toate strădaniile şi metodele extrauniversitare, se ajunge 
să se vorbească cu drag despre o medicină holistică, articulând în 

felul acesta strădania ca pe lângă deschiderea față de multiplicitatea 
metodelor să nu se piardă în primul rând din vedere omul întreg, ca 
unitate trup-suflet. Faptul că medicina universitară a pierdut omul 
din vedere a fost recunoscut între timp de aproape oricine. Înalta 
specializare şi analiza conceptelor fundamentale ale cercetării au 
dus în mod inevitabil, în paralel cu o cunoaştere tot mai exactă şi 
mai amănunțită a detaliilor, la pierderea din vedere a întregului. 

Dacă vom considera mişcările şi discuţiile cu adevărat 
înviorătoare existente la ora actuală în medicină, frapează curând 
faptul că discuţiile se limitează la diferite metode şi la funcționarea 
acestora, ca şi cât de puțin se discută despre teoria, respectiv 
filozofia medicinii. E drept că medicina trăieşte într-o mare măsură 
dintr-o activitate concretă practică, totuşi în fiecare activitate se 
exprimă — conştient sau inconştient — filozofia care stă la baza ei. 
Medicina modernă nu eşuează tocmai din cauza posibilităților ei 
de acțiune, cât din cauza imaginii despre lume pe care şi-a clădit — 
adesea în tăcere şi fără a reflecta — acțiunile ei. Medicina eşuează 
din cauza filozofiei ei — sau, mai exact formulat, din cauza lipsei 
unei filozofii. Tratamentele medicale s-au orientat până acum 
numai pe principii de funcţionalitate şi eficiență; lipsa oricărui 
aspect de conținut aducându-i în final critica de a fi „inumană”. 
E drept că această lipsă de umanitate se exteriorizează în multe 
situații concrete, dar problema nu poate fi soluționată prin alte 
modificări funcţionale ale acestei situații. Multe simptome arată că 
medicina este bolnavă. Şi la fel de puţin ca orice alt pacient poate 
fi vindecată şi „pacienta medicină” prin leacuri băbeşti aplicate 
simptomelor. Totuşi, majoritatea criticilor medicinii tradiţionale şi 
ai adepților terapiilor alternative preiau cu o certitudine de la sine 
înțeleasă imaginea despre lume şi țelurile medicinii tradiționale, 
implicându-și întreaga lor energie exclusiv pe modificarea formelor 
(a metodelor). 

În această carte vrem să ne ocupăm din nou de problema bolii 
şi a vindecării. În acest scop nu vom prelua în niciun caz valorile 
obişnuite, transmise prin tradiție, şi considerate de mulți funda- 
mentale şi, de aceea, de necombătut în acest domeniu. Această 

atitudine face, în orice caz, ca intenţia noastră să devină dificilă 
şi periculoasă, pentru că noi nu putem evita să luăm în discuţie, 
fără cruţare, chiar şi domeniile considerate în mod colectiv a fi 
tabu. Ne este clar că în felul acesta facem un pas care precis nu 
este următorul pas pe care-l va face medicina în dezvoltarea ei. Cu 
aceste considerații vom sări peste un număr de paşi care aşteaptă 
să fie parcurşi de către medicină, şi a căror înţelegere profundă 
va furniza abia premisele de a urmări conţinutul conceptelor 
prezentate în această carte. De aceea, prin expunerea de faţă noi nu 
avem în vedere evoluţia colectivă a medicinii, ci ne adresăm acelor 
individualități ale căror posibilități personale de înțelegere preced 
întrucâtva dezvoltarea colectivă (cam leneşă). 

Procesele funcționale nu au niciodată un sens în sine. Sensul 
unui eveniment rezultă abia din interpretarea lui, care ne permite 
să-i vedem semnificaţia. Aşa, de exemplu, urcarea unei coloane de 
mercur într-un tub de sticlă considerat izolat, este total lipsită de 
sens; abia atunci când interpretăm acest proces ca expresie a unei 
modificări de temperatură, el devine plin de semnificaţie. Atunci 
când oamenii vor înceta să interpreteze evenimentele din această 
lume, respectiv propriul lor destin, existenţa lor se va cufunda în 
lipsă de sens şi lipsă de semnificație. Pentru a putea interpreta 
ceva este nevoie de un cadru de referință care să fie situat în afara 
nivelului în care se manifestă ceea ce trebuie interpretat. Astfel, 
procesele din această lume materială şi formală pot fi explicate 
numai dacă se aplică un sistem de referință metafizic. Şi abia când 
lumea vizibilă a formelor „devine simbol” (Goethe), devine pentru 
om plină de sens şi semnificaţie. La fel cum sunt literele şi cifrele 
purtătorii formali ai ideii care se află dincolo de ele, tot ceea ce este 
vizibil, tot ceea ce este concret şi funcțional este exclusiv expresia 
unei idei, şi cu aceasta intermediarul înspre ceva invizibil. Putem 
numi pe scurt aceste două domenii: formă şi conținut. Conţinutul 
se exprimă în formă, și în felul acesta forma devine plină de 
sens, de semnificație. Literele care nu mijlocesc idei şi nu au 
însemnătate, rămân pentru noi goale şi lipsite de sens. lar această 
situație nu poate fi modificată nici de cea mai exactă analiză a 

semnelor. Această legătură este limpede şi poate fi înțeleasă de 
oricine, şi în artă. Valoarea unei picturi nu se întemeiază nici pe 
calitatea pânzei şi nici pe cea a culorilor, căci părțile componente 
materiale ale tabloului sunt exclusiv purtătorii şi mijlocitorii unei 
idei existente ca imagine lăuntrică în artist. Pânza şi culorile fac 
posibilă devenirea vizibilă a ceea ce ar rămâne altfel invizibil, şi 
devin astfel expresia fizică a unui conținut metafizic. 

Aceste exemple simple au constituit încercarea de a crea 
punți de înțelegere pentru metoda acestei cărți, şi de a considera 
temele „boală” şi „vindecare” în sensul interpretării lor. Cu 
aceasta părăsim în mod neechivoc şi intenționat ținutul „medicinii 
ştiinţifice”. Noi nu avem nicio pretenţie de „caracter ştiinţific”, 
deoarece punctul nostru de plecare este cu totul altul — de unde 
rezultă în consecință că argumentele sau critica ştiinţifică nu 
vor putea ataca niciodată modul nostru de considerare. Părăsim 
intenționat cadrul ştiinţific, pentru că acesta se limitează la nivelul 
funcţional, împiedicând totodată ca sensul şi semnificaţia să devină 
transparente. Un asemenea procedeu nu se adresează raționaliştilor 
şi materialiştilor înveterați, ci acelor oameni care sunt dispuşi să 
urmeze căile întortocheate, şi în niciun caz întotdeauna logice ale 
conştienței omeneşti. Mijloace bune de ajutor pentru o asemenea 
călătorie prin sufletul omenesc sunt gândirea imaginativă, fantezia, 
asocierile, ironia şi un simţ pentru temeiurile şi fundalul limbajului. 
Calea pe care o propunem noi necesită — şi asta nu în ultimul rând 
— capacitatea de a suporta paradoxurile şi ambivalența, fără nevoia 
de a ajunge cu necesitate la univocitate, prin distrugerea unuia 
dintre poli. 

În medicină, ca şi în limbajul popular, se vorbeşte despre cele 
mai diferite boli. Această neglijență lingvistică arată foarte limpede 
neînţelegerea larg răspândită care stă la baza conceptului de boală. 
Boala este un cuvânt care de fapt poate fi folosit numai la singular 
— pluralul de boli fiind la fel de lipsit de sens ca şi forma de plural 
a cuvântului sănătate: sănătăți. Boala şi sănătatea sunt concepte 
singulare, deoarece se referă la forma stării omeneşti şi nu la organe 
sau părţi ale corpului, aşa cum se obișnuiește în actuala accepțiune 

a limbajului. Corpul nu este niciodată bolnav sau sănătos, deoarece 
în el ajung să se exprime exclusiv informaţiile conştienţei. Corpul 
nu face nimic din sine însuşi, lucru de care se poate convinge oricine 
prin observarea unui cadavru. Corpul unui om viu îşi datorează 
funcţiile celor două instanțe imateriale, pe care noi le numim în 
majoritatea cazurilor conştiență (suflet) şi viață (spirit). Conştienţa 
reprezintă în această accepție informaţia care se manifestă în corp 
şi care este transpusă în sfera vizibilului. Conştienţa se raportează 
la corp aşa cum se raportează un program de radio la cel care 
îl recepționează. Și deoarece conştiența reprezintă o calitate 
imaterială, de sine-stătătoare, ea nu este, desigur, un produs al 
corpului, şi nici nu depinde de existența acestuia. 

Orice s-ar petrece în corpul unei ființe constituie expresia 
unei informaţii corespunzătoare, respectiv condensarea unei 
imagini corespunzătoare (termenul grecesc pentru imagine este 
eidolon, corespunzând astfel şi conceptului de „idee”). Dacă pulsul 
şi inima urmează un anumit ritm, temperatura corpului se menţine 
la o valoare constantă, glandele secretă hormoni sau formează 
antigene, aceste tuncțiuni nu pot fi explicate pornind de la materie, 
ci ele sunt întru totul dependente de informaţia corespunzătoare al 
cărei punct de plecare se află în conştiență. Atunci când diversele 
funcțiuni corporale colaborează într-un anumit mod, ia naştere un 
model pe care noi îl resimţim a fi armonios şi, de aceea, îl numim 
sănătate. Dacă o funcţiune deviază, ea afectează mai mult sau mai 
puţin armonia întregului, şi atunci vorbim despre boală. 

Boala înseamnă aşadar părăsirea unei armonii, respectiv 
punerea în discuție a unei ordini până atunci echilibrate (vom 
vedea mai târziu că privită dintr-un alt punct de vedere, boala 
reprezintă de fapt restabilirea unui echilibru). Însă distrugerea 
armoniei are loc în conştienţă, la nivelul informaţiei, şi se arată 
doar în corp. Corpul este cu aceasta doar nivelul reprezentării 
sau al manifestării conştienţei, şi deci şi al tuturor proceselor şi 
modificărilor ce se desfăşoară în conştiență. Aşa cum întreaga lume 
materială constituite doar scena pe care ia ființă jocul arhetipurilor, 


17 


care devine astfel simbol, în mod analog corpul material este scena 
pe care tind să se exprime imaginile conştienţei. lar dacă omul 
ajunge la dezechilibru în conştiența sa, acest lucru devine vizibil şi 
poate fi vieţuit în corpul său ca simptom. De aceea, este irelevant 
să se afirme că un corp ar fi bolnav — bolnav poate fi întotdeauna 
numai omul — numai că faptul de a fi bolnav se manifestă în corp 
ca simptom (atunci când se joacă o tragedie, nu scena este tragică, 
ci piesa!) 

Există multe simptome — dar ele reprezintă toate expresia 
unuia şi aceluiaşi proces, pe care noi îl numim boală, şi care se 
desfăşoară mereu în conştiența unui om. Aşa cum corpul nu poate 
trăi fără conştienţă, el nu poate deveni nici „bolnav” fără conştienţă. 
În acest loc trebuie să devină limpede şi faptul că noi nu preluăm 
actuala împărţire obişnuită în boli somatice, psihosomatice, psihice 
şi spirituale. Căci aceste concepte sunt mai degrabă potrivite să 
împiedice înțelegerea bolilor, decât să o faciliteze. 

Modul nostru de considerare corespunde întrucâtva modelului 
psihosomatic, totuşi cu diferenţa că noi folosim examinarea tuturor 
simptomelor, şi nu facem nicio excepție în acest sens. Diferenţa 
„somatic” / „psihic” poate fi realizată în cel mai bun caz la nivelul 
la care se manifestă un simptom — dar este inutilizabilă pentru 
a localiza boala. Conceptul antic de maladii spirituale induce 
complet în eroare, deoarece spiritul nu poate fi niciodată bolnav 
— mai degrabă este vorba în această privinţă exclusiv de simptome 
care se manifestă la nivel psihic, adică în conștiența unui om. 

Astfel, noi vom încerca să dezvoltăm aici o imagine unitară a 
bolii, care să stabilească diferența dintre somatic şi psihic cel mult 
la nivelul dominant pe care se exprimă simptomul. 

Prin diferențierea conceptuală între boală (nivelul conştienței) 
şi simptom (nivelul corporal), consideraţiile noastre asupra maladiei 
se deplasează cu necesitate de la obişnuita analiză a stării corporale la 
considerarea, încă deloc obişnuită în acest context, a nivelului psihic. 
Noi procedăm deci ca un critic, care nu încearcă să îmbunătățească 
o piesă de teatru proastă prin analiza şi modificarea culiselor, a 
rechizitelor şi a actorilor, ci care are în vedere însăşi piesa. 

Dacă în corpul unui om se manifestă un simptom, acesta 
atrage (mai mult sau mai puţin) atenţia asupra lui, întrerupând 
în felul acesta brusc continuitatea de până atunci a căii vieţii. Un 
simptom este un semnal care dirijează atenţia, interesul şi energia 
asupra sa, punând de aceea sub semnul întrebării mersul obişnuit 
de până atunci. Un simptom ne constrânge să-i dăm atenţie — fie că 
o vrem, fie că nu o vrem: noi resimţim această întrerupere venită 
ca din afară drept tulburare şi, de aceea, de cele mai multe ori 
avem un singur țel: acela de a face să dispară elementul deranjant 
(dereglarea). Omul nu vrea să se lase deranjat — şi, de aceea, începe 
lupta împotriva simptomului. Dar şi lupta înseamnă preocupare 
şi îndreptare a atenției în această direcție — şi astfel simptomul 
reuşeşte să ne facă să ne preocupăm de el. 

Începând de la Hipocrate, medicina încearcă să convingă 
bolnavul că un simptom ar fi un eveniment mai mult sau mai puțin 
întâmplător, a cărui cauză trebuie căutată în procesele funcţionale 
pe care medicina se străduieşte foarte mult să le cerceteze. Medicina 
universitară evită cu grijă interpretarea simptomului, condamnând 
în felul acesta atât simptomul cât şi boala la lipsă de însemnătate. 
Dar în felul acesta, semnalul îşi pierde funcţia sa propriu-zisă — iar 
simptomele devin semnale fără însemnătate. 

Pentru clarificare, să folosim o comparaţie: o maşină are 
diferite lămpi de control pe tabloul de bord, care se aprind numai 
atunci când vreuna din funcțiile importante ale maşinii nu mai 
funcţionează aşa cum trebuie. Dacă în timpul unei călătorii se 
aprinde, într-un caz concret, un astfel de beculeţ, nu ne vom bucura 
în niciun caz de aceasta. Ne vom simţi determinaţi de acest semnal 
să ne întrerupem călătoria. În ciuda neliniştii noastre fireşti, ar fi 
însă aberant să ne supărăm pe beculeţ; căci, la urma urmei, el ne 
informează despre un proces pe care altfel nu l-am fi putut percepe 
atât de repede, deoarece el se desfăşoară într-un domeniu „invizibil” 
pentru noi. Astfel încât noi luăm aprinderea beculețului drept 
imboldul de a chema un mecanic auto cu scopul ca, după intervenția 
acestuia, beculeţul să nu mai lumineze, şi noi să ne putem continua 

liniştiţi drumul. Totuşi, noi am fi foarte mânioşi dacă mecanicul ar 
împlini acest țel, exclusiv prin îndepărtarea beculețului. E drept că 
în acest caz beculeţul nu ar mai arde — ceea ce şi voiam de fapt — dar 
calea care a dus la acest rezultat este prea superficială pentru noi. 
Căci noi considerăm că este mai important să se rezolve procesul 
care a dus la aprinderea beculeţului, în loc să îndepărtăm becul 
aprins. Însă pentru aceasta trebuie să ne desprindem privirea de 
pe beculeţ şi să o îndreptăm înspre domeniile aflate în spatele său, 
pentru a putea afla ce anume nu este în ordine. Beculeţul aprins 
voia să fie exclusiv un indicator şi să ne determine să ne punem 
întrebări. 

Ceea ce a fost în acest exemplu beculeţul de control, este 
în cazul temei noastre simptomul. Ceea ce se manifestă în corpul 
nostru drept simptom este expresia vizibilă a unui proces invizibil, 
care doreşte să ne întrerupă prin funcţia sa de semnal calea noastră 
de până acum, indicându-ne că ceva nu este în ordine, pentru a 
ne determina să ne punem întrebări. Şi aici ar fi aberant să ne 
supărăm pe simptom, şi de-a dreptul absurd să vrem să decuplăm 
simptomul, făcându-i manifestarea imposibilă. Simptomul nu 
trebuie împiedicat să se manifeste, ci trebuie să nu mai fie necesar 
ca el să se manifeste. Pentru aceasta trebuie în orice caz să ne 
întoarcem şi aici privirea de la simptom, și să o cufundăm mai 
adânc, dacă vrem să învăţăm să înțelegem ce anume vrea să ne 
indice simptomul. 

Dar problema medicinii tradiționale constă în incapacitatea 
de a face acest pas — pentru că ea este prea fascinată de simptom. 
Şi, de aceea, ea stabileşte o identitate între simptom şi boală, ceea 
ce înseamnă că nu poate separa forma de conţinut. 

Astfel, ea tratează cu multă cheltuială şi o capacitate 
tehnică remarcabilă, organe şi părți ale corpului — dar niciodată 
omul bolnav. Se urmăreşte scopul de a putea cândva împiedica 
apariţia tuturor simptomelor, fără a analiza această idee în privința 
posibilităţii împlinirii sale şi a sensului sau lipsei de sens pe care 
o are. Este uluitor cât de puțin reuşeşte realitatea să deziluzioneze 
vânătoarea euforică a acestui scop. În fond, numărul bolnavilor nu 

a scăzut nici măcar cu o fracțiune dintr-un singur procent, începând 
de la apariţia aşa-numitei medicini ştiinţifice moderne. Există 
dintotdeauna la fel de mulți bolnavi — numai simptomele s-au 
schimbat. Se încearcă să se înceţoşeze această realitate zguduitoare 
prin statistici care se referă numai la anumite grupe de simptome. 
Aşa, de exemplu, se vesteşte cu mândrie victoria asupra maladiilor 
infecțioase, fără a menţiona simultan ce simptome au crescut în 
acelaşi interval temporal ca importanţă şi frecvenţă. 

O astfel de analiză va fi cinstită numai atunci când în locul 
simptomelor va fi considerat „faptul de a fi bolnav în sine” — care 
nu a scăzut până acum, şi nu va scădea cu siguranţă nici în viitor. 
Faptul de a fi bolnav îşi are rădăcinile la fel de adânci ca şi moartea 
în existența omenească, şi nu se lasă îndepărtat din lume cu câteva 
trucuri funcționale inofensive. Dacă boala şi moartea ar putea fi 
înțelese în măreţia şi demnitatea lor, s-ar putea vedea de pe acest 
fundal cât de hilare sunt strădaniile noastre hibride de a le combate 
cu forțele noastre. Desigur că oamenii se pot proteja de o asemenea 
deziluzie, coborând boala şi moartea la nivelul de simple funcțiuni, 
pentru a putea crede în felul acesta în propria măreție şi deplinătate 
a puterii. 

Să rezumăm încă o dată: boala este o stare a omului care 
indică faptul că omul nu mai este în ordine, respectiv în armonie în 
conştiența sa. Această pierdere a echilibrului interior se manifestă 
în corp ca simptom. Deci simptomul este semnal şi purtător de 
informație, căci el întrerupe prin apariţia sa decurgerea de până 
acum a vieții noastre, obligându-ne să-i dăm atenţie. Simptomul 
ne semnalizează faptul că noi suntem bolnavi ca oameni, ca ființe 
sufleteşti, adică am ieşit din echilibrul forțelor noastre sufleteşti 
lăuntrice. Simptomul ne informează despre faptul că ceva ne 
lipseşte. „Ce vă lipseşte?” era întrebat mai înainte bolnavul — deşi 
acesta răspundea mereu cu ceea ce avea în plus: „Am dureri”. Astăzi 
s-a trecut la întrebarea: „Ce aveţi?” Aceste două maniere polare de 
a întreba „Ce vă lipseşte?” şi „Ce aveţi?” sunt foarte concludente 
la o examinare mai atentă. Amândouă sunt potrivite pentru bolnav. 

Unui bolnav îi lipseşte întotdeauna ceva, şi anume în conştiență 
— căci dacă nu i-ar lipsi nimic, el ar fi sănătos”, adică întreg şi 
desăvârşit. Dacă îi lipseşte totuşi ceva pentru a fi sănătos atunci 
este ne-sănătos (ne-întreg), bolnav. Această stare de a fi bolnav 
se manifestă în corp prin simptom. Astfel încât ceea ce are 
bolnavul este expresie a faptului că ceva îi lipseşte. Îi lipseşte 
din conştiență şi, de aceea, prezintă un simptom corporal. 

Dacă un om a înţeles diferența dintre boală şi simptom, 
atitudinea sa fundamentală şi raportul său cu boala se modifică 
rapid. El nu mai consideră simptomul ca fiind cel mai mare duşman 
al său, a cărei combatere şi nimicire să fie țelul său cel mai înalt, 
ci descoperă în simptom un partener care îl poate ajuta să găsească 
ceea ce îi lipseşte şi să învingă în felul acesta boala propriu- 
zisă. Acum simptomul devine un fel de învățător care ne ajută 
să ne îngrijim de propria noastră evoluţie şi de devenirea noastră 
conştientă şi care poate dovedi şi multă severitate şi duritate atunci 
când noi nu dăm atenţie acestei legi supreme. Boala are un singur 
țel: acela de a ne face să devenim sănătoşi. 

Simptomul ne poate spune ce ne mai lipseşte încă pe acest 
drum — ceea ce presupune ca noi să înțelegem limbajul simptomelor. 
Sarcina acestei cărți este aceea de a reînvăţa limbajul simptomelor. 
Spunem a reinvăța, deoarece acest limbaj a existat dintotdeauna, 
şi, de aceea, el nu trebuie născocit, ci exclusiv re-găsit. Limbajul 
nostru este psihosomatic, ceea ce înseamnă că el cunoaşte raportul 
dintre corp şi suflet. Dacă învăţăm să ascultăm din nou această 
calitate dublă a limbajului nostru, atunci vom auzi foarte curând 
simptomele vorbind, şi le vom putea şi înțelege. Simptomele noastre 
au să ne spună mai multe lucruri, şi anume lucruri mai importante 
decât ne spun semenii noştri, pentru că ele sunt partenerii noştri 
intimi, aparţin întru totul de noi şi sunt singurele care ne cunosc 
cu adevărat. 

În felul acesta se creează în orice caz o onestitate, care nu 
este uşor de suportat. Cel mai bun prieten al nostru nu ar îndrăzni 
niciodată să ne spună adevărul atât de crud şi cinstit în față, cum 


1 În limba germană, „Jiei?” înseamnă: sănătos, vindecat, întreg, teafăr, nevătămat (n. tr.) 

o fac aceste simptome. De aceea, nu este nicio mirare că noi 
am uitat limbajul simptomelor — căci lipsa de sinceritate este 
întotdeauna mai plăcută! Însă prin faptul de a nu asculta şi de a nu 
înțelege, simptomele nu dispar. Într-un fel, noi ne preocupăm cu 
ele. Dacă îndrăznim să le ascultăm şi să intrăm în comunicare cu 
ele, ele devin pentru noi un învățător onest pe calea spre adevărata 
vindecare. Prin aceea că ne spun ce ne lipseşte într-adevăr, prin 
faptul că ne familiarizează cu tema pe care trebuie să ne-o integrăm 
în mod conştient, ele ne oferă şansa ca prin procesul de învăţare 
şi devenire conştientă, simptomele să devină inutile în sine. Prin 
procesele de învăţare şi devenire conştientă, simptomele încetează 
să se manifeste. 

În aceasta constă diferența între a lupta împotriva bolii şi 
transmutarea bolii. Vindecarea constă exclusiv în transmutarea 
bolii, şi niciodată în învingerea simptomului, pentru că vindecarea 
presupune deja, în accepţia limbajului, ca omul să devină sănătos, 
adică întreg, desăvârşit (faptul că adjectivul „întreg” nu permite 
un grad de comparare, un superlativ, semnifică de fapt apropierea 
de întreg). Vindecarea înseamnă întotdeauna o apropiere de 
sănătate, de acel întreg al conştienţei care se numeşte şi iluminare. 
Vindecarea are loc prin încorporarea a ceea ce lipseşte şi, de 
aceea, nu este posibilă fără o extindere a conştienţei. Boala şi 
vindecarea sunt concepte pereche, concepte duale, care se referă 
numai la conştiență şi care nu sunt aplicabile corpului — un corp nu 
poate fi nici bolnav, nici sănătos. În el se pot oglindi doar stările 
corespunzătoare de conştiență. 

Abia în acest punct s-ar putea aborda o eventuală critică 
a medicinii tradiționale. Ea vorbeşte despre vindecare fără să 
dea atenţie acelui nivel, care este singurul la care este posibilă 
vindecarea. Nu este intenția noastră să criticăm tratamentele 
medicinii, atât timp cât ea nu leagă de aceste tratamente şi pretenția 
de vindecare. Tratamentele medicale se limitează la măsuri pur 
funcționale, şi ca atare ele nu sunt nici bune, nici rele, ci intervenţii 

posibile la nivel material. La acest nivel medicina este într-o 
anumită măsură uluitor de bună, şi a condamna întru totul metodele 
ei constituie un pas pe care fiecare îl poate face pentru sine, dar 
care nu trebuie făcut niciodată pentru alții. Căci dincolo de asta se 
află următoarea problemă: în ce măsură este omul matur să încerce 
să modifice lumea prin măsuri funcționale, sau în ce măsură un 
asemenea procedeu apare ca iluzoriu pentru el. Cine priveşte un 
joc, nu trebuie neapărat să participe la el (dar nimic nu-l împiedică 
nici să participe!), însă el nu are dreptul să-i oprească pe ceilalți să 
o facă, pentru că, eventual, el însuşi nu mai are nevoie de aşa ceva 
— deoarece, la urma urmei, şi iluzia duce undeva. 

Aşadar, pe noi ne interesează mai puţin ce facem, cât 
conştiența pe care o avem despre ceea ce facem. Cel care a 
înțeles până aici punctul nostru de vedere va putea observa în 
acest loc că noi ne extindem critica asupra medicinii naturiste, 
la fel ca asupra medicinii tradiționale, pentru că şi medicina 
naturistă încearcă să împiedice boala prin măsuri funcționale 
şi să provoace „vindecarea”, făcând apel la o viaţă sănătoasă. 
Filozofia care stă la baza ei este aceeaşi cu cea a medicinii 
tradiționale, numai că metodele sunt mai naturale şi mai puțin 
toxice. (O excepție o constituie homeopatia, care nu face parte 
nici din medicina tradițională, nici din medicina naturistă). 

Calea omului este de la nesănătate la sănătate, de la ncîntreg 
la întreg, desăvârşit — de la boală la vindecare şi sfințire?. Boala 
nu este o dereglare ignorabilă şi neîndrăgită pe cale, ci boala 
însăşi este calea pe care omul se îndreaptă spre sănătate. Cu cât 
considerăm mai conştient acest drum, cu atât mai bine îşi poate el 
atinge țelul. Intenţia noastră nu este de a combate boala, ci de a o 
folosi. Însă pentru a putea face aceasta trebuie să mai înțelegem 
câte ceva. 


2 Vindecarea — „Heilung” şi sfințirea — „Heiligung” au în limba germană aceeaşi rădăcină: 
„Heil (n. tr.) 

Z: 
Polaritate şi unitate 


lisus le spuse: 
Dacă din două veți face una şi dacă lăuntrul îl veți face ca pe exterior şi 
exteriorul ca pe lăuntru, iar ceea ce se află sus va fi ca jos, şi bărbătescul 
şi femeiescul îl reuniți astfel încât bărbătescul să nu mai fie bărbătesc şi 
femeiescul să nu mai fie femeiesc, dacă în locul unui ochi vor fi ochii şi în 
locul unei mâini cealaltă mână şi în locul unei imagini veți putea pune altă 
imagine, atunci veți intra în împărăție. 


Evanghelia după Toma, Log. 22 


N: simţim constrânşi să abordăm şi în această carte o 
temă care a fost deja tratată în «Destinul ca şansă» — 
problema polarităţii. Pe de o parte am dori să evităm o repetare 
plictisitoare, pe de altă parte înţelegerea polarității constituie o 
premisă inevitabilă pentru tot restul parcursului gândirii. La urma 
urmelor, preocuparea cu polaritatea poate fi exagerată, dar ea 
reprezintă totuşi problema centrală a existenţei noastre. 

Spunând eu, omul se delimitează deja de tot ceea ce el resimte 
drept noneu, drept tu — şi cu acest pas omul a devenit captiv al 
polarității. Eul său îl uneşte cu lumea contrariilor, care se scindează 
nu numai în eu şi tu, ci şi în interior şi exterior, femeie şi bărbat, bun 
şi rău, corect şi incorect ş.a.m.d. Egoul omului îi face imposibilă 
perceperea, recunoaşterea sau chiar şi numai reprezentarea, sub o 
formă sau alta, a unităţii sau a întregului. Conştienţa scindează şi 
descompune totul în perechi opuse, pe care noi le viețuim drept 
conflict, în măsura în care ele ne provoacă sau ne solicită să o facem. 
Ele ne constrâng să le diferențiem şi să facem o alegere. Rațiunea 
noastră nu face nimic altceva decât să descompună încontinuu 
realitatea în părți mereu mai mici (analiză), şi să facă diferența 
între părți (capacitate de diferenţiere). Astfel, noi formulăm da 
în privința unui aspect, şi totodată nu opusului său, — căci, după 
cum se ştie, „contrariile se exclud”. Dar cu fiecare nu, cu fiecare 
excludere, cimentăm starea noastră de nesănătate, căci pentru a fi 
sănătoşi — a fi întregi — nu ar trebui să ne lipsească nimic. Probabil 
că aici se poate resimţi deja cât de strâns este legată tema „boală- 
vindecare” de polaritate — şi de fapt putem formula şi mai limpede 
astfel: boala este polaritate, vindecarea este învingerea polarității. 

Dincolo de polaritatea pe care o descoperim ca oameni se 

află unitatea, acel unic atotcuprinzător în care contrariile se 
odihnesc încă nediferenţiate. Acest domeniu al existenței se 
numeşte şi Univers, care prin definiţie include torul. Şi de aceea, 
nu poate exista nimic în afara acestei unități, în afara acestui 
Tot. În Unitate nu există nici modificare, nici transformare şi 
nici evoluție, pentru că Unitatea nu este supusă nici spaţiului 
şi nici timpului. Unitatea atotcuprinzătoare se află în veşnică 
odihnă; ea este existență pură, fără formă şi fără activitate. Ar 
trebui să ne frapeze faptul că toate însuşirile Unităţii trebuie 
formulate la modul negativ, adică faptul că ele exclusiv neagă 
ceva: nonexistență a timpului, nonexistență a spaţiului, lipsă a 
modificării, lipsă a graniţelor, a limitelor. 

Orice afirmaţie pozitivă provine din lumea noastră scindată 
şi de aceea, nu se poate aplica unităţii. De aceea, din punctul de 
vedere al conştienţei noastre polare unitatea apare drept Nimic. 
Această formulare este corectă, deşi ea produce adesea la noi, 
oamenii, asocieri false. În special oamenii vestici reacționează 
în majoritatea cazurilor cu dezamăgire atunci când află, de 
exemplu, că starea de conştiență spre care se tinde în filozofia 
budistă, „nirvana”, nu înseamnă altceva decât nimic (textual: 
stingere). Egoul omului ar dori să aibă mereu câte ceva aflat în 
afara sa, şi înțelege cu cea mai mare neplăcere că trebuie să se 
stingă în final pentru a fi una cu Totul. În Unitate, Totul coincide 
cu Nimicul. Nimicul renunţă la orice manifestare şi delimitare, şi 
se sustrage în felul acesta polarității. Temelia oricărei existențe 
este Nimicul (Ain Soph al cabaliştilor, Tao al chinezilor, Neti- 
Neti al hinduşilor). Este singurul care există cu adevărat, fără 
început şi fără sfârşit, din veşnicie în veşnicie. 

Noiputem indica această Unitate, darnu ne-oputemreprezenta. 
Unitatea este polaritatea polarității şi, de aceea, constrângătoare 
din punct de vedere cognitiv — ea este experimentabilă şi poate 

3 În limba germană, pentru Univers există şi denumirea de AI], care înseamnă Tot (n. tr.) 

fi vieţuită de către om până la un anumit grad, atunci când prin 
anumite exerciții sau tehnici de meditaţie îşi dezvoltă capacitatea 
de a realiza unitatea, cel puţin pentru scurtă vreme, în polaritatea 
conştienţei sale. Cu toate acestea, ea se sustrage mereu descrierii 
lingvistice sau analizei cognitive, pentru că gândirea noastră are 
nevoie de polaritate ca premisă. Cunoaşterea nu este posibilă fără 
polaritate, fără scindarea în subiect şi obiect, în cunoscător şi obiect 
cunoscut. În Unitate nu există cunoaştere, ci numai existență. În 
unitate încetează orice dor, orice voinţă şi strădanie, orice mişcare, 
pentru că nu există ceva exterior înspre care să se poată tinde. Este 
vechiul paradox că numai în Nimic poate fi găsită plenitudinea. 

Să ne îndreptăm acum din nou înspre domeniul care poate 
fi experimentat de noi cu certitudine. Avem cu toţii o conştiență 
polară care se îngrijeşte de faptul ca lumea să ne apară drept 
polară. Este important să realizăm că nu lumea este polară, ci 
conştiența noastră prin care experimentăm lumea. Să considerăm 
legile polarităţii pe un exemplu concret cum este respirația, care 
intermediază omului experienţa fundamentală a polarității. Fluxul 
inspirator şi cel expirator alternează continuu, constituind astfel 
un ritm. Dar ritmul nu este altceva decât continua alternanță dintre 
doi poli. Ritmul este modelul fundamental al oricărei vieți. Acelaşi 
lucru este avut în vedere de fizică prin afirmaţia că toate fenomenele 
se reduc la oscilații. Dacă se distruge ritmul, se distruge viaţa. Căci 
viața este ritm. Cine evită să expire, nu va mai putea inspira. De 
aici vedem că fluxul inspirator trăieşte din fluxul expirator şi că 
el nu ar fi capabil de existenţă fără polul opus lui. Un pol trăieşte 
din celălalt. Dacă îndepărtăm unul dintre poli, dispare şi celălalt. 
Tot aşa, electricitatea se naşte ca tensiune între doi poli — dacă 
îndepărtăm un pol, dispare şi electricitatea. 

Aveţi alăturat binecunoscuta imagine şaradă-enigmă, cu 
jutorul căreia fiecare poate resimţi pe sine însuşi, foarte bine, 
sroblema polarităţii. În acest caz polaritatea este: prim plan / 
'undal, sau mai concret: profiluri / vază. Ce anume percep eu din 
sele două posibilități depinde de ce anume consider eu drept fundal: 
suprafața albă sau pe cea neagră. Dacă interpretez suprafața neagră 
irept fundal, suprafaţa albă va apărea drept prim-plan, şi eu voi 
redea o vază. Această percepţie se basculează dacă iau suprafața 
ubă drept fundal, căci atunci voi vedea suprafața neagră în prim- 

plan, şi voi vedea două chipuri din profil. La acest joc optic este 
interesant să observăm ce se petrece în noi, dacă lăsăm percepția 
să basculeze alternativ într-o direcţie sau alta. Cele două elemente 
ale tabloului vază / profiluri există simultan în imagine, dar îl 
constrâng pe observator să ia o decizie în sensul „ori / ori”. Ori 
vedem vaza, ori vedem profilurile. Noi putem percepe cele două 
aspecte ale imaginii în cel mai bun caz succesiv una după cealaltă, 
dar este foarte dificil să le percepem simultan pe amândouă şi să le 
acordăm aceeaşi valoare. 

Acest joc optic este o punte bună înspre înțelegerea polarității. 
În această imagine polul negru este dependent de polul alb, şi 
viceversa. Dacă se îndepărtează unul dintre poli (indiferent care, cel 
alb sau cel negru), întreaga imagine cu cele două aspecte dispare. 
Şi în acest caz negrul trăieşte din alb, respectiv primplanul din 
fundal, aşa cum trăieşte inspirația din expiraţie, sau polul pozitiv al 
curentului electric, din cel negativ. Această dependenţă reciprocă 
dintre două contrarii ne arată că dincolo de orice polaritate există în 
mod evident o unitate, pe care noi, oamenii, cu conştienţa noastră, 
nu o putem recunoaşte şi percepe ca unitate în simultaneitatea ei. 
Astfel că noi suntem constrânşi să descompunem orice unitate a 
realității în doi poli şi să-i considerăm succesiv pe aceştia. 

Acesta este, în plus, şi locul de naştere al timpului, acea 
amăgire care îşi datorează existenţa tot numai polarităţii conştienţei 
noastre. Aşadar polaritățile se dezvoltă exclusiv ca două aspecte a 
uncia şi aceleiași unităţi existenţiale, pe care noi le putem considera 
numai succesiv. Astfel că depinde de punctul nostru de vedere pe 
care din cele două părţi ale medaliei o luăm în considerare de 
fiecare dată. Polarităţile apar numai observatorului superficial 
drept contrarii care se exclud reciproc. La o privire mai atentă se 
vede că polaritățile constituie împreună o unitate, şi că ele sunt 
dependente una de alta în ceea ce priveşte existenţa lor. Ştiinţa 
a făcut pentru prima oară această descoperire fundamentală, la 
cercetarea luminii. 

Au existat două păreri opuse în privința naturii razelor 
de lumină: una dintre ele a formulat teoria ondulatorie, cealaltă 

teoria corpusculilor — cele două teorii excluzându-se reciproc. 
Dacă lumina este formată din unde, atunci ea nu este formată din 
corpusculi, şi viceversa — ori / ori. Între timp s-a constatat că acest 
sau ori / ori constituie o punere greşită a problemei. Lumina este 
atât undă cât şi corpuscul. Aş dori să răstorn această frază privind-o 
din polul opus: Lumina nu este nici undă, nici corpuscul. Lumina 
este lumină în unitatea sa — şi ca atare nu poate fi comprehensibilă 
pentru conştiența polară omenească. Această lumină se revelează 
observatorului în funcţie de direcția din care se apropie de ea, odată 
ca undă și altădată ca particulă. 

Polaritatea este ca o uşă care poartă pe o parte inscripția 
intrare, iar pe cealaltă parte inscripţia ieşire — este una şi acecaşi 
uşă, dar în funcţie de partea de care ne apropiem de ea vedem 
de fiecare dată un singur aspect al existenței sale. Prin această 
constrângere de a descompune unitatea în aspecte, pe care trebuie 
să le considerăm apoi succesiv, se naşte timpul, căci numai prin 
considerarea lucrurilor printr-o conştiență polară, simultaneitatea 
existenței se transformă în succesiune. La fel cum dincolo de 
polaritate se află unitatea, tot aşa, dincolo de timp se află veşnicia. 
În cazul conceptului veşniciei ar trebui să luăm în considerare că 
în sens metafizic, el înseamnă atemporalitate, şi nu aşa cum a fost 
greşit înțeles în teologia creştină, o continuitate lungă, fără sfârşit, 
de timp. 

Prin observarea vechilor limbi se poate de asemenea urmări 
foarte bine cum conştiența noastră şi impulsul de a cunoaşte au 
descompus unităţile originare în contrarii. Este evident că oamenii 
culturilor anterioare reușeau cu mult mai bine decât noi să vadă 
unitatea dincolo de polarități, căci în vechile limbi multe cuvinte 
conțin un sens polar. Abia în evoluţia ulterioară a limbilor s-a 
început — de cele mai multe ori prin deplasarea vocalelor sau prin 
extensie — să se atribuie în mod univoc cuvântul inițial ambivalent, 
unui singur pol (Sigmund Freud a dat atenţie acestui fenomen în 
lucrarea sa «Sensul contrar al cuvintelor originare»). 

Aşa, de exemplu, putem recunoaşte fără greutate rădăcina 
comună ce uneşte următoarele cuvinte latine: clamare = a striga, 

şi clam = a fi liniştit; sau siccus = uscat, şi succus = suc, suculent; 
altus însemna, şi continuă să însemne, atât înalt cât şi adult. În limba 
greacă pharmacon înseamnă atât otravă cât şi remediu. În limba 
germană cuvintele stumm (mut) şi Stimme (voce) sunt înrudite, iar 
în limba engleză vedem o întreagă polaritate în cuvântul without 
care înseamnă textual cu-fără, care, totuşi, este atribuit unuia singur 
dintre cei doi poli, anume lui fără. Mai apropiat de tema noastră 
din punct de vedere al conţinutului este înrudirea lingvistică dintre 
cuvintele germane bös (rău) şi baf (bine). Cuvântul baf provine 
din limba germană veche şi înseamnă nimic altceva decât bine. 
Noi cunoaştem acest cuvânt în combinaţiile fiirbaf, care înseamnă 
fürwahr (într-adevăr) şi baf erstaund, care poate fi redat prin sehr 
erstaunt (foarte uimit, uluit). Din aceeași rădăcină face parte şi 
englezul bad — rău, ca şi cuvintele germane Buße (ispășire, căință, 
canon) şi biifen (a se căi, a regreta, a satisface, a linişti, a potoli). 
Acest fenomen lingvistic care folosea inițial un singur cuvânt 
comun pentru semnificarea contrariilor, ca de exemplu pentru 
bine şi rău, ne arată intuitiv unitatea care se află dincolo de orice 
polaritate. Tocmai identificarea dintre Bine şi Rău ne va preocupa 
mai amănunțit, şi poate limpezi eventual chiar de aici ce consecințe 
imense are înţelegerea temei „polaritate”. 

Noi vieţuim în mod subiectiv polaritatea conştienței noastre în 
alternanța celor două stări de conştiență care se deosebesc limpede 
una de alta: veghea şi somnul. Noi vieţuim aceste două stări de 
conştiență drept corespondență lăuntrică a polarității noapte / zi 
din natură. Astfel, noi vorbim adesea despre o conştienţă de zi şi 
una de noapte, sau despre aspectul de zi, respectiv de noapte al 
sufletului. Strâns legată de această polaritate este şi diferențierea 
în supraconșştient şi inconștient. Astfel, noi vieţuim peste zi acel 
domeniu al conştienței în care suntem la noi acasă în timpul nopții, 
şi din care urcă visele. Cuvântul in-conştient, considerat exact, nu 
este un concept prea fericit, pentru că prefixul in neagă conceptul 
care urmează, conştient (vezi şi ne-politicos, ne-vinovat, ş.a.m.d.), 

dar negația nu se potriveşte exact cu conținutul obiectiv. /nconştient 
nu este identic cu lipsit de conştiență. La urma urmelor, în somn 
ne aflăm într-o altă stare de conştiență. Nici nu poate fi vorba de 
nonexistența unei conştiențe. Aşadar inconştientul nu este absența 
existenţei conştienţei, ci numai o clasificare foarte unilaterală a 
conștienței de veghe, a conştienței de zi, care constată că există 
în mod evident încă ceva, la care ea însă nu are acces. Totuşi, de 
ce ne identificăm noi de fapt într-un mod atât de la sine înţeles cu 
conştiența de zi? 

Începând cu răspândirea psihologiei abisale ne-am obişnuit 
să ne reprezentăm conştiența noastră ca fiind stratificată, şi 
să diferenţiem o conştiență clară de un subconştient şi de un 
inconştient. 

Această diferenţiere la nivelul de sus şi de jos nu este 
constructivă, dar ea corespunde unei resimţiri simbolice spaţiale 
care atribuie cerului şi luminii polul de sus, polul superior al 
spaţiului, iar pământului şi întunericului polul de jos, polul 
inferior. Dacă încercăm să reprezentăm grafic un asemenea model 
al conştienţei, am putea schița următoarea figură: 


delimitat 
subiectiv 


»Conştienţă« 


»Subconştient« 


»Inconştienţă« 


nelimitat 
obiectiv 

Cercul simbolizează aici conştiența atotcuprinzătoare, care 
este nelimitată şi veşnică. Circumferința cercului nu constituie de 
aceea o graniţă, ci ea este exclusiv simbolul pentru atotcuprinzător. 
Omul se delimitează de aceasta prin eul său, datorită căruia ia 
naştere o conştiență subiectivă, limitată. De aceea, ea nu are acces 
la restul conştienţei, adică la conştiența cosmică — ce-i rămâne 
in-conştientă (C. G. Jung numeşte acest strat drept „inconştient 
colectiv”). Linia de separare dintre eu şi restul „mării conştienţei” 
nu este totuşi absolută — mai degrabă ea ar putea fi desemnată ca un 
fel de membrană, permeabilă în ambele direcții. Această membrană 
corespunde subconştientului. Ea cuprinde atât conţinuturi care s-au 
scufundat din supraconştiență (prin uitare), cât şi conţinutul care 
urcă din inconştient, ca de exemplu presimțiri. mari vise, intuiţii, 
viziuni. 

Dacă un om se identifică foarte puternic exclusiv cu 
conştiența sa diurnă, el va reduce pe cât posibil permeabilitatea 
subconştientului, deoarece el va resimţi conținuturile inconștiente 
ca fiind străine, şi aşadar declanşatoare de frică. O permeabilitate 
ridicată poate duce până la un fel de mediumitate. Starea de 
iluminare sau de conştiență cosmică se poate atinge însă abia 
atunci când se renunță la graniţă, astfel încât supraconștiența 
şi inconştientul devin una. Acest pas semnifică în orice caz în 
acelaşi timp şi anihilarea eului, a cărui înțelegere de sine constă 
în delimitare. În terminologia creştină, acest pas este descris prin 
cuvintele: „Eu (supraconștiența Mea) şi Tatăl Meu (inconştientul 
omului) suntem una”. 

Conştienţa omenească îşi găseşte expresia corporală în creier, 
capacitatea de diferenţiere tipic umană şi puterea de judecată fiind 
atribuite scoarței cerebrale. De aceea, nu e de mirare că polaritatea 
conştienței omeneşti se regăseşte ca semnătură în anatomia ence- 
falului. Se ştie că encefalul este format din două emisfere unite 
între ele prin aşa-numitul corp calos (corpus callosum). Medicina a 
încercat în trecut să rezolve anumite simptome, cum ar fi de exemplu 
epilepsia sau unele dureri insuportabile, prin operarea chirurgicală 
a acestui corp calos, aşadar prin întreruperea tuturor căilor nervoase 
de legătură între cele două emisfere (commisurotomie). 

Pe cât de impresionantă pare această intervenţie, după 
operaţie nu s-au arătat îmbunătăţiri care să merite a fi menţionate. 
În acest mod s-a descoperit însă că cele două emisfere reprezintă 
în mod evident două creiere de-a dreptul de sine-stătătoare, care 
îşi pot desfăşura activitatea şi independent una de cealaltă. Dacă 
pacienții la care au fost separate cele două emisfere au fost supuşi 
unor condiţii exacte de testare, s-a văzut tot mai limpede că cele 
două emisfere se diferențiază foarte limpede în privinţa specificului 
şi stării lor. Noi ştim că traseele nervoase se încrucişează lateral, 
şi că deci jumătatea dreaptă a corpului omului este inervată de 
jumătatea stângă a creierului, şi viceversa, jumătatea stângă 
a corpului de emisfera dreaptă. Dacă legăm la ochi un astfel de 
pacient, şi îi dăm în mâna stângă, de exemplu, un tirbuşon, el nu 
va putea denumi acest obiect, ceea ce înseamnă că nu poate găsi 
numele care aparține obiectului detectat, dar el nu întâmpină nicio 
dificultate în a-l folosi în mod corect. Această situație se inversează 
dacă i se dă obiectul în mâna dreaptă: acum ştie numele corect, dar 
nu ştie să-l folosească în mod corespunzător. 

La fel ca şi mâinile, şi ochii şi urechile se află în legătură cu 
jumătatea contra-laterală a creierului. Într-un alt experiment i s-au 
oferit unei paciente cu operație de separare a emisferelor cerebrale 
diferite figuri geometrice, separat pentru ochiul drept, respectiv 
ochiul stâng. În cadrul acestei serii de experimente a fost proiectată 
o fotografie în câmpul vizual al ochiului stâng, astfel încât imaginea 
să nu fie perceptibilă decât de către jumătatea dreaptă a creierului. 
Pacienta s-a înroşit şi a chicotit, dar la întrebarea conducătorului 
experimentului: ce a văzut? — a răspuns: „Nimic, decât un fulger 
de lumină”, şi a chicotit mai departe. Astfel că imaginea percepută 
de emisfera dreaptă conduce într-adevăr la o reacție, dar nu poate 
fi percepută şi nici formulată cognitiv sau verbal. Dacă se fac 
accesibile mirosuri numai nării stângi, are loc, de asemenea, o 
reacție corespunzătoare, dar pacientul nu poate preciza mirosul. 
Dacă se arată unui astfel de pacient un cuvânt compus, ca de 
exemplu fotbal, în aşa fel încât ochiul stâng să vadă numai prima 
parte, „fot”, iar ochiul drept partea a doua, „bal”, pacientul va citi 

exclusiv „bal”, deoarece cuvântul „fot” nu poate fi analizat din 
punct de vedere verbal de către jumătatea dreaptă a creierului. 

S-au organizat multe astfel de experimente, care s-au 
perfecționat cu timpul, ajungându-se până în ziua de azi la 
cunoştinţe care se pot rezuma după cum urmează: cele două jumătăţi 
ale creierului se diferențiază limpede în privința domeniilor lor 
de funcţionare şi de performanţă, având fiecare autonomia sa. 
Emisfera stângă ar putea fi numită „emisfera verbală”, pentru că ea 
este responsabilă cu logica şi structura limbii, cu scrisul şi cititul. 
Ea clasifică rațional şi analitic toți stimulii acestei lumi, gândind 
aşadar digital. Tot aşa, emisfera cerebrală stângă este responsabilă 
şi cu numărarea și cu calculele. Tot aşa, resimţirea timpului este la 
ea acasă în emisfera stângă. 

Toate capacitățile polare acestora se regăsesc în jumătatea 
dreaptă a creierului: în loc de analiză găsim aici capacitatea 
cuprinderii unitare a raporturilor complexe a modelelor şi 
structurilor. Astfel, această jumătate cerebrală face posibilă 
cuprinderea unui întreg (a unei configurații) pe baza unei mici părți 
(pars pro toto). În mod evident datorăm jumătăţii cerebrale drepte 
şi capacitatea cuprinderii şi formării de noțiuni relativ la mulțimile 
logice (supra-concepte, abstracțiuni), care nu există efectiv. În 
jumătatea dreaptă găsim exclusiv forme de vorbire arhaice, care 
în locul unei sintaxe se conformează mai degrabă asocierilor şi 
imaginilor sonore. Atât arta poetică cât şi limbajul schizofrenicilor 
redau o bună imagine a limbajului emisferei drepte. Aici sunt la ele 
acasă şi gândirea analogică şi raportul cu simbolurile. Jumătatea 
dreaptă este responsabilă cu domeniul imaginilor şi al viselor, şi nu 
este supusă înțelegerii timpului, ca emisfera stângă. 

În funcție de activitatea pe care o desfăşoară omul este 
dominantă de fiecare dată una dintre cele două emisfere. Astfel, 
gândirea logică, cititul, scrisul şi socotitul determină dominanţa 
emisferei stângi, pe când ascultarea muzicii, visarea, imaginarea 
şi meditarea atribuie predominanță emisferei drepte. În ciuda 
predominanţei existente de fiecare dată a unei jumătăți cerebrale, 
omului sănătos îi stau în orice moment la dispoziție şi informaţiile 

jumătăţii cerebrale subdominante, deoarece prin corpul calos are 
loc un schimb activ de informaţii. Specializarea polară a celor două 
emisfere corespunde însă exact cu învățăturile ezoterice străvechi 
despre polaritate. În taoism, cele două principii primordiale erau 
numite Yang (principiul masculin) şi Yin (principiul feminin), în 
care s-a scindat unitatea lui Tao. În tradiția hermeneutică, aceeaşi 
polaritate a fost exprimată prin simbolurile „Soare” (masculin) şi 
„Lună” (feminin). Chinezul Yang, respectiv Soarele, reprezintă 
simboluri pentru principiul activ pozitiv masculin, care corespunde 
în domeniul psihologic conştienței de zi. Principiul Yin, sau lunar, 
cuprinde principiul negativ, feminin, de preluare-acceptare, şi 
corespunde inconştientului omului. 

Aceste polarități clasice se pot transfera fără îndoială şi asupra 
rezultatelor cercetării cerebrale. Astfel, emisfera stângă este Yang, 
masculină, activă, conştientă, şi corespunde simbolului Soarelui 
şi părţii de zi în om. Jumătatea cerebrală stângă inervează partea 
dreaptă, adică activă, respectiv bărbătească a corpului. Emisfera 
dreaptă este Yin, negativă, feminină. Ea corespunde principiului 
lunar, respectiv părții de noapte, sau inconştientului omului, şi 
inervează în mod corespunzător jumătatea stângă a corpului 
omului. Pentru o mai bună vizibilitate, conceptele analoge sunt 
listate tabelar, după imaginea următoare. 

Anumite curente moderne din psihologie au început să 
basculeze vechea topografie orizontală a conştienţei (Freud) cu 90 
de grade, şi să înlocuiască vechile concepte de conştiență de zi şi 
inconştient prin emisfera stângă şi cea dreaptă. Această modificare 
a denumirii este însă exclusiv o problemă de formă, şi modifică 
prea puţin din conținut, după cum a putut-o arăta comparația 
diverselor curente pe care am expus-o. Atât topografia orizontală 
cât şi cea verticală constituie doar o specificaţie a vechiului simbol 
chinezesc denumit „Tai Chi”, care împarte un cerc (Întregul, 
Unitatea) într-o jumătate albă şi una neagră, care conțin fiecare 
câte un miez polar opus (un punct de cealaltă culoare). Unitatea se 
descompune oarecum, în conştiența noastră, în polarități, care se 
completează reciproc. 

STÂNGA 
Logică 
Limbă (sintaxă, gramatică) 


Emisferă verbală: 
Cititul 

Scrisul 

Socotitul 

Cifrele 
Descompunerea lumii 
înconjurătoare 
Gândire digitală 
Gândire lineară 
Dependenţă temporală 
Analiză 


Inteligență 


38 


> 


Dreapta 
Yin 


DREAPTA 

Perceperea formei 
Cuprinderea întregului 
Resimţirea spațiului 
Forme arhaice de vorbire 


Muzica 
Mirosul 
Modelul 


Imaginea unitară a lumii 


Gândire analogică 
Simbolistică 
Atemporalitate 
Holistică 

Mulţimi logice 
Intuiţie 


YANG YIN 


+ = 

Soare Lună 
Masculin Feminin 

Zi Noapte 
Conştient Inconştient 
Viaţă Moarte 
STÂNGA DREAPTA 
Activitate Pasivitate 
Electric Magnetic 
Acid Alcalin 
Jumătatea dreaptă a corpului Jumătatea stângă a corpului 
Mâna dreaptă Mâna stângă 


Este uşor de văzut cât de nesănătos (ne-întreg) ar fi un om care 
nu ar avea decât una dintre cele două jumătăţi ale creierului; dar la 
fel de nesănătoasă (incompletă) este în realitate imaginea obişnuită 
despre lume din timpul nostru, denumită ştiinţifică, pentru că ea 
este de fapt imaginea despre lume a jumătăţii cerebrale stângi. Din 
acest singur punct de vedere desigur că există numai raţionalul, 
analitic-concretul, numai cauzalitate şi fenomene dependente de 
timp. Însă o astfel de imagine rațională asupra lumii este totuşi 
numai jumătate din adevăr, pentru că ea constituie punctul de 
vedere al unei semiconştienţe, respectiv al unei jumătăți de creier. 
Toate celelalte conţinuturi ale conştienței, care sunt apreciate 
cu atâta drag drept iraționale, idealiste, oculte şi fantastice sunt 
exclusiv calitățile polare ale omului de a cunoaște lumea. 

delimitat 
subiectiv 


»Conştienţă« 


»Subconştient« 


»Inconştienţă« 


nelimitat 
obiectiv 


Topografia orizontală a conştienţei 


Topografia verticală a conştienței 


Cât de diferit pot fi apreciate aceste două puncte de vedere 
care se completează reciproc, se vede deja din circumstanța că la 

cercetarea calităților diferite ale celor două jumătăți cerebrale s-au 
putut recunoaşte şi descrie foarte repede performanţele jumătății 
stângi, sensul emisferei drepte rămânând însă o enigmă vreme 
îndelungată, deoarece ea nu părea să producă performanţe raționale. 
Natura apreciază în mod evident cu mult mai mult capacitatea de 
performanţă a jumătății drepte, iraționale, pentru că în situaţiile în 
care este amenințată viața ea deconectează automat predominanţa 
jumătăţii stângi, trecând la predominanţa jumătăţii drepte, deoarece 
o situaţie periculoasă nu poate fi rezolvată în mod adecvat prin 
procedee analitice. Prin predominanța emisferei drepte, mulțumită 
cuprinderii unitare a situaţiei, se oferă posibilitatea de a acționa în 
linişte şi în mod adecvat situației. Pe această decuplare şi recuplare 
se bazează de altfel şi binecunoscutul fenomen al aşa-numitului 
film al vieții. În apropierea morţii, omul îşi vede încă o dată întreaga 
viaţă, respectiv îşi vieţuieşte încă o dată toate situaţiile vieții — ceea 
ce constituie un bun exemplu pentru ceea ce am numit mai sus 
atemporalitatea jumătăţii drepte. 

Importanţa teoriei emisferelor constă, după părerea noastră, 
în aceea că ştiinţa poate înțelege cât de unilaterală şi parțială este 
imaginea ei asupra lumii de până acum, iar prin preocuparea cu 
emisfera dreaptă ea învață să vadă justificarea şi necesitatea 
celuilalt mod de a vedea lumea. Totodată s-ar putea învăţa să se 
înțeleagă din acest exemplu al legii polarităţii, că ea constituie 
legea centrală a Universului dar, în majoritatea cazurilor, un astfel 
de pas eşuează din cauza incapacității absolute a ştiinţei de a gândi 
analogic (jumătatea dreaptă). 

Pe baza acestui exemplu ar trebui ca nouă să ne devină încă 
o dată limpede legea polarității: Unitatea se scindează polar în 
conştiența omenească. Cei doi poli se completează (compensează) 
reciproc şi, de aceea, au nevoie pentru existența lor de polul opus. 
Polaritatea aduce cu sine incapacitatea considerării simultane 
a celor două aspecte ale unităţii, constrângându-ne să apelăm la 
succesiune, prin care iau naştere fenomenele de „ritm”, „timp” şi 
„spaţiu”. Dacă o conştiență polară ar vrea să descrie Unitatea prin 
limbaj, ea ar putea-o face numai cu ajutorul unui paradox. Avantajul 

pe care ni-l conferă polaritatea este capacitatea de cunoaştere, care 
nu ar fi posibilă fără polaritate. Ţelul şi dorul unei conştienţe polare 
este acela de a învinge această stare de ne-sănătate condiționată de 
timp, şi de a deveni din nou sănătoasă, adică întreagă. 

Orice cale de însănătoşire sau cale de inițiere este calea de la 
polaritate spre Unitate. Pasul de la polaritate la Unitate constituie o 
modificare calitativă atât de radicală, încât el este greu sau aproape 
imposibil de conceput pentru conştiența polară. Toate sistemele 
metafizice, religiile şi şcolile ezoterice învață numai această cale, 
de la dualitate la unitate. De aici ar rezulta cu necesitate că toate 
aceste învățături nu sunt interesate de o „îmbunătăţire a acestei 
lumi”, ci de „părăsirea acestei lumi”. 

Tocmai acesta este punctul de abordare a tuturor criticilor 
şi adversarilor acestei învățături. Ei indică nedreptatea şi nevoile 
acestei lumi, şi reproşează învățăturilor metafizice cât de nesociale 
şi lipsite de iubire sunt față de aceste cerințe, pentru că ele sunt 
interesate numai de propria lor eliberare egoistă. Cuvintele cheie 
ale criticii sunt: „fuga de lume” şi „lipsa de angajament”. Din 
păcate criticii nu-şi fac niciodată timp să înțeleagă mai întâi pe 
deplin o învăţătură, mai înainte de a o combate, şi aşa amestecă 
mult prea repede propriile păreri cu câteva concepte înțelese greşit 
din alte învățături, numind această nepotrivire „critică”. 

Aceste neînțelegeri vin de departe. lisus nu i-a învăţat pe 
oameni decât calea care duce de la dualitate la Unitate, şi El nu a fost 
înţeles pe deplin nici măcar de ucenicii lui (loan este o excepție). 
lisus numea polaritatea lumea aceasta, şi Unitatea, Împărăţia 
Cerului, sau Locuinţa Tatălui Meu, sau chiar foarte simplu, Tatăl. 
El accentua că Împărăţia Sa nu este din această lume, și îi învăța 
calea înspre Tatăl. Dar toate expunerile sale au fost pentru început 
înțelese concret şi material, şi referite la această lume. Evanghelia 
lui loan prezintă capitol după capitol aceste înțelegeri greşite: 
lisus vorbeşte despre templul pe care El îl va reclădi în trei zile 
— iar ucenicii se gândesc la templul din Ierusalim, deşi El are în 
vedere trupul Său. lisus vorbeşte cu Nicodim despre renaşterea în 
spirit, însă acesta se gândeşte la nașterea unui copil. lisus vorbeşte 

femeii de la fântână despre apa vieţii, dar ea se gândeşte la apa de 
băut. Exemplele pot fi continuate la nesfârşit; lisus şi ucenicii Săi 
au puncte de vedere complet diferite. lisus încearcă să îndrepte 
privirea oamenilor asupra însemnătăţii şi importanței Unităţii, 
în timp ce ascultătorii săi se agaţă cu teamă de lumea polară. Nu 
cunoaştem niciun singur apel al lui lisus de a îmbunătăţi lumea şi 
de a o transforma într-un Rai, dar cu fiecare frază El încearcă să-i 
încurajeze pe oameni să îndrăznească să facă pasul care duce la 
vindecare, deci la Întreg. 

Dar această cale declanşează mereu pentru început teama, 
pentru că ea duce prin suferinţe şi necazuri. Lumea poate fi învinsă 
numai prin aceea că omul le preia pe acestea asupra sa — suferința 
poate fi dizolvată numai prin faptul că este preluată asupra sa, căci 
lumea este întotdeauna şi suferinţă. Ezoterismul nu propovăduiește 
fuga de lume, ci „învingerea lumii”. Dar învingerea lumii nu este 
decât o altă expresie pentru „învingerea polarității”, care este 
identică cu sarcina eului, a egoului, pentru că Întregul îl atinge 
numai acela care nu se mai delimitează de existență prin eul său. 
De aceea, nu este lipsit de ironie să denumeşti o cale a cărui ţel 
este nimicirea egoului şi contopirea cu Totul drept „cale egoistă 
de mântuire”. Totodată motivaţia parcurgerii unei asemenea căi 
de mântuire nu se află nici în speranţa unei „vieți de dincolo mai 
bune”, sau într-o „răsplată pentru suferințele acestei lumi” („opiu 
pentru popor”), ci în înțelegerea faptului că această lume concretă 
în care trăim îşi dobândeşte doar atunci sensul când are un punct 
de referinţă situat în afara ei însăşi. 

De exemplu: dacă urmăm o şcoală care nu are niciun țel şi 
nicio finalitate, în care se învaţă de dragul învăţării, fără perspective, 
fără sfârşit şi fără ţel, atunci învăţarea este lipsită de sens. Şcoala 
şi învăţarea dobândesc un sens abia atunci când există un punct 
de referință situat în afara şcolii. Faptul de a avea o profesiune 
în vedere nu este identic cu „fuga de şcoală”, ci dimpotrivă: 
acest țel abia face posibilă o abordare activă şi plină de sens a 
materialului de studiu. Abia atunci primesc viaţa şi lumea aceasta 
o dimensionalitate a conţinutului lor, când țelul nostru devine acela 

de a le depăşi. Tot aşa, sensul unei trepte nu constă în aceea de a 
rămâne pe loc pe ea, ci de a o depăşi prin folosirea ei. 

Prin pierderea acestui punct de referință metafizic, viața din 
timpul nostru a devenit pentru mulți atât de lipsită de sens, pentru 
că singurul sens care ne-a rămas se numeşte progres. Dar progresul 
nu cunoaşte un alt scop decât un alt progres. Astfel, calea a devenit 
scop în sine. 

Pentru înţelegerea bolii şi a vindecării este important să ştim 
ce anume înseamnă vindecarea. Dacă pierdem din vedere faptul că 
vindecarea înseamnă mereu apropierea de starea de a fi sănătos, adică 
întreg în sensul Unităţii, atunci încercăm să găsim țelul vindecării 
în cadrul polarității — şi o asemenea încercare este categoric sortită 
eşecului. Dacă putem transfera înțelegerea de până acum a Unităţii, 
care poate fi dobândită numai prin unirea contrariilor („coniunctio 
oppositorum”) asupra domeniului emisferelor cerebrale, atunci 
devine limpede că țelul nostru de a învinge polaritatea la acest nivel 
începe prin renunțarea la predominanţa alternativă a jumătăţilor 
cerebrale. Şi la nivelul creierului, exclusivul „ori / ori” trebuie 
să devină un „atât unul cât şi altul”, „succesiunea” trebuind să se 
transforme într-o „simultaneitate”. 

Cu acest prilej devine vizibilă importanţa propriu-zisă a 
corpului calos, care poate deveni atât de permeabil, încât din „două 
creiere” să facă „unul”. Faptul de a dispune simultan de posibilităţile 
ambelor jumătăţi cerebrale ar fi corelatul corporal al iluminării. 
Este acelaşi proces cu cel pe care l-am descris la modelul nostru 
orizontal de conştienţă: abia când conştienţa subiectivă devine una 
cu inconştientul obiectiv, se atinge Întregul. 

Regăsim cunoaşterea universală a acestui pas de la polaritate 
la unitate în nenumărate forme de expresie. A fost deja menționată 
filozofia chineză a taoismului, în cadrul căreia cele două forțe 
cosmice sunt denumite Yang şi Yin. Hermeneutica vorbea despre 
unirea dintre Soare şi Lună, şi despre nunta focului cu apa. Ea 
exprima taina unirii contrariilor în fraze paradoxale, de genul: „Ceea 
ce este fix trebuie să devină mobil, iar ceea ce este mobil trebuie să 
devină fix”. Străvechiul simbol al bastonului lui Mercur (caduceus) 

vesteşte aceeaşi lege: în acest caz cei doi şerpi reprezintă forțele 
polare care trebuie reunite în caduceu. Regăsim această imagine 
în filozofia hindusă, ca fiind cei doi curenţi de energie polară din 
corpul omenesc, numiţi Ida (feminin) şi Pingala (masculin), care 
înconjoară ca nişte şerpi canalul central Shushumna. Dacă yoginul 
reuşeşte să urce în sus forța şarpelui existentă în acest canal central, 
el viețuieşte starea de conştienţă a unității. 

Cabalistul expune această legătură prin cele trei coloane 
ale pomului vieţii, iar dialectica le numeşte „teză”, „antiteză” şi 
„sinteză”. Toate aceste sisteme, dintre care noi am menţionat aici 
numai câteva, nu se află într-o legătură cauzală, ci sunt cu toatele 
expresie ale aceleiaşi legi metafizice centrale pe care aceste sisteme 
vor să o exprime la diferite nivele, concrete sau simbolice. Şi, de 
fapt, nu este vorba de un anumit sistem, ci de privirea pe care o 
aruncăm asupra legii polarităţii şi a valabilităţii ei, pe toate nivelele 
lumii formelor. 

Polaritatea conștienței noastre ne pune mereu dinainte două 
posibilități de acțiune, constrângându-ne să ne decidem — dacă 
nu vrem să rămânem la apatie — pentru una dintre ele. Există 
întotdeauna două posibilități — dar într-un anumit interval temporal 
noi putem opta numai pentru una dintre ele. În felul acesta, cu 
fiecare acţiune, posibilitatea polară rămâne neînfăptuită. Astfel, 
noi trebuie să alegem şi să ne decidem dacă rămânem acasă sau 
plecăm — dacă muncim sau nu facem nimic — dacă procreăm copii 
sau luăm anticoncepționale — dacă ne dăm datornicii în judecată sau 
uităm faptul că ne datorează banii — dacă ne împuşcăm duşmanul 
sau îl lăsăm să trăiască. Chinul alegerii ne urmăreşte pas cu pas. 
Noi nu putem evita decizia, pentru că „a nu acționa” înseamnă deja 
a fi decis împotriva acţiunii, iar faptul de „a nu decide” este deja 
decizia împotriva deciziei. Şi pentru că noi trebuie să ne decidem, 
vrem să o facem cel puţin rațional sau corect, şi pentru aceasta 
avem nevoie de etaloane. Şi dacă dispunem, de asemenea, criterii 
valorice, deciziile se iau în mod corect: procreăm copii pentru că 
ei contribuie la perpetuarea neamului omenesc — ne împuşcăm 
duşmanii pentru că ei ameninţă viitorul copiilor noştri — mâncăm 

multe legume pentru că e sănătos să procedezi astfel şi le dăm câte 
ceva de mâncare şi celor flămânzi pentru că aşa este etic. Acest 
sistem funcționează bine la o primă analiză, făcându-ne să luăm 
cu uşurinţă decizii — e nevoie mereu să faci numai ceea ce este bun 
şi corect. Din păcate, sistemul nostru valoric, în conformitate cu 
care ne luăm deciziile, este pus în continuu sub semnul întrebării 
de ceilalți oameni, care se decid în sens opus în problemele 
individuale, şi care îşi justifică aceste fapte tot printr-un sistem 
valoric: se folosesc anticoncepţionale pentru că şi aşa există prea 
mulți oameni — nu se trage asupra duşmanilor pentru că şi duşmanii 
sunt oameni — se mănâncă multă carne pentru că este sănătoasă, 
şi se lasă cei înfometați să flămânzească pentru că acesta este 
destinul lor. Desigur că se poate constata că aceste criterii valorice 
ale celorlalți sunt pur şi simplu false, şi totuşi este supărător că 
nu toți oamenii au aceleaşi etaloane în privința a ceea ce este 
bine şi corect. Şi aşa începe fiecare nu numai să-şi apere criteriile 
valorice, ci să şi convingă pe cât de multă lume posibil de valoarea 
acestora. Desigur că în final toți oamenii ar trebui să fie convinşi de 
propriile valori, căci numai atunci am avea o lume bună, corectă şi 
sănătoasă. Din păcate fiecare gândeşte aşa! Și aşa, războiul părerii 
corecte este în plină desfăşurare — şi cu toate acestea toți vor să facă 
numai ceea ce este corect. Dar ce anume este corect? Ce anume 
este incorect? — Ce e bine? — Ce e rău? Mulţi ridică pretenţia de 
a şti aceste lucruri — deşi între ei nu există o unitate de păreri — şi 
aşa, trebuie din nou să luăm o decizie dacă vrem să credem una sau 
alta! Şi aşa ajungem la exasperare!“ 

Singurul pas care ne conduce afară din această dilemă este 
înțelegerea, privirea unitară“, faptul că în cadrul polarității nu 
există nimic absolut, adică un Bine sau un Rău obiectiv, sau că 
ceva ar fi corect sau incorect în mod obiectiv. Orice apreciere este 
întotdeauna subiectivă, şi ca necesită un cadru de referință care 
este tot subiectiv. Fiecare apreciere depinde de punctul de vedere al 

4 În limba germană termenul este Verzweifeln, pe care autorii îl scriu sub forma Verzwei- 
feln, subliniind aparenţa dualității prin cuvântul zwei = doi (n. tr.) 


5 Termenul german este Einsicht, pe care autorii îl scriu sub forma Ein-sichr, care 
subliniază unitatea de vedere; Fin = unu, Sicht = vedere (n. tr.) 


46 


celui care o face, şi de aceea, pentru el, ea este întotdeauna corectă. 
Lumea nu poate fi împărţită în ceea ce ar trebui să fie — şi care, de 
aceea, este considerat bun şi corect — şi în ceea ce nu ar trebui să 
fie — şi care, de aceea, trebuie combătut şi eradicat. Acest dualism 
al contrariilor inconciliabile dintre bine şi rău, corect şi incorect, 
Dumnezeu şi diavol nu ne conduce afară din polaritate, ci ne duce 
mai adânc în ea. 

Soluţia se află numai în cel de-al treilea punct de vedere, 
din care toate alternativele, toate posibilităţile şi toate polaritățile 
sunt la fel de bune şi de corecte, respectiv de rele şi de incorecte, 
deoarece ele sunt părți ale Unităţii, şi ca atare își au justificarea 
existenţei lor, căci fără ele întregul nu ar fi întreg. De aceea, am 
accentuat atât de mult la legea polarităţii faptul că unul dintre poli 
trăieşte din existenţa celuilalt, şi că un singur pol nu este capabil 
de viaţă. Aşa cum inspiraţia trăieşte din expirație, trăieşte şi binele 
din rău, pacea din război, sănătatea din boală. Cu toate acestea, 
oamenii nu se pot abține să vrea mereu să aibă un singur pol şi să 
lupte împotriva celuilalt. Totuşi, cel care combate vreunul dintre 
polii acestui Univers, combate Universul, deci luptă împotriva 
lui, căci fiecare parte conţine Întregul (pars pro toto). În acest sens 
spunea lisus: „Dacă faceți aceasta pentru cel mai mic dintre frații 
Mei, pentru Mine o faceţi!”. 

Gândul în sine este simplu din punct de vedere teoretic, 
dar se izbeşte de rezistența adânc înrădăcinată în om, deoarece 
transpunerea în practică dezvăluie un drum greu. Dacă țelul este 
unitatea, care cuprinde contrariile în nediferenţierea lor, atunci 
omul nu poate deveni sănătos sau întreg atâta timp cât el mai 
exclude încă ceva din conştienţa sa, sau se mai delimitează de 
ceva. Orice: „Asta nu aş face-o niciodată!” este cea mai sigură cale 
de a împiedica desăvârşirea şi iluminarea. În acest univers nimic 
nu este nejustificat, în schimb sunt multe a căror justificare încă nu 
poate fi văzută de către omul individual. Toate strădaniile omului 
slujesc în realitate numai acestui scop: acela de a învăţa să vadă 
mai bine corelaţiile — noi numim aceasta „a deveni mai conştient”, 
dar nu „a schimba lucrurile”. Nu există absolut nimic de modificat 

sau de îmbunătăţit — în afară de propriul nostru mod de a vedea 
lucrurile. 

Omul trăieşte de mult cu iluzia că el modifică lumea 
prin activitatea sa, că o formează şi o îmbunătăţeşte. Această 
credință este o iluzie optică, şi ea se bazează pe proiecția propriei 
schimbări. Dacă de exemplu un om citeşte de mai multe ori 
aceeaşi carte la intervale de timp mai mari, el va înţelege într-un 
mod nou conţinutul acesteia de fiecare dată — în funcţie de starea 
sa de evoluţie din acel moment. Dacă în acest caz nu am avea în 
vedere cu atâta certitudine nemodificarea cărţii, s-ar putea crede 
cu uşurinţă într-o dezvoltare a conţinutului cărții. Cu aceeaşi iluzie 
se folosesc conceptele de „evoluţie” sau „dezvoltare”. Se crede că 
evoluţia rezultă din procese şi intervenții, şi nu se vede că evoluţia 
este exclusiv împlinirea unui model existent. Evoluţia nu face să 
se nască nimic nou, ci noi devenim progresiv tot mai conştienţi 
de ceea ce a existat dintotdeauna. Lectura unei cărţi este un bun 
exemplu şi în acest sens: conținutul şi acțiunea unei cărți există 
simultan, dar ele pot fi integrate de către cititor doar succesiv, prin 
lectură. Lectura unei cărți face ca respectivul conţinut să se nască 
în cititor pas cu pas, deşi acest conținut poate exista deja de secole 
în carte. Conţinutul cărții nu ia naştere prin lectură, ci cititorul 
îşi integrează un model deja existent prin urmărirea progresivă, 
urmărire dependentă de timp. 

Nu lumea se schimbă, ci oamenii dezvoltă succesiv în ei diverse 
straturi şi aspecte ale lumii. Înţelepciunea, desăvârşirea, conştiența 
înseamnă a putea recunoaşte şi considera tot ceea ce există în 
valabilitatea şi echilibrul lor. A putea recunoaşte ordinea înseamnă 
pentru observator: A fi în ordine. Iluzia modificării ia naştere prin 
polaritate, care descompune simultaneitatea în succesiune, şi pe 
„atât / cât şi” în „ori / ori”. Astfel, filozofiile orientale numesc 
lumea polarității „iluzie”, sau „maya”, şi cer omului care tinde spre 
cunoaştere şi eliberare să recunoască în primul rând această lume a 
formelor drept iluzie, pentru a recunoaşte că ea nu există în realitate. 
Totuşi paşii care conduc la această cunoaştere, „trezire”, trebuie 
făcuţi în această lume polară. Dacă polaritatea împiedică unitatea 

în simultancitate, ea este restabilită pe calea ocolită a timpului, prin 
aceea că fiecare pol este echilibrat prin succedarea sa de către polul 
opus. Noi numim această lege „principiul complementarității”. La 
fel cum expirația ne constrânge să inspirăm, iar somnul şi veghea 
se declanşează şi se înlocuiesc reciproc, tot aşa orice manifestare 
a unui pol constrânge manifestarea ulterioară a polului opus. 
Legea complementarității se îngrijeşte de menţinerea echilibrului 
dintre poli, independent de ceca ce fac sau nu fac oamenii. Legea 
complementarităţii se îngrijeşte de adăugarea tuturor modificărilor, 
în vederea invariabilității. Noi suntem absolut convinşi că în timp 
se modifică foarte multe, şi această convingere ne împiedică să 
vedem că timpul nu produce decât repetări ale aceluiaşi model. În 
timp se modifică forma, dar conţinutul rămâne acelaşi. 

Dacă am învăţat să nu ne mai lăsăm deviată privirea de forma 
în transformare, vom putea scoate timpul atât dintr-un parcurs 
istoric cât şi dintr-o biografie personală, şi atunci vom vedea că 
toate evenimentele desfăşurate în timp se concentrează într-un 
acelaşi model. Timpul modifică ceca cc există în desfăşurări şi 
evenimente, şi dacă îndepărtăm timpul devine vizibil esenţialul 
care se afla dincolo de forme, condensându-se în ele (în acest 
context, care nu este uşor de înțeles, se află începuturile terapiei 
reîncarnării). 

Pentru refiecțiile noastre ulterioare este important să se 
înțeleagă profunda apartenenţă a celor doi poli, ca şi imposibilitatea 
de a menține un pol, în timp ce celălalt este îndepărtat din lume. Însă 
majoritatea activităților oamenilor slujesc acestei imposibilități: 
oamenii vor să aibă sănătate şi luptă împotriva bolii, vor să menţină 
pacea şi, de aceea, desființează războiul, vor să trăiască şi, de aceea, 
să învingă moartea. Este impresionant cât de puţin îl fac pe om să 
se îndoiască de conceptele sale cele câteva mii de ani de strădanii 
lipsite de succes ale sale. Dacă încercăm să hrănim unilateral un 
pol, polul opus creşte în mod imprevizibil, proporțional cu acesta. 
Şi tocmai medicina este un bun exemplu în acest sens: pe măsură 
ce se face tot mai mult pentru sănătate, creşte şi starea de boală, în 
măsură egală. 

Dacă vrem să ne apropiem de această problemă cu un nou 
orizont de vedere, atunci este necesar să învăţăm să vedem polar 
lucrurile. Trebuie să învăţăm să vedem la fiecare observare, simultan 
şi polul opus. Privirea noastră lăuntrică trebuie să oscileze pentru a 
putea ajunge de la unilateralități la Unitate. Deşi limbajul nu permite 
cu uşurinţă exprimarea acestui mod de vedere polar şi oscilant, 
totuşi, în literatura înțelepciunii există întotdeauna texte care au 
exprimat aceste legităţi fundamentale într-o formă accesibilă. Prin 
concizia şi precizia sa este de neîntrecut Laotse, care formulează în 
cel de-al doilea vers al «Tao-te king», următoarele: 


„Cine spune: frumos, 

Creează totodată cu aceasta ne-frumosul. 
Cine spune: bine, 

Creează totodată ne-binele. 

Faptul de a dura 

Îl condiționează pe a nu dura. 

Ceea ce este complicat 

Condiţionează existența simplităţii. 

Sus — condiţionează existenţa lui jos. 
Tare — condiţionează existenţa lui — încet. 
Condiţionat îl condiţionează pe ne-condiţionat, 
Acum îl condiţionează pe cândva. 


Aşadar cel trezit 

Acţionează fără să muncească 
El spune fără a vorbi 

El poartă toate lucrurile în sine 
Reunite în Unitate. 

El creează, dar nu posedă, 

El îşi împlineşte viața 

Fără să pretindă vreun succes. 
Şi pentru că nu are pretenții 
Nu pierde nimic niciodată.” 

3. 
Umbra 


Întreaga Creaţiune există în tine, şi tot ceea ce se află în tine există 
şi în Creaţiune. Nu există nicio graniţă între tine şi un obiect care 
este foarte aproape de tine, după cum nu există nicio depărtare 
între tine şi obiecte foarte îndepărtate. Toate lucrurile mici şi 
mari, cele mai joase şi cele mai înalte, există în tine cu aceeaşi 
justificare. Un singur atom conţine toate elementele Pământului. 
O singură mişcare a spiritului conţine toate legile vieții. Într-o 
singură picătură de apă se află taina oceanului nesfârşit. O singură 
formă de manifestare a sinelui tău conţine toate formele de 
manifestare ale vieții. 

Kahlil Gibran 


mul spune „eu”, şi înțelege prin asta o multitudine de 

identificări diferite: „Eu sunt un bărbat, un german, un 
tată de familie, un profesor. Eu sunt activ, dinamic, tolerant, harnic, 
iubesc animalele, sunt împotriva războiului, beau ceai, am ca hobby 
faptul de a fi bucătar.” Astfel de identificări au fost precedate cândva 
de deciziile noastre care au trebuit să se hotărască de fiecare dată 
între două posibilităţi, integrând unul dintre poli în identificarea 
noastră şi excluzându-l pe celălalt. Astfel, identificarea: „eu sunt 
activ şi harnic” o exclude simultan pe: „eu sunt pasiv şi leneş”. 
Dintr-o identificare rezultă de cele mai multe ori şi o apreciere: 
„trebuie ca omul să fie activ şi harnic — nu este bine când cineva 
este pasiv şi leneş”. Indiferent de măsura în care această părere 
va fi susținută ulterior prin argumente şi teorii, simpla apreciere 
subiectivă rămâne convingătoare. 

Privind obiectiv lucrurile, aceasta reprezintă exclusiv o 
posibilitate de a vedea lucrurile — şi anume una foarte îndrăgită. 
Ce am gândi noi despre un trandafir roşu care ar vesti cu voce tare: 
„Este bine şi corect să înfloreşti în roşu, dar este fals şi periculos să 
ai o floare albastră”? Respingerea unei alte forme de manifestare 
este întotdeauna semnul unei lipse de identificare (... de aceea 
toporaşul nu respinge florile albastre!). 

Astfel, fiecare identificare ce se bazează pe o decizie lasă 
unul dintre poli afară, în faţa uşii. Dar tot ceea ce nu vrem să fim, 
ceea ce nu vrem să găsim în noi, ceea ce nu vrem să viețuim, ceea 
ce nu vrem să lăsăm să pătrundă în identificarea noastră, constituie 
umbra noastră. Căci respingerea jumătăţii tuturor posibilităţilor 
nu le face pe acestea să dispară, ci le condamnă doar să iasă din 
identificarea Eului sau din conştiență. 

„Nu”-ul a exclus unul dintre poli din sfera noastră vizuală, 
dar nu i-a anulat existența. Polul respins trăieşte în continuare în 
umbra conştienţei noastre. La fel cum cred copiii mici că ar putea 
deveni invizibili prin închiderea ochilor, tot aşa cred şi oamenii că 
s-ar putea elibera de una din jumătățile realității prin aceea că nu 
o au în vedere. Astfel se permite unui pol (de exemplu hărnicie) 
să păşească în lumina conştienţei, pe când polul său opus (lene) 
trebuie să rămână în întuneric, ca să nu fie văzut. lar din faptul de a 
nu vedea ceva se conchide rapid că acel ceva nu există, şi se crede 
astfel că unul dintre poli este capabil să existe şi fără celălalt. 

Noi desemnăm așadar drept umbră (acest concept a fost 
impus de C. G. Jung) drept suma tuturor domeniilor respinse ale 
realității, pe care omul nu le vede sau nu vrea să le vadă la sine 
însuşi, şi care de aceea îi rămân inconştiente. Umbra reprezintă cel 
mai mare pericol pentru om, pentru că o are fără a o cunoaşte şi fără 
a voi să ştie ceva despre ea. Umbra se îngrijeşte ca toate intenţiile 
şi strădaniile omului să se inverseze în final în contrarul lor. lar 
omul proiectează toate manifestările care izvorăsc din umbra lui 
drept un rău anonim în lume, pentru că lui îi este teamă să găsească 
adevăratul izvor al răului în sine însuşi. De fapt, tot ceea ce omul 
nu vrea, sau ceea ce nu-i place, izvorăşte din propria sa umbră 
— pentru că aceasta este suma celor pe care el nu vrea să le aibă. 
Numai că evitarea confruntării cu o parte a realității şi viețuirea 
acesteia nu duce tocmai la succesul sperat. Mai degrabă domeniile 
respinse ale realității îl constrâng pe om să se preocupe intens cu 
ele. Aceasta se petrece în majoritatea cazurilor pe calea ocolită a 
proiecției, pentru că de îndată ce am respins şi am comprimat un 
anumit principiu în noi, el declanşează mereu teamă și respingere, 
atunci când îl reîntâlnim în aşa-numita lume exterioară. 

Pentru a putea urmări aceste corelaţii poate fi important să 
amintim încă o dată că prin „principii” noi înțelegem domenii 
existențiale arhetipale, care se pot manifesta într-o multitudine 
uriaşă de forme concrete. Orice formă concretă de manifestare 
este atunci un reprezentant formal al respectivului principiu. De 
exemplu: multiplicarea este un principiu. Noi putem întâlni acest 


SPER 


principiu abstract în manifestări formal-diferenţiate (3 x 4, 8 x 
7, 49 x 348, ş.a.m.d.). Însă aceste forme exterioare diferite de 
expresie constituie împreună reprezentanţii aceluiaşi principiu. al 
„multiplicării”. În plus, trebuie să ne fie clar că lumea exterioară 
este clădită din aceleaşi principii arhetipale ca şi lumea interioară. 
Legea rezonanţei afirmă că putem veni mereu în contact numai cu 
ceea ce ne aflăm în rezonanță. Această reflecţie, care a fost expusă 
amănunțit în cartea «Destinul ca şansă», conduce la identitatea 
dintre lumea exterioară şi cea interioară. În filozofia hermeneutică, 
această identitate dintre lumea exterioară şi cea interioară, 
respectiv dintre om şi Cosmos, este îmbrăcată în următoarele 
cuvinte: Microcosmos = Macrocosmos. (În partea a doua a acestei 
cărți vom mai trata încă o dată acest cerc de probleme, în capitolul 
despre organele senzoriale, dintr-un alt punct de vedere). 

Proiecţia înseamnă aşadar faptul că noi facem dintr-o jumătate 
a principiilor un exterior, pentru că nu vrem să le acceptăm drept 
interior. Am spus deja la început că eul este răspunzător pentru 
delimitarea sumei întregii existenţe. Eul construieşte un zu, care 
este viețuit drept exterior. Însă dacă umbra constă din toate acele 
principii pe care eul nu a vrut să şi le integreze, în ultimă instanță 
umbra şi exteriorul sunt identice. Noi ne viețuim mereu umbra 
drept exterior — căci dacă am vedea-o în noi şi cu noi, ea nu ar 
mai fi umbră. Şi noi combatem în exterior principiile respinse, 
care aparent ne întâmpină din afară, cu aceeaşi pasiune cu care 
am făcut-o în noi înşine. Continuăm încercarea de a îndepărta din 
lume domeniile apreciate de noi drept negative. Dar pentru că asta 
este imposibil — vezi legea polarității — această încercare devine 
o preocupare de durată, care garantează faptul că ne va preocupa 
deosebit de intens partea respinsă a realității. 

Aici există o legitate ironică, căreia nu i se poate sustrage 
nimeni: pe om îl preocupă cel mai mult ceea ce nu vrea. În felul 
acesta se apropie atât de mult de principiul respins, încât în final îl 
trăieşte! Merită să nu uitaţi aceste două fraze. Respingerea oricărui 
principiu se îngrijeşte cu siguranţă ca respectivul om să trăiască 
acel principiu. În conformitate cu această lege copiii vor aborda 

mai târziu modul de comportare pe care l-au urât la părinţii lor, 
adversarii războiului devin cu timpul militanţi, moraliştii, imorali, 
iar propovăduitorii sănătăţii, bolnavi grav. 

Nu trebuie trecut cu vederea faptul că şi respingerea şi 
lupta înseamnă la urma urmelor îndreptare spre şi preocupare cu. 
În acelaşi sens, stricta evitare a unui domeniu al realității indică 
faptul că omul are o problemă cu el. Pentru un om interesante şi 
importante sunt domeniile pe care le combate şi le evită — pentru că 
acestea îi lipsesc din conştiență şi îl fac nesănătos. Un om poate fi 
tulburat numai de principiile exterioare pe care nu şi le-a integrat. 

În acest loc ar trebui să ne devină limpede că în realitate nu 
există o lume înconjurătoare care să ne modeleze, să ne formeze, 
să ne influențeze sau să ne îmbolnăvească — lumea înconjurătoare 
se comportă ca o oglindă, în care ne vedem mereu doar pe noi 
înşine, în orice caz şi în special şi umbra noastră, în privinţa căreia 
suntem orbi atâta timp cât se află în noi. Exact la fel cum atunci 
când ne observăm corpul putem vedea doar o mică parte, dar multe 
domenii nu pot fi văzute (culoarea ochilor, chipul, spatele, etc.) şi 
pentru a căror observare avem nevoie de reflectarea într-o oglindă, 
tot aşa avem o orbire parţială față de psihicul nostru, şi putem 
recunoaște partea invizibilă nouă (umbra) numai prin proiecţie şi 
reflectarea în aşa-numita lume înconjurătoare, sau lume exterioară. 
Cunoaşterea are nevoie de polaritate. 

Reflectarea în oglindă foloseşte însă numai aceluia care se şi 
recunoaşte în oglindă — altfel ea devine iluzie. Cel care îşi observă 
în oglindă ochii albaştri — dar nu ştie că cei pe care îi vede sunt ochii 
săi — acela recoltează iluzie în loc de cunoaştere. Cel care trăieşte în 
această lume dar nu recunoaşte că tot ceea ce percepe şi viețuieşte 
este el însuşi, se încâlceşte în amăgire şi iluzie. Recunoaştem că 
iluzia are un efect incredibil de real (... unii folosesc chiar termenul 
de demonstrabilă) — dar trebuie totuşi să nu uităm că şi un vis dă 
impresia de a fi la fel de real atâta timp cât ne aflăm în el. Trebuie 
mai întâi să ne trezim pentru a putea recunoaşte visul drept vis. 
Acelaşi lucru este valabil pentru marele vis al existenței noastre. 
Trebuie mai întâi să ne trezim pentru a putea vedea iluzia. 

Umbra noastră ne inspiră frică. Acest lucru nu trebuie să ne 
mire, căci ea constă exclusiv din toate acele părți ale realităţii pe 
care le-am împins cât mai departe de noi, pe care le viețuim cel mai 
puţin, sau pe care nu am vrea să le găsim în noi. Umbra este suma 
tuturor acelor lucruri despre care suntem ferm convinși că ar trebui 
expulzate din lume pentru ca aceasta să devină bună şi sănătoasă. 
Dar exact contrariul este adevărat: umbra conţine tot ceea ce 
lipseşte lumii — lumii noastre — pentru a fi sănătoasă. Umbra ne 
îmbolnăveşte, adică ne face nesănătoşi, ne-întregi, pentru că ea ne 
lipseşte pentru a fi întregi, sănătoşi. 

În legenda Graalului este vorba tocmai despre această 
problemă. Regele Amfortas este bolnav — rănit de sabia magici- 
anului negru Klingsor sau, în altă variantă, de un adversar păgân, 
sau chiar de un adversar invizibil. Toate aceste figuri sunt simboluri 
univoce pentru umbra lui Amfortas — ca adversar invizibil al său. 
Umbra sa îl răneşte, şi el nu poate deveni sănătos, întreg prin 
propria sa putere, pentru că el nu îndrăzneşte să întrebe despre 
adevărata cauză a rănii sale. Această întrebare necesară ar fi însă 
întrebarea în privinţa naturii Răului. Şi pentru că el nu vrea să se 
expună acestui conflict, rana sa nu se poate închide. El aşteaptă 
un salvator, care să aibă curajul să pună întrebarea vindecătoare. 
Parsifal este matur pentru această sarcină, pentru că el trece — după 
cum îi spune şi numele“ — dincolo de polaritatea dintre Bine şi Rău, 
şi-şi cucereşte astfel legitimitatea de a pune întrebarea eliberatoare, 
însănătoşitoare: „Ce-ţi lipseşte, unchiule?” Răspunsul este acelaşi 
la Amfortas, ca la orice bolnav: „Umbra”! Chiar şi numai întrebarea 
în privința Răului, în privința domeniului întunecat din om, are în 
povestea noastră efect vindecător. Parsifal a intrat curajos pe calea 
sa în controversă cu propria-i umbră, coborând în partea întunecată 
a sufletului său, până a ajuns să-l blesteme pe Dumnezeu. Cel care 
nu se teme de acest drum care trece prin întuneric, va deveni în final 
un adevărat aducător de mântuire, un eliberator. De aceea au trebuit 
toţi eroii mitici să se expună monştrilor, balaurilor, demonilor şi 
iadului însuşi, dacă au vrut să fie sănătoşi şi puternici. 


6 Numele francez al lui Parsifal este Perceval, care înseamnă „trecere dincolo de 
aparență” (n. tr.) 

Umbra îmbolnăveşte — iar întâlnirea cu umbra, vindecă! 
Aceasta este cheia înțelegerii bolii şi vindecării. Un simptom 
este întotdeauna o parte a umbrei, cufundată în materialitate. În 
simptom se manifestă ceea ce-i lipseşte omului. Omul trăieşte în 
simptom ceea ce nu a voit să trăiască în conştiență. Simptomul 
îl întregeşte din nou pe om pe calea ocolită a corpului său. Este 
principiul complementar care se îngrijeşte ca unitatea să nu fie 
pierdută. Dacă un om evită să trăiască un principiu în conştiența 
sa, acel principiu se cufundă în corp, apărând acolo ca simptom. 
Acest fapt îl constrânge pe om să viețuiască totuşi şi să împlinească 
principiul respins. Astfel, simptomul îl însănătoşeşte pe om, fiind 
substitutul corporal a ceea ce-i lipseşte sufletului. 

Acum vom înţelege într-un mod nou vechiul joc de întrebare 
şi răspuns: „Ce vă lipseşte?”, şi: „Am acest simptom”. Simptomul 
arată într-adevăr ce anume lipseşte pacientului, pentru că simptomul 
este însuşi principiul care lipseşte, devenit material şi vizibil în 
corp. Nu este nicio mirare că ne îndrăgim atât de puţin simptomele, 
pentru că ele ne constrâng să realizăm acele principii pe care 
tocmai că nu voiam să le trăim. Şi în felul acesta ne continuăm 
lupta împotriva simptomelor — fără să întrebuințăm şansa oferită de 
a folosi simptomul pentru a deveni sănătoşi. Tocmai prin simptom 
am putea învăţa să ne recunoaştem, am putea vedea acele aspecte 
ale sufletului nostru pe care altfel nu le-am descoperi niciodată, 
pentru că se află în umbră. Corpul nostru este oglinda sufletului 
nostru — el ne arată ceea ce sufletul nu ar putea recunoaşte fără 
confruntare. La ce ne foloseşte cea mai bună oglindă dacă nu 
raportăm la noi ceea ce vedem în ea? Această carte vrea să ajute la 
educarea acelei priviri de care avem nevoie pentru a ne recunoaşte 
pe noi înşine în simptom. 

Umbra îl face pe om neonest. Omul crede întotdeauna că el este 
cel cu care se identifică, sau aşa cum se vede el însuşi. Noi numim 
această autoapreciere neonestitate. Cu aceasta, avem întotdeauna în 
vedere lipsa de onestitate față de sine însuşi (şi nu oarece minciuni 
sau înşelătorii față de alți oameni). Toate înşelătoriile din această 

lume apar inofensive în comparaţie cu ceea ce îşi minte omul sieşi 
de-a lungul întregii vieţi. Onestitatea față de sine însuşi este una 
din cele mai dure cerințe ce pot fi impuse. De aceea, din vechime, 
tuturor căutătorilor adevărului li s-a prezentat drept cea mai dificilă 
şi mai importantă sarcină, cunoaşterea de sine. Cunoaşterea de 
sine înseamnă aflarea sinelui, nu a eului, pentru că sinele cuprinde 
totul, dar eul împiedică mereu, prin delimitarea sa, cunoaşterea 
întregului şi a sinelui. Însă pentru acela care se străduieşte spre o 
mai mare onestitate față de sine, boala poate deveni un mijloc de 
ajutor excepțional pe calea sa. Căci boala îl face pe om onest! În 
simptomul maladiv, noi viețuim în mod limpede şi vizibil ceea ce 
am înghesuit şi am vrut să ascundem în psyche-ul nostru. 

Majoritatea oamenilor au dificultăţi în a vorbi în mod deschis 
şi liber despre cele mai profunde probleme ale lor (în cazul 
că le cunosc) — totuşi, fiecare om povesteşte amănunțit despre 
simptomele sale. Însă un om nu poate da informații mai exacte 
despre sine decât în felul acesta. Boala ne face cinstiţi şi demască 
fără cruțare abisurile tăinuite ale sufletului. Această onestitate 
(nevoită) este totodată baza pentru simpatia şi atenția pe care le 
resimțim față de un bolnav. Onestitatea ni-l face simpatic — pentru 
că prin starea de a fi bolnav, omul devine onest. Boala compensează 
toate unilateralitățile şi îl aduce pe om înapoi, în centru. În acest fel 
dispar brusc multe din egoismele şi pretenţiile la putere, multe iluzii 
sunt distruse cu rapiditate, şi căile vieţii abordate până atunci sunt 
puse deodată sub semnul întrebării. Onestitatea are o frumusețe 
proprie, care devine întrucâtva vizibilă în bolnav. 

Să rezumăm lucrurile: Omul ca Microcosmos este o copie 
a universului, şi conține suma tuturor principiilor de existență în 
mod latent în conştienţa sa. Calea omului prin polarități necesită ca 
el să înfăptuiască aceste principii latente existente în el prin acțiuni 
concrete, pentru a deveni în felul acesta, pas cu pas, conştient de 
ele. Cunoaşterea necesită polaritatea care îl constrânge la rândul 
ei pe om, în permanenţă, la o decizie. Orice decizie descompune 
polaritatea într-o parte acceptată şi într-un pol respins. Partea 
acceptată este transpusă în comportament şi integrată în mod 

conştient. Polul respins ajunge în umbră, constrângându-ne să-i 
acordăm o atenţie ulterioară, în măsura în care vine din nou la noi, 
în aparenţă din afară. Forma cea mai specifică şi mai frecventă 
a acestei legi generale este boala. În cadrul acesteia, o parte din 
umbră năvăleşte în corporalitate şi se somatizează ca simptom. 
Simptomul ne constrânge, prin intermediul corpului, să înfăptuim 
totuşi principiul pe care nu am voit de bunăvoie să-l trăim, aducând 
astfel omul din nou în echilibru. Simptomul este condensarea 
somatică a ceea ce ne lipseşte din conştiență. Simptomul îl face pe 
om onest, pentru că el face vizibile conținuturile refulate. 


4. 
Bine şi Rău 


Splendoarea divină cuprinde toate lumile, toate creaturile, 
Binele şi Răul. Ea este adevărata Unitate. Dar cum poate 
purta atunci în sine contrariile Binelui și Răului? În 
realitate, aici nu există contrarii, pentru că Răul formează 
tronul pe care stă Binele. 

Baal Schem Tow 


N: apropiem acum cu necesitate de o temă care nu numai 
că face parte dintre cele mai dificile teme ale existenţei 
omeneşti, ci în plus, este şi expusă în mod deosebit neînțelegerilor. 
Este foarte periculos să se ia din imaginea de ansamblu expusă de 
noi doar câte o frază, sau câte un paragraf, de ici sau de colo, şi 
să se amestece cu conținuturile altor imagini ale Universului. În 
conformitate cu experiența noastră, tocmai considerarea Binelui 
şi a Răului produce o profundă teamă în oameni, teamă care poate 
înceţoşa emoţional foarte uşor rațiunea şi capacitatea de cunoaştere. 
În ciuda tuturor pericolelor, vrem să îndrăznim să punem întrebarea 
pe care a evitat să o pună Amfortas în privinţa naturii Răului. Căci 
dacă am descoperit boala drept efect al umbrei, aceasta din urmă 
îşi datorează existența deciziei omului între bine şi rău, între corect 
şi incorect. 

Umbra conține tot ceea ce a recunoscut omul drept rău — şi, 
ca atare, umbra trebuie să fie şi ea rea. Aşadar nu numai că apare 
justificat, ci de-a dreptul necesar din punct de vedere moral şi etic 
de a combate şi eradica umbra, oriunde şi oricum s-ar manifesta. Şi 
aici omenirea se lasă atât de fascinată de această logică aparentă, 
încât nu observă că nobilul ei ţel eşuează pur şi simplu prin faptul 
că eradicarea răului nu funcționează. De aceea, merită să mai 
dezvoltăm încă o dată tema „Binele şi Răul” din puncte de vedere 
probabil neobişnuite. 

Chiar şi numai consideraţiile noastre în ce priveşte legea 
polarității ne duc la concluzia că Binele şi Răul sunt două aspecte 
ale uneia şi aceleiaşi Unităţi, şi că, de aceea, sunt dependente unul de 
celălalt în existenţa lor. Binele trăieşte din Rău şi Răul din Bine — cel 
care hrăneşte intenționat Binele hrăneşte totodată inconştient Răul. 

Astfel de formulări pot suna înspăimântător pentru unii la prima 
vedere; cu toate acestea, justețea acestor constatări poate fi cu greu 
trecută cu vederea atât din punct de vedere teoretic cât şi practic. 

Atitudinea noastră față de Bine şi Rău în cadrul culturii 
noastre este foarte puternic impregnată de creştinism, respectiv 
de sensurile învățăturilor teologiei creştine — ceea ce este valabil 
şi pentru cercurile care se cred libere de orice legătură religioasă. 
Din acest motiv am dori să facem apel la anumite imagini şi 
reprezentări religioase, pentru a putea urmări înțelegerea Binelui 
şi Răului. Intenţia noastră nu este aceea de a devia vreo teorie sau 
vreo apreciere a imaginilor biblice, ci mai degrabă considerăm 
povestirile şi imaginile mitologice ca fiind deosebit de bune pentru 
a face accesibilă urmărirea unor probleme metafizice dificile. Faptul 
că noi apelăm aici la o povestire din Biblie nu este constrictiv, 
ci rezultă din conjunctura noastră culturală actuală. La aceasta se 
adaugă acel punct de neînțelegere la care concepția despre Bine şi 
Rău, identică în toate religiile, se scindează în cazul interpretării 
tipice teologiei creştine. Pentru problema noastră, fecundă este 
expunerea căderii în păcat din Vechiul Testament. Ne amintim că 
în cea de-a doua carte a Genezei ni se relatează cum primul om — 
androgin — Adam, este aşezat în grădina Raiului, în care, în cadrul 
regnurilor naturii, se află în primul rând doi copaci deosebiți: Pomul 
vieții şi Pomul cunoaşterii Binelui şi Răului. Pentru înțelegerea 
ulterioară a acestei povestiri mitologice este important să se vadă 
că Adam nu era bărbat, ci androgin. El este omul total, care nu este 
încă supus polarității, care nu a fost încă scindat într-o pereche de 
contrarii. El este încă una cu Totul — iar această stare de conştiență 
cosmică este parafrazată prin imaginea Paradisului. Aşadar, deşi 
omul Adam trăieşte încă în unitatea conştienţei, tema polarității 
este deja iniţiată prin prezenţa celor doi copaci. 

Tema divizării, a sciziunii vibrează de la început în istoria 
creaţiunii, căci creaţia ia naştere prin sciziune şi divizare. Ni se 
relatează deja despre primul domeniu al creaţiei, numai prin 
elemente polare: lumină-întuneric, apă-uscat, Soare-Lună. lar 
despre oameni aflăm că au fost creaţi „ca bărbat şi femeie”. Dar 

în decursul povestirii tema polarităţii se prefigurează tot mai 
mult. Aşa se ajunge ca Adam să dezvolte dorința ca o parte din 
fiinţa sa, să iasă în afară şi să devină formal independentă de el. 
Un asemenea pas impune cu necesitate o pierdere a conştienţei, 
fapt pe care istorisirea biblică îl descrie prin căderea lui în somn. 
Dumnezeu ia din omul întreg şi sănătos, Adam, o parte, făcând din 
ea ceva autonom. 

Acel cuvânt pe care Luther l-a tradus prin „coastă” apare în 
textul ebraic originar drept /selah = parte. Cuvântul este înrudit cu 
tsel = umbră. Omul întreg, sănătos, este descompus şi divizat în 
două aspecte diferențiabile din punct de vedere formal, care sunt 
numite bărbat şi femeie. Totuşi, această sciziune nu ajunge încă 
întru totul în conştiența omului, pentru că oamenii nu recunosc încă 
diferența dintre ei, ci se mai simt integrați în întregul Paradisului. 
Dar sciziunea formală este premisa pentru infiltrarea şarpelui, care 
promite femeii, partea receptivă din om, că faptul de a gusta din 
Pomul cunoaşterii îi va conferi capacitatea de diferenţiere între 
Bine şi Rău, aşadar capacitatea de a cunoaşte. 

Şarpele îşi respectă promisiunea. Oamenii devin văzători ai 
polarității şi pot diferenţia Binele de Rău, femeia de bărbat. Dar 
prin acest pas ei pierd Unitatea (conştiența cosmică), şi primesc 
polaritatea (capacitatea de cunoaştere). În felul acesta, ei sunt 
constrânşi să părăsească Paradisul, grădina Unităţii, şi să se 
prăbuşească în lumea polară a formelor materiale. 

Aceasta este povestea căderii în păcat. În acest caz omul se 
prăbuşeşte din Unitate în Polaritate. Mitologiile tuturor popoarelor 
şi ale tuturor timpurilor au cunoscut această temă centrală a 
existenței omenirii, şi au îmbrăcat-o în imagini asemănătoare. 
Păcatul omului constă în eliminarea din Unitate. Cuvintele 
păcat şi scindare (în limba germană Siinde şi Sonderung) sunt 
înrudite din punct de vedere lingvistic. În limba greacă, adevărata 
semnificaţie a cuvântului „păcat” se vede şi mai exact: Hamartăma 
înseamnă „păcat”, iar verbul corespunzător hamartanein înseamnă 
„a nu nimeri punctul”, „a nu atinge țelul”, „a păcătui”. Păcatul 
este aşadar incapacitatea de a nimeri punctul — însă acesta este 

tocmai simbolul unităţii, care apare pentru om ca inaccesibil şi 
inimaginabil, pentru că punctul nu ocupă nici spaţiu şi nu are nici 
dimensiune. O conştiență polară nu poate nimeri punctul, adică 
nu poate ajunge la unitate — şi acesta este păcatul. A fi păcătos 
este o altă expresie pentru existența polară. În felul acesta devine 
inteligibil şi conceptul creştin de „păcat originar”. 

Omul are o conştiență polară — deci este păcătos. Pentru 
aceasta, nu există o cauză în sens cauzal. Această polaritate îl 
constrânge pe om să-şi urmeze calea printre contrarii, până când 
el va fi integrat şi învăţat să devină din nou „desăvârşit, după 
cum şi Tatăl cel ceresc este desăvârşit”. Calea printre polarități 
include însă mereu păcătuirea. „Păcatul strămoşesc” indică 
în mod deosebit de limpede faptul că păcatul nu are nimic de a 
face cu comportamentul concret al omului. Este de cea mai mare 
importanță să se ia cunoştinţă de acest fapt, pentru că de-a lungul 
istoriei Biserica a răstălmăcit conceptul de păcat, convingându-i 
pe oameni că păcatul ar însemna a face Răul şi că, de aceea, el ar 
putea fi evitat prin acțiuni bune şi corecte. Dar păcatul nu este un 
pol în cadrul polarității, ci însăşi polaritatea. De aceea, păcatul nu 
poate fi evitat — orice acțiune omenească este păcătoasă. 

Regăsim acest mesaj întru totul nefalsificat în tragedia greacă, 
a cărei temă centrală este că omul, deşi trebuie să se decidă mereu 
între două posibilități, devine mereu vinovat, independent de decizia 
sa. Pentru istoria creştinismului, această neînțelegere teologică 
a păcatului a fost de-a dreptul fatală. Încercarea permanentă a 
credincioşilor de a nu face niciun păcat şi de a evita Răul a dus 
la acumularea anumitor domenii clasificate drept rele, şi în felul 
acesta la o formare consistentă a umbrei. 

Această umbră este răspunzătoare de faptul că acest creştinism 
a devenit una dintre religiile cele mai intolerante, fiind răspunzător 
de inchiziție, urmărirea vrăjitoarelor şi uciderea popoarelor. Polul 
care nu a fost trăit se înfăptuieşte mereu, şi el le ajunge din urmă 
chiar şi pe cele mai nobile suflete, tocmai atunci când acestea se 
aşteaptă mai puţin. 

Polarizarea „Bine” şi „Rău” drept contrarii a dus în creştinism 
şi la o opunere — atipică pentru alte religii — dintre Dumnezeu 
şi diavol, ca reprezentanţi ai Binelui şi ai Răului. Prin faptul că 
diavolul a fost făcut adversarul lui Dumnezeu, Dumnezeu a fost 
atras pe neobservate în polaritate — pierzându-și în felul acesta 
forța vindecătoare. Dumnezeu este Unitatea care reuneşte în sine 
toate polaritățile nescindate — deci de la sine-înțeles şi „Binele” şi 
„Răul” — diavolul, dimpotrivă, fiind polaritatea, Domnul sciziunii, 
sau, după cum a spus lisus, „Domnul acestei lumi”. Astfel diavolul, 
ca Domn corespunzător al polarității, este prezentat întotdeauna 
ca fiind dotat cu simbolurile sciziunii sau ale dualității: coarne, 
copite, furci, pentagrame cu două vârfuri în sus, ş.a.m.d. Formulat 
în această terminologie, aceasta înseamnă că lumea polară este 
demonică, adică păcătoasă. Nu există nicio posibilitate de a o 
transforma — şi, de aceea, învățătura tuturor Macştrilor a fost aceea 
de a părăsi lumea polară. 

Aici ne izbim de o profundă diferenţă între religie şi activitatea 
socială. Adevărata religie nu a întreprins niciodată încercarea de 
a face din această lume un Paradis, ci ea a propovăduit calea de 
trecere din această lume în Unitate. Adevărata filozofie ştie că în 
lumea polară nu poate fi înfăptuit un singur pol — în această lume 
fiecare trebuie să compenseze toate bucuriile cu aceeaşi măsură 
de suferință. În acest sens, de exemplu, ştiinţa este „demonică” 
pentru că ea se angajează în amplificarea polarităţii, hrănind cu 
aceasta multiplicitatea. Orice aplicare funcţională a posibilităţilor 
omeneşti are întotdeauna ceva demonic, pentru că aplicarea leagă 
energia de polaritate şi frânează devenirea în unicitate. Acesta 
este conținutul ispitirii lui lisus din pustie; diavolul îi cere de fapt 
lui lisus numai să-şi implice posibilitățile pentru înfăptuirea unor 
transformări inofensive şi chiar folositoare. 

Trebuie să remarcăm că atunci când noi desemnăm ceva 
drept „demonic”, nu facem altceva decât să vrem să vă obişnuim 
cu faptul că noțiuni cum ar fi păcat, vină, diavol, se referă pur şi 
simplu la polaritate şi că în felul acesta tot ceea ce este legat de ele 
poate fi desemnat ca atare. Orice ar face omul — el devine vinovat, 

respectiv păcătos. Este important ca omul să înveţe să trăiască 
cu această vină a sa — pentru că altfel devine neonest față de sine 
însuşi. Eliberarea de păcat este atingerea Unităţii — dar atingerea 
ei este imposibilă pentru acela care încearcă să evite o jumătate 
a realității. Asta face calea către vindecare şi către Întreg atât de 
dificilă — faptul că trebuie trecut prin păcat. 

Această veche înțelegere greşită a păcatului este expusă şi 
în Evanghelii: fariseii reprezintă părerea Bisericii, că mântuirea 
sufletească s-ar putea obține prin respectarea legii şi evitarea 
Răului. lisus îi demască prin cuvintele: „Acela dintre voi care este 
fără de păcat să dea primul cu piatra”. În Predica de pe munte El 
depăşeşte şi relativizează legea mozaică, care era deja denaturată 
prin înțelegerea textuală prin indicaţia că deja un gând are aceeaşi 
greutate ca şi transpunerea lui în faptă. Nu trebuie trecut cu vederea 
că prin aceasta poruncile nu au fost amplificate prin Predica de pe 
munte, ci s-a demascat iluzia de a putea evita păcatul în cadrul 
polarității. Însă învăţătura teoretică era deja atât de şocantă şi de 
contrariantă de două mii de ani, încât voiau să o scoată din lume. 
Adevărul devine supărător din orice gură ar proveni. El taie orice 
iluzie cu care eul nostru încearcă mereu să se salveze. Adevărul 
este dur şi tăios şi, de aceea, este puţin potrivit pentru visătorii 
sentimentali, sau autoînşelare morală. 

În Sandokai, unul dintre textele Zen străvechi fundamentale, 
se spune: 

Lumina şi întunericul 

Stau față în față. 

Dar una dintre ele 

Depinde de cealaltă 

Aşa cum pasul piciorului stâng 

Depinde de cel drept. 

În «Adevărata carte despre temelia străveche din care au 
izvorât toate» putem găsi următoarea «Avertizare despre faptele 
bune». Yang Dshu spunea: „Cine face Binele, nu o face de dragul 
laudei, dar cu toate acestea va obţine lauda. Lauda nu are nimic de 
a face cu câştigul; dar cu toate acestea, el va avea câştig. Câştigul 

nu are nimic de a face cu cearta, dar cu toate acestea cearta se va 
lipi de el. De aceea, omul nobil se fereşte să facă Binele.” 

Noi ştim foarte bine ce provocare imensă înseamnă faptul de 
a pune în discuţie absolutismul cerinței fundamentale — considerată 
atât de certă — de a face binele şi a evita răul. Şi ştim şi că la această 
temă va apărea cu necesitate teama — o teamă care poate fi cel mai 
sigur combătută dacă omul se cramponează de normele existente 
până acum. Cu toate acestea, îndrăznim să zăbovim la această temă 
şi să o considerăm din mereu alte puncte de vedere. 

Nu stă în intenția noastră să ne deducem tezele dintr-o 
religie oarecare, însă înțelegerea greşită a păcatului expusă mai 
sus a produs în cercurile de cultură creştine o resimțire a valorilor 
profund înrădăcinată în care suntem cu toții mai puternic ancorați 
decât vrem să o mărturisim. Celelalte religii nu au avut şi nu au, în 
mod necondiţionat, aceleaşi mari dificultăți cu această problemă. 
În trilogia hindusă, indiană a zeităților Brahma-Vishnu-Shiva, lui 
Shiva îi revine rolul distrugătorului, el reprezentând astfel puterea 
antagonică lui Brahma, clăditorul. O asemenea expunere face mai 
uşoară omului cunoaşterea jocului alternativ necesar al forțelor. 
Despre Buddha se spune următoarea poveste: Un tânăr a venit 
la Buddha cu rugămintea de a-i fi îngăduit să devină discipolul 
său. Buddha l-a întrebat: „Ai furat vreodată?”. Tânărul a răspuns: 
„Niciodată”. Buddha a replicat: „Atunci du-te şi fură, şi după ce ai 
învăţat să faci asta poți să te întorci iarăşi la mine”. 

În Shinjinmei, cel mai vechi şi în mod evident cel mai 
important text al budismului Zen, se spune, în versetul 22: „Dacă ne 
rămâne cea mai mică reprezentare despre corect şi incorect, spiritul 
nostru se va nimici din cauza confuziei”. În-doi-ala care scindează 
polaritatea în contrarii este Răul, şi cu toate acestea el constituie 
calea ocolită necesară înspre Înţelegere”. Pentru cunoaşterea 
noastră avem nevoie mereu de doi poli, numai că nu trebuie să ne 
oprim la aparenţa lor contradictorie, ci trebuie să folosim tensiunea 
existentă între ei ca impuls şi energie pe calea către Unitate. Omul 


7 Termenul german este Einsicht, pe care autorii îl scriu sub forma Ein-sichr, care 
înseamnă o vedere, o viziune unitară (n. tr.) 

este păcătos, este vinovat — dar tocmai această vină desemnează 
faptul că ea constituie chezăşia libertăţii sale. 

Mi se pare foarte important ca omul să învețe să-şi accepte 
vina, fără a se lăsa copleşit de ea. Vina omului este de natură 
metafizică, şi nu este cauzată tocmai prin acțiunea sa, ci mai degrabă 
necesitatea de a se decide şi de a trebui să acționeze constituie 
expresia vizibilă a vinei sale. Autonomia vinei ne eliberează de 
teama de a deveni vinovat. Frica este strâmtoare, îngustime şi 
tocmai aceasta împiedică cel mai sigur deschiderea necesară pentru 
extindere. Nu reuşim să scăpăm de păcat prin aceea că ne străduim 
să facem binele, căci această strădanie trebuie mereu plătită cu 
acumularea polului corespunzător opus. Încercarea de a scăpa de 
păcat prin fapte bune duce numai la lipsă de onestitate. 

Însă calea spre Unitate necesită mai mult decât simpla fugă 
şi simpla neluare în seamă. Ea cere de la noi să privim mereu 
conştienţi la roate polaritățile, fără să ne speriem de a străbate 
starea conflictuală a existenței omeneşti, pentru a deveni capabili 
să unim contrariile în noi. Cerinţa nu este de a evita, ci de a elibera 
prin vieţuire. De aceea, este necesar să punem mereu în discuție 
încremenirea sistemelor noastre de evaluare, pentru a recunoaşte 
că taina Răului constă în ultimă instanţă în aceea că el nu există în 
realitate. Spuneam că dincolo de orice polaritate se află unitatea, pe 
care noi o denumim „Dumnezeu”, sau „Lumină”. 

La început era Lumina, ca Unitate atotcuprinzătoare. În afară 
de această Lumină nu mai era nimic, pentru că altfel Lumina nu 
ar fi fost atot-unitară. Abia cu primul pas în polaritate ia naştere 
Întunericul, numai şi numai pentru a face Lumina perceptibilă. 
Întunericul este un simplu produs artificial al polarității, care 
este necesar pentru a face ca Lumina să devină vizibilă la nivelul 
conştienței polare. În felul acesta, Întunericul slujeşte Luminii, este 
fermentul ei, respectiv purtătorul Luminii, aşa cum ne învață numele 
lui Lucifer. Dacă dispare această polaritate dispare şi Întunericul, 
pentru că el nu are o existență proprie. Lumina există, Întunericul 
nu există. De aceea, adesea citata luptă între forțele Luminii şi 
cele ale Întunericului nu este o luptă adevărată, pentru că sfârşitul 

este întotdeauna cunoscut. Întunericul nu poate cuprinde Lumina. 
Dar Lumina transformă Întunericul urgent în Lumină — de aceea, 
Întunericul trebuie să evite Lumina, dacă nu vrea să i se dezvăluie 
non-existența. 

Putem urmări această lege până în lumea noastră fizică — 
pentru că ceea ce este sus este şi jos. Să presupunem că avem o 
încăpere plină de lumină, iar în afara încăperii domneşte întunericul. 
Putem deschide liniștiți uşile şi ferestrele, lăsând întunericul să 
pătrundă înăuntru — dar întunericul nu va întuneca încăperea, ci, 
dimpotrivă, lumina se va răspândi în întuneric, luminându-l. Să 
inversăm exemplul: avem o încăpere întunecată, înconjurată din 
afară de lumină. Dacă deschidem din nou uşile şi ferestrele lumina 
va transmuta din nou întunericul, umplând încăperea cu lumină. 

Răul este un produs artificial al conştienţei noastre polare, 
asemănător timpului și spaţiului, şi serveşte ca ferment pentru 
perceperea Binelui; este sânul matern al Luminii. De aceea, Răul 
nu este câtuşi de puţin contrarul Binelui, ci polaritatea ca atare 
este Răul, este păcatul, deoarece lumea dualității nu are un punct 
terminal, deci nu posedă existență proprie. Ea duce la disperare 
(în-doi-ală) care slujeşte la rândul său doar întoarcerii înapoi şi 
vederii unitare, adică înţelegerii faptului că omul îşi poate găsi 
eliberarea numai în Unitate. Aceeaşi legitate este valabilă şi pentru 
conştiența noastră. Numim conştiente toate acele însuşiri şi aspecte 
ale unui om care se află în lumina conştienței sale, fapt care îi 
permite acestuia să le vadă. Umbra este acel domeniu care nu este 
luminat de lumina conştienței şi care, de aceea, este întunecată, 
adică inconştientă. Totuşi, aspectele întunecate ne apar drept rele 
şi producătoare de teamă numai atâta timp cât se află în întuneric. 
Deja contemplarea conţinutului umbrei aduce lumină în întuneric, 
şi ea este suficientă pentru a face conştiente cele inconştiente. 

A contempla este marea formulă magică pe calea cunoaşterii 
de sine. Contemplarea transformă calitatea celor privite, deoarece 
aduce lumină, deci conştiență, în întuneric. Oamenii doresc mereu 
să modifice lucrurile şi, de aceea, înțeleg cu greu că singurul lucru 
care i se cere omului este capacitatea de a contempla. Ţelul suprem 

al omului — fie că îl numim înțelepciune sau iluminare — constă în 
capacitatea de a putea contempla totul, şi de a recunoaşte că este 
bine aşa cum este. Asta înseamnă o adevărată cunoaştere de sine. 
Atâta timp cât pe om îl mai deranjează ceva, şi atâta timp cât mai 
consideră că ceva trebuie schimbat, el nu a atins încă cunoaşterea 
de sine. 

Noi trebuie să învăţăm să putem contempla lucrurile şi 
evenimentele acestei lumi fără ca egoul nostru să se implice 
imediat în aprobare sau dezaprobare; noi trebuie să învăţăm să 
contemplăm cu un suflet liniştit multitudinea jocurilor mayei. 
De aceea, se spunea în textul Zen citat mai sus, şi cea mai mică 
reprezentare despre Bine şi Rău aduce confuzie în spiritul nostru. 
Orice evaluare ne leagă de lumea formelor şi duce la ataşare. Atâta 
timp cât ne ataşăm, nu ne putem elibera de suferință şi rămânem 
păcătoşi, nesănătoşi, bolnavi. În tot acest timp ne rămâne dorul 
după o lume mai bună şi încercarea de a schimba lumea. Şi aşa, 
omul este iarăşi prins în iluzia celor oglindite, căci el crede în 
nedesăvârşirea lumii şi nu observă că vederea sa nedesăvârşită este 
cea care îl împiedică să vadă Întregul. 

De aceea, trebuie să învăţăm să ne recunoaştem pe noi înşine 
în toate, şi să exersăm în felul acesta calmul. Calmul înseamnă 
căutarea mijlocului dintre polarități şi considerarea de acolo a 
polarității. Calmul este singura atitudine care ne permite să privim 
formele de manifestare fără să le evaluăm, fără să implicăm 
un pasional da sau nu, fără identificări. Acest calm nu trebuie 
confundat cu acea atitudine care se numeşte în general indiferență, 
ca amestec între lipsă de participare şi dezinteres, şi pe care o are 
lisus în vedere atunci când vorbeşte despre cei „căldicei”. Aceştia 
nu intră niciodată într-un conflict, şi cred că prin refulare sau fugă 
ar putea atinge acea lume sănătoasă în care omul cu adevărat 
căutător munceşte din greu prin recunoaşterea stării conflictuale 
a existenței sale, şi care nu se teme să străbată conştient, adică 
învățând, această polaritate pentru a o stăpâni. Căci el ştie că va 
trebui să unească cândva contrariile pe care le-a creat zeul său. 

El nu se sfieşte să ia deciziile necesare, chiar dacă ştie că în felul 
acesta se face mereu vinovat — dar el se străduieşte să nu rămână 
ataşat undeva. 

Contrariile nu se unesc de la sine — noi trebuie să le viețuim 
acţionând, pentru a le putea face cândva posesiune a noastră. Abia 
atunci când ne-am integrat amândoi polii este posibil să găsim 
mijlocul şi să începem de aici opera reunirii contrariilor. Fuga de 
lume şi asceza sunt cele mai nepotrivite reacţii pentru a atinge acest 
țel. Mai degrabă este nevoie de curaj, pentru a întâmpina conştient 
şi fără spaimă cerinţele vieţii. Cuvântul decisiv din fraza de mai 
sus este „conştient” — pentru că numai conştiența care ne permite 
să ne observăm în toate faptele noastre ne poate împiedica să ne 
pierdem în acțiuni. Nu este atât important ce face omul, cât cum o 
face. Evaluarea în „Bine” şi „Rău” observă mereu ce anume face 
omul. Noi înlocuim această observare prin problema „cum face 
omul ceva”. Acţionează omul conştient? Este egoul său implicat în 
acțiune? O face cu sau fără participarea cului său? Răspunsurile la 
aceste întrebări decid în privinţa faptului dacă cineva se leagă prin 
acțiunea sa sau rămâne liber. 

Poruncile, legile şi morala nu îl duc pe om la țelul desăvârşirii. 
E bine să fii ascultător, dar nu e suficient, pentru că „și diavolii sunt 
ascultători”. Poruncile şi interdicțiile exterioare îşi au justificarea 
lor până când omul a devenit matur în conştiența sa şi-şi poate 
recunoaşte propria responsabilitate. Interdicţia de a se juca cu 
chibrituri îşi are justificarea sa pentru copiii mici, şi devine inutilă 
pe măsura maturizării omului. Dacă omul şi-a găsit în sine propria 
lege el se dezleagă de toate celelalte. Legea lăuntrică a fiecărui om 
este sarcina de a-şi găsi adevăratul centru, adică sinea sa, şi de a o 
împlini, adică de a deveni una cu tot ceea ce există. 

Instrumentul reunirii contrariilor se numeşte iubire. Principiul 
iubirii este deschiderea de sine şi lăsarea să pătrundă înăuntru a 
ceva care până atunci era afară. Iubirea tinde să devină un tot — 
iubirea vrea să contopească, şi nu să separe. lubirea este cheia unirii 
contrariilor, pentru că ea îl transformă pe tu în eu, şi pe eu în tu. 
Iubirea este acceptare fără limitare sau condiţionare. Iubirea vrea 

să devină una cu întregul Univers — şi atâta timp cât nu ne-a reuşit 
acest lucru, încă nu am înfăptuit iubirea. Atâta timp cât iubirea mai 
alege încă, nu este o iubire adevărată, pentru că iubirea nu separă. 
Alegerea separă. Iubirea nu cunoaşte gelozia, pentru că ea nu vrea 
să posede nimic, ci vrea să se răspândească. 

Simbol pentru această iubire atotcuprinzătoare este iubirea cu 
care îi iubeşte Dumnezeu pe oameni. În această imagine intră cu 
greu ideea că Dumnezeu şi-ar împărţi iubirea în mod diferențiat. 
Şi mai puţin i-ar trece cuiva prin minte să fie gelos pentru că 
Dumnezeu îl iubeşte şi pe celălalt. Dumnezeu — Unitatea — nu face 
diferența dintre Bine şi Rău şi, de aceea, El este iubire. Soarele 
îşi trimite căldura asupra tuturor oamenilor, şi nu îşi repartizează 
razele după meritul acestora. Numai omul se simte dator să dea cu 
piatra — şi cel puţin ar trebui să nu se mire dacă se nimereşte mereu 
pe sine însuşi. lubirea nu cunoaşte graniţe, iubirea nu cunoaşte 
piedici, iubirea transmută. lubiţi Răul — şi el va fi eliberat. 

5. 
Omul este bolnav 


Un ascet stătea meditând în peştera sa. Atunci se strecură un 
şoricel înăuntru, și începu să ronțăie din sandalele sale. Ascetul 
deschise mânios ochii şi spuse: „De ce mă tulburi în evlavia 
mea?”, 

„Mi-e foame” — răspunse şoarecele. 

„Pleacă de aici, şoarece necugetat” — predică ascetul — „eu caut 
unitatea cu Dumnezeu, cum poţi să mă deranjezi din asta?” 
„Cum vrei să te unești cu Dumnezeu” — întrebă șoarecele — 
„dacă nu vrei să fii una şi cu mine?” 


To considerațiile noastre de până acum urmau să 
slujească recunoaşterii faptului că omul este bolnav, şi 
nu că devine bolnav. Aici se află marea diferență dintre modul 
nostru de a privi boala, şi cel medical: medicina vede în boală o 
dereglare neplăcută a „stării normale de sănătate” şi, de aceea, 
nu numai că încearcă să anuleze o astfel de dereglare pe cât de 
repede este posibil, ci în primul rând încearcă să împiedice mai 
degrabă manifestarea bolii, pentru a o eradica în final. Noi dorim, 
dimpotrivă, să ne ascuţim privirea pentru a vedea că boala este mai 
mult decât o nedesăvârşire funcţională a naturii. Ea este parte a 
unui sistem cuprinzător de reglare care se află în serviciul evoluţiei. 
Omul nu trebuie eliberat de boală, pentru că sănătatea are nevoie 
de aceasta ca pol opus. 

Boala este expresia faptului că omul este păcătos, vinovat, 
sau nesănătos — boala este reproducerea microcosmică a căderii în 
păcat. Aceste denumiri nu au nimic de a face cu ideea unei pedepse, 
ci vor doar să spună că atâta timp cât omul participă la polaritate, 
el are parte şi de vină, boală şi moarte. În momentul în care a 
recunoscut aceste realități fundamentale, ele nu mai au niciun gust 
respingător pentru el. Numai faptul de a nu voi să admită evaluarea 
şi combaterea lor le înalță la nivelul de duşmani înspăimântători. 

Omul este bolnav pentru că îi lipseşte Unitatea. Omul sănătos, 
căruia nu îi lipseşte nimic, există doar în cărțile de anatomie ale 
medicinii. În stare vie, nu se cunoaşte un astfel de exemplar. Pot 
exista oameni care să nu dezvolte decenii de-a rândul simptome 
deosebite — totuşi asta nu modifică nimic în constatarea că şi ei 
sunt bolnavi şi muritori. Boala înseamnă gradul de nedesăvârşire, 

de predispoziţie la boală, de vulnerabilitate, de mortalitate. La 
o examinare mai atentă, eşti uluit să vezi câte le lipsesc celor 
„sănătoşi”. Bräutigam descrie în «Manual pentru medicină 
psihosomatică» faptul că „la interviurile cu muncitorii şi angajații 
dintr-o întreprindere, care nu erau bolnavi, la o examinare mai 
atentă, s-au constatat indispoziţii corporale şi sufleteşti, aproape cu 
aceeaşi frecvenţă ca şi la pacienţii unui spital”. Brăutigam publică 
în acelaşi manual următorul tabel statistic, bazat pe cercetările lui 
E. Winter (1959): 


Bolile a 200 de angajaţi sănătoşi intervievaţi 


Indispoziții (modificări maladive ale dispoziţiei) 43,5% 
Afecțiuni stomacale 37,5% 
Angoase 26,5% 
Inflamaţii frecvente ale gâtului (laringită, faringită, 

amigdalită) 22,0% 
Vertije, sincope 17,5% 
Insomnii 17,5% 
Dismenoree 15,0% 
Constipaţie 14,5% 
Puseuri de transpirații abundente 14,0% 
Dureri de inimă şi palpitaţii 13,0% 
Migrene 13,0% 
Eczeme 9,0% 
Sentiment de nod în gât 5,5% 
Tulburări reumatice 5,5% 

Edgar Heim afirmă în cartea sa «Boala drept criză şi şansă»: 
„Un adult face în medie, în douăzeci şi cinci de ani de viață, o boală 
care îi ameninţă viața, douăzeci de boli serioase, şi circa două sute 
de boli de dificultate medie”. 

Ar trebui să ne eliberăm de iluzia că putem evita boala, sau 
o putem eradica din lume. Omul este o ființă conflictuală şi, de 
aceea, el este şi bolnav. Natura veghează ca omul să se dezvolte 
tot mai mult în decursul vieţii sale în starea de a fi bolnav, care îşi 
află încheierea prin moarte. Ţelul părții corporale este existența 
minerală. Natura se îngrijeşte cu suveranitate ca omul să se 
apropie de acest ţel cu fiecare pas din viața sa. Boala şi moartea 
distrug fanteziile proliferante ale omului, şi îi corectează fiecare 
unilateralitate. 

Omul trăieşte în egoul său, care tânjeşte mereu după putere. 
Fiecare „eu vreau, dar...” este expresia acestei pretenţii la putere. 
Eul se umflă tot mai mult, şi înțelege să-l constrângă pe om prin 
măşti şi aparențe tot mai noi şi mai nobile, ca să fie în serviciul 
său. Eul trăieşte din delimitări şi, de aceea, îi este teamă de dăruire, 
de iubire şi de a deveni Una. Eul se decide şi înfăptuieşte unul 
dintre poli, împingând umbra care ia naştere în afară, asupra lui 
Tu, asupra lumii înconjurătoare. Boala compensează toate aceste 
unilateralități prin faptul că-l împinge pe om prin simptome în 
partea opusă, în măsura în care el a deviat de la mijloc într-una 
din părți. Maladia compensează fiecare pas pe care îl face omul 
din hybris-ul egoului său printr-un pas în direcţia smereniei şi a 
neajutorării. Astfel, orice capacitate a omului îl face totodată 
predispus la boală. 

Orice încercare de a trăi sănătos favorizează boala. Noi ştim 
că aceste formulări nu sunt adecvate timpului nostru. Căci la urma 
urmelor, medicina este foarte harnică în a-şi clădi mereu măsurile ei 
preventive, iar pe de altă parte vieţuim un adevărat boom al „vieții 
naturale şi sănătoase”. Este răspunsul la modul inconştient de a se 
raporta la otravă, desigur justificat şi salutar, şi totuşi, raportat la 
tema „maladie”, la fel de irelevant ca şi măsurile corespunzătoare 
ale medicinii tradiţionale. Amândouă pornesc de la profilaxia 
funcţională a maladiei, şi cred într-un om sănătos care ar putea fi 

ferit de boală printr-o metodă oarecare. Este de înțeles faptul că 
oamenii acordă mai multă atenţie şi credință unor astfel de mesaje 
care trezesc speranța, decât formulării noastre deziluzionatoare: 
omul este bolnav. 

Boala face parte din sănătate, aşa cum moartea face parte din 
viață. Aceste cuvinte sunt incomode, dar au avantajul că oricine 
le poate recunoaşte corectitudinea printr-o observare lipsită de 
prejudecăţi. Nu stă în intenţia noastră de a întemeia noi teze de 
credință, dar noi vrem să-i ajutăm pe cei care sunt pregătiți să-şi 
ascută privirile şi care sunt dispuşi să-şi completeze direcţia 
obişnuită de privire printr-una neobişnuită. Distrugerea iluziilor 
nu este niciodată simplă sau plăcută, cu toate acestea ea oferă 
întotdeauna un nou spațiu de libertate. 

Viaţa este calea deziluzionărilor — omului i se vor sustrage 
o iluzie după alta, până când va putea suporta realitatea. Astfel, 
cel care îndrăzneşte şi suportă să recunoască maladia, boala de 
durată şi moartea drept însoțitori fideli şi inevitabili ai existenţei 
sale, va viețui în curând faptul că această cunoaştere nu sfârşeşte 
în niciun caz în lipsa de speranţă, ci mai degrabă va descoperi în 
aceşti însoțitori prieteni înţelepţi care îi ajută în permanenţă să îşi 
găsească adevărata sa cale spre sănătate. Pentru că, din păcate, 
nu avem printre oameni decât arareori, sau niciodată, asemenea 
prieteni oneşti, care să ne demaşte într-adevăr la fiecare pas jocul 
nostru egoist şi să ne îndrepte privirea asupra umbrei noastre. Dacă 
un prieten ar îndrăzni într-adevăr să o facă vreodată, l-am cataloga 
rapid drept duşman. La fel se întâmplă şi cu boala. Ea este prea 
onestă ca să o putem îndrăgi. 

Vanitatea noastră ne face la fel de orbi şi de vulnerabili ca 
pe acel împărat ale cărui haine erau tesute din propriile lui iluzii. 
Totuşi, simptomele noastre sunt incoruptibile, ele ne constrâng la 
onestitate. Prin existenţa lor, ele ne arată ce ne lipseşte în realitate, 
ce anume nu lăsăm să intre în drepturile sale, ce anume se află 
în umbră şi ar dori să se înfăptuiască, şi din cauza căruia noi am 
devenit unilaterali. Simptomele ne arată prin fidelitatea lor, sau prin 
reapariţia lor, că noi nu am rezolvat în niciun caz atât de repede 
şi de definitiv o problemă, cum am vrea să credem uneori. Boala 

îşi pune mereu degetul arătător pe micimea şi lipsa de putere a 
omului, în special atunci când el crede că a modificat prin propria 
desăvârşire a puterii sale mersul lumii. Este suficientă o durere de 
dinţi, o criză de sciatică, o gripă sau o diaree, pentru a transforma 
un învingător radios într-un biet vierme. Şi tocmai asta urăsc 
oamenii la boală. 

Astfel că întreaga lume este pregătită să facă cele mai mari 
eforturi pentru a eradica boala. Egoul nostru ne şopteşte cu hărnicie 
că aceasta ar fi o nimica toată, făcându-ne în felul acesta orbi la 
faptul că prin fiecare strădanie încununată de succes ne îndreptăm 
tot mai mult înspre starea de a fi bolnavi. Am menţionat deja că 
nici medicina preventivă şi nici faptul de „a trăi sănătos” nu au 
perspective şi succes ca metode de evitare a bolii. Promițătoare 
de succes ar fi totuşi reflectarea la o veche înţelepciune, în cazul 
în care o abordăm textual: „a preîntâmpina este mai bine decât 
a vindeca”. Vor-beugen înseamnă însă a te apleca de bunăvoie, 
înainte ca boala să te constrângă să o faci. 

Boala îl face pe om vindecabil. Boala este punctul de răscruce, 
în care nesănătatea poate fi transformată în sănătate. Pentru a se 
întâmpla acest lucru, omul trebuie să renunțe la luptă, şi în locul 
acesteia, să înveţe să asculte şi să vadă ce anume are boala să-i 
spună. Pacientul trebuie să asculte în sine şi să intre în comunicare 
cu simptomele sale, dacă vrea să le afle mesajul. El trebuie să fie 
pregătit să-şi pună fără reținere în discuţie propriile păreri, idei 
şi reprezentări, şi să-şi dea silința să integreze conştient ceea ce 
încearcă să-i aducă simptomul în mod corporal. El trebuie aşadar 
să facă simptomul inutil prin aceea că lasă să intre în conştiența 
sa ceea ce îi lipseşte. Vindecarea este întotdeauna legată de o 
modificare a stării de conştienţă, şi de maturizare. Dacă un simptom 
a luat naştere prin faptul că o parte a umbrei s-a repezit în corp 
manifestându-se acolo, vindecarea este reversul acestui proces, 
conştientizarea principiului simptomului, ducând la eliberarea sa 
de existența sa materială. 


8 Termenul german pentru „a preîntâmpina” este Vorbeugen, care înseamnă atât a 
preveni, a preintâmpina, cât şi „a se apleca înainte”, „înainte de...” (n. tr.) 

6. 
Căutarea cauzelor 
Înclinaţiile noastre au mereu dotarea uluitoare de a se masca 


în concepţii despre lume. 
Hermann Hesse 


E: posibil ca unii dintre cititorii noştri să nu fi înțeles 
încă unele din reflecțiile noastre de până acum, căci 
considerațiile noastre par a fi greu conciliabile cu cunoştinţele 
ştiinţifice despre cauzele diferitelor simptome. E drept că oamenii 
sunt de cele mai multe ori dispuşi să atribuie formarea unor 
simptome unor cauze exclusiv sau parțial datorate unor procese 
psihice — dar cum rămâne cu restul preponderent al maladiilor, a 
căror cauză corporală este dovedită fără echivoc? 

Ne izbim aici de problema fundamentală a obişnuințelor 
noastre de gândire. Pentru om, interpretarea cauzală a tuturor 
proceselor percepute de el, a devenit ceva de la sine înțeles ca şi 
construirea de vaste lanțuri cauzale, în care cauza şi efectul au 
o legătură reciprocă univocă. Astfel, dumneavoastră puteți citi 
aceste rânduri pentru că eu le-am scris şi pentru că editura a editat 
această carte, şi pentru că librăria a vândut-o, ş.a.m.d. Conceptul 
gândirii cauzale apare ca fiind atât de plauzibil, şi chiar constructiv, 
încât majoritatea oamenilor îl consideră drept o premisă necesară 
a capacităţii umane de cunoaştere. Astfel, peste tot se caută 
diferitele cauze ale diferitelor manifestări, şi oamenii speră să 
obțină nu numai mai multă claritate asupra corelațiilor existente, 
ci şi posibilitatea de a interveni în mod determinant în înlănțuirea 
cauzală. Care este motivul, cauza creşterii prețurilor, a lipsei de 
locuri de muncă, a criminalităţii în rândul tineretului? Care este 
cauza unui cutremur sau a unei anumite boli? Există întrebări 
peste întrebări, şi pretutindeni se speră să se ajungă la descoperirea 
adevăratelor cauze ale lucrurilor. 

Numai că această cauzalitate nu este nici pe departe atât 
de neproblematică şi de constructivă cum apare ea observaţiei 
superficiale. S-ar putea chiar spune (şi vocile care afirmă acest 

lucru se înmulțesc) că dorința omului de a explica lumea în mod 
cauzal a adus multe confuzii şi controverse în istoria cunoaşterii 
omeneşti, conducând la consecinţe care ies la lumină abia în ziua 
de azi, parţial şi treptat. Începând de la Aristotel, reprezentarea 
cauzei a fost divizată în patru categorii. 

Astfel, se face diferența între causa efficiens — cauza 
elementului motric, a impulsului, a imboldului, causa materialis 
— care este cauza ce-şi află întemeierea în materialitate, în 
substanţialitate, apoi causa formalis — cauza conferirii formei şi, 
în fine, causa finalis — drept cauză a scopului, care ia naştere din 
propunerea ţelului. 

Putem urmări cu uşurinţă cele patru categorii ale cauzelor, pe 
exemplul clasic al construirii unei case. Astfel, pentru construcția 
unei case, este nevoie mai întâi de intenţia de a construi casa (causa 
finalis), apoi de un impuls, respectiv de energie care se manifestă 
de exemplu în investiţii şi în forța de muncă (causa efficiens), apoi 
de planurile casei (causa formalis) şi, în fine, de materiale, cum 
ar fi: betonul, cărămizile, lemnul ş.a.m.d. (causa materialis). Dacă 
lipseşte una dintre aceste patru cauze, este greu să se ajungă la 
înfăptuirea casei. Nevoia unei adevărate „cauze a cauzelor” duce 
mereu la reducerea conceptului cvadripartit al cauzei. Cu acest prilej 
au luat naştere două direcţii de concepţii opuse. Reprezentanţii unei 
direcții au văzut în cauza scopului (causa finalis), cauza propriu- 
zisă a tuturor cauzelor. În exemplul nostru, aşadar, intenția de a 
construi o casă ar fi premisa propriu-zisă a tuturor celorlalte cauze. 
Cu alte cuvinte, intenţia sau scopul reprezintă întotdeauna cauza 
tuturor evenimentelor. Astfel, cauza faptului că eu scriu aceste 
rânduri este intenţia mea de a publica o carte. 

Această înțelegere cauzală finală a devenit baza ştiinţelor 
spirituale, de care ştiinţele naturii se delimitează în mod strict prin 
modelul lor energetic cauzal (cauza efficiens). 

Pentru observarea şi descrierea legilor naturii, impunerea 
unei intenții sau a unui scop s-a dovedit a fi prea ipotetică. Pentru 
acestea, a părut a fi mai degrabă plină de sens acceptarea unei forțe 
sau a unui impuls. Astfel, ştiinţele naturii şi-au stabilit legi cauzale 
în sensul unei acționări energetice. 

Aceste două modele diferite de concepere a cauzalităţii 
separă până în ziua de azi ştiinţele spirituale de ştiinţele naturii, 
făcând înțelegerea reciprocă de la dificilă până la imposibilă. 
Gândirea cauzală natural-ştiințifică urmărește cauza în trecut, pe 
când modelul finalităţii transpune cauza în viitor. Formulată astfel, 
această ultimă constatare poate avea pentru mulți un efect de 
înstrăinare — căci cum se poate ca o cauză să urmeze, din punct de 
vedere temporal, efectului? Pe de altă parte, nimeni nu se sfiieşte în 
viaţa cotidiană să accepte această idee, formulând în mod constant 
această legătură cauză-efect în maniera: „Plec acum, pentru că 
trenul meu pleacă peste o oră”, sau: „l-am cumpărat un cadou 
pentru că săptămâna viitoare e ziua ci”. În toate aceste formulări, 
aşadar, un eveniment viitor influențează un eveniment temporal 
anterior. 

Dacă observăm evenimentele de zi cu zi constatăm că unele 
sunt mai adecvate atribuirii unor cauze / determinări energetice 
în trecut, iar altele atribuirii unei cauze / determinări finale — în 
viitor. Astfel, noi spunem: „Fac cumpărături pentru că mâine e 
duminică”, şi „Vaza a căzut pentru că am împins-o”. Totuşi este 
posibil şi modul dublu de considerare: Astfel, cauza serviciului de 
vase spart în timpul unui scandal conjugal poate fi fie faptul că a 
fost zvârlit la pământ, fie că acela care l-a aruncat a vrut să-l agaseze 
pe celălalt. Toate aceste exemple arată limpede că cele două tipuri 
de reprezentări cauzale iau în considerare nivele diferite, dar că 
amândouă îşi au justificarea lor. Varianta energetică face posibilă 
reprezentarea unei interacțiuni mecanice, şi se referă întotdeauna la 
un nivel material, pe când cauzalitatea finală lucrează cu motivații, 
respectiv intenții care nu mai pot fi atribuite materiei, ci numai 
nivelului sufletesc, psyche-ului. Astfel, conflictul expus reprezintă 
o formulare specială a următoarelor polarități: 


causa efficiens causa finallis 


trecut -= viitor 
materie — spirit 
corp — psyche 

În acest loc ar fi util să aplicăm practic tot ceea ce am spus 
până acum în privinţa polarităţii. Atunci am putea schimba varianta 
ori / ori în cea „atât / cât şi”, şi înțelege în felul acesta că cele două 
moduri de considerare nu se exclud, ci se completează reciproc. 
(Este uluitor cât de puţin au învăţat oamenii din experienţa cu 
structura corpusculară şi de undă a luminii!) Şi aici lucrurile 
depind de direcţia în care îmi îndrept privirea, şi nu de ceca ce 
este corect sau fals. Atunci când dintr-un automat de ţigări cade în 
afară o cutie de țigări, cauza poate fi văzută în moneda introdusă, 
sau în intenţia de a fuma țigări. (Acesta este mai mult decât un joc 
de cuvinte, pentru că fără dorinţa şi intenţia de a fuma ţigări nu ar 
exista automate pentru țigări.) 

Amândouă moduri de considerare sunt legitime, şi nu se 
exclud în niciun caz. Un singur mod de considerare va fi în orice 
caz întotdeauna imperfect, pentru că existența tuturor cauzelor 
materiale şi a celor energetice nu aduce câtuşi de puțin cu necesitate 
în existență un automat pentru țigări, atâta timp cât lipseşte intenția 
în acest sens. Şi la fel de puțin sunt suficiente intenţia sau scopul 
pentru a face ca ceva să ajungă să se manifeste. Şi în acest caz, unul 
dintre poli tră:eşte din polul opus. 

Ceea ce în cazul automatului pentru țigări poate da o 
impresie de banal a devenit, în privinţa înţelegerii evoluţiei, o temă 
controversată care umple biblioteci întregi. Se epuizează oare 
cauza existenței omeneşti în lanțul cauzal material al trecutului 
astfel încât existenţa noastră să fie exclusiv rezultatul aleatoriu 
al salturilor evolutive şi al procedeelor de selecție de la atomul 
de hidrogen până la encefalul omenesc? Sau această jumătate de 
cauzalitate mai are nevoie şi de intenţia care acţionează din viitor, 
determinând ca evoluţia să se îndrepte înspre un ţel intenționat? 

Pentru oamenii de ştiinţă, acest al doilea aspect este „mult 
prea ipotetic”, pe când pentru oamenii de știință spirituală primul 
aspect este „mult prea sărăcăcios”. Totuşi, dacă avem în vedere 
dezvoltări şi „evoluţii” pe porţiuni mai restrânse şi deci care pot 
fi cuprinse cu vederea, vom regăsi mereu împreună cele două 
direcții cauzale. Singură tehnologia nu va duce la aparate de zbor, 

atâta timp cât din conştiența omenească lipseşte ideea zborului. 
Tot aşa de puţin este evoluţia rezultatul deciziilor şi dezvoltărilor 
aleatoare, ea fiind, de fapt, imitarea materială şi biologică a unui 
model veşnic. Procesele materiale împing dintr-o parte, configurația 
finală absoarbe din cealaltă parte, astfel încât la mijloc să se poată 
produce o manifestare. 

Cu aceasta am ajuns la următoarea problemă a temei noastre. 
Cauzalitatea necesită ca premisă liniaritatea, pe care poate fi 
marcat un anterior şi un ulterior, în sensul unei interacțiuni. 
Liniaritatea, la rândul ei, are drept premisă timpul, şi tocmai acesta 
nu există în realitate. Ne amintim că timpul ia naştere în conştiența 
noastră datorită polarității, care ne constrânge să descompunem 
simultancitatea unității într-o succesiune. Timpul este un fenomen 
al conştienței noastre, pe care îl proiectăm în afară. După care 
credem că el ar exista şi independent de noi. La asta se adaugă 
faptul că noi ne imaginăm că fluxul timpului ar fi mereu liniar, şi 
s-ar desfăşura într-o singură direcție. Noi credem că timpul curge 
din trecut în viitor, şi trecem cu vederea cu acest prilej faptul că în 
punctul pe care îl numim prezent se întâlnesc atât trecutul cât şi 
viitorul. 

Această corelație inițial greu de imaginat, poate deveni mai 
intuitivă, mai limpede, prin următoarea analogie. Ne reprezentăm 
parcursul timpului ca fiind o dreaptă, unul dintre capetele sale 
îndreptându-se în direcția trecutului, celălalt capăt fiind numit 
viitor. 


Prezent 
[j 


r, Â————————————— 
Trecut Viitor 

Însă noi ştim din geometrie că în realitate nu există linii paralele, 
şi că nu există o liniaritate strictă deoarece datorită curburii sferice 
a spaţiului orice dreaptă prelungită la infinit se închide într-un 
cerc (geometria lui Riemann). Astfel, fiecare linie dreaptă este în 
realitate o secţiune dintr-un arc de cerc. Dacă transferăm această 
cunoaştere asupra axei noastre temporale menționate anterior, vom 
vedea că cele două direcţii, trecut şi viitor, se întâlnesc în cerc. 


Trecut Viitor 


Prezent 


Ceea ce înseamnă că trăim mereu înspre trecutul nostru, 
respectiv trecutul nostru a fost determinat de viitorul nostru. Dacă 
aplicăm asupra acestui model reprezentarea noastră cauzală, atunci 
problema pe care am abordat-o inițial se limpezeşte dintr-o dată: 
cauzalitatea curge din amândouă direcţiile asupra fiecărui punct, 
la fel cum o face şi timpul. Astfel de reprezentări sună desigur 
neobişnuit, cu toate acestea ele nu sunt mai dificile decât realitatea 
cu care ne-am obişnuit, anume că la zborul în jurul lumii atingem 
din nou punctul de plecare, deşi ne-am îndepărtat în permanenţă 
de el. 

În anii 20 ai secolului XX, rusul de formaţie esoterică P. 
D. Ouspensky a indicat prin contemplarea vizionară a celei de-a 
paisprezecea cărți din Tarot în legătură cu această problemă a 

timpului, următoarele: „Numele Îngerului este timpul — a spus 
vocea. Pe fruntea sa se află cercul, care este semnul Veşniciei şi 
semnul Vieţii. În mâinile îngerului sunt două ulcioare, unul de 
aur şi unul de argint. Un urcior este trecutul, celălalt este viitorul. 
Fluxul curcubeului dintre cele două este prezentul. Tu vezi că 
el curge în ambele direcții. Acesta este timpul sub aspectul său 
ininteligibil pentru oameni. Oamenii cred că totul curge neîncetat 
într-o singură direcție. Ei nu văd cum totul se întâlneşte veşnic, 
cum unul vine din trecut şi celălalt din viitor, astfel încât timpul 
este o multitudine de cercuri care se rotesc în direcţii diferite. 
Înţelege această taină, şi învaţă să diferenţiezi curenții opuși din 
fluxul curcubeului prezentului.” (Ouspensky: «Un nou model al 
Universului»). 

Şi Hermann Hesse abordează în mod repetat această temă a 
timpului în operele sale. Astfel, el îl lasă pe Klein să afirme: „Ce 
bine că acum mi-a venit această cunoaştere a faptului că nu există 
timp. Omul este întotdeauna separat de ceea ce-şi doreşte, numai 
prin timp”. În «Siddhartha», Hermann Hesse tratează în mai multe 
locuri tema atemporalităţii. „L-a întrebat odată: Ai învățat şi tu 
de la fluviu taina faptului că nu există timp? Chipul lui Vasudeva 
se lumină de un zâmbet: Da, Siddharta, zise el, este ceea ce ai tu 
în vedere, faptul că fluviul este în acelaşi timp peste tot, la izvor 
şi la vărsare, la cascadă şi la bac, la vârtej, în mare, în munți, 
pretutindeni simultan. Şi că pentru el nu există decât prezent, 
nici umbra «trecub, nici umbra «viitor». Aşa este, zise Siddhartha. 
Şi când am înţeles eu acest lucru mi-am văzut viața, care era şi 
ea ca un fluviu, iar copilul Siddhartha şi bărbatul Siddhartha şi 
bătrânul Siddhartha erau separați doar de umbre, şi nu de realitate. 
Nici naşterile anterioare ale lui Siddhartha nu erau Trecut, şi nici 
moartea sa şi nici întoarcerea sa la Brahma nu erau Viitor. Nu a fost 
nimic — nu va fi nimic; totul este, totul are existenţă şi prezent.” 

Dacă devenim treptat conştienţi că nici timpul şi nici liniaritatea 
nu există în afara conştienței noastre, atunci modelul de gândire 
cauzal va fi cu necesitate zdruncinat în privinţa absolutismului său. 

Se dovedeşte că şi cauzalitatea nu este decât o formă subiectivă 
de considerare a omului sau, după cum a formulat David Hume, 
„0 necesitate a sufletului”. E drept că nu există niciun motiv să nu 
considerăm cauzal lumea — cu toate acestea există la fel de puţine 
motive să o interpretăm cauzal. Întrebarea clarificatoare nu este 
nici în acest caz: Corect sau incorect? ci în cel mai bun caz, pentru 
fiecare caz în parte: Adecvat sau neadecvat? 

Privind lucrurile sub acest aspect rezultă că modul de 
considerare cauzal este cu mult mai rar adecvat decât se 
obişnuieşte să se folosească astăzi în conformitate cu rutina. Peste 
tot acolo unde avem de a face cu secțiuni relativ mici din lume 
şi întotdeauna atunci când evenimentele nu se sustrag posibilității 
noastre de cuprindere a lor, ne putem descurca foarte bine cu 
reprezentările noastre de timp, liniaritate şi cauzalitate. Dacă însă 
dimensionalitatea cuprinsă creşte, sau nivelul de pretenţii al unei 
întrebări este mai înalt, modul de considerare cauzală a lucrurilor 
duce mai degrabă la concluzii lipsite de sens decât la cunoaştere. 
Cauzalitatea necesită întotdeauna un punct final determinat de 
punerea întrebărilor. În imaginea cauzală a universului, orice 
manifestare are la urma urmelor o cauză şi, de aceea, nu numai 
că este permis, ci este chiar necesar să se cerceteze, la rândul său, 
cauza cauzei. E drept că acest procedeu duce la cercetarea cauzei 
cauzei — dar din păcate niciodată la un punct final. Căci nu poate fi 
găsită cauza tuturor cauzelor. Şi fie ne oprim într-un punct oarecare 
cu căutarea cauzelor, fie ajungem la întrebări de ncrezolvat, care 
nu pot fi mai pline de sens decât binecunoscuta întrebare dacă la 
început a fost oul sau găina. 

Cu aceasta vrem să limpezim faptul că acest concept 
al cauzalității poate fi practicabil în cel mai bun caz în viața 
cotidiană ca funcție ajutătoare a gândirii, dar cu toate acestea el 
se dovedeşte a fi complet insuficient şi inutilizabil ca instrument 
pentru cuprinderea corelaţiilor ştiinţifice, filozofice şi metafizice. 
Credinţa că ar exista interacțiuni cauzale este falsă, pentru că ea se 
bazează pe acceptarea liniarităţii şi a timpului. Dacă recunoaştem 
cauzalitatea ca un mod de considerare subiectiv posibil (şi cu 

aceasta nedesăvârşit) al omului, atunci este legitim să o folosim 
acolo unde ni se pare că ne-ar fi de ajutor în viață. 

Însă în imaginea noastră actuală despre lume domneşte 
părerea conform căreia cauzalitatea ar fi existentă în sine — şi 
demonstrabilă chiar experimental — şi împotriva acestei erori am 
dori să luăm atitudine. Omul nu poate observa mai mult decât 
relații de tipul „întotdeauna — dacă / atunci”. Astfel de observaţii nu 
spun cu nimic mai mult decât că două manifestări apar sincron din 
punct de vedere temporal, şi că între ele există o corelaţie. Atunci 
când astfel de măsurători sunt interpretate imediat cauzal, acest 
ultim pas constituie întotdeauna expresia unei anumite concepții 
despre lume, dar nu mai are nimic de a face cu măsurătoarea sau 
cu însăşi observaţia. Înverşunarea de a da o interpretare cauzală 
a limitat într-o măsură infinită concepția noastră despre lume şi 
capacitatea noastră de cunoaştere. 

În cadrul ştiinţei, fizica cuantică a fost cea care s-a izbit de 
imaginea cauzală despre lume, punând-o sub semnul întrebării. 
Astfel, Werner Heisenberg a formulat următoarele: „În domeniile 
foarte mici de spaţiu şi timp, aşadar în domeniile de ordinul de 
mărime al particulelor elementare, spațiul şi timpul dispar într-un 
mod ciudat, anume în maniera că în intervale temporale atât de mici 
nu se mai pot defini corect nici măcar conceptele de anterior sau 
ulterior. În mare, desigur că nu se poate modifica nimic la structura 
spaţial-temporală, dar trebuie să se ia în considerare posibilitatea 
ca experimentele asupra proceselor din domenii spaţial-temporale 
foarte mici să arate că anumite procese se desfăşoară din punct de 
vedere temporal aparent invers decât este corespunzător succesiunii 
cauzale.” 

Heisenberg a formulat clar, dar cu precauţie, pentru că el 
ca fizician şi-a limitat formulările asupra domeniului observabil. 
Însă aceste consideraţii ale sale se îmbină perfect în acea imagine 
despre lume pe care au avut-o dintotdeauna înțelepții acestei lumi. 
Observarea particulelor elementare se desfăşoară într-un domeniu 
de graniţă al lumii noastre determinate de timp şi spaţiu — în care 

ne aflăm oarecum la „locul de naştere a materiei”. Aici dispar, după 
cum spune Heisenberg, timpul şi spaţiul. Dar conceptele de anterior 
şi ulterior devin cu atât mai clare cu cât pătrundem mai adânc în 
structura mai mare şi mai grosieră a materiei. Dacă mergem însă în 
cealaltă direcţie, pentru început se pierde diferenţierea clară dintre 
timp şi spaţiu, dintre anterior şi ulterior, până când în final această 
scindare dispare cu totul, iar noi ajungem acolo unde domnesc 
Unitatea şi Nediferenţierea. Aici nu există nici timp şi nici spaţiu, 
aici domneşte veşnicul Acum şi Aici. Este punctul care le conţine 
pe toate, şi care totuşi este denumit „Nimic”. Timpul şi spațiul sunt 
cele două coordonate care străbat lumea polarităţii, lumea iluziei, 
maya, iar premisa de a putea atinge Unitatea este aceea de a le 
străvedea nonexistența. 

În această lume polară, cauzalitatea este aşadar una dintre 
perspectivele conştienţei noastre de a interpreta procesele, este 
modul de gândire al emisferei cerebrale stângi. Am spus deja că 
imaginea natural-ştiințifică despre lume este imaginea despre 
lume a emisferei cerebrale stângi — deci nu este de mirare că 
oamenii s-au încăpățânat atât de mult în adoptarea cauzalității. 
Dar emisfera dreaptă nu cunoaşte nicio cauzalitate, ci ea gândeşte 
analogic. În gândirea analogică am găsit cel de-al doilea mod de 
considerare a lucrurilor, polar cauzalității, care nu este nici mai 
corect nici mai fals, nici mai bun şi nici mai rău, reprezentând cu 
toate acestea completarea necesară a unilateralității cauzalității. 
Abia împreună — cauzalitatea şi gândirea analogică — pot forma un 
sistem de coordonate în care lumea noastră polară poate dobândi o 
interpretare plină de sens. 

La fel cum cauzalitatea ne permite să vedem concepte 
devenite vizibile pe orizontală, gândirea analogică urmează princi- 
piile primordiale pe verticală, la toate nivelele manifestării lor. 
Gândirea analogică nu necesită o interacţiune, ci se orientează în 
funcție de identitatea conținutului diferitelor forme. Dacă în cadrul 
cauzalităţii referirea temporală este exprimată prin „anterior / 
ulterior”, gândirea analogică trăieşte din sincronicitate în sensul 

lui „întotdeauna — dacă / atunci”. În măsura în care cauzalitatea 
conduce la diferențieri tot mai mari, analogia reuneşte multitudinea 
în modele unitare. 

Incapacitatea ştiinţei de a gândi analogic o constrânge 
la cercetarea unor legi mereu noi la toate nivelele. Ştiinţa nu 
îndrăzneşte şi nu poate să generalizeze o lege găsită în aşa fel 
încât să o vadă drept principiu analog la toate nivelele. Așa de 
exemplu, ea cercetează polaritatea în domeniul electricităţii, în 
domeniul atomic, în relaţia acid-bază, în emisferele cerebrale şi în 
mii de alte domenii, de fiecare dată din nou, şi separat de domeniile 
anterioare. Modul de gândire analogic deplasează unghiul de 
vedere cu nouăzeci de grade, punând cele mai diferite forme într-o 
relație analogică prin faptul că descoperă în toate același principiu 
fundamental. În felul acesta, ajung polul electric pozitiv, emisfera 
cerebrală stângă, acizii, Soarele, focul, chinezescul Yang să aibă 
toate de a face una cu alta, deşi între ele nu există nicio legătură 
cauzală. Unitatea analogică derivă de la principiul originar comun 
tuturor formelor enumerate care, în exemplul nostru, ar putea fi 
numit şi principiul masculin sau al activității. 

Un asemenea mod de a vedea lucrurile descompune lumea în 
părți componente arhetipale, şi contemplă diversele modele care 
sunt formate din aceste arhetipuri. Aceste modele pot fi regăsite la 
modul analogic la toate nivelele formelor de manifestare — cum este 
sus, aşa este şi jos. Acest mod de a vedea lucrurile trebuie învăţat la 
fel ca şi modul de considerare cauzal. În orice caz, el ne deschide 
un cu totul alt aspect al lumii, lăsând să devină vizibile corelaţiile 
şi modelele care sunt invizibile pentru privirea cauzală. Şi aşa 
cum cauzalitatea îşi are avantajele sale în cadrul funcţionalităţii, 
analogia îşi are avantajul în devenirea transparentă a corelaţiilor 
conţinuturilor. Emisfera stângă poate descompune şi analiza multe 
lucruri datorită cauzalităţii, dar ea nu va reuşi să cuprindă lumea ca 
Tot. Emisfera dreaptă va trebui la rândul ei să renunţe la capacitatea 
de a domina procesele acestei lumi, dar în schimb ea poate privi 
întregul, şi datorită acestui fapt se află în situaţia de a descoperi 

sensul. Sensul se află în afara scopului şi a logicii sau, aşa cum a 
spus Laotse: 

Sensul care poate fi exprimat, 

Nu este sensul cel veşnic. 

Numele care poate fi numit 

Nu este Numele veşnic. 

Eu numesc începutul Cerului şi al Pământului, 
„Nonexistenţă”. 

Eu numesc Mama fiinţelor individuale, „Existenţă”. 

De aceea, direcția spre Nonexistenţă 

Duce la contemplarea minunatei Fiinţe, 

Direcţia spre Existenţă 

Duce la contemplarea limitărilor spaţiale. 

În privinţa originilor, acestea două sunt Una, 

Şi diferă doar prin Numele lor. 

În unitatea lor stă taina. 

Taina şi mai adâncă a tainei 

Este poarta prin care păşesc toate minunile. 

k: 
Metoda întrebărilor succesive 


„Întreaga viață nu este altceva decât un șir de întrebări devenite 
formă, care poartă în sine germenul răspunsului — şi de răspunsuri 
însărcinate cu întrebările. Oricine vede altceva este nebun.” 

Gustav Meyrinck, Golem 


A 
pra de a ne apropia de partea a doua a acestei cărți, 


în care încercăm să descifrăm semnificația celor mai 
frecvente simptome, am dori să mai spunem câte ceva despre 
metoda întrebărilor succesive. Intenția noastră nu este să oferim 
o carte de interpretări, în care să se caute la nevoie un simptom, 
pentru a afia ce semnifică şi pentru ca, aflând, să fii de acord sau 
nu cu el. O asemenea raportare la această carte ar fi cea mai mare 
neînțelegere ce i se poate aduce. Dorința noastră este mai degrabă 
aceea de a mijloci un anumit tip de a vedea lucrurile şi de a gândi, 
care să-i facă posibil cititorului interesat să privească într-un cu 
totul alt mod decât până acum boala, la sine şi la semenii săi. 

Pentru aceasta este totuşi necesară învățarea unor anumite 
premise şi tehnici, deoarece majoritatea oamenilor încă nu au 
învăţat să se raporteze la analogii şi simboluri. Pentru aceasta au 
fost oferite în primul rând exemplele concrete din partea a doua. 
Ele urmează să dezvolte în cititor capacitatea de a gândi şi a vedea 
într-un mod asemănător. Abia dezvoltarea propriei capacități de 
interpretare aduce un câştig, pentru că interpretarea prestabilită 
furnizează în cel mai bun caz un cadru, dar nu poate fi niciodată 
întru totul justă pentru un caz individual. Este ca şi la interpretarea 
viselor: poți să-ți cumperi o carte de interpretare a viselor ca să 
o foloseşti să-ţi interpretezi visele, dar nu ca să-ți cauţi visele 
înlăuntrul ei, pentru a le interpreta. 

Din acest motiv, partea a doua a cărţii nici nu ridică pretenţia 
la integralitate, deşi noi ne-am străduit să abordăm pe cât posibil 
toate domeniile corporale şi organice, pentru a furniza materialul 
de pornire necesar astfel încât cititorul să-şi poată interpreta 
simptomele sale concrete. După ce am încercat până aici să 
intermediem fundamentele cognitiv-filozofice, în acest ultim 

capitol al părţii teoretice vor fi expuse cele mai importante aspecte 
şi reguli care fac posibilă interpretarea simptomelor. Este materialul 
pus la îndemână, care împreună cu un oarecare exercițiu va face 
posibil fiecărui om care se străduieşte în mod serios să ajungă la 
întrebări succesive pline de sens în privința simptomelor. 


Cauzalitatea în medicină 

Problema cauzalității are o importanţă atât de mare pentru 
tema noastră deoarece atât medicina universitară cât şi medicina 
naturistă, psihologia şi sociologia rivalizează între ele, în sensul 
cercetării adevăratelor cauze ale simptomelor maladive, şi în 
sensul însănătoşirii lumii prin îndepărtarea acestor cauze. Astfel, 
unii caută cauza primordială în microbi şi poluarea mediului 
înconjurător, alții în elementele traumatizante din prima copilărie 
şi în stilul de educaţie sau în condiţiile locului de muncă. De la 
conţinutul în plumb al aerului şi până la societate, nimeni şi nimic 
nu poate fi sigur că nu va fi considerat drept cauză a bolii. 

Noi considerăm, dimpotrivă, căutarea cauzelor bolilor ca 
ducând într-o mare fundătură. Desigur că se vor găsi întotdeauna 
cauze, atâta vreme cât ele sunt căutate. Dar credinţa în conceptul 
cauzalităţii îi împiedică pe oameni să vadă că ceea ce au descoperit 
drept cauze nu constituie decât rezultatul propriei lor aşteptări. În 
realitate, orice cauză considerată cauză primordială nu este decât 
o cauză printre celelalte. Conceptul cauzei primordiale se poate 
desfăşura numai până la jumătatea drumului, deoarece întrebarea 
privitoare la cauza primordială se întrerupe într-un anumit punct. 
Astfel, se poate descoperi cauza unei infecții în anumiţi microbi, 
dar se impune totuşi întrebarea de ce microbii au dus la infecție 
în acest caz special? Motivul poate fi descoperit într-o capacitate 
imunitară redusă a organismului, ceea ce ridică la rândul său 
întrebarea cauzei acestei slăbiri a sistemului imunitar. Acest joc se 
poate continua la nesfârşit, căci chiar dacă am ajuns prin căutarea 
cauzelor la fenomenul originar (Big Bang), rămâne întotdeauna 
deschisă problema cauzei fenomenului originar... 


În practică se preferă de aceea întreruperea lanțului întrebărilor 
într-un loc oarecare, ca şi cum lumea ar începe în acel loc. Oamenii 
se repliază pe concepte generale care nu spun nimic — în măsura 
maximă în care este posibil acest lucru — cum ar fi: „locus minoris 
resistentiae”, sau „maladie congenitală”, sau „slăbiciune organică”, 
sau alte concepte asemănătoare. Dar de unde luăm justificarea de a 
înălța o verigă oarecare a lanţului la rangul de „cauză primordială”? 
Este de-a dreptul lipsă de onestitate atunci când cineva vorbeşte 
despre o cauză sau despre o terapie a cauzei, deoarece — după cum 
am văzut — conceptul de cauzalitate nu permite câtuşi de puţin 
găsirea unei cauze. 

Ne-am apropia mai mult de lucruri dacă am lucra cu acel 
concept polar al cauzalităţii despre care am vorbit la începutul 
consideraţiilor noastre relativ la cauze. Din acest punct de vedere, 
o boală este condiționată din două direcţii, adică din trecut şi 
din viitor. În acest model, finalitatea ar vrea să aibă o anumită 
imagine simptomatică, iar cauzalitatea activă (efficiens) ar pune 
la dispoziţie materialul necesar, substanțial şi corporal pentru a 
înfăptui imaginea finală. În cazul unei asemenea considerări ar 
deveni vizibil cel de-al doilea aspect al maladiei, care se pierde cu 
desăvârşire la considerarea unilaterală obişnuită, anume intenţia 
bolii, şi cu aceasta sensul procesului. Existenţa unei fraze nu e 
condiționată numai de hârtie, cerneală, maşină de scris, litere 
ş.a.m.d., ci şi — în primul rând — de intenţia finală de a transmite o 
informaţie. 

Totuşi, nu poate fi greu de înţeles că prin reducerea la 
probleme materiale, respectiv la condiţionarea din trecut, se pierde 
esenţialul. Orice manifestare are formă şi conţinut, constă din părți 
şi are o înfăţişare care este mai mult decât suma părților. Orice 
manifestare este determinată din trecut şi din viitor, iar boala 
nu constituie o excepţie. În spatele oricărui simptom se află o 
a se putea manifesta din punct de vedere formal. De aceea o boală 
poate angaja orice cauză drept cauză a sa. În acest punct eşuează 
metoda de lucru a medicinii. Ea crede că prin sustragerea cauzei 


face boala imposibilă, şi nu ia în considerare faptul că boala este 
atât de flexibilă încât îşi caută şi îşi găseşte noi cauze, pentru a se 
manifesta în continuare. Această corelaţie este foarte simplă: dacă 
cineva are, de exemplu, intenţia de a clădi o casă, el se va lăsa cu 
greu împiedicat să o facă, prin faptul că i se iau pietrele — în care 
caz îşi va clădi casa din lemn. E drept că soluţia finală poate fi 
văzută în faptul de a i se lua orice material posibil, dar la nivelul 
maladiei acest lucru este legat de dificultăți. Căci ar trebui să i se 
ia pacientului întregul corp, pentru a avea certitudinea că boala nu 
mai găseşte o altă cauză. 

Această carte se va ocupa acum de cauzele finale ale bolii, 
vrând să completeze considerarea funcțională unilaterală cu cel 
de-al doilea pol, care lipsea. Prin aceasta, trebuie să fie clar că noi 
nu negăm în niciun caz existența parcursurilor materiale cercetate 
şi descrise de medicină, însă ne ridicăm împotriva afirmației că 
aceste parcursuri ar fi singurele cauze ale bolii. 

După cum am mai spus deja, boala are o intenţie şi un țel, 
pe care le-am descris până acum în forma lor cea mai generală 
şi mai absolută, iar vindecarea bolii are sensul de a deveni Una. 
Dacă descompunem boala în multele sale forme de expresie 
simptomatică, care constituie cu toatele paşi pe calea către ţel, 
atunci vom putea aborda fiecare simptom punându-i întrebări în 
privinţa intenţiei şi informaţiei conținute, pentru a recunoaşte ce 
pas trebuie făcut în prezentul imediat. Această întrebare trebuie 
pusă fiecărui simptom, şi nu trebuie deplasată prin indicarea cauzei 
funcționale. Se vor găsi întotdeauna condiţionări funcţionale — însă 
exact la fel poate fi întotdeauna găsită o semnificație din punctul 
de vedere al conţinutului. 

Astfel, prima deosebire a modului nostru de analiză față 
de psihosomatica actuală constă în renunțarea la selectarea 
simptomelor. Noi considerăm că fiecare simptom poate fi interpretat 
şi, de aceea, nu acceptăm nicio excepţie. A doua deosebire constă în 
renunţarea la modelul cauzal orientat spre trecut, al psihosomaticii 
clasice. Dacă se poate găsi cauza unei dereglări în bacterii sau 
în mame rele, este secundar pentru conceptul bazat pe gândire. 


Modelul psihosomatic nu s-a eliberat de greşeala fundamentală a 
conceptului cauzal unipolar. Pe noi nu ne interesează cauzele din 
trecut, căci din acestea există, după cum am văzut, oricât de multe, 
şi toate sunt la fel de importante sau de neimportante. Modul nostru 
de considerare poate fi descris prin conceptul de „cauzalitate finală” 
sau, mai bine, prin conceptul analogiei atemporale. 

Fiecare om are o existență independentă de timp, care este 
împlinită de el în decursul timpului şi de care omul trebuie să 
devină conştient. Acest model lăuntric este numit „sine”. Calea 
vieţii omului este calea către acest sine, care este un simbol al 
Întregului. Omul are nevoie de „timp” pentru a găsi acest Întreg 
care exista aici de la început. Și tocmai în asta constă iluzia 
timpului — în faptul că omul are nevoie de timp pentru a găsi ceea 
ce exista dintotdeauna (dacă lucrurile devin de neînțeles, este 
bine să vă reamintiți exemplele corespunzătoare: Într-o carte este 
conţinut întregul roman — dar cititorul are nevoie de timp pentru 
a lăsa ca acțiunea să se deruleze în faţa lui, acţiunea care exista 
de la început!). Noi numim această cale, „evoluţie”. Evoluţia 
este urmărirea conştientă a unui model existent dintotdeauna 
(adică atemporal). Pe această cale spre autocunoaştere apar mereu 
dificultăţi şi erori, sau — altfel formulat — omul nu poate sau nu 
vrea să vadă anumite părţi ale modelului său. Noi am denumit 
aceste aspecte ne-conştiente, „umbră”. Prin simptomul maladiv, 
umbra îşi demonstrează prezenţa şi se înfăptuieşte. Pentru a putea 
înțelege importanța unui simptom, nu avem în niciun caz nevoie de 
conceptul timpului, sau de acela al trecutului. Căutarea cauzelor în 
trecut duce la devierea de la informaţia propriu-zisă, deoarece se 
renunță la propria răspundere şi se proiectează vina asupra cauzei. 

Dacă punem întrebări unui simptom în privința semnificației 
sale, prin răspunsul său ne devine vizibilă o parte a propriului 
nostru model. Dacă vom cerceta în trecutul nostru, vom găsi 
desigur şi acolo diverse forme de exprimare ale acestui model. Din 
acestea nu trebuie să alcătuim imediat o cauzalitate, pentru că ele 
sunt mai degrabă forme de expresie paralele, adecvate timpului, 
ale aceluiaşi domeniu de probleme. Un copil îşi foloseşte, pentru 


împlinirea problemelor sale, părinții, fraţii şi învățătorul; adultul 
îşi foloseşte partenerul, copiii şi colegii de muncă. Condiţiile 
exterioare nu îmbolnăvesc pe nimeni, dar omul foloseşte toate 
posibilitățile pentru a le pune în serviciul bolii sale. Doar bolnavul 
face din acestea cauzele bolii sale. 

Bolnavul este totodată făptaş şi victimă, el suferă întotdeauna 
numai din cauza in-conştientului său. Această constatare nu este 
o judecată apreciativă, pentru că numai „iluminatul” nu mai are 
umbră — dar ea trebuie să-l ferească pe om de iluzia de a se viețui 
drept victimă a unor circumstanţe oarecare, pentru că în felul acesta 
bolnavul îşi răpeşte posibilitatea de a se transforma. Nici bacteriile 
şi nici radiațiile Pământului nu determină boala, dar omul le 
foloseşte ca mijloace ajutătoare pentru a-şi înfăptui boala. (Aceeaşi 
afirmaţie formulată la alt nivel sună cu mult mai inteligibilă: nici 
culorile şi nici pânza nu produc un tablou — dar omul le foloseşte 
ca mijloace ajutătoare pentru a înfăptui pictura.) 

După toate cele spuse, ar trebui să poată fi comprehensibilă 
primă regulă importantă în raportul cu interpretarea tablourilor 
clinice maladive din partea a doua. 

Prima regulă: La interpretarea simptomelor, renunțaţi la 
corelaţiile aparent cauzale de la nivelul funcțional. Asemenea 
corelaţii se găsesc întotdeauna, iar existenţa lor este incontestabilă. 
Totuşi, ele nu fac decât caducă, adică trecătoare, interpretarea unui 
simptom. Ele interpretează simptomul numai în apariţia sa calitativă 
şi subiectivă. Indiferent ce lanţuri cauzale fiziologice, morfologice, 
chimice, neuronale sau de alt fel au fost folosite pentru înfăptuirea 
simptomului, ele sunt irelevante pentru exprimarea semnificației 
lui. Pentru a putea recunoaşte conţinutul acestei semnificaţii, este 
important numai faptul că ceva există şi modul în care există — şi 
nu de ce există. 


Calitatea temporală ca simptomatică 
Pe cât de neinteresant este trecutul temporal pentru 
întrebările noastre, pe atât de interesant şi cu putere de expresie 


este mediul temporal înconjurător de la apariția unui simptom. 
Momentul temporal exact în care a apărut un simptom poate 
furniza informaţii importante despre domeniul problemei care 
se manifestă în simptom. Toate evenimentele care se desfăşoară 
sincron cu apariţia unui simptom constituie cadrul simptomaticii şi 
trebuie considerate împreună. 

Însă nu trebuie considerate numai evenimentele exterioare, 
ci trebuie percepute în primul rând şi procesele interioare. Cu 
ce gânduri, teme şi fantezii se confrunta omul când a apărut 
simptomul? În ce dispoziţie interioară se afla el? Au existat la 
acel moment precis anumite veşti sau modificări în viaţa lui? Cu 
acest prilej s-a dovedit adesea că tocmai evenimentele considerate 
neimportante şi lipsite de semnificație s-au dovedit în realitate a 
fi semnificative. Deoarece în simptom se manifestă un domeniu 
refulat, toate evenimentele legate de el vor fi refulate şi apreciate 
în mod corespunzător. 

lar acestea de obicei nu sunt /ucrurile majore din viaţă, pentru 
că la acestea ne raportăm de cele mai multe ori conştient. Lucrurile 
mărunte, inofensive ale practicii cotidiene sunt însă adesea 
declanşatoare ale domeniilor problemelor refulate. Simptomele 
acute, cum ar fi: răceala, răul de călătorie, diareea, arsurile stomacale, 
durerile de cap, rănirile și alte maladii asemănătoare reacționează 
în timp foarte exact. Aici merită să ne punem întrebarea ce anume 
am gândit, făcut, sau ne-am imaginat exact în momentul acela. 
Dacă ne punem singuri întrebarea în privinţa acestui context, este 
bine să observăm prima idee care se instalează spontan, şi nu să o 
respingem repede ca fiind nesemnificativă. 

Toate acestea necesită un anumit exerciţiu şi o bună doză de 
onestitate față de sine însuşi sau — mai bine spus — neîncredere față 
de sine însuşi. Cine porneşte de la ideea că se cunoaşte bine şi, de 
aceea, că poate decide de la prima vedere ce anume concordă şi ce 
nu concordă cu realitatea, nu va putea obţine niciodată rezultate 
deosebite pe calea cunoaşterii de sine. Mai degrabă se află pe calea 
corectă cineva care porneşte de la ideea că orice animal de pe stradă 
îl poate aprecia mai bine decât se poate aprecia el însuşi. 


A doua regulă: Analizaţi momentul apariţiei unui simptom. 
Puneţi întrebări referitoare la situația de viaţă, la gândurile, 
fanteziile, visele, evenimentele şi ştirile care au furnizat cadrul 
temporal pentru apariția simptomului. 


Analogia şi simbolistica simptomului 

Ajungem acum la tehnica centrală a interpretării, care nu este 
simplu de predat sau de expus verbal. În primul rând este necesar 
să dezvoltăm o relaţie intimă cu limbajul şi să ascultăm conştient 
ceea ce ni se spune. Limbajul este un mijloc ajutător grandios 
pentru aflarea unor corelaţii invizibile şi mai profunde. Limbajul 
posedă o înţelepciune proprie, ce se comunică totuşi numai aceluia 
care învaţă să-l asculte. Timpul nostru are tendința spre un raport 
absolut arbitrar şi de-a dreptul neglijent cu limbajul, pierzând prin 
aceasta accesul la adevărata semnificaţie a conceptelor. Și pentru 
că şi limbajul participă la polaritate, este şi el mereu ambivalent, 
duplicitar şi cu dublu sens. Aproape toate conceptele oscilează 
simultan pe mai multe nivele. Astfel, noi trebuie să reînvățăm 
capacitatea de a percepe simultan orice cuvânt la toate nivelele. 

Aproape fiecare frază care se află în partea a doua a acestei 
cărți se referă la cel puţin două nivele — iar dacă unele fraze vi se 
par banale, acesta este un indiciu sigur pentru faptul că cel de-al 
doilea nivel, acela al sensului dublu, a fost trecut cu vederea. Noi 
încercăm să îndreptăm atenţia asupra locurilor importante prin 
folosirea ghilimelelor, a scrierii cursive şi a despărțirii cuvintelor 
prin liniuţă. Dar, la urma urmelor, procedeul nostru se confirmă sau 
este infirmat prin accesul la dimensionalitatea limbajului. Simţul 
auzului limbii poate fi la fel de puţin predat ca şi auzul în muzică — 
cu toate acestea, amândouă sunt educabile. 

Limbajul nostru este psihosomatic. Aproape toate formulările 
şi cuvintele prin care exprimăm stări şi procese psihice sunt 
împrumutate din experienţele corporale. Omul poate înțelege şi 
cuprinde numai ceea ce a putut cândva cuprinde corporal cu mâinile 
sale, şi ceva care stă pe picioarele sale”. Deja aceasta constituie o 
temă care să merite să fie dezbătută într-un tratat de dimensiuni 


9 Termenul german pentru „a înțelege” este verstehen, pe care autorii îl scriu sub forma 
ver-stehen, unde stehen are semnificaţia „a sta în picioare” (n. tr.) 


mai ample, temă pe care însă o rezumăm în acest loc numai prin 
următoarele cuvinte: Omul are nevoie pentru fiecare experienţă şi 
fiecare pas pe care îl face în conştiență, de calea prin corporalitate. 
Omului îi este imposibil să-şi integreze în mod conştient 
principii înainte ca acestea să fi coborât până în corporalitatea sa. 
Corporalitatea ne atrage într-o imensă dependenţă — de care ne este 
adesea frică, dar fără o asemenea dependenţă nu ajungem să ne 
unim cu principiul. Și acest mers al gândirii duce la cunoaşterea că 
omul nu se poate feri de îmbolnăvire. 

Dar să ne întoarcem la însemnătatea limbii în ceea ce ne 
interesează. Cel care a învăţat să asculte duplicitatea psihosomatică 
a limbii constată cu uimire că de cele mai multe ori bolnavul 
îşi expune deja problema psihică, în timp ce vorbeşte despre 
simptomele sale corporale: cineva vede atât de rău, încât nu mai 
poate recunoaște deloc lucrurile — altcineva a răcit şi are nasul 
înfundat — următorul nu se poate apleca, pentru că e atât de înțepenit 
— altul nu mai poate înghiți nimic — altcineva nu-şi mai poate ține 
lucrurile în mâini — un altul nu mai poate auzi, şi următorul ar dori 
să-şi iasă din piele din cauza mâncărimilor. Aici chiar nu mai este 
mult de interpretat — trebuie doar să asculți, să aprobi din cap şi să 
constați: „Boala te face onest!” (prin folosirea denumirilor latine 
ale bolilor, medicina universitară se îngrijeşte cu premeditare ca 
prin limbaj să nu se mai recunoască nicio legătură cu conţinutul!) 

În toate aceste cazuri, corpul trebuie să viețuiască ceea ce 
respectivul nu vrea să recunoască sau să accepte niciodată în 
psihicul său. Astfel, nimeni nu doreşte să recunoască faptul că ar 
voi să-şi iasă din piele, adică să sară peste anumite bariere — şi, 
de aceea, dorința inconştientă se manifestă în corp folosind drept 
simptom o eczemă pentru a face conştientă dorința propriu-zisă. 
Cu eczema drept cauză în fundal, respectiva persoană îndrăzneşte 
să-şi exprime, cu voce tare, dorința: „Îmi vine să-mi ies din piele!” 
— pentru că, în fine, are un alibi corporal pe care îl ia oricine în 
serios în ziua de azi. Sau o angajată nu îndrăzneşte să-i spună 


şefului că s-a săturat!”, şi că ar dori să se retragă pentru câteva zile 
— dar existenţa pe plan corporal a nasului plin, adică înfundat, este 
însă acceptată şi duce la împlinirea dorinţei. 

Pe lângă ascultarea ambivalenţei limbajului, importantă 
este şi capacitatea de a gândi analogic. Deja dubla semnificaţie a 
limbii se bazează pe analogie. Astfel, nimănui nu i-ar veni ideea să 
presupună că unui om /ipsit de inimă îi lipseşte într-adevăr organul 
de care este vorba. Nici dorinţa de a-şi ieşi din piele nu trebuie 
îndeplinită ad litteram. În toate aceste cazuri noi folosim conceptele 
în sensul analogic, întrebuințând ceva concret ca reprezentant al 
unui principiu abstract. Prin /ipsit de inimă avem în vedere lipsa 
unei capacităţi care a fost adusă dintotdeauna în analogie cu inima, 
pe baza unei simbolistici arhetipale. Acelaşi principiu mai poate fi 
însă reprezentat în mod simbolic prin Soare sau prin aur. 

Gândirea analogică necesită capacitatea abstractizării, pentru 
că noi trebuie să recunoaştem în aspectul concret principiul care 
se exprimă în el, şi să-l putem transfera la un alt nivel. Aşa, de 
exemplu, pielea preia în organismul omenesc funcția de limitare 
şi de delimitare înspre afară. Dacă cineva vrea să-şi iasă din piele, 
el vrea în felul acesta să sară peste anumite graniţe pe care să le 
învingă. Există astfel o analogie între piele şi, de exemplu, unele 
norme care au la nivelul psihic aceeași funcţie pe care o are pielea 
la nivel somatic. Atunci când „aşezăm pe aceeaşi treaptă” pielea cu 
normele, asta nu înseamnă nici identificare şi nici legătură cauzală, 
ci se referă la analogia principiilor. Tot aşa corespund — după cum 
vom mai vedea — toxinele depozitate în corp conflictelor refulate 
din conştiență. Această analogie nu afirmă că aceste conflicte ar 
produce toxine, sau că toxinele duc la conflicte. Însă amândouă 
sunt manifestări analoge la nivele diferite. 

Psihicul cauzează la fel de puţin simptome corporale, pe 
cât determină procesele corporale modificări psihice. Cu toate 
acestea, găsim întotdeauna modelul analog la ambele nivele. 
Toate conținuturile conştienței îşi au corespondenţa în corp şi 


10 Până în gât, am spune noi, dar în limba germană. „într-atât încât i s-a umplut şi nasul” 
(n. tr.) 


viceversa. În acest sens, orice este un simptom. Faptul de a merge 
cu plăcere la plimbare sau buzele subțiri sunt în aceeaşi măsură 
un simptom ca şi amigdalele inflamate (compară cu stilul de 
anamneză din homeopatie). Simptomele se diferențiază exclusiv 
în valoarea subiectivă pe care le-o acordă posesorul lor. În ultimă 
instanță, respingerea și opoziția sunt ceea ce determină faptul ca un 
simptom să devină simptom maladiv. Opoziția trădează şi faptul că 
un anumit simptom este expresie a unui domeniu al umbrei — căci 
pe toate simptomele care exprimă părțile conştiente ale sufletului 
nostru le iubim şi le apărăm ca expresie a personalităţii noastre. 

La vechea problemă controversată în privința graniţei dintre 
sănătos şi nesănătos, normal şi anormal, se poate răspunde numai 
la nivelul aprecierii subiective — sau deloc. Atunci când observăm 
simptomele corporale şi le interpretăm psihic, noi vrem în primul 
rând să ajutăm celui afectat să-şi îndrepte privirile asupra acestui 
domeniu de care nu a luat cunoştinţă până acum, pentru a constata 
că aşa stau lucrurile. Ceea ce se arată în corp există şi în suflet 
— cum e sus, aşa e şi jos. Şi nu se pune problema de a schimba 
sau a îndepărta imediat ceva, ci, dimpotrivă, trebuie acceptate cele 
văzute pentru că un „nu” adresat acestui domeniu ar determina din 
nou o refulare în umbră. 

Numai contemplarea ne face conştienţi — şi dacă din 
extinderea conştienţei rezultă de la sine o transformare subiectivă, 
este minunat. Orice intenţie de a transforma ceva nu are decât 
efectul contrar. Intenţia de a adormi rapid este cel mai sigur mod 
de a împiedica somnul să vină; însă prin lipsa intenţiei, acesta vine 
de la sine. Lipsa intenției înseamnă aici mijlocul exact dintre a voi 
să împiedici sau a constrânge să realizezi. Ceea ce face posibil 
să se întâmple ceva nou este liniştea mijlocului, pacea. Cine se 
luptă sau vânează, nu-şi atinge niciodată țelul. Dacă cineva va 
avea sentimentul, la interpretarea tabloului clinic al bolii că această 
interpretare ar fi rea sau negativă în general, acest sentiment va 
constitui un indiciu al propriei evaluări, în care el se mai află încă 
implicat. Nici cuvintele, nici lucrurile şi nici evenimentele nu pot 


fi în sine bune sau rele, pozitive sau negative, aprecierea se naşte 
doar în observator. 

Este evident că pericolul neînțelegerilor temei noastre este 
mare, deoarece în simptomele maladive se manifestă toate acele 
principii care sunt apreciate puternic negativ de către omul 
individual sau colectivitatea umană, şi care de aceea nu sunt 
trăite sau văzute conştient. Astfel ne vom izbi frecvent de temele 
agresiune şi sexualitate, deoarece aceste domenii, în cadrul adaptării 
la normele şi reprezentările valorice ale unei comunităţi sociale, 
cad rapid şi cu uşurinţă jertfă refulării, trebuind să-şi caute apoi 
împlinirea pe căi mascate. Indicaţia că în spatele unui simptom 
se află o pură agresiune nu este în niciun caz o învinovăţire, ci ea 
vrea să ajute ca această agresiune să fie întrevăzută şi acceptată. 
La întrebarea plină de teamă ce lucruri îngrozitoare s-ar petrece 
dacă fiecare ar proceda aşa, ar trebui să fie suficientă indicaţia că 
agresivitatea există şi atunci când ea nu este întrevăzută şi că prin 
faptul că este văzută ea nu devine nici mai mare, nici mai mică. 
Atâta timp cât agresivitatea (sau orice alt impuls) se află în umbră, 
ea se sustrage conştienței, şi tocmai de aceea, este periculoasă. 

Pentru a putea urmări toate expunerile noastre va trebui să 
vă distanţaţi în linişte de toate aprecierile obişnuite. În orice caz 
este bine să schimbaţi o gândire prea analitică şi prea raţională 
cu capacitatea unei gândiri imaginative, simbolice şi analogice. 
Relaţiile şi asocierile lingvistice ne permit să deducem mai uşor 
aspectul real decât nişte concluzii sterile. Sunt solicitate mai 
degrabă însuşirile emisferei drepte, pentru ca tabloul maladiv să 
poată deveni transparent. 

A treia regulă: Generalizaţi procesul simptomatic la nivel de 
principiu, şi transferați acest model la nivel psihic. Dezvoltarea 
auzului față de formulările limbajului poate servi în majoritatea 
cazurilor drept cheie, deoarece limbajul nostru este psihosomatic. 


Consecințe necesare 
Aproape toate simptomele ne constrâng la modificări de 
atitudine care se pot sorta în două grupe: Pe de-o parte, simptomele 


ne împiedică să facem lucruri pe care le-am fi făcut cu drag, şi pe 
de altă parte ele ne constrâng să facem ceva ce nu am fi vrut să 
facem. Aşa, de exemplu, ne împiedică să mergem undeva unde am 
fost invitaţi, şi ne constrânge să stăm în pat. Un picior fracturat ne 
împiedică să facem sport şi ne constrânge să stăm liniștiți. Dacă 
acceptăm că boala are o intenţie şi un sens, tocmai modificările de 
comportament pe care suntem împiedicaţi, respectiv constrânşi să 
le adoptăm, oferă o bună cheie în privinţa intenţiei simptomului. O 
modificare constrânsă de comportament este o corecție constrânsă, 
şi de aceea trebuie luată în serios. Bolnavul are tendința să opună 
pe cât de multă rezistenţă este posibilă modificărilor constrânse ale 
stilului său de viață, încât el încearcă adesea, prin toate mijloacele, 
să scape pe cât de repede este posibil de corectare, şi să-şi poată 
continua netulburat drumul obişnuit. 

Dimpotrivă, noi considerăm că este important să te laşi odată într- 
adevăr tulburat de simptom. Un simptom corectează întotdeauna numai 
unilateralități: cel hiperactiv este constrâns la odihnă, cel hipermobil 
este împiedicat să facă mişcare, celui dependent de comunicare i se 
ia posibilitatea de a comunica. Simptomul ne constrânge să abordăm 
polul nevieţuit. Trebuie să dăm mai multă atenţie acestui fapt şi să 
renunțăm de bunăvoie la cele sustrase, acceptând ceea ce ni se impune 
prin constrângere. Boala este întotdeauna o criză, şi orice criză cere 
evoluţie. Orice încercare de a atinge din nou starea de dinaintea 
îmbolnăvirii este naivă sau prostească. Boala vrea să ne conducă mai 
departe înspre tărâmuri noi, necunoscute şi neviețuite — şi abia când 
urmăm în mod conştient şi de bunăvoie această chemare conferim 
crizei un sens. 

A patra regulă: Cele două întrebări: „Ce mă împiedică 
simptomul să fac?” şi „Ce mă constrânge simptomul să fac?” 
conduc de cele mai multe ori repede la domeniul central al temei 
bolii. 


Comuniunea simptomelor polare 
Am văzut deja la discutarea polarităţii că dincolo de orice 
pereche de aşa-numite contrarii se află o unitate. Şi o simptomatică 


exterior opusă circumscrie o temă comună. Astfel, nu este nicio 
contradicţie dacă atât în cazul constipaţiei cât şi al diareii vom 
găsi ca cerinţă centrală „dă frâu liber lucrurilor”. Atât în spatele 
hipotensiunii cât şi a hipertensiunii vom găsi fuga de conflicte. Aşa 
cum bucuria se poate exterioriza în râs și în plâns, sau teama poate 
duce fie la paralizare, fie la fuga în panică, tot aşa fiecare temă are 
posibilitatea să se manifeste în simptome aparent opuse. 

De această temă ține şi indicația că faptul de a trăi deosebit 
de intens o formă sau un anumit domeniu de teme nu constituie 
niciun indiciu pentru faptul că respectivul nu are probleme cu 
această temă, sau că ar fi fost conştient de această temă. O înaltă 
agresivitate nu înseamnă că celui care dă dovadă de ea nu îi este 
frică, iar sexualitatea demonstrativă nu denotă faptul că cel care 
o practică nu are probleme sexuale. Şi aici se recomandă vederea 
polară. Orice extremă indică relativ sigur o anumită problemă. 
Atât timidului cât şi lăudărosului le lipseşte siguranța de sine. Atât 
laşului cât şi temerarului le este frică. Lipsa de probleme se arată 
la mijlocul extremelor. Dacă o temă este accentuată într-un anumit 
mod, ea indică o relaţie problematică şi încă nesoluţionată. 

O anumită temă, respectiv problemă, se poate exprima 
prin diferite organe şi sisteme. Nu există o repartizare rigidă, 
care să constrângă o temă să aleagă un anumit simptom pentru 
înfăptuire. Datorită acestei flexibilități în alegerea formelor rezultă 
atât succesul cât şi insuccesul combaterii simptomelor. Dacă un 
simptom poate fi întru totul învins din punct de vedere funcțional 
sau chiar împiedicat preventiv, problema corespunzătoare va alege 
atunci o altă formă de manifestare — proces cunoscut sub denumirea 
de deplasarea simptomului. Aşa de exemplu problema că un om 
este sub tensiune se poate manifesta atât ca hipertensiune, cât şi 
ca tonus muscular crescut, ca presiune ridicată în interiorul ochilor 
(glaucom), ca abces, sau în comportamentul său, în intenţia de 
a-i supune pe cei din preajmă unei tensiuni. Deşi fiecare variantă 
are coloratura sa deosebită, toate simptomele menționate exprimă 
aceeaşi temă fundamentală. Cel care observă din aceste puncte de 


vedere istoria bolii unui om, va găsi repede firul roşu care de cele 
mai multe ori îi lipseşte bolnavului. 


Trepte de escaladat 

Un simptom îl vindecă pe om în măsura în care înfăptuieşte 
în corp ceea ce îi lipseşte în conştienţă. Însă problema nu poate 
fi soluţionată definitiv pe această cale ocolită. Căci omul rămâne 
nesănătos în conştiența sa până când îşi integrează umbra. În 
acest proces, simptomul corporal este o cale ocolită necesară, dar 
niciodată soluția. Omul nu poate învăţa, afla, viețui şi nu se poate 
maturiza decât în conştienţa sa. Chiar dacă trupul constituie premisa 
necesară pentru astfel de experienţe, trebuie totuşi să acceptăm 
faptul că procesul de percepere şi prelucrare se desfăşoară în 
conştienţă. 

Aşa de exemplu noi viețuim durerea exclusiv în conştiență, şi 
nu în corp. Corpul serveşte şi în acest caz exclusiv ca medium pentru 
a mijloci experienţa la acest nivel (faptul că trupul nu ne constrânge 
la aceasta poate fi văzut limpede pe durerile fantomă'!). 

Ni se pare important ca în ciuda strânsei interacțiuni dintre 
conştienţă şi corp aceste două instanţe să fie net diferenţiate în 
gândire, dacă vrem să înțelegem corect procesul de învăţare a 
îmbolnăvirii. Vorbind în imagini, corpul este un loc în care procesul 
care vine de sus, atinge un minimum şi, de aceea, îşi schimbă 
sensul pentru a urca din nou în sus, în direcția opusă. O minge care 
cade în jos are nevoie de rezistența unui teren material, pentru a 
putea să sară din nou în sus. Dacă rămânem la această „analogie 
sus-jos”, procesele din conştienţă sunt cele care coboară şi cad în 
corporalitate pentru a-şi afla aspectul polar opus, şi pentru a putea 
urca din nou în sfera conştienţei. 

Orice principiu arhetipal trebuie să se compenseze pentru 
om până în corporalitate, devenind manifestare materială, pentru 
a putea fi într-adevăr înțeles de el. Dar prin înțelegere părăsim din 
nou nivelul material şi corporal şi ne ridicăm iarăși în conştiență. 


11 Durere fantomă = durere într-o porţiune a unui membru care nu mai există în urma 
amputării. 


Orice pas conştient de învățare conferă unei manifestări justificarea 
ei, eliberând-o totodată de necesitatea faptului de a fi. Raportând 
concret această afirmaţie asupra bolii, înseamnă că un simptom 
nu poate rezolva problema la nivel corporal. ci el constituie doar 
premisa unui pas în învăţare. 

Orice proces corporal ne intermediază o experienţă. Dar cât 
de mult ajunge experienţa în conştienţă, nu este previzibil pentru 
fiecare caz în parte. Şi aici sunt valabile aceleaşi legi ca în cazul 
fiecărui proces de învăţare. Astfel, desigur că este inevitabil ca 
un copil să înveţe ceva din orice problemă de aritmetică cu care 
se confruntă, totuşi, rămâne imprevizibil momentul în care el va 
înțelege definitiv şi ca atare principiul matematic aflat la baza 
problemei. Atâta timp cât copilul încă nu a înţeles principiul, 
va avea tendinţa să resimtă fiecare problemă individuală drept 
suferință. Abia înțelegerea principiului (a conținutului) eliberează 
problemele (forma) de gustul anex al suferinței. În mod analog, 
orice simptom reprezintă o cerinţă şi o posibilitate de a vedea şi de 
a înţelege problema propriu-zisă aflată în spatele său. Dacă acest 
lucru nu se întâmplă deoarece, de exemplu, omul este pe deplin 
ancorat în proiecție şi consideră simptomul ca fiind o dereglare 
întâmplătoare condiționată funcțional, cerințele de a înțelege nu 
numai că se vor continua, ci îşi vor mări şi intensitatea. Noi numim 
acest continuu de la somarea blândă până la presiunea dură, trepte 
de escaladare. Fiecare treaptă reprezintă o mărire a intensității, cu 
care destinul îl somează pe om să-şi pună sub semnul întrebării 
modul obişnuit de vedere, şi să integreze conştient ceva refulat 
până atunci. Cu cât mai mare este propria împotrivire şi rezistență, 
cu atât mai mare devine presiunea simptomului. 

În cele ce urmează, veți afla o privire de ansamblu cu aspect 
de listă, care reprezintă cele şapte trepte de escaladare; această 
împărțire nu trebuie însă înţeleasă drept sistem absolut şi rigid, ci 
mai degrabă drept o încercare de a face ideea de escaladare cât mai 
concretă. 

1) Manifestare psihică (gânduri, dorințe, fantezii) 

2) Dereglări funcţionale 


3) Dereglări corporale acute (inflamații, răniri, mici 
accidente) 

4) Dereglări cronice 

5) Procese incurabile, modificări ale organelor, cancer 

6) Moartea (datorită bolii sau unui accident) 

7) Maladii şi dereglări congenitale (karma) 

Înainte ca problema să se manifeste în corp drept simptom, 
ea se anunţă în psihic drept temă, idee, dorinţă sau fantezie. Cu cât 
omul este mai deschis față de impulsurile din inconştientul său, şi 
cu cât el este mai dispus să ofere spațiu unor asemenea impulsuri, 
cu atât mai sănătos (şi mai neortodox) va fi drumul vieții sale. Dacă 
un om urmează însă nişte norme şi reprezentări clare, el nu-şi poate 
permite să urmeze astfel de impulsuri din inconştient, pentru că 
acestea pun sub semnul întrebării cele de până acum şi aduc noi 
priorități. Un astfel de om va închide de aceea în sine acel izvor din 
care provin impulsurile în mod obişnuit, şi va trăi cu convingerea 
că el nu cunoaşte „asemenea probleme”. 

Această încercare de a deveni insensibil în domeniul psihic, 
necesită deja efectuarea primului pas de escaladare: omul primeşte 
un simptom — mic şi inofensiv, dar fidel. Cu aceasta s-a manifestat 
un impuls, deşi manifestarea lui urmează să fie împiedicată. Căci şi 
impulsul psihic vrea să fie transpus, adică vieţuit, deci să coboare în 
materialitate. Dacă această transpunere nu are loc din liberă voință, 
ea se realizează totuşi pe calea ocolită a formării simptomului. În 
acest punct se poate recunoaşte întotdeauna regula valabilă, anume 
că orice impuls căruia i se sustrage identificarea va reveni la noi, 
aparent din afară. 

După dereglările funcţionale cu care, după încercările iniţiale 
de apărare, omul învaţă de cele mai multe ori să trăiască, apar în 
primul rând simptomele acute şi inflamatorii care se pot localiza 
în funcţie de specificul problemei, aproape oriunde în corp. 
Profanul cunoaşte aceste simptome foarte bine, după sufixul-ită. 
Orice maladie inflamatoare reprezintă o cerinţă absolut actuală 
de a înţelege ceva şi vrea să determine ca un conflict inconştient 
să devină vizibil — aşa cum vom expune amănunţit în partea 


a doua a acestei cărți. Dacă această intenţie nu este încununată 
de reuşită — la urma urmelor lumea noastră nu este ostilă numai 
față de conflicte, ci şi față de infecții — atunci infecțiile acute se 
transformă în forme cronice (-oză). Cine nu înțelege somaţia 
actuală la schimbare, îşi face rost de un avertizator de durată, care 
este dispus să-l însoţească timp îndelungat. Procesele cronice tind 
să introducă treptat modificări corporale ireversibile, desemnate 
drept maladii incurabile. 

Această evoluţie duce mai devreme sau mai târziu la moarte. 
Aici se poate ridica obiecţia că la urma urmelor orice viaţă se 
termină cu moartea şi, de aceea, moartea nu se potriveşte ca pas de 
escaladare în această temă. Dar nu trebuie trecut cu vederea faptul 
că moartea este întotdeauna şi purtătoare de informaţii, deoarece 
ea îi aminteşte în modul cel mai impresionant omului simplul 
adevăr că orice existență materială are un început şi un sfârşit, şi 
că de aceea este neînţelept să se cramponeze de ea. Somaţia morții 
este întotdeauna: Desprinde-te! Eliberează-te de iluzia timpului 
şi eliberează-te de iluzia eului! Moartea este un simptom pentru 
că este expresia unei polarităţi, şi ea poate fi vindecată ca orice 
simptom, prin devenirea-Una. 

Odată cu ultimul pas de escaladare, cel al maladiilor 
congenitale şi al handicapurilor, sfârşitul dreptei ajunge din nou 
la începutul ei. Căci ceea ce nu a fost înţeles până la moarte, este 
preluat de conştiență ca problemă în încarnarea următoare. Cu 
aceasta atingem o temă care nu a devenit încă ceva de la sine 
înțeles în epoca noastră de cultură. Este drept că aici nu este locul 
cel mai potrivit pentru a discuta învățătura reîncarnării, totuşi ne 
este greu să evităm să menţionăm aici recunoaşterea de către noi a 
reîncarnării, pentru că altfel expunerea noastră referitoare la boală 
şi vindecare nu mai poate fi urmărită pentru anumite cazuri. Căci 
multora conţinutul conceptului de simptome maladive li se pare 
inaplicabil atât în ce priveşte maladiile copiilor, cât şi — mai ales 
— maladiile congenitale. 

Aici înţelegerea poate fi uşurată de învăţătura reîncarnării. 
Prilej cu care în orice caz ajungem în pericolul de a căuta 

„cauzele” îmbolnăvirii actuale în viețile anterioare — însă un astfel 
de procedeu ne conduce la erori, la fel ca şi căutarea cauzelor în 
această viaţă. Cu toate acestea noi am văzut cum conştiența noastră 
are nevoie de reprezentarea liniarității şi a timpului pentru a putea 
contempla procesele la nivelul polar de existenţă. În acest sens, şi 
ideea „vieților anterioare” constituie un mod necesar şi plin de sens 
de considerare a căilor de învăţare ale conştienţei. 

Un exemplu va ilustra acest context: Un om se trezeşte în 
dimineața unei zile oarecare. Pentru el este o nouă zi, şi el se 
hotărăşte să-şi modeleze această zi aşa cum vrea el. Neimpresionat 
de această intenție, apare totuşi chiar de dimineață executorul 
judecătoresc şi cere banii înapoi, deşi se poate dovedi că omul 
nostru nu a cheltuit în această zi şi nici nu a împrumutat niciun 
ban. Gradul de uluire al omului faţă de acest eveniment depinde 
de cât de pregătit este el să-şi extindă identitatea asupra tuturor 
zilelor, lunilor şi anilor care au precedat această zi, sau dacă el 
vrea să se identifice exclusiv cu noua zi, cea actuală. În primul 
caz nu se va mira de prezenţa portărelului, şi nici de însuşirile sale 
corporale şi celelalte circumstanţe ale vieţii pe care le întâlneşte în 
această nouă zi. El va înţelege că nu-şi poate configura noua zi aşa 
cum vrea, deoarece continuitatea existentă, în ciuda întreruperii 
prin noapte şi somn, pătrunde şi în această nouă zi. Dacă el ar lua 
întreruperea prin noapte drept prilej de a se mai identifica numai 
cu noua zi, pierzând legătura cu drumul parcurs până acum, atunci 
toate manifestările menţionate ar trebui să-i apară drept cea mai 
mare injustețe sau drept intersecţii arbitrare ale intenţiilor sale. 

Înlocuiți în acest exemplu ziua prin viață şi noaptea prin 
moarte, şi atunci va rezulta limpede diferenţa dintre recunoaşterea 
sau negarea reîncarnării. Reîncarnarea extinde dimensiunea 
considerării lucrurilor, lărgeşte orizontul şi, de aceea, face ca 
modelul să poată fi mai uşor de recunoscut. Dacă este însă folosită 
— aşa cum se întâmplă frecvent — numai pentru a deplasa înapoi 
presupusele cauze, atunci este întrebuințată greşit. Dar dacă omul 
devine conştient că această viață este doar o secţiune infimă de 
pe calea sa de învăţare, îi devine mai uşor să recunoască drept 


legitime şi pline de sens poziţiile de plecare foarte diferite cu 
care îşi încep oamenii viața, decât în cazul ipotezei că orice viață, 
ca existență unică, ia naştere prin amestecul unor predispoziţii 
genetice aleatoare. 

Pentru tema noastră, este suficient să devenim conştienţi de 
faptul că deşi omul vine pe lume cu un corp nou, el vine cu vechea 
conştienţă. Starea de conştiență cu care vine omul este expresia 
experienţei acumulate prin învăţare până acum. Tot aşa, omul 
îşi aduce cu sine şi problemele sale specifice, şi foloseşte lumea 
înconjurătoare pentru a le realiza şi prelucra. O problemă nu poate 
lua naştere în această viaţă, ci ea devine exclusiv vizibilă în această 
viață. 

Nota bene — desigur că nici problemele nu s-au născut în 
încarnările trecute, pentru că problemele nu iau naştere în domeniul 
formal. Problemele şi conflictele sunt, la fel ca şi vina şi păcatul, 
forme de expresie indispensabile ale polarităţii, şi cu aceasta există 
apriori. Am găsit cândva, într-un învăţământ ezoteric, afirmaţia: 
„Vina este nedesăvârşirea fructului imatur”. Un copil este cuprins 
la fel de adânc în problematică şi conflictualitate, ca şi un adult. 
În orice caz, copiii au de cele mai multe ori un contact mai bun cu 
inconştientul şi, de aceea, au şi curajul de a împlini încă spontan 
impulsurile care urcă din acesta — în măsura în care „inteligenții 
adulți” le lasă spaţiu pentru aceasta. Dar odată cu îmbătrânirea 
separarea de inconştient creşte, şi cu aceasta şi încremenirea în 
propriile norme şi minciuni din viaţă, ceea ce determină creşterea 
lipsei de rezistenţă faţă de simptomele maladive odată cu înaintarea 
în vârstă. Totuşi, în mod fundamental, fiecare ființă care are parte 
de polaritate este nesănătoasă, şi cu aceasta şi bolnavă. 

Acest lucru este valabil şi pentru animale. Însă şi aici se 
arată limpede corelaţia dintre boală şi formarea umbrei. Cu cât 
diferențierea este mai mică, deci implicarea în polarități, cu atât 
mai redusă este şi predispoziția la boli. Cu cât o ființă se dezvoltă 
mai mult în polarităţi, dezvoltându-şi în felul acesta şi capacitatea 
de cunoaştere, cu atât ea este mai predispusă la boli. Faptul de a fi 
om reprezintă forma superior dezvoltată a capacităţii de cunoaştere, 

forma cea mai înaltă cunoscută de noi, iar cu aceasta omul trăieşte 
cel mai intens tensiunea polarităţii, şi în mod corespunzător şi 
boala îşi află în om cea mai înaltă semnificaţie. 

Treptele escaladării bolii ar trebui să mijlocească o impresie 
a modului în care somaţia îşi creşte şi îşi intensifică în trepte 
presiunea. Nu există boli grave sau accidente care să vină brusc, 
din cerul senin, ci numai oameni care se leagă cramponați de 
credinţa într-un cer senin. Cine însă nu se amăgeşte, nu poate fi 
nici dezamăgit. 


Propria orbire 

La lectura următoarelor tablouri clinice ar putea fi foarte 
util dacă ați căuta simptomele individuale în gând, la unul dintre 
oamenii cunoscuţi dumneavoastră, dintre rudele sau cunoştinţele 
dumneavoastră, care să fi fost sau să fie bolnav, cu simptomele 
respective; în felul acesta ați avea posibilitatea să verificaţi 
corelaţiile indicate. În aceste cazuri veți putea urmări foarte repede 
justeţea interpretărilor. Totodată o astfel de preocupare duce la o 
foarte bună cunoaştere a oamenilor. 

Dar toate acestea trebuie să le faceți exclusiv în gândurile 
dumneavoastră, şi în niciun caz să nu îi invadaţi pe ceilalți oameni 
cu vreo interpretare. Căci, la urma urmelor, pe dumneavoastră nu 
vă interesează nici simptomul şi nici problema altcuiva, şi orice 
remarcă pe care o faceţi neîntrebaţi, este deja o agresiune. Fiecare 
om trebuie să se ocupe singur de propriile sale probleme — şi mai 
mult nu poate contribui la desăvârşirea acestui Univers. Dacă noi 
vă recomandăm totuşi să verificaţi tablourile clinice pe ceilalți 
oameni, aceasta serveşte exclusiv scopului ca dumneavoastră să 
vă convingeţi de corectitudinea metodei şi a corelaţiilor. Pentru 
că la observarea propriilor dumneavoastră simptome veţi stabili 
cu cea mai mare probabilitate că în acest „caz cu totul special” 
interpretarea nu se potriveşte absolut deloc, ba chiar că este vorba 
de cazul contrar. 

Căci aici stă cea mai mare problemă a procedeului nostru: 
„propria orbire”. Din punct de vedere teoretic această proprie 

orbire poate fi uşor urmărită. Un simptom viețuieşte un principiu 
care lipseşte în conştiență — interpretarea noastră numeşte acest 
principiu şi indică faptul că el se află în om, adică în umbră, şi că de 
aceea nu poate fi văzut. Dar pacientul compară întotdeauna o astfel 
de afirmaţie cu conţinutul conştienţei sale, și stabileşte că el nu se 
află acolo. El consideră aceasta de cele mai multe ori drept dovada 
că interpretarea nu concordă cu cazul său. Se trece cu vederea că 
tocmai despre asta este vorba, că nu îl vede, dar că trebuie să înveţe 
să vadă pe calea ocolită a simptomului. Asta necesită în orice caz 
o muncă şi o confruntare conştientă cu sine însuşi, şi nu poate fi în 
niciun caz soluţionată prin miopie. 

Aşadar atunci când un simptom încorporează agresivitate, 
omul respectiv are acest simptom tocmai pentru că fie nu îşi vede 
propria agresiune, fie nu o viețuieşte. Atunci când un astfel de 
om află ceva despre interpretarea agresivității, el se va apăra cu 
vehemenţă de acest lucru, după cum s-a apărat întotdeauna față de 
această temă — altfel ea nici nu s-ar găsi în umbră. Aşadar nu este 
surprinzător dacă el nu-şi descoperă nicio agresivitate — căci dacă ar 
vedea-o nu ar avea deloc acest simptom. În privinţa acestei corelaţii 
reciproce se poate stabili regula că din intensitatea afectării se poate 
citi cât de potrivită este interpretarea. Interpretările declanşează 
pentru început o stare neplăcută, un sentiment de teamă, şi cu 
acestea, apărarea. În asemenea cazuri este de ajutor dacă avem un 
partener sau un prieten onest care poate fi întrebat, şi care să aibă 
curajul să exprime deschis slăbiciunile pe care le constată la noi. 
Şi mai sigur este să ascultăm formulările şi critica duşmanilor — au 
aproape întotdeauna dreptate. 

Regulă: 

Atunci când cunoaşterea se potriveşte, te afectează! 

Rezumatul teoriei 


1. Conştiența omenească este polară. Aceasta face posibilă 
pe de o parte capacitatea de cunoaştere, pe de altă parte ne face 
ne-sănătoşi şi ne-desăvârşiţi. 

2. Omul este bolnav. Boala este expresia nedesăvârşirii sale, 
şi ea este inevitabilă în contextul polarității. 

3. Faptul că omul este bolnav se exteriorizează în simptome. 
Simptomele sunt părți ale umbrei conştienței, manifestate în 
substanţialitate. 

4. Omul, ca microcosmos, conţine latent în conştienţa sa toate 
principiile macrocosmosului. Deoarece însă, pe baza capacității 
sale de decizie, omul se identifică întotdeauna numai cu jumătate 
din toate principiile, cealaltă jumătate ajunge în umbră şi, de aceea, 
scapă conştienţei omeneşti. 

5. Un principiu nevieţuit în conştiență ne constrânge, pe 
calea ocolită a simptomului corporal, să-i acceptăm justificarea 
existenţei. În simptom, omul trebuie întotdeauna să trăiască şi 
să împlinească ceea ce de fapt el nu voia să trăiască. Cu aceasta, 
simptomatica compensează toate unilateralităţile. 

6. Simptomul îl face pe om onest! 

7. Ca simptom, omul are ceea ce îi lipseşte în conştienţă! 

8. Însănătoşirea este posibilă numai prin aceea că omul 
devine conştient şi-şi integrează partea de umbră ascunsă în 
simptom. Dacă omul a găsit ceea ce îi lipsea, simptomul devine 
inutil. 

9. Însănătoşirea are ca ţel Unitatea şi devenirea ca Întreg. 
Omul este sănătos atunci când şi-a găsit adevăratul sine, şi când a 
devenit Una cu tot ce există. 

10. Boala îl constrânge pe om să nu părăsească drumul spre 
Unitate şi, de aceea, 


BOALA ESTE O CALE SPRE DESĂVÂRŞIRE. 

PARTEA A II-A 
Tabloul clinic şi semnificația sa 


Ai întrebat: 
„Care este semnul căii, dervişule?” 
„Ascultă-mă, 
şi după ce asculţi, reflectează! 
Acesta este pentru tine semnul: 
Anume că deşi mergi înainte, 
vei vedea pustiul din tine mărindu-se.” 
Fariduddin Attar 


A 
Infecția 


tina reprezintă una dintre cele mai frecvente baze ale 
proceselor maladive din corpul omenesc. Majoritatea 
simptomelor acute sunt inflamații care se manifestă începând 
de la răceală, trecând prin pneumonie, până la holeră şi variolă. 
Numele latin al bolii trădează, prin terminația „itis”, că este vorba 
de un proces inflamator (colitis, hepatitis etc.). În marele domeniu 
al maladiilor infecțioase, medicina modernă a dobândit mari 
succese prin descoperirea antibioticelor (de exemplu penicilina) şi 
a vaccinurilor. Dacă mai înainte majoritatea oamenilor mureau în 
urma unei infecții, acest fapt constituie o excepție în ziua de azi în 
țările bine dotate din punct de vedere medical. Asta nu înseamnă că 
noi facem mai puţine infecţii, ci înseamnă doar că avem arme bune 
la dispoziţie pentru combaterea acestora. 

Dacă toată această terminologie (în orice caz uzuală) sună 
întrucâtva „războinic”, nu trebuie trecut cu vederea că în cazul 
unui proces inflamator are loc într-adevăr un „război în corp”: o 
supraputere care devine periculoasă a unor agenţi ostili (bacterii, 
viruşi, toxine), este atacată şi combătută de sistemul imunitar al 
corpului. Noi viețuim această confruntare în simptome cum ar 
fi edeme, umflături, înroşire, durere şi febră. Dacă organismul 
reuşeşte să învingă microbii pătrunşi în el, atunci trece de infecție. 
Dacă înving microbii, moare pacientul. Pe acest exemplu se poate 
urmări foarte uşor această analogie, deci corespondenţa dintre 
inflamație şi război. Analogia are în vedere faptul că atât războiul 
cât şi inflamaţia — deşi între ele nu există vreo legătură cauzală — 
prezintă această structură interioară şi în amândouă se înfăptuieşte 
acelaşi principiu, numai că la nivele de manifestare diferite. 

Limbajul cunoaşte foarte bine aceste corelaţii lăuntrice. 
Cuvântul in-flamaţie conţine deja renumita „scânteie” care poate 
face să explodeze un întreg butoi cu pulbere. Cuvântul englez 
inflammation înseamnă textual a fi în flăcări. Însă cu aceasta ne 
aflăm în mijlocul imaginilor folosite în limbaj pentru descrierea 
conflictelor de război: se aprinde un conflict latent, se aprinde 
fitilul, facla aprinsă este aruncată într-o casă, Europa ardea în 
flăcări, ş.a.m.d. Cu atâta material inflamabil se ajunge de cele 
mai multe ori, mai devreme sau mai târziu, la explozie, când ceva 
depozitat se descarcă brusc, aspect pe care îl putem observa nu 
numai la război, ci şi în corpurile noastre atunci când se descarcă 
un mic coş sau un mare abces (golindu-se). 

Pentru consideraţiile noastre următoare este important să 
implicăm un alt nivel de analogie, anume psihicul. Și un om poate 
exploda. Totuşi, în cazul acestei expresii nu ne gândim la un abces, 
ci la o reacție emoțională prin care un conflict lăuntric încearcă 
să se elibereze. În cele ce urmează vom considera în permanență 
sincron cele trei nivele, psihic-corp-națiuni, pentru a învăţa să 
vedem analogia exactă dintre conflict-inflamaţie-război, care 
reprezintă de-a dreptul cheia pentru înţelegerea bolii. 

Polaritatea conştienţei noastre ne situează în permanenţă ca 
oameni în conflict, în câmpul de tensiune dintre două posibilități. 
Noi trebuie în permanenţă să ne decidem” (acest concept semnifică 
la origine scoaterea săbiei din teacă pentru luptă!), să renunțăm în 
permanenţă la una dintre posibilităţi, dacă vrem să o înfăptuim pe 
cealaltă. Numai că în felul acesta ne lipseşte mereu ceva, şi suntem 
întotdeauna ne-întregi, nesănătoşi. Ferice de acela care poate realiza 
şi simţi această tensiune permanentă, această stare conflictuală, 
căci majoritatea oamenilor au tendința de a crede că faptul de a 
nu vedea şi a nu simţi un conflict constituie semnul sigur că acesta 
nu există. Cu aceeaşi naivitate cred copiii mici că s-ar putea face 
invizibili prin închiderea ochilor. Dar conflictelor nu le pasă dacă 
ele sunt percepute sau nu — ele există în permanenţă. Dar cine nu 


12 Termenul german pentru „a decide” este entscheiden, pe care autorii îl scriu ent- 
scheiden; Scheide înseamnă „teacă” în limba germană, iar verbul ent-scheiden ar avea sensul 
textual „a scoate din teacă” (n. tr.) 

este pregătit să-şi poarte conflictele în conştiență, să le prelucreze 
şi să ajungă treptat la o soluţie, la acela conflictele coboară în 
corporalitate şi devin vizibile ca inflamații. Orice infecţie este un 
conflict devenit substanţialitate. Confruntarea evitată în psihic (cu 
toate durerile şi pericolele) îşi constrânge justificarea existenţei la 
nivel corporal ca inflamație. 

Să considerăm acest proces atât în desfăşurarea sa, cât şi în 
corespondenţa sa cu cele trei nivele: aprindere-conflict-război: 

|. Excitabilitatea: agenţii patogeni pătrund în corp. Poate fi 
vorba de bacterii, viruşi sau toxine. Această pătrundere nu depinde 
atât de existenţa agenţilor patogeni — cum crede profanul — ci mai 
degrabă de disponibilitatea corpului de a lăsa să pătrundă în el 
aceşti agenți patogeni. Medicina numeşte această situaţie imunitate 
redusă. Problema infecției nu constă în existenţa agenţilor patogeni 
— cum cred adepții fanatici ai sterilizării — ci în capacitatea de a putea 
trăi împreună cu aceştia. Deja acest mod de a exprima lucrurile 
poate fi aplicat aproape textual la nivelul conştienței, pentru că nici 
aici nu se pune problema ca omul să trăiască într-o lume lipsită de 
pericol, adică o lume lipsită de probleme şi conflicte, ci ca el să fie 
capabil să trăiască impreună cu aceste conflicte. Faptul că starea 
de imunitate a corpului poate fi influențată din punct de vedere 
psihic nu necesită în acest context o deviere prea mare, de vreme 
ce această corelație apare tot mai limpede chiar şi prin cercetările 
ştiinţifice (studii asupra stresului etc.). 

În orice caz este mult mai impresionant să observăm aceste 
corelaţii cu atenţie la noi înşine. Aşadar cine nu vrea să-şi deschidă 
conştiența față de un conflict care l-ar agita, l-ar excita!” foarte 
mult, trebuie să-şi deschidă în locul acesteia corpul față de agenții 
patogeni!*. Aceşti agenţi patogeni se localizează în anumite părți 
slabe ale corpului, numite /oci minoris resistentiae (lat. — locuri 
cu capacitatea de rezistență cea mai redusă), şi care sunt privite 
de către medicina universitară drept debilitate congenitală sau 
ereditară. Cine nu poate gândi analogic se încurcă în acest loc de 


13 Termenul german este erregen (n. tr.) 
14 Termenul german este Erreger (n. tr.) 

cele mai multe ori, într-un conflict teoretic insolubil. Medicina 
universitară reduce lipsa de rezistență a anumitor organe față de 
inflamație la această fragilitate organică înnăscută, ceea ce, aparent, 
face imposibilă o altă interpretare. Psihosomatica a realizat mereu 
faptul frapant că anumite domenii de probleme se corelează cu 
anumite organe, dar cu acest concept a ajuns în contradicție cu 
teoria medicinii tradiţionale referitor la loci minoris resistentiae. 

Această aparentă contradicție se rezolvă însă repede dacă o 
privim dintr-un al treilea punct de vedere. Corpul este expresia 
vizibilă a conştienţei, aşa cum o casă este expresia vizibilă a ideii 
arhitectului. Ideea şi manifestarea îşi corespund una alteia, aşa 
cum 0 fotografie corespunde negativului ei fără a fi identică cu 
acesta. Tot aşa, fiecare parte a corpului şi fiecare organ corespunde 
unui anumit conţinut psihic, unei anumite emoții şi unui anumit 
cerc de probleme (pe aceste corespondențe se bazează de exemplu 
fizionomia, bioenergetica, tehnicile de masaj psihic şi altele 
asemănătoare). Un om se încarnează cu o anumită conştienţă, care 
este expresia stării momentane a ceea ce a învăţat el până atunci. 
El aduce cu sine un anumit model de domenii de probleme, a căror 
provocare şi cerinţă de a fi rezolvate îi vor configura calea destinului, 
deoarece caracter + timp = destin. Caracterul nu este nici moştenit 
prin ereditate şi nici imprimat de lumea înconjurătoare, ci el este 
„adus cu sine” — el este expresia conştienţei care se încarnează. 

Această stare de conştiență cu constelaţiile specifice de 
probleme şi sarcinile de viață constituie ceea ce expune, de 
exemplu, astrologia, pe calea ocolită a măsurării calității temporale, 
în mod simbolic în horoscop. (Pentru mai multe amănunte în 
această privință vezi «Destinul ca şansă»). Dacă însă corpul 
constituie expresia conştienței, atunci şi în el se regăseşte modelul 
corespunzător. Asta înseamnă însă şi că anumitele domenii de 
probleme îşi au corespondența corporală, respectiv organică, într-o 
anumită lipsă de rezistență. Această corelație este folosită, de 
exemplu, de diagnoza prin intermediul irisului, fără însă ca până 
acum să se dea atenţie corelaţiilor psihologice posibile. 

Locus minoris resistentiae este acel organ care trebuie să 
preia întotdeauna procesul de învăţare la nivel corporal în cazul 
în care omul nu prelucrează în mod conştient problema psihică 
corespunzătoare acelui organ. Noi vom explica pas cu pas, pe 
parcursul următor al acestei cărţi, corespondenţa dintre organe şi 
probleme. Celui care cunoaşte aceste corespondențe i se deschide 
o întreagă dimensiune nouă în spatele procesului maladiv, la care 
trebuie să renunțe toți aceia care nu îndrăznesc să se desprindă de 
sistemul de gândire cauzală. 

Dacă vom considera în continuare desfăşurarea inflamării fără 
a interpreta deja de aici locul în care se desfăşoară acest proces, vom 
vedea că în prima fază (a excitabilităţii) agenții patogeni pătrund 
în corp. Acestui proces îi corespunde la nivel psihic cerința de 
rezolvare a unei probleme. Un impuls cu care nu ne-am confruntat 
până acum penetrează sistemul de apărare a graniţei conştienței 
noastre şi ne excită. El declanşează tensiunea unei polarităţi, pe 
care noi o vom trăi de acum încolo în mod conştient drept conflict. 
Dacă sistemul nostru psihic de apărare funcționează foarte bine, 
este posibil ca impulsul să nu ajungă la conştiența noastră — pentru 
că suntem imuni față de cerere, şi cu aceasta şi față de experiență 
şi evoluție. 

Și aici este valabilă dualitatea ori / ori sau polaritatea: dacă 
renunțăm să ne apărăm în conştiență, ne menţinem imunitatea 
corporală — dacă însă conştiența noastră este mereu imună față de 
noile impulsuri, corpul îşi creşte disponibilitatea de a primi agenți 
patogeni. Nu putem scăpa de excitabilitate, putem doar alege 
nivelul la care să se manifeste aceasta. La nivelul războiului, această 
primă fază de excitabilitate corespunde pătrunderii duşmanului 
în ţară (violarea graniţelor). Un asemenea atac îndreaptă desigur 
întreaga atenție militară şi politică asupra inamicilor pătrunşi în 
țară — toată lumea devine hiperactivă, îndreptându-şi întreaga 
energie în direcția acestei noi probleme, se strâng trupe, care se 
pun în mişcare, se caută aliați — pe scurt lumea se concentrează 
asupra focarului de nelinişte. În procesul corporal, această fază se 
numeşte: 

2. Fază exudativă: agenţii patogeni s-au stabilit într-un 
loc şi constituie un focar de infecție. Din toate părțile se revarsă 
limfă înspre ţesut, şi noi avem parte de umflarea țesutului (edem) 
şi resimţim în majoritatea cazurilor o tensiune. Dacă urmărim 
conflictul psihic până în această a doua fază. şi aici creşte tensiunea. 
Întreaga noastră atenţie este concentrată asupra noii probleme — nu 
ne mai putem gândi la nimic altceva — ne urmăreşte zi şi noapte — 
nu mai vorbim despre nicio altă temă — toate gândurile noastre se 
învârtesc fără odihnă în jurul acestei noi probleme. În felul acesta 
aproape întreaga noastră energie psihică se revarsă în conflict — 
şi noi hrănim literalmente problema. o amplificăm până când se 
umflă şi stă în fața noastră ca un munte de netrecut. Conflictul ne-a 
mobilizat toate forțele psihice şi le-a legat de sine. 

3. Reacţia de apărare. Corpul formează, pe baza agenţilor 
patogeni (= antigene) anticorpi specifici (în sânge şi măduva 
spinării). Limfocitele şi granulocitele formează un zid în jurul 
agenților patogeni, aşa-numitul zid de granulocite, iar macrofagele 
încep să-i mănânce. Aşadar războiul la nivel corporal este în plină 
desfăşurare: dușmanii sunt împresurați şi atacați. În cazul în care 
conflictul nu se poate rezolva la nivel local (război limitat), se 
ajunge la mobilizarea generală: întregul popor participă la război, 
punându-și întreaga activitate în slujba acestei confruntări. În corp 
trăim această situație drept: 

4. Febră: Prin atacul forţelor imunitare, agenții patogeni sunt 
distruşi iar toxinele care se eliberează în acest fel duc la reacția 
febrilă. Prin febră, întregul corp răspunde la infiamaţia locală prin 
creşterea generalizată a temperaturii. Cu fiecare grad de febră 
viteza metabolismului se dublează, de unde se poate vedea în 
ce măsură intensifică febra procesul imunitar. De aceea şi spune 
înţelepciunea populară că febra este sănătoasă. Mărimea febrei se 
corelează cu viteza desfăşurării bolii. De aceea toate măsurile de 
coborâre a febrei trebuie limitate curajos şi calm pentru valorile 
periculoase vieții, şi nu trebuie procedat la coborârea artificială a 
febrei intrând în panică la orice urcare a temperaturii. 

La nivel psihic, conflictul aflat în această fază ne-a absorbit 
întreaga viaţă şi întreaga noastră energie. Asemănările dintre febra 
corporală şi agitația psihică sunt suficient de frapante, astfel încât 
noi vorbim în mod curent despre faptul că ne aflăm într-o așteptare 
febrilă, sau în tensiune (cunoscutul cântec pop „Febra” abordează 
această semnificație dublă a termenului). Astfel, din cauza agitaţiei 
ne înfierbântăm, pulsul creşte, ne înroşim (fie din iubire, fie din 
mânie...), transpirăm şi tremurăm. Toate acestea nu sunt tocmai 
plăcute — dar sunt sănătoase. Căci nu numai febra este sănătoasă, 
ci şi mai sănătoasă este confruntarea cu conflictele — şi cu toate 
acestea, în toate părțile se încearcă să se anihileze pe cât posibil în 
germen atât febra cât şi conflictele — şi oamenii mai sunt chiar şi 
mândri de arta acestei suprimări (măcar dacă suprimarea nu le-ar 
produce atâta plăcere...!). 

5. Lysis'S (soluţia): să presupunem că forțele imunitare ale 
corpului au avut succes: ele au respins corpii străini, i-au încorporat 
parţial (mâncat!), astfel încât se ajunge la distrugerea atât a corpilor 
imunitari cât şi a agenţilor patogeni — rezultatul este eliminarea de 
puroi (pierderi de ambele părți!). Agenţii patogeni părăsesc corpul 
într-o formă netransformată, dar atenuată. Însă şi corpul este 
transformat în felul acesta, pentru că el posedă acum a) informația 
agentului patogen, care se numeşte „imunitate specifică”, şi b) 
forțele sale imunitare generale sunt antrenate, şi datorită acestui 
fapt, şi fortificate — ceea ce se numeşte „imunitate nespecifică”. Din 
punct de vedere militar, această situație corespunde victoriei uneia 
dintre părţi, după ce au existat pierderi de ambele părţi. Cu toate 
acestea, cel care a învins iese mai puternic din această confruntare, 
deoarece a făcut față unui adversar pe care îl cunoaşte acum şi față 
de care poate reacționa în mod specific în viitor. 

6. Moartea: se poate însă întâmpla şi ca în această 
confruntare victoria să revină agenţilor patogeni, ceea ce duce la 
moartea pacientului. Faptul că în accepţia obişnuită acest rezultat 
este considerat soluția cea mai nefavorabilă, constă exclusiv în 


15 Med. scădere treptată a temperaturii, psih. Pierdere treptată a personalității (n. tr.) 

unilateralitatea partinității noastre — căci şi aici este ca şi la fotbal: 
se pune exclusiv problema cu ce echipă ne identificăm. Victoria 
este victorie indiferent ce parte beneficiază de ea — şi războiul se 
încheie şi în acest caz. Jubilarea este şi de această dată mare, numai 
că de partea opusă. 

7. Cronicizarea: dacă cele două părți reuşesc să rezolve 
conflictul în sensul acestuia, se ajunge la un compromis între 
agenţii patogeni şi forțele imunitare: agenţii patogeni rămân în 
corp fără să învingă (ceea ce ar însemna moartea pacientului), dar 
şi fără a fi învinşi de către corp (ceea ce ar însemna însănătoşirea 
în sensul unei „restitutio ad integrum”). Avem imaginea unei 
cronicizări. Din punct de vedere simptomatic, aceasta se exprimă 
în creşterea numărului de limfocite şi granulocite, a anticorpilor, 
într-o viteză de sedimentare a sângelui (VSH) uşor crescută, şi ceva 
temperatură. Situaţia aceasta de ne-purificare constituie un focar în 
corp, care mobilizează permanent o anumită energie, de care este 
lipsit restul organismului: pacientul se simte abătut, obosit, lipsit 
de impulsul şi dorinţa de activitate, apatic. El nu este nici întru totul 
bolnav şi nici pe deplin sănătos — nu există niciun adevărat război 
şi nici o pace veritabilă, ci mai degrabă un compromis — şi ca atare 
corupt, ca toate compromisurile din această lume. Compromisul 
reprezintă țelul cel mai înalt al laşilor, al celor „călduţi” (lisus a 
spus: Aş dori să v-o spun cu gura mea. Fiţi fierbinţi sau reci”), 
cărora le e mereu teamă de consecințele acțiunii lor, ca şi de 
răspunderea pe care ar trebui să şi-o asume. Totuşi, compromisul 
nu este niciodată o soluţie veritabilă, pentru că el nici nu reprezintă 
echilibrul absolut dintre doi poli şi nici nu are forța de a-i uni. 
Compromisul semnifică conflict de durată, şi cu aceasta stagnare. 
Din punct de vedere militar el este războiul de poziţie (vezi primul 
Război Mondial), care necesită în continuare energie şi material, 
influențând negativ, respectiv slăbind şi paralizând considerabil în 
felul acesta toate celelalte domenii, cum ar fi economia, cultura 
ş.a.m.d. 

În domeniul psihic, cronicizarea corespunde conflictului 
de durată. Omul rămâne în conflict şi nu găseşte nici curajul şi 

nici forţa de a lua o decizie. Orice decizie presupune o jertfă — 
noi nu putem face simultan decât una sau alta — şi această jertfă 
necesară ne insuflă teamă. Tot aşa încremenesc mulți oameni în 
mijlocul unui conflict, fiind incapabili de a ajuta un pol sau altul să 
învingă. Ei cântăresc încontinuu care decizie ar fi corectă şi care 
incorectă, fără să înțeleagă că nu există corect şi nici incorect în 
sens abstract, deoarece pentru a deveni sănătoşi avem nevoie în 
orice caz de ambii poli, numai că nu-i putem înfăptui simultan în 
cadrul polarităţii, ci numai succesiv — deci trebuie să începem cu 
unul dintre ei — decizându-ne!!* 

Orice decizie eliberează. Numai că un conflict de durată, 
deci cronicizat, absoarbe încontinuu energie, ceea ce duce şi din 
punct de vedere psihic la lipsă de vlagă şi lipsă de imbold pentru 
acțiune, până la resemnare. Dacă luptăm însă ca să ajungem la unul 
dintre cei doi poli ai conflictului, vom simţi repede energia ce se 
eliberează în felul acesta. După cum corpul iese fortificat dintr-o 
infecţie, tot aşa iese şi psihicul fortificat din orice conflict, căci prin 
confruntarea cu problema el a învăţat, iar prin preocuparea cu cei 
doi poli opuşi şi-a extins limitele, devenind astfel mai conştient. 
Din orice conflict vieţuit avem drept câştig o informaţie (devenire 
conştientă), care îl face pe om capabil, în mod analog cu imunitatea 
specifică, să se raporteze în viitor într-un mod lipsit de pericol 
pentru el la aceeaşi problemă. 

Orice conflict viețuit îl învaţă în plus pe om să se raporteze 
mai bine şi mai curajos la conflicte, ceea ce corespunde imunității 
nespecifice la nivel corporal. Aşa cum orice soluție necesită 
la nivel corporal o înaltă jertfă, în special a părții opuse, tot aşa 
trebuie să aducă şi psihicul din belşug jertfă în cazul unei decizii: 
pentru că în acest caz unele concepții şi păreri de până atunci, unele 
atitudini îndrăgite față de viață şi unele obişnuinţe familiare trebuie 
transferate morţii. Totuşi, orice nou presupune moartea vechiului. 
La fel cum marile focare de infecție lasă adesea cicatrice în corp, 
tot aşa rămân uneori în psihic cicatrice pe care, privind ulterior 


16  Reapare termenul german este ent-scheiden, care înseamnă literalmente „a scoate 
sabia din teacă” (n. tr.) 


127 


retrospectiv asupra vieţii noastre, le considerăm drept amintiri ale 
unor momente decisive din viaţă. 

Mai înainte, toți părinții ştiau că după parcurgerea unei boli a 
copilăriei (toate bolile copilăriei sunt maladii infecțioase), copilul 
a realizat un salt în maturizare, respectiv o evoluţie. În urma unei 
boli a copilăriei, copilul nu mai este acelaşi ca înaintea ei. Boala 
l-a transformat în sensul maturizării. Dar nu numai bolile copilăriei 
ne maturizează. La fel cum corpul devine mai puternic în urma 
depăşirii oricărei maladii infecțioase, şi omul devine mai matur 
în urma unui conflict depăşit. Pentru că numai solicitarea ne face 
puternici şi destoinici. Toate marile culturi s-au născut datorită 
unor cerinţe înalte, şi chiar şi Darwin a redus evoluţia speciilor 
la depăşirea reuşită a condiţiilor mediului (...această indicație nu 
înseamnă însă totodată şi acceptarea darwinismului!). 

„Războiul este tatăl tuturor lucrurilor” a spus Heraclit, iar 
cel care înțelege corect această afirmaţie ştie că ea exprimă o 
înțelepciune fundamentală. Războiul, conflictul, tensiunea dintre 
poli furnizează energia vieții, fiind singurele care asigură progresul 
şi evoluţia. Asemenea fraze sună periculos şi sunt greu de înţeles 
într-o vreme în care lupii şi-au pus blănuri de oi şi-şi prezintă în 
această costumaţie agresiunile lor refulate drept iubire a păcii. 

Noi am comparat intenţionat evoluția inflamaţiei, pas cu 
pas, cu nivelul războiului, pentru că în felul acesta tema noastră 
dobândeşte acea acuitate care eventual îl poate împiedica pe cititor 
să treacă prea repede cu vederea peste cele citite, prin aprobare pe 
baza propriei înţelegeri. Trăim într-un timp şi într-o cultură care sunt 
ostile conflictelor până la extrem. La toate nivelurile se încearcă 
evitarea conflictelor, fără a observa cu acest prilej că această 
atitudine se îndreaptă de fapt împotriva oricărei conştientizări. 
Desigur că oamenilor nu le este posibil să evite conflictele în cazul 
lumii polare prin măsuri funcţionale, dar tocmai de aceea, astfel 
de încercări conduc la deplasări şi descărcări tot mai complicate 
la alte niveluri, iar corelaţiile lăuntrice abia dacă sunt întrezărite 
de cineva. 

Tema noastră, maladiile infecțioase, constituie un bun 
exemplu în acest sens. Deşi noi am analizat în expunerea anterioară 
în paralel structura conflictului şi structura inflamaţiei, pentru 
recunoaşterea caracterului lor comun, cu toate acestea ele nu se 
desfăşoară în paralel (decât foarte rar) în om. Mai degrabă unul 
dintre niveluri îl înlocuiește pe celălalt în sensul lui ori / ori. Dacă un 
impuls reuşeşte să străbată prin apărarea conştienței, făcând astfel 
omul conştient de un conflict, atunci procesul schițat al prelucrării 
conflictului se desfăşoară numai în psihicul omului, şi de regulă 
nu se ajunge la infecția somatică. Dacă omul nu se deschide însă 
față de conflict, respingând tot ceea ce lumea menținută în mod 
artificial sănătoasă ar putea pune în discuţie, atunci conflictul se 
prăbuşeşte în corporalitate şi trebuie vieţuit ca inflamație la nivel 
somatic. 

Inflamaţia este conflict manifestat la nivel substanţial. De 
aceea nu trebuie să facem greşeala să ne considerăm superficial 
maladiile infecțioase, pentru a ajunge la concluzia „Că eu de fapt 
nu am avut niciun conflict”. Căci tocmai faptul de a nu fi văzut 
conflictul duce la îmbolnăvire. lar pentru a pune întrebările 
succesive adecvate, e nevoie de mai multă osteneală decât o privire 
fugară — este nevoie de o dezvelire a onestităţii, ceea ce îi produce 
psihicului nostru, de cele mai multe ori, un disconfort la fel de 
mare ca şi cel pe care îl produce infecția în corp. Şi tocmai acest 
disconfort vrem noi mereu să-l evităm. 

Este adevărat că un conflict doare întotdeauna — indiferent 
la ce nivel se manifestă, fie că este vorba de un război, de un 
conflict interior, de o boală; ele nu sunt niciodată frumoase. Totuşi, 
frumuseţea sau lipsa de frumuseţe nu constituie nivelul la care ne 
este îngăduit să ne aducem argumentele, pentru că dacă am acceptat 
cândva că nu putem evita nimic, atunci această problemă nu se mai 
pune deloc. Cine nu-și permite să explodeze psihic, va constata 
o explozie în corpul său (abces) — şi oare mai putem pune aici 
întrebarea ce este mai frumos sau mai bine? Boala ne face oneşti. 

La urma urmelor, oneste sunt şi mult-lăudatele strădanii ale 
timpului nostru de a evita conflictele la toate nivelurile. Pe baza 

celor spuse până acum vedem într-o nouă lumină şi strădaniile 
încununate de succes de până acum în privința combaterii 
maladiilor infecțioase. Lupta împotriva infecțiilor este o luptă 
împotriva conflictelor la nivel de substanță. În orice caz, denumirea 
dată armelor a fost onestă: antibiotice. Acest cuvânt se compune 
din două cuvinte greceşti: anti = împotriva şi bios = viaţă. În 
conformitate cu această denumire, antibioticele sunt „substanţe 
îndreptate împotriva vieţii” — iar aceasta este onestitate! 

Această adversitate față de viaţă a antibioticelor se referă la 
două nivele. Dacă ne amintim faptul că un conflict este motorul 
propriu-zis al evoluţiei, adică al vieţii, atunci orice suprimare a 
unui conflict constituie totodată un atac asupra dinamicii vieții în 
sine. 

Dar şi în sensul-strict medical, antibioticele sunt ostile vieții. 
Inflamaţiile reprezintă o purificare acută de probleme, ceea ce 
înseamnă însă procese atât rapide, cât şi actuale, datorită cărora 
sunt eliminate din corp în primul rând toxinele, prin procesul 
purulent. Dacă asemenea procese de purificare sunt suprimate 
adesea şi pe lungă durată prin antibiotice, toxinele care se 
degajă trebuie depuse în corp (în majoritatea cazurilor în țesutul 
conjunctiv), care degenerează în cazul depăşirii capacității — în 
dezvoltarea canceroasă. la naştere efectul coșului de gunoi: coşul 
de gunoi poate fi golit fie adesea (infecţie), fie se poate strânge 
atâta timp gunoi în el, până când viața proprie care ia naştere în 
gunoi pune în pericol întreaga casă (cancer). Antibioticele sunt 
substanţe străine pe care persoana respectivă nu le-a elaborat prin 
proprie osteneală şi, de aceea, îi răpesc roadele propriu-zise ale 
faptului de a fi bolnav: anume câştigul de învățătură elaborat prin 
această confruntare. 

Din acelaşi punct de vedere să considerăm pe scurt şi tema 
„vaccinuri”. Cunoaştem două tipuri fundamentale de vaccin: 
imunizarea activă şi cea pasivă. În cazul imunizării pasive se 
administrează substanțe imunitare formate în alte corpuri. La 
această formă de vaccin se apelează atunci când maladia este deja 
declanşată (se foloseşte de exemplu Tetagam împotriva agentului 

patogen al tetanusului). Pe plan psihic aceasta corespunde preluării 
de soluţii de probleme de-a gata, de porunci şi prescripţii morale. 
Se acceptă reţete străine şi se evită în felul acesta orice confruntare 
şi experiență proprie; o cale comodă, care nu este cale, deoarece îi 
lipseşte mişcarea. 

În cazul imunizării active se administrează agenţi patogeni 
slăbiți (dezamorsaţi), pentru ca pe baza acestui excitant, corpul să-şi 
poată construi singur anticorpii. Sub această formă se prezintă toate 
vaccinurile profilactice, ca vaccinul antipoliomielitic administrat pe 
cale bucală, vaccinul împotriva variolei, tetanolul pentru profilaxia 
tetanusului ş.a.m.d. Această metodă corespunde în domeniul psihic 
exersării de soluţii la conflicte în situaţii inofensive (din punct de 
vedere militar, manevrele). Multe strădanii pedagogice şi chiar şi 
majoritatea terapiilor de grup sunt incluse în acest domeniu. În 
situații acute trebuie cucerite şi învăţate strategii de rezolvare a 
conflictelor care să-i facă pe oameni capabili să se poată raporta 
mai conştient la conflictele grave. 

Toate aceste reflecții nu trebuie interpretate greşit drept rețete. 
Nu se pune problema „dacă avem voie să ne lăsăm vaccinați sau 
nu”, sau „dacă nu avem niciodată voie să folosim antibiotice”. La 
urma urmelor, este perfect indiferent ce facem — atâta timp cât ştim 
ce facem! Conșştienţa este problema noastră şi nu poruncile sau 
interdicțiile primite de-a gata. 

Se mai pune încă problema dacă procesul maladiv corporal 
este într-adevăr în stare să înlocuiască un proces psihic. Răspunsul 
la această întrebare nu este simplu, deoarece separarea cognitivă 
dintre Psyche şi corp constituie doar un mijloc teoretic ajutător, dar 
în realitate această separare nu poate fi niciodată vieţuită într-un 
mod atât de univoc. Căci indiferent ce se desfăşoară şi se petrece 
în corp, noi îl vieţuim mereu şi în conştienţa noastră, şi în Psyche. 
Dacă ne lovim cu ciocanul pe degetul mare, spunem: Mă doare 
degetul. Ceea ce însă nu este tocmai corect, deoarece durerea se 
află exclusiv în conştiență, şi nu în deget. Noi proiectăm doar 
senzația psihică de „durere” asupra degetului. 

Şi tocmai pentru că durerea constituie un fenomen al 
conştienței o putem noi influența atât de bine: prin deviere, 
hipnoză, narcoză, acupunctură. (Cine consideră afirmaţia anterioară 
drept exagerată este rugat să-şi amintească de fenomenul durerii 
fantomă!) Tot ceea ce viețuim şi suferim într-un proces maladiv 
corporal se petrece exclusiv în conștiența noastră. Diferența dintre 
„psihic” şi „somatic” depinde exclusiv de suprafața de proiecţie. 
Dacă cineva este bolnav din iubire, el îşi proiectează sentimentele 
asupra a ceva noncorporal, anume iubirea, pe când un bolnav de 
angină îşi proiectează sentimentele asupra gâtului — deşi amândoi 
pot suferi numai în psihic. Materia — şi deci şi corpul — poate servi 
întotdeauna numai drept suprafață de proiecţie, dar nu constituie 
niciodată ea însăşi locul unde ia naştere o problemă şi, de aceea, 
nu poate constitui nici locul unde poate fi rezolvată problema. Ca 
suprafaţă de proiecție, corpul poate constitui un mijloc ajutător ideal 
pentru o cunoaştere mai bună, dar soluțiile pot fi găsite numai de 
către conştienţă. Astfel, fiecare parcurs maladiv corporal constituie 
exclusiv o prelucrare simbolică a problemei, al cărui câştig în 
cunoaştere poate rodnici conștiența. Acesta este şi motivul pentru 
care fiecare boală viețuită aduce cu sine un pas în maturizare. 

În felul acesta ia naştere un ritm între prelucrarea corporală şi 
cea psihică a unei probleme. Dacă o problemă nu poate fi rezolvată 
numai în conştiență, este implicat şi corpul ca mijloc material 
ajutător, la nivelul căruia problema nerezolvată este dramatizată 
într-o formă simbolică. Efectul de învățare dobândit este redat 
psihicului după învingerea bolii. Dacă psihicul nu reuşeşte, în 
ciuda experienţelor dobândite, să înțeleagă, să cuprindă problema, 
aceasta se cufundă mereu în corporalitate pentru a se putea dobândi 
alte experienţe practice. (Nu degeaba conceptele de cuprindere şi 
înțelegere!” reprezintă atitudini corporale foarte concrete!) Această 
alternare se repetă atât de mult până când experienţele dobândite fac 
conştiența capabilă să rezolve definitiv problema sau conflictul. 

Acest proces ne poate deveni limpede prin următoarea imagine: 
un elev trebuie să înveţe calculul mintal — i se dă o problemă. Dacă 


17 Termenul german pentru a înțelege este verstehen, pe care autorii îl scriu ver-stehen, 
unde stehen are sensul de a sta în picioare (n. tr.) 

el nu poate rezolva problema în cap, i se oferă într-ajutor un abac 
(materie). El proiectează problema asupra abacului, şi o poate 
acum rezolva pe această cale ocolită (şi este drept că şi cu capul). 
I se dă apoi o altă problemă, pe care trebuie din nou să o rezolve 
fără abac. Dacă nu reuşeşte să o rezolve i se oferă din nou mijlocul 
ajutător — şi asta se petrece atâta timp până când el poate renunţa în 
sfârşit la abac, pentru că poate rezolva problema direct mintal, fără 
mijloace ajutătoare materiale. De socotit se socoteşte întotdeauna 
cu capul, şi niciodată pe abac — dar proiecția problemei la nivelul 
vizibil uşurează procesul de învățare. 

Expunem acest punct atât de amănunţit deoarece din adevărata 
înțelegere a acestei corelaţii existente între corp şi Psyche rezultă o 
consecință pe care noi nu o considerăm câtuşi de puţin ca fiind de 
la sine înțeleasă: anume că un corp nu este locul în care se poate 
rezolva o problemă! Totuși, întreaga medicină universitară merge 
exact pe această idee. Toată lumea priveşte fascinată la procesele 
corporale, şi încearcă să rezolve starea de boală la nivel corporal. 

Însă aici nu există absolut nimic de rezolvat. Ar fi similar 
situaţiei în care s-ar încerca transformarea abacului elevului nostru 
la fiecare dificultate de rezolvare a unei probleme. Faptul de a fi 
om se desfăşoară în conştienţă, şi se reflectă, se oglindeşte în corp. 
Faptul de a polei încontinuu oglinda nu îl modifică pe cel care se 
oglindeşte în ea. (Dacă ar da Dumnezeu să fie aşa, ce simplu ar 
fi!) Noi trebuie să încetăm să căutăm în oglindă cauza şi soluţia 
tuturor problemelor reflectate, şi să folosim oglinda numai pentru 
a ne recunoaşte pe noi înşine. 


Infecţie = conflict devenit material 


Cine are tendinţă la inflamații încearcă să evite conflictele. 


În cazul maladiilor infecțioase, pacientul ar trebui să-şi pună 
următoarele întrebări: 

1. Ce conflict nu văd eu în viața mea? 

2. Ce conflict evit eu? 

3. Ce conflict nu vreau să recunosc? 

Pentru a afla tema conflictului trebuie observată cu exactitate 
simbolistica organului sau a părții corporale afectate. 


2. 
Sistemul imunitar 


i capia german corespunzător este „sistem de apărare”, 
în sensul de a nu lăsa înăuntru. Polul opus apărării este 
iubirea. lubirea poate fi definită din cele mai diferite puncte de 
vedere şi la cele mai diferite nivele, totuşi, orice formă a iubirii 
se reduce întotdeauna la a permite intrarea. În iubire, omul îşi 
deschide graniţele şi lasă să pătrundă înăuntru ceva care până 
atunci se afla în afara acestor graniţe. Noi numim de cele mai multe 
ori aceste granițe eu (ego), şi viețuim tot ceea ce se află în afara 
propriei identificări drept tu (non-eu). În iubire se deschide această 
graniță, pentru a lăsa un „tu” să pătrundă înăuntru, pentru ca, prin 
unire, să devină tot „eu”. Peste tot unde punem graniţe, nu iubim, 
şi pretutindeni unde permitem intrarea, iubim. De la Freud încoace 
folosim termenul de „mecanisme de apărare” pentru acel joc al 
conştienţei ce urmează să împiedice conținuturile care acționează 
amenințător din subconştientul nostru. 

În acest loc este important să nu pierdem din vedere egalitatea 
Microcosmos = Macrocosmos, pentru că orice respingere şi 
orice apărare a oricărei manifestări din lumea înconjurătoare 
constituie întotdeauna expresia unei respingeri. a unei apărări 
psihice interioare. Orice respingere ne fortifică egoul, deoarece 
accentuează granițele. De aceea resimte orice om faptul de a spune 
„Nu” drept considerabil mai plăcut decât faptul de a spune „Da”. 
Orice rezistenţă ne permite să ne simţim graniţele, să ne simțim eul, 
pe când aceste graniţe se atenuează confuz la orice „a fi de acord” 
— căci atunci nu ne mai simţim pe noi înşine. Este greu de arătat 
prin cuvinte scrise care sunt mecanismele de apărare, căci oricum 
le-am descrie, le recunoaştem în cel mai bun caz la ceilalţi oameni. 

Mecanismele de apărare constituie suma a ceea ce ne împiedică să 
fim desăvârşiţi! Calea spre iluminare este simplu de formulat din 
punct de vedere teoretic: tot ceea ce există este bine. Fii de acord 
cu tot ceea ce există — şi vei deveni una cu tot ce există. Aceasta 
este calea iubirii. 

Orice „Da, dar...” care apare acum, constituie apărare şi ne 
împiedică de la devenirea una. Acum încep nenumăratele jocuri ale 
egoului, care nu se sfiieşte să pună în slujba delimitării sale cele 
mai smerite, mai inteligente şi mai nobile teorii. Şi aşa facem în 
continuare jocul lumii. 

Spiritele ascuţite ar putea obiecta că dacă tot ce există este 
bun, atunci şi apărarea trebuie să fie bună! Desigur, ea este bună, 
pentru că ne ajută să simţim într-o lume polară atâta opunere, atâta 
frecuş, încât să ajungem prin cunoaştere mai departe, dar ea este 
la urma urmelor numai un mijloc ajutător, care trebuie să devină 
inutil prin însăşi întrebuințarea sa. În acelaşi sens îşi are şi boala 
justificarea ei, şi cu toate acestea noi vrem să o transmutăm odată 
în vindecare. 

La fel cum apărarea psihică se îndreaptă împotriva 
conținuturilor lăuntrice ale conştienţei, pe care le gradează drept 
periculoase în trepte, împiedicând urcarea lor în conştienţă, tot aşa, 
apărarea corporală este îndreptată împotriva inamicilor „exteriori”, 
numiţi agenți patogeni sau toxine. Numai că noi suntem obişnuiţi să 
manevrăm cu atâta obrăznicie sistemul de valori pe care ni-l clădim 
singuri încât credem, în majoritatea cazurilor, că aceste etaloane ar 
fi absolute. Totuşi, nu există un alt adversar decât cel pe care l-am 
declarat ca atare. (Impresionant poate fi studiul jocului amuzant 
cu diferiții indicatori de „advers sănătăţii” la diverşi apostoli ai 
sănătății. În acest caz aproape că nu există niciun aliment pe care 
unul dintre sisteme să nu-l declare ca fiind incredibil de dăunător 
sănătății, în timp ce un alt sistem îl găseşte drept foarte sănătos. 
Noi recomandăm în special dieta următoare: Citiţi temeinic toate 
tratatele despre alimentație şi mâncaţi apoi ce vă face plăcere.) 

La unii oameni frapează într-atât originalitatea imaginilor ostile 
subiective, încât suntem obligați să-i considerăm bolnavi: îi avem 
în vedere pe alergici. 

Alergia este o suprareacție la o substanță recunoscută drept 
ostilă. Referitor la hipercapacitatea corpului de a vieţui, sistemul 
de apărare îşi are întru totul justificarea sa. Sistemul imunitar 
al corpului formează antigene împotriva alergenilor, ceea ce 
corespunde — din punct de vedere corporal — unei apărări pline 
de sens față de intruşii adverşi. În cazul unei persoane alergice, 
această apărare plină de sens în sine este amplificată peste măsură. 
Ea îşi clădeşte o armură exagerată şi îşi dilată imaginea de „advers” 
asupra unor domenii tot mai extinse. Tot mai multe substanțe sunt 
considerate „adversari” şi, de aceea, corpul se înarmează mereu 
tot mai mult, pentru a putea întâmpina aceşti mulți duşmani în 
mod eficient. Însă la fel cum în domeniul militar înarmarea este 
întotdeauna semn de agresivitate, tot aşa este şi alergia expresia 
unei apărări şi agresivități puternice, cumulate în corp. Persoana 
alergică are probleme cu propria sa agresivitate, pe care în orice 
caz nu o recunoaşte la sine şi, de aceea, nici nu o manifestă. 

(Pentru a evita înțelegerile greşite, vrem să mai aducem încă 
o dată ceva în amintire: noi vorbim despre un aspect psihic refulat 
atunci când persoana afectată nu îl percepe conştient la sine. Se 
poate totuşi întâmpla ca acel aspect să trăiască foarte bine — cu 
toate acestea, ea nu vede în sine această însuşire. Se poate însă şi 
întâmpla ca însuşirea respectivă să fi fost refulată într-atât, încât 
nici să nu mai trăiască. Aşadar atât un om agresiv, cât şi un om 
blând se poate să-şi fi refulat agresivitatea!) 

În cazul alergiei, agresivitatea s-a deplasat din conştiență în 
corp şi se exprimă acum acolo: se emit judecăţi în funcţie de bunul 
plac, se luptă şi se învinge. Şi pentru ca această plăcută preocupare 
să nu se încheie prea repede din lipsă de duşmani, diverse obiecte 
inofensive sunt declarate „duşmani”: polenul florilor, perii pisi- 
cilor, ai cailor, praful, detergenţii, fumul, căpşunile, câinii sau 

roşiile. Alegerea este nelimitată — persoana alergică nu se sfieşte 
să socotească pe oricine printre duşmanii ei — ea luptă la nevoie cu 
toți şi cu toate, acordând totuşi, în majoritatea cazurilor, preferința 
sa unor favoriţi purtători de simbol. 

Se cunoaşte faptul că agresiunea este mereu legată de frică. 
Omul combate mereu numai lucrurile de care îi este teamă. La 
o considerare mai atentă a alergenilor preferați, descoperim în 
majoritatea cazurilor rapid care sunt domeniile vieţii care insuflă 
alergicului o teamă atât de mare încât să lupte cu ele atât de pasional 
prin reprezentanţii lor simbolici. În primul rând se situează perii 
animalelor de casă şi, înainte de toate, ai pisicilor. Cu blana de 
pisică (şi toate blănurile, în general) oamenii asociază mângâierea 
— căci este moale şi plăcută, şi totuşi „animalică”. Ea este simbol 
pentru iubire, şi are o conotaţie sexuală (vezi şi animăluțele cu care 
dorm copiii în pat). Acelaşi lucru este valabil pentru blana iepurilor 
de casă. La cal este foarte accentuată componenta impulsionatoare, 
la câine cea agresivă — şi totuşi aceste diferențe sunt subtile, fără 
importanţă prea mare, deoarece un simbol nu are niciodată nişte 
graniţe nete. 

Acelaşi domeniu este reprezentat şi de polenul florilor, 
alergena preferată a tuturor persoanelor suferinde de guturaiul de 
fân. Polenul florilor reprezintă un simbol al fecundării, după cum 
şi primăvara „târzie” este acel anotimp în care bolnavii de guturai 
de fân suferă cel mai mult. Perii animalelor, ca şi polenul florilor 
ca substanțe alergice ne arată că temele „iubire”, „sexualitate”, 
„impuls” şi „fecundare” sunt puternic împânzite cu frică şi, de 
aceea, respinse în mod agresiv, ceea ce înseamnă că nu sunt lăsate 
să pătrundă înăuntru. 

Întru totul asemănătoare este frica față de murdărie, de 
necurăţenii şi de impurități, care se exprimă în alergia față de 
praf. (A se compara cu expresiile glumă murdară, a duce o viață 
curată.) Şi aşa cum încearcă persoana alergică să evite alergenele, 
ea încearcă să evite şi domeniile corespunzătoare de viaţă, intenție 

căreia îi vin cu drag în ajutor o medicină plină de înţelegere şi 
persoanele înconjurătoare. Jocului puterii bolnavului nu i se pun 
nici aici granițe: animalele de casă sunt îndepărtate, nimeni nu 
mai are voie să fumeze ş.a.m.d. În această tiranie față de lumea 
înconjurătoare, persoana alergică găseşte un câmp de activitate 
bine camuflat pentru a-şi manifesta agresiunile refulate într-un 
mod de nerecunoscut. 

Metoda „desensibilizării” este bună ca idee, numai că nu 
trebuie aplicată la nivel corporal, ci la nivel psihic dacă vrem să 
avem un adevărat succes. Pentru că persoana alergică nu-şi poate 
găsi sănătatea decât dacă învaţă să se confrunte conştient cu 
domeniile evitate şi de care se apără, până când reuşeşte să le lase 
să pătrundă întru totul în conştiența sa şi să le asimileze. Nu facem 
un serviciu bun unei persoane alergice dacă o sprijinim în strategiile 
sale de apărare — pentru că ea trebuie să se concilieze cu duşmanii 
săi şi trebuie să înveţe să-i iubească. Faptul că alergenele au un 
efect exclusiv simbolic şi niciodată unul chimic substanţial supra 
persoanei alergice trebuie să devină limpede şi unui materialist 
înveterat, în momentul în care află că o alergie are întotdeauna 
nevoie de conştiență pentru a putea apărea. Astfel nimeni nu 
prezintă alergii în stare de narcoză, şi orice alergie dispare, de 
asemenea, în timpul unei psihoze. Dimpotrivă, chiar şi simplele 
imagini, de exemplu fotografia unei pisici sau o locomotivă care 
scoate fum într-un film, declanşează crize ale astmaticilor. Reacţia 
alergică este absolut independentă de substanța alergenă. 

Majoritatea alergenelor sunt expresia vitalității: sexualitate, 
gândire, fecundare, agresiune, murdărie — în toate aceste domenii 
viața prezentându-se sub forma ei cea mai vitală. Însă tocmai 
această vitalitate care-şi caută o expresie îi insuflă alergicului o 
mare spaimă — pentru că el este, la urma urmelor, ostil vieţii. Idealul 
său este viața sterilă, lipsită de germeni, nerodnică, eliberată de 
impulsuri şi agresiuni — o stare care abia dacă mai merită numele 
de viaţă. De aceea abia dacă ne mai miră faptul că în anumite cazuri 

de alergie se poate ajunge până la maladii autoagresive ostile vieţii, 
în care corpul unor oameni — ah! — atât de blânzi poartă nişte lupte 
cumplite o vreme atât de îndelungată încât în final se distrug. În 
acest caz, apărarea, delimitarea, închiderea şi încapsularea în sine 
şi-a atins forma cea mai înaltă, care-şi găseşte împlinirea în sicriu 
— o adevărată încăpere lipsită de alergeni... 


Alergia = agresivitate concretizată 


Persoana alergică ar trebui să-şi pună următoarele întrebări: 

1. De ce nu suport agresiunea în conştiența mea, şi o 
constrâng să se manifeste la nivel corporal? 

2. De care domenii de viață îmi este atât de teamă, încât le 
evit? 

3. Ceteme îmi indică alergenele mele? Sexualitate, impulsuri, 
agresiune, reproducere, murdărie — în sensul domeniilor întunecate 
ale vieții. 

4. În ce măsură îmi folosesc alergia pentru a manipula prin 
intermediul ei lumea înconjurătoare? 

5. Cum stau lucrurile cu iubirea mea, cu capacitatea mea de 
a mă deschide, de a permite accesul înăuntrul meu? 


3; 
Respirația 


Ron este un proces ritmic. Ea se compune din 
ouă faze, inspirația şi expirația. Respirația este un bun 
exemplu al legii polarității: cei doi poli, inspirație şi expirație, 
formează, prin alternanţa lor continuă, un ritm. În cadrul acestuia, 
fiecare pol constrânge cu necesitate existența celuilalt, inspiraţia 
condiționând expirația ş.a.m.d. Am putea spune şi că un pol trăieşte 
din existența polului său opus, căci dacă distrugem una dintre 
faze dispare şi cealaltă. Fiecare pol îl compensează pe celălalt şi 
împreună alcătuiesc un întreg. Respirația este ritm, iar ritmul este 
baza a tot ce este viu. Am putea înlocui cei doi poli ai respirației prin 
conceptele conectare şi de-conectare. Această corelaţie: inspirație- 
conectare şi expiraţie-deconectare se arată limpede atunci când 
oftăm. Există un oftat pe inspiraţie, care duce la conectare, şi un 
oftat pe expiraţie, care duce la deconectare. 

În ce priveşte corpul, procesul central al respirației este un 
proces de schimb: prin inspiraţie, oxigenul conţinut în aer este 
condus în hematii, prin expiraţii eliminăm dioxid de carbon. 
Respirația cuprinde polaritatea dintre a prelua şi a elimina, dintre a 
primi şi a da. Cu aceasta am găsit simbolistica cea mai importantă 
a respirației. Goethe a formulat-o în cuvintele: 


„În respiraţie sunt două haruri, 

Preluarea aerului şi descărcarea lui, 

Cea dintâi ne apasă, cea de-a doua ne înviorează, 
Aşa de minunat este alcătuită viața.” 


Toate limbile vechi folosesc pentru respiraţie acelaşi cuvânt 
ca pentru suflet sau spirit. În limba latină spirare înseamnă a 
respira, iar spiritus înseamnă spirit — o rădăcină a cuvintelor pe 
care o regăsim în cuvântul nostru inspirație, care înseamnă, 

textual, „a prelua suflul”, ceea ce este indisolubil legat de inspiraţie 
şi de preluare înăuntru. În limba greacă, psyche înseamnă atât 
suflu cât şi suflet. În limba indiană găsim cuvântul atman, în care 
recunoaştem fără greutate înrudirea cu germanul atmen’. În limba 
indiană, un om care a atins desăvârşirea se numeşte Mahatma, ceea 
ce înseamnă, textual, atât „suflet mare” cât şi „mare suflu”. Din 
învăţătura hindusă mai aflăm că suflul este purtătorul propriu-zis 
al forței vitale, pe care hinduşii o numesc prana. În istoria biblică a 
Creaţiunii ni se povesteşte că Dumnezeu i-a insuflat bulgărului de 
țărână modelat răsuflarea Sa divină, făcând astfel din om o ființă 
sufletească „vie”. 

Această imagine ne arată foarte frumos cum i se insuflă 
corpului material, adică aspectului formal, ceva care nu provine 
din creaţie — răsuflarea divină. Şi abia acest suflu, care provine 
din domeniul situat dincolo de cele create, face din om o ființă 
vie, însufiețită. Aici ne-am apropiat foarte mult de taina respirației. 
Respirația nici nu face parte din noi, nici nu ne aparține. Respirația 
nu este în noi, ci noi suntem în respirație. Prin respiraţie suntem 
mereu uniți cu ceva care se află dincolo de cele create, dincolo 
de formă. Respirația se îngrijeşte ca această legătură cu domeniul 
metafizic (textual, metafizic înseamnă ceea ce se află dincolo 
de natură) să nu se întrerupă. Trăim în respiraţie ca într-o mare 
membrană uterină, care se extinde cu mult dincolo de micul nostru 
sine limitat — şi ea este viața, acea ultimă, mare taină, care nu 
poate fi nici explicată, nici definită — care poate fi însă trăită 
prin aceea că ne deschidem ei şi o lăsăm să se reverse în noi. 
Respirația este cordonul ombilical prin care se revarsă înspre 
noi această viață. Respirația se îngrijeşte de faptul ca noi să 
rămânem în această legătură. 

Și aici se află importanța ei: respirația ne fereşte să ne 
delimităm, să ne închidem întru totul ca oameni, să ne facem întru 
totul impenetrabilă granița eului. Oricât s-ar reîncapsula omul 
mereu cu drag în egoul său, respirația îl constrânge să menţină 
echilibrul prin legătura cu non-eul. Să devenim conştienţi de 


18 A respira (n. tr.) 

faptul că inspirăm exact acelaşi aer pe care îl inspiră şi expiră 
şi duşmanul nostru. Este totodată acelaşi aer pe care îl expiră 
şi plantele şi animalele. Respirația ne uneşte încontinuu cu toți. 
Oricât s-ar delimita omul pe sine — respiraţia îl uneşte cu toți şi cu 
oricine. Aerul respirator ne uneşte între noi, indiferent că o vrem 
sau nu. Aşadar respiraţia are ceva de a face cu „contactul” şi cu 
„legătura”. 

Acest contact dintre ceea ce vine din afară şi propria 
corporalitate se desfăşoară în alveolele pulmonare. Plămânii noştri 
au o suprafaţă interioară de circa şaptezeci de metri pătrați, în timp 
ce suprafața pielii noastre poate ajunge doar până la un metru şi 
jumătate-doi metri pătraţi. Plămânii reprezintă organul nostru cu 
suprafața de contact cea mai mare. Privind mai atent, recunoaştem 
şi diferenţele mai subtile dintre cele două organe de contact ale 
omului, plămân şi piele: contactul prin piele este foarte limitat şi 
direct. El ne uneşte mai mult şi mai intens decât cel prin plămâni şi 
este supus voinţei noastre. Putem cuprinde pe cineva sau îi putem 
da drumul. Contactul pe care îl stabilim prin plămânii noştri este 
mai indirect, dar el este necesar. Nu-l putem împiedica nici atunci 
când nu ne place mirosul altcuiva. Un alt om îmi poate lua aerul. 
Există un simptom maladiv care se lasă frecvent deplasat între 
cele două organe de contact, plămân şi piele: o erupție pe piele 
suprimată prin medicamente se poate manifesta ca astm, care prin 
tratament se poate transforma din nou în erupție pe piele. Astmul, 
ca şi erupția cutanată, exprimă aceeaşi problemă: contactul, 
atingerea, relația. Aversiunea de a veni cu cineva în contact prin 
respiraţie se manifestă, de exemplu, în spasme în timpul expirației, 
aşa cum este cazul la astm. 

Dacă ne plecăm în continuare urechea la expresiile verbale 
care au de a face cu expirația sau cu aerul, vom şti că există situații 
în care nu mai avem aer, sau nu mai putem respira în voie, adică 
liber. Cu aceasta atingem tema libertăţii şi a îngrădirii. Cu prima 
inspiraţie ne începem viața. Cu ultima expiraţie, o încheiem. Dar 
odată cu prima inspiraţie facem şi primul pas în lumea exterioară, 
prin aceea că ne desprindem din unitatea simbiotică cu mama — 

devenind aşadar autonomi, liberi. Dacă cineva inspiră cu greutate 
aerul, din aceasta se vede adesea teama de a face primul pas 
propriu în libertate şi autonomie. Libertatea acționează asupra lui 
tăindu-i respirația, ceea ce declanşează teama. Aceeaşi legătură dintre 
libertate şi respiraţie se arată la cineva care, ieşind dintr-o anumită 
strâmtorare, păşeşte într-un spațiu în care se simte liber, sau pur şi 
simplu iese afară, în aer liber: primul lucru pe care îl face este de a 
inspira adânc, în fine, poate respira uşurat. 

Şi expresia lipsă de aer, care se potriveşte în special în spaţiile 
limitate, reprezintă o sete după libertate şi un spațiu deschis liber. 

Dacă rezumăm cele spuse până acum, respirația simbolizează 
în primul rând următoarele domenii de teme: 

Ritmul, în sensul lui „atât / cât şi” 

Conectare — deconectare 

A primi — a da 

Contact — respingere 

Libertate — restricție 

Respirația — asimilarea vieții 


La maladiile care se află în legătură cu respirația, bolnavul 
ar trebui să-şi pună următoarele întrebări: 

1. Ce anume îmi taie mie respirația? 

2. Ce nu vreau să preiau în mine? 

3. Ce nu vreau să dau afară din mine? 

4. Cu ce anume nu vreau să ajung în contact? 

5. Îmi este oare frică să fac un pas într-o nouă libertate? 


Astmul bronşic 


După consideraţiile noastre generale despre respirație, vrem 
să analizăm mai amănunțit cazul special al tabloului clinic al 
astmului bronşic — acea maladie care a fost dintotdeauna un exemplu 
deosebit de impresionant pentru legăturile psihosomatice. „Drept 
astm bronşic se caracterizează o deficiență respiratorie manifestată 
în crize, cu un sunet şuierător caracteristic la expirație. Are loc o 
îngustare a bronhiilor mici şi a bronhiolelor, care poate fi cauzată 
de un spasm al musculaturii netede, de un excitant inflamator al 
căilor respiratorii sau de un edem alergic şi de secreția membranei 
mucoase” (Brăutigam). 

Criza de astm este resimţită de pacient ca o sufocare ce-i 
amenință viața, respectivul luptând să primească ceva aer, respiră 
gâfâit, afectată fiind în special expiraţia. La astmatic se suprapun 
diferite cercuri de probleme, pe care vrem să le expunem totuşi 
separat, din motive didactice, în ciuda apropierii conținutului lor. 

|. A primi şi a da: 

Astmaticul încearcă să primească prea mult. El realizează o 
inspirație deplină — ajungând la o supradimensionare a plămânilor, 
şi datorită acestui fapt la un spasm expirator. El preia până la 
limitele sale, fiind plin ochi — iar când se pune problema să dea 
din nou, la rândul său, se ajunge la spasm. Vedem aici foarte 
limpede tulburarea echilibrului; polaritățile „a primi” şi „a da” 
trebuie să-şi corespundă, pentru a putea să formeze un ritm. Legea 
transformării trăieşte din echilibrul interior — orice supra-pondere 
întrerupe fluxul. Fluxul respirator este întrerupt la astmatic tocmai 
datorită faptului că el se gândeşte prea mult la „a primi”, şi preia 
prea mult în sine. Însă atunci el nu mai poate preda, și datorită 
acestui fapt nu mai poate nici lua din nou ceea ce-şi doreşte atât 
de mult. Prin inspiraţie preluăm oxigenul, prin expirație eliminăm 
dioxid de carbon. Astmaticul vrea să păstreze totul, şi se intoxică 
astfel pe sine deoarece nu mai poate elimina aerul consumat. 
Acest dezechilibru dintre preluare şi predare duce literalmente la 
sentimentul de asfixiere. 

Raportul incorect dintre primire şi predare, care se somatizează 
atât de impresionant la astm, este o temă care merită abordată de 
către mulți oameni. Ea sună atât de simplu şi totuși mulți eşuează 
în acest punct. În acest sens nu se pune problema ce anume îşi 
doreşte omul să aibă — bani, glorie, cunoaştere, înțelepciune — în 
orice caz faptul de a primi şi a da trebuie să se afle în echilibru dacă 
omul nu vrea să se sufoce prin cele preluate. Omul primeşte în 
măsura în care dă mai departe. Dacă el încetează să dea, întrerupe 
fluxul şi nu mai curge nimic nici înăuntru. Cât de deplorabili sunt 
aceia care vor neapărat să-şi ia cunoaşterea cu ei în mormânt! Ei 
îşi păzesc temători puţinul pe care şi l-au putut însuşi şi renunţă la 
plenitudinea care îl aşteaptă pe cel care a învăţat, anume aceea de 
a da mai departe în formă transformată cele obținute. Dacă omul 
ar putea înțelege odată faptul că există de toate, pentru oricine, în 
măsură supraabundentă! 

Atunci când cuiva îi lipseşte ceva, este pentru că el îşi 
scurtcircuitează singur acel lucru. Să privim, de exemplu, astma- 
ticul: acesta se luptă să primească aer, deşi acesta există în 
plenitudine. Dar unii nu se satură decât când le ajunge în gât... 

2. A voi să se delimiteze: 

Se poate provoca experimental astm la orice om, dându-i 
să inspire gaze toxice, ca de exemplu amoniac. La o anumită 
concentraţie se ajunge, la orice om, la o reacție reflexă de protecție 
prin coordonarea următoarelor elemente; poziţia de repaus a 
diafragmei, bronho-constricţia şi secreția mucoasei. Această reacție 
se numeşte reflex Kretschmer. Acest proces reflex reprezintă o 
închidere şi o delimitare pentru a nu mai lăsa pătrunderea înăuntru 
a ceva ce vine din afară. În cazul amoniacului, acesta constituie 
un reflex plin de sens, de menţinere a vieţii, care se petrece însă la 
astmatic la un nivel de prag esențialmente mai coborât. Căci acesta 
viețuieşte substanţele cele mai inofensive ale lumii înconjurătoare 
ca amenințătoare pentru viaţă, şi se închide imediat în faţa lor. Am 
vorbit în ultimul capitol amănunțit despre semnificaţia alergiei, 
astfel încât aici este suficient să ne aducem în amintire întreaga 

temă a apărării şi a fricii. Astmul este în majoritatea cazurilor 
strâns legat de o alergie. 

În limba greacă, Asthma înseamnă îngustime a toracelui, 
în latină „îngust” se spune angustus, cuvânt cu care este înrudit 
germanul Angst”. Regăsim, de asemenea, cuvântul latin angustus 
în terminologia angina (amigdalită) şi angina pectoris (criză 
dureroasă de inimă datorată îngustării vaselor coronariene). Merită 
să observăm că Angst (teamă) şi Enge (îngustime) sunt inseparabil 
legate între ele. Astfel, îngustimea astmaticului are mult de a face 
cu teama, anume cu teama de a lăsa să pătrundă în interiorul lui 
anumite domenii ale vieţii, pe care le-am indicat deja la alergii. 
Dorinţa de a se închide merge la astmatic tot mai departe, până 
când îşi atinge în final punctul culminant în moarte. Moartea 
este cea din urmă posibilitate a omului de a se închide, de a se 
încapsula, de a se delimita de tot ce este viu. (În acest context este 
interesantă următoarea observaţie: putem enerva foarte mult un 
astmatic spunându-i că astmul său nu-i va pune niciodată viaţa în 
pericol, şi că el nu va putea muri niciodată din această cauză. Asta 
pentru că el acordă o importanță foarte mare faptului că boala îi 
pune viaţa în pericol!) 

3. Pretenţia la dominanţă şi micimea reală: 

Astmaticul are o puternică pretenţie la dominanţă, pe care însă 
nu o recunoaşte, şi care de aceea a fost deplasată în corp apărând 
din nou în manifestare în tabloul clinic al astmaticului. Acest 
tablou clinic ne arată în primul rând un om balonat, umflat. Această 
umflare de sine ne indică într-un mod impresionant aroganța sa 
şi pretenţia la putere, pe care le-a eliminat cu grijă din conştienţa 
sa. De aceea se refugiază astmaticul cu drag în domeniul ideatic 
şi în cel formalist. Dacă astmaticul este confruntat cu pretenţia la 
putere şi la dominanţă a altcuiva (legea Similia-similibus), spaima 
îi pătrunde până în oase, afectându-i vorbirea — vorbirea care este 
modulată de fluxul aerului expirat. Şi el nu mai reuşeşte să expire 
— rămâne fără aer. 

19 Teamă (n. tr.) 

Astmaticul îşi pune în joc simptomele maladive pentru a 
exercita o putere asupra lumii sale înconjurătoare. Animalele de 
casă trebuie să dispară, orice grăunte de praf trebuie îndepărtat, 
nimeni nu are voie să fumeze şi aşa mai departe. 

Punctul culminant al acestei pretenţii la putere se manifestă 
în crizele care-i pun viața în pericol, şi care se manifestă exact 
atunci când astmaticul este confruntat cu propria sa pretenţie la 
putere. Aceste crize de şantajare sunt de-a dreptul periculoase 
pentru bolnav, deoarece îl introduc în situaţii care îi periclitează 
viața, situaţii din care uneori nu se mai poate redresa. Rămâne 
întotdeauna impresionant cum îşi face un bolnav sieşi rău numai 
pentru a-şi exercita puterea asupra celorlalți. În psihoterapie, criza 
constituie frecvent ultima scăpare atunci când se ajunge prea 
aproape de adevăr. 

Dar deja apropierea dintre exercitarea puterii şi jertfa de 
sine ne permite să simțim ceva din ambivalența unei asemenea 
dominanţe vieţuite inconştient. Căci odată cu clădirea acestei 
pretenţii la putere, cu această îngâmfare şi umflare în sine, creşte 
proporțional şi polul opus, anume neputința şi sentimentul micimii 
şi al lipsei de ajutorare. Faptul de a realiza şi de a accepta în 
conştiență această micime ar fi, printre altele, una dintre sarcinile 
pe care ar avea-o astmaticul. 

După o boală mai îndelungată se ajunge la extinderea şi 
consolidarea cutiei toracice — medicina numeşte această situație 
torace în formă de butoi (de exemplu, în emfizemul pulmonar). 
Aspectul este impozant, dar el face posibil un volum respirator 
foarte diminuat, deoarece nu există elasticitate. Conflictul nu se 
poate somatiza mai limpede: el reprezintă diferența dintre pretenţie 
şi realitate. 

În această atitudine” se află un volum întreg de agresiune. 
Astmaticul nu a învăţat niciodată să-şi articuleze agresiunile în mod 
adecvat, la un nivel verbal. El ar dori „să ia aer”, el are aproape 
sentimentul că plesneşte, totuşi orice posibilitate de a-şi articula 


20 În limba germană, Sich-briisten are sensul la propriu de „a se localiza în piept”, iar la 
figurat de „a se îngâmfa” (n. tr.) 

agresiunea în mod adecvat prin strigăte sau ceartă se opreşte în 
plămâni. Datorită acestui fapt, manifestările exterioare regresează 
la nivel corporal şi erup sub formă de tuse, apărând astfel la lumina 
zilei. Gândiţi-vă la formulările verbale: a-i tuşi ceva cuiva — a-i 
scuipa cuiva ceva în faţă — a te sufoca de furie. 

Agresiunea se manifestă apoi în componentele alergice, care 
sunt, în majoritatea lor, legate de astm. 

4. Apărarea de domeniile întunecate ale vieții: 

Astmaticului îi place curăţenia, limpezimea, sterilizarea şi 
evită întunericul, adâncimile, ceea ce este terestru, fapt care se 
exprimă în majoritatea cazurilor limpede în alegerea alergenilor. 
Astmaticul ar dori să se localizeze în domeniul său superior, şi 
să nu ajungă în contact cu polul său inferior. De aceea el acordă, 
în majoritatea cazurilor, preponderență sferei capului (învățătura 
despre elemente repartizează aerul gândirii). Sexualitatea, care 
aparţine tot polului inferior, este deplasată de astmatic în sus, în 
cutia toracică, ajungându-se la o producție amplificată de mucus 
— proces care ar trebui reținut de fapt în sfera organelor sexuale. 
Astmaticul transportă acest mucus produs (prea sus) prin gură, 
afară — o soluţie a cărei originalitate devine limpede aceluia care 
vede corespondența dintre organele genitale şi gură (ne vom referi 
mai amănunțit la aceasta, într-un capitol ulterior). 

Astmaticul tânjeşte după aer curat. El ar dori să trăiască în 
înălțimile munţilor (o dorință care i se împlineşte adesea sub numele 
de „terapie climatică”). Aici se simte din nou bine şi pretenţia sa la 
dominanţă: stând acolo sus și privind în vale la procesele întunecate 
ce se desfăşoară sub el, ridicat la o distanță sigură de ele în sfera 
în care „aerul este încă pur”, înălțat din adâncurile cu aspectul lor 
de instinctualitate şi fecunditate — sus pe munte, acolo unde viața 
se reduce la o claritate minerală. Aici, astmaticul îşi viețuieşte 
zborul spre înălțimi spre care a tins mereu, şi care i-a fost asigurat 
în mod ştiinţific, între timp, de către harnicii climatologi. Un alt 
loc de tratament îl constituie marea, cu aerul ei sărat. Întâlnim 
şi aici aceeaşi simbolistică; sarea, simbolul pustiului, simbolul 

mineralului, simbolul celor lipsite de viață. Acesta este domeniul 
înspre care tinde astmaticul — pentru că de viață îi este teamă. 

Astmaticul este un om care tânjeşte după iubire — el vrea să 
aibă iubire, de aceea inspiră atât de mult. Numai că el nu poate 
oferi iubire — expiraţia îi este împiedicată. 

Ce anume îl poate ajuta? La toate aceste simptome, există 
o singură rețetă: conştiență şi onestitate necruțătoare față de sine 
însuşi! Dacă şi-a recunoscut o dată temerile, trebuie să înceapă să 
nu mai evite domeniile care declanșează teama, ci să se îndrepte 
înspre ele până când le poate iubi şi integra. Acest proces necesar 
este simbolizat foarte frumos într-o terapie care, deşi nu este 
recunoscută de medicina universitară, face parte dintre măsurile 
cele mai încununate de succes din cadrul terapiilor naturiste 
împotriva astmului şi a alergiilor: terapia cu propria urină. Ea 
constă în aceea că bolnavului i se injectează intramuscular propria 
urină. Dacă vom considera această terapie din punctul de vedere 
simbolic, vom vedea că ea îl constrânge pe pacient să preia din 
nou în sine ceea ce a eliminat, adică propria sa murdărie, să se 
confrunte din nou cu ea şi să o integreze! Şi asta îl face sănătos! 

Astmul 


Întrebări pe care ar trebui să şi le pună astmaticul: 

1. În ce domenii aş dori să preiau, fără să dau? 

2. Pot să-mi recunosc în mod conştient agresivitatea, şi ce 
posibilități îmi stau la dispoziţie pentru a o exterioriza? 

3. Cum mă raportez la conflictul „dominanţă / micime”? 

4. Ce domenii ale vieţii desconsider şi ce domenii apăr? Pot 
să simt ceva din frica ce s-a cuibărit în spatele sistemului meu de 
evaluare? 

Ce domenii ale vieţii încerc să evit, pe care le consider 
murdare, înjositoare, nenobile? 

Nu uitaţi niciodată că atunci când se simte îngustimea, 
strâmtorarea, există teamă! Singurul remediu împotriva fricii este 
extinderea, dilatarea. Extinderea se realizează prin lăsarea înăuntru 
a celor evitate! 


Răceala şi afecțiunile gripale 


Înainte de a părăsi domeniul respirator vrem să analizăm pe 
scurt simptomele răcelii, deoarece organele respiratorii sunt de cele 
mai multe ori cel mai puternic afectate din această cauză. Gripa, ca 
şi răceala, reprezintă procese inflamatorii acute, şi în felul acesta 
ştim că ele sunt expresia prelucrării unui conflict. Astfel, pentru 
interpretarea noastră, în acest loc mai rămâne doar considerarea 
locurilor şi a domeniilor în care se manifestă procesul inflamator. 
O răceală intervine mereu în situaţii de criză în care suntem plini 
până peste gât, până în nas, respectiv suntem contrariați, jigniți 
de ceva”. Probabil că pentru unii conceptul de „situație de criză” 
sună prea bombastic. Desigur că noi nu avem în vedere aici vreo 
criză decisivă din viață, căci acestea se exprimă în simptome 
violente corespunzătoare. Prin „situații de criză” noi avem în 
vedere acele situaţii cotidiene frecvente nesenzaționale, dar totuşi 
importante pentru psihicul nostru, pe care noi le resimţim drept 
supra-împovărare şi din cauza cărora căutăm un motiv legitim 
să ne retragem puțin, deoarece situația ne solicită prea mult. Şi 
deoarece pe moment nu suntem pregătiți să ne mărturisim conştient 
suprasolicitarea acestor „mici” situații cotidiene, ca şi dorința 
noastră de evadare, se ajunge la somatizare; corpul nostru trăieşte 
ca urmare nasul plin şi starea de indispunere. Dar şi pe această cale 
(inconştientă) ne-am atins țelul, ba chiar cu avantajul că oricine 
prezintă o mare înţelegere pentru situația noastră, înțelegere pe care 
abia dacă putem conta în cazul prelucrării conştiente a conflictului. 
Răceala noastră ne permite în primul rând să ne retragem întrucâtva 
din situația împovărătoare şi să ne îndreptăm mai mult către noi 
înşine. Acum putem să ne trăim pe deplin sensibilitatea la nivel 
corporal. 

Capul ne doare (în aceste circumstanţe nu este de aşteptat să 
avem o altă confruntare conştientă cu cineva), ochii lăcrimează, 
"21 Termenul german verschnupft înseamnă atât „a avea guturai”, „a fi răcit”, cât şi „a fi 
indispus, contrariat, jignit, supărat” (n. tr.) 

totul este o rană, iritat. Această sensibilitate generalizată se poate 
amplifica până la o durere de cap aproape insuportabilă. Nimeni nu 
are voie să vină prea aproape de noi, nimeni şi nimic nu are voie să 
ne atingă. Nasul este înfundat şi face orice comunicare (respirația 
în calitatea sa de contact!) imposibilă. Cu ameninţarea: „Nu te 
apropia prea tare, sunt răcit!” îi ținem cu succes pe toți la distanță 
de trup. Această atitudine de apărare poate fi sprijinită într-un mod 
şi mai impresionant prin strănut, căci în acest caz expiraţia devine 
o armă de apărare de-a dreptul agresivă. Şi limbajul ca mijloc de 
comunicaţie este redus la un minim datorită gâtului răguşit, minim 
care nu mai este în niciun caz suficient pentru vreo confruntare. O 
tuse latrantă arată limpede prin tonul său amenințător că bucuria 
comunicării se limitează în cel mai bun caz la a-i tuşi ceva cuiva. 

Faptul că la atâta apărare lucrează şi amigdalele — acestea 
fiind unul dintre principalele organe de apărare ale corpului — cu o 
mare intensitate, nu este de mirare. Cu acest prilej ele se umflă atât 
de mult încât nu mai putem înghiți orice, o stare care ar trebui să-l 
încurajeze pe pacient să-și pună întrebarea autocritică ce anume 
nu mai vrea el de fapt să înghită. Căci înghiţirea este un act al 
preluării, al acceptării. Însă tocmai asta nu mai vrem să facem în 
această situație. Asta ne arată răceala, la toate nivelele. Durerile în 
membre şi sentimentul de a fi zdrobit pe care ni-l conferă gripa, 
paralizează toate mişcările şi intermediază uneori, prin durerile 
de umeri, o impresie resimţită viu a greutăţii problemelor care ne 
apasă pe umeri şi pe care nu mai vrem să le purtăm. 

Încercăm să eliminăm o mulțime întreagă din aceste probleme 
sub forma unui mucus purulent, şi cu cât scăpăm de o cantitate mai 
mare, cu atât mai uşuraţi ne simţim. Mucusul vâscos care înfunda la 
început totul, întrerupând astfel orice curgere şi orice comunicare, 
trebuie să se dizolve şi să devină fluid, pentru ca lucrurile să se 
pună iarăşi în mişcare. Astfel, fiecare răceală determină în final 
readucerea a ceva la starea de curgere, şi semnalizează un mic 
progres în evoluţia noastră. Medicina naturistă vede pe drept 

cuvânt în răceală un proces de purificare foarte sănătos, prin 
care toxinele sunt eliminate din corp — la nivel psihic, toxinelor 
le corespund problemele care trebuie, la rândul lor, fluidizate şi 
eliminate. Corpul şi sufletul ies mai puternici din criză — până data 
viitoare, când ni se umple din nou nasul... 


4. 
Digestia 


În digestie se petrece ceva foarte asemănător respirației. 

Prin respirație preluăm lumea înconjurătoare, o asimilăm 

şi eliminăm ceea ce nu este asimilat. Acelaşi lucru se întâmplă 

la digestie, numai că procesul de digestie pătrunde mai adânc în 

substanţialitatea corporală. Respirația este dominată de elementul 

Aer, pe când digestia ţine de elementul Pământ, ea este mai 

materială. În contrast cu respirația, digestiei îi lipseşte un ritm 

limpede. Ritmul încorporării şi eliminării substanţelor hrănitoare 
îşi pierde claritatea şi precizia în inerția elementului Pământ. 

Digestia are o asemănare şi cu funcţiile creierului, deoarece 
creierul (respectiv conştiența) prelucrează şi digeră impresiile 
nonsubstanţiale ale acestei lumi (căci omul nu trăieşte numai cu 
pâine). Prin digestie, trebuie să prelucrăm impresiile substanţiale 
ale acestei lumi. Aşadar digestia cuprinde: 

l. Preluarea lumii exterioare sub forma impresiilor 
substanţiale. 

2. Diferenţierea între „suportabil” şi „insuportabil”. 

3. Asimilarea substanțelor suportabile. 

4. Eliminarea substanţelor nedigerabile. 

Înainte de a ne ocupa mai îndeaproape de problemele 
care pot apărea la digestie, este util să aruncăm o privire asupra 
simbolisticii digestiei. Din mijloacele alimentare şi mâncărurile 
pe care le preferă sau le respinge un om, se pot recunoaşte deja 
multe (Spune-mi ce mănânci şi îţi spun cine eşti!). Este un bun 
exercițiu să ne ascuţim privirea şi conştiența în aşa fel încât ele 
să poată recunoaşte şi în procesele cotidiene cele mai obişnuite 
corelaţii existente dincolo de formele de manifestare — niciodată 
întâmplătoare. Atunci când omul pofteşte în mod deosebit ceva, 

aceasta este expresia unei afinități cu totul precise şi, de aceea, 
reprezintă o comunicare în privința lui însuşi. Atunci când ceva 
„nu este pe gustul său”, această antipatie poate fi interpretată la fel 
de bine ca o decizie dintr-un test psihologic. Foamea este simbolul 
faptului de a voi să ai, de a voi să preiei în tine, este expresia unei 
anumite lăcomii. Faptul de a mânca constituie satisfacerea voinţei 
prin integrare, prin preluare şi saturare. 

Dacă cuiva îi este foame de iubire, fără ca această foame să 
fie astâmpărată în mod adecvat, ea se manifestă în corp ca foame 
după dulce. Dorinţa arzătoare de a mânca dulciuri şi faptul de a 
ciuguli mereu câte ceva reprezintă întotdeauna expresia foamei de 
iubire nesatisfăcută. Dubla semnificaţie a cuvintelor germane süß 
(dulce) şi naschen (a mânca dulciuri pe furiş, a ciuguli) devine 
foarte intuitivă atunci când vorbim despre o copilă dulce cu care 
ne-am dori cu drag o legătură amoroasă. Iubirea şi dulceaţa sunt 
strâns legate între ele. Tendinţa de a mânca dulciuri manifestate 
de copii constituie un indiciu limpede al faptului că ei nu se 
simt îndeajuns de iubiți. Părinţii protestează adesea prea repede 
împotriva unei asemenea posibilități, afirmând că „ei fac totul 
pentru copilul lor”. Dar „a face totul” şi „a iubi” nu sunt câtuşi de 
puţin acelaşi lucru. Cine mănâncă dulciuri tânjeşte după iubire şi 
confirmare. Putem avea încredere în această regulă mai mult decât 
în propria apreciere a capacităţii noastre de iubire. Există şi părinți 
care îşi supraîncarcă copiii cu dulciuri, vestind prin aceasta că nu 
sunt dispuşi să le acorde copiilor lor iubirea şi, de aceea, le oferă o 
compensare la alt nivel. 

Oamenii care gândesc mult şi desfăşoară o activitate 
intelectuală simt nevoia unei alimentaţii sărate şi condimentate. 
Oamenii cu predispoziţii puternic conservatoare preferă alimentele 
conservate, în special afumăturile, ca şi ceaiurile tari, pe care le 
beau amare (în special care conțin tanin). Oamenii care preferă 
o mâncare bine condimentată, chiar picantă, arată că se află în 
căutarea a noi stimuli şi noi impresii. Aceştia sunt oamenii care 
îndrăgesc solicitările, chiar şi atunci când acestea sunt uneori greu 
suportabile şi greu digerabile. Situaţia este total opusă decât la 

persoanele care țin un regim dietetic — fără sare, fără condimente. 
Aceşti oameni se cruţă de toate noile impresii. Ei evită cu teamă 
orice solicitare, lor le este teamă de orice confruntare. Această 
teamă se poate amplifica până la alimentaţia pe bază de piureuri 
a bolnavilor de stomac, la a căror personalitate ne vom referi 
în curând mai în amănunt. Alimentaţia pe bază de piureuri este 
alimentaţia sugarilor — ceea ce arată limpede că bolnavul de stomac 
a regresat în incapacitatea de a diferenția a copilăriei, unde el nu 
putea nici diferenția şi nici descompune, având aşadar posibilitatea 
să renunţe la faptul de a muşca (ah, un gest atât de agresiv!), ca şi 
la mărunţirea hranei. Bolnavul evită să înghită o hrană solidă. 

Teama de oase de peşte simbolizează teama faţă de agresiuni. 
Repulsia față de seminţe dovedeşte frică de probleme — omul nu 
vrea să ajungă până la miezul lucrurilor. Dar şi aici există grupul 
contrar: macrobioticii. Aceşti oameni îşi caută problemele. Ei 
vor cu orice preț să ajungă la miezul lucrurilor şi. de aceea, sunt 
deschişi față de hrana tare. Această atitudine merge atât de departe 
încât la ei poate fi resimțită chiar o respingere a domeniilor lipsite 
de probleme ale vieții: chiar şi în cazul deserturilor dulci, ei solicită 
ceva tare, în care să poată muşca. Cu aceasta, macrobioticii trădează 
o anumită teamă faţă de iubire şi duioşie, respectiv dificultatea de a 
accepta iubirea. Unii oameni reuşesc într-o asemenea măsură să-şi 
împingă până la extrem ostilitatea față de conflicte, încât ajung în 
final să fie hrăniţi intravenos într-o secție de urgenţă — care este 
fără îndoială cea mai sigură formă de a vegeta, fără conflicte şi fără 
participare proprie. 

Dinţii 


Alimentaţia ajunge în primul rând în gură, unde este mărunţită 
cu ajutorul dinților. Cu dinții mușcăm şi mărunțim hrana. Faptul de 
a muşca este o activitate foarte agresivă, este expresia faptului de 
a putea apuca, de a putea ataca. Aşa cum un câine îşi arată dinţii, 
evidenţiindu-şi astfel agresivitatea, vorbim şi noi despre faptul că 
„îi arătăm cuiva colții”. având cu aceasta în vedere decizia noastră 
de a ne apăra. Faptul de a avea o dentiție deficitară, respectiv 
bolnavă, este un indiciu că cineva îşi poate manifesta, respectiv 
implica numai cu greu agresivitatea. 

Această legătură nu poate fi contestată nici de faptul că în 
ziua de azi aproape toți oamenii au probleme cu dentiția, ceea ce se 
poate constata încă de la copiii mici. Desigur că această constatare 
este corectă, numai că simptomele colective arată exclusiv 
problemele colective. În toate mediile de cultură socială superior 
dezvoltată a timpului nostru, agresivitatea a devenit o problemă 
centrală. Li se pretinde oamenilor „o adaptare socială”, ceea ce 
înseamnă, în traducere: „Refulează-ţi agresivitatea!”. Numai că 
toate agresiunile refulate ale iubiţilor, paşnicilor şi atât de bine- 
adaptaţilor din punct de vedere social concetăţeni ai noştri apar 
din nou ca „boli” la lumina zilei, împânzind, la urma urmelor, 
comunitatea socială sub această formă pervertită, la fel ca în forma 
originară. De aceea, clinicile constituie câmpurile moderne de luptă 
ale societăţii noastre. Aici, agresiunile refulate duc lupte nemiloase 
împotriva posesorilor lor. Aici oamenii suferă din cauza propriei 
lor răutăţi, pe care nu au îndrăznit să o descopere şi să o prelucreze 
conştient de-a lungul întregii lor vieți. 

N-ar trebui să ne mire faptul că în multitudinea simptomelor 
tabloului clinic vom întâlni mereu agresiune şi sexualitate. 
Amândouă constituie un domeniu de probleme pe care oamenii 
timpului nostru le refulează în cea mai mare măsură. Poate că 
cineva ar dori să obiecteze că atât rata crescândă a criminalităţii ca şi 

multele atentate, cât şi valul sexual vorbesc împotriva argumentelor 
noastre. La aceasta ar fi de răspuns că atât lipsa de agresiune cât 
şi erupția acesteia sunt simptomele faptului că agresivitatea a 
fost refulată. Amândouă constituie doar faze diferite ale aceluiaşi 
proces. Abia atunci când agresivitatea nu va mai trebui refulată, 
pentru că primeşte de la început un spaţiu în care se pot face 
experiențe cu această energie, va fi posibilă integrarea conştientă a 
părții noastre agresive din personalitate. O agresivitate integrată ne 
va sta atunci la dispoziţie în calitate de energie şi vitalitate a întregii 
personalități, fără să ajungem la dulcea blândeţe sau la erupțiile 
sălbatice de agresivitate. Însă această stare trebuie prelucrată în 
prealabil. Iar pentru aceasta trebuie să ne oferim posibilitatea de a 
ne maturiza prin experienţă. Agresivitatea refulată duce exclusiv 
la formarea umbrei, cu care va trebui totuşi să ne confruntăm sub 
forma ei pervertită de boală. Cele spuse mai sus sunt valabile în 
mod analog atât pentru sexualitate cât şi pentru toate celelalte 
funcții psihice. 

Să ne întoarcem acum la dinţi, care reprezintă în corpul 
uman şi cel animal capacitatea de agresivitate şi de impunere. 
Se indică adesea câte un popor primitiv, la care dinţii sănătoși se 
consideră a fi rezultatul modului natural de hrănire. Însă la aceste 
popoare aflăm şi un cu totul alt raport cu agresivitatea. Pe lângă 
problematica colectivă, starea dinţilor rămâne totuşi şi o problemă 
individuală. Pe lângă agresivitatea deja menționată, dinţii ne arată 
şi vitalitatea şi forța noastră de viaţă (agresivitatea şi vitalitatea 
sunt numai două aspecte diferite ale uneia şi aceleiaşi forțe, dar, cu 
toate acestea, cele două concepte trezesc asocieri diferite în noi). 
Gândiţi-vă la expresia: „Calul de dar nu se caută la dinţi”. Fundalul 
acestei expresii îl formează obişnuinţa de a privi un cal în bot la 
cumpărare, pentru a putea aprecia, din starea dinţilor, vârsta şi 
vitalitatea acestuia. Şi interpretarea psihanalitică a viselor asociază 
căderii dinţilor în vis o indicație asupra pierderii de energie şi 
potenţă. 

Există oameni care scrâşnesc din dinţi noaptea, în mod 
obişnuit, uneori atât de vehement încât se ajunge ca prin anumite 

aparate speciale să se încerce împiedicarea spargerii dinţilor 
datorată acestor scrâşniri. Simbolistica este evidentă. Scrâşnetul 
dinților reprezintă în simbolistica noastră obişnuită un concept 
consacrat pentru o agresivitate neputincioasă. Cel care nu-şi poate 
recunoaşte în timpul zilei dorința de a muşca, trebuie să scrâşnească 
noaptea din dinți atâta timp până când îşi va fi zdrobit singur dinții 
periculoşi... 

Cine are o dentiţie deficitară, aceluia îi lipseşte vitalitatea 
şi cu aceasta şi capacitatea de a aborda şi de a mărunți lucrurile. 
Totodată lui îi vine greu să muşte sau să mestece o problemă. Şi 
reclamele pentru paste de dinți menţionează țelul necesar prin 
cuvintele: „„...Pentru ca să puteți din nou muşca cu putere!”. 

Aşa-numita „a treia dentiţie” ne permite să prezentăm în 
afară, într-un mod amăgitor, o vitalitate şi o putere de impunere pe 
care nu le mai avem. Totuşi, acest fapt rămâne o iluzie şi o amăgire 
— ca orice proteză — şi corespunde întrucâtva trucului de a-şi anunța 
cățelul temător de salon pe gardul de la intrare, cu mențiunea 
„Atenţie, câinele muşcă!”. Această dantură nu reprezintă decât o 
„virulență cumpărată”. 

Gingia este fundamentul dinților şi locul care îi menține. În 
mod analog, gingia reprezintă baza vitalității şi a agresivității, a 
încrederii şi a siguranței de sine. Dacă unui om îi lipseşte această 
porţiune de încredere primordială în sine şi de siguranţă în sine, 
el nu va reuşi niciodată să se confrunte în mod activ şi vital cu 
problemele, nu va avea niciodată curajul să spargă o nucă între 
dinţi”?, sau să se apere. Or acestei capacităţi trebuie să i se ofere 
un sprijin, aşa cum sprijină gingia dinții. Însă gingia nu poate oferi 
un sprijin deosebit dacă este prea sensibilă şi sângerează la orice 
nimic. Sângele este simbolul vieţii, iar gingia care sângerează ne 
indică foarte limpede cum se scurg încrederea primordială în sine şi 
siguranţa de sine deja la cea mai mică solicitare a forței de viață. 


22 În limba germană „a sparge o nucă tare” are şi sensul figurat de „a rezolva ghicitori, 
probleme sau chestiuni dificile” (n. tr.) 

Deglutiția 


După ce am mărunţit alimentele cu dinţii, înghiţim bolul 
alimentar îmbibat cu salivă. Prin deglutiţie integrăm ceva, preluăm 
ceva — deglutiția înseamnă încorporare. Atâta timp cât avem ceva 
exclusiv în gură, putem să-l mai scuipăm afară. Dar de îndată ce 
am înghiţit ceva, procesul devine greu reversibil. Ne este greu să 
înghițim bucăţi mai mari. Dacă bucăţile sunt prea mari, nici nu le 
putem înghiți. Uneori trebuie să înghițim în viaţă ceva ce de fapt 
nu am vrea să înghițim, ca de exemplu o veste. Există veşti proaste, 
pe care ne este greu să le înghițim. 

Tocmai în asemenea cazuri putem înghiți mai uşor ceva dacă 
adăugăm un lichid, şi în special un gât bun. În limbajul alcoolicilor 
se spune despre cineva care bea mult că suge mult. Înghiţitura 
alcoolică trebuie să uşureze, sau chiar să înlocuiască de cele mai 
multe ori înghiţirea unui alt lucru greu de înghiţit. Omul preferă să 
înghită băutura, pentru că există altceva în viață pe care nu-l poate 
înghiţi, şi nu vrea să-l înghită. În felul acesta alcoolicul înlocuieşte 
mâncarea prin băutură (faptul de a bea mult duce la lipsă de poftă 
de mâncare) — el înlocuieşte înghițirea alimentaţiei solide, dure, 
prin înghiţirea mai simplă a băuturii din sticlă. 

Există o mulțime întreagă de tulburări de deglutiție, cum 
ar fi, de exemplu, sentimentul de nod în gât, sau durerile de gât 
cum ar fi angina, care toate intermediază sentimentul de a nu mai 
putea înghiți. În asemenea cazuri persoana afectată ar trebui să se 
întrebe: ce există momentan în viața mea pe care nu-l pot înghiţi 
sau pe care nu vreau să-l înghit? Printre tulburările de deglutiţie 
există şi o variantă de-a dreptul originală, anume „înghițirea de 
aer”, numită şi „acrofagie”, ceea ce înseamnă textual „a mânca 
aerul”. Această expresie ne arată limpede ce se întâmplă în acest 
caz. Omul nu vrea să înghită ceva, nu vrea să şi-l încorporeze, dar 
simulează disponibilitatea de a face acest lucru, „înghițind aer”. 
Această rezistenţă voalată împotriva faptului de a înghiţi ceva se 

manifestă apoi ceva mai târziu prin eructaţie şi eliminarea rectală 
a aerului (fiatulență). 


Greaţă şi vomă 


Dacă am înghițit alimentele preluându-le în interiorul nostru, 
se poate totuşi realiza că ele sunt greu digerabile şi că ne stau ca 
o piatră în stomac. Dar piatra este — asemănător sâmburelui sau 
miezului — un simbol pentru o problemă (există şi piatra poticnirii)). 
Știm cu toţii cum ne poate sta o problemă în stomac, curmându-ne 
apetitul. Apetitul depinde în cea mai mare măsură de starea psihică. 
Multe expresii arată această analogie între desfăşurările la nivel 
psihic şi somatic: Asta mi-a tăiat pofta de mâncare, sau: Dacă mă 
gândesc la asta mi se face greață, sau: Mi se face rău numai când 
îl văd. Greaţa semnalizează respingerea a ceva pe care nu vrem 
să-l avem, şi care de aceea ne stă strâmb în stomac. Şi faptul de a 
mânca fără discernământ poate duce la greață. Acest lucru nu este 
valabil numai la nivel fizic — şi în conştiență poate îndesa omul 
simultan prea multe lucruri nepotrivite, astfel încât să nu le poată 
suporta, pentru că nu le poate digera. 

Greaţa amplificată se manifestă în vomitarea alimentelor. 
Omul se eliberează de lucrurile şi de impresiile pe care nu vrea 
să le aibă, pe care nu vrea să le încorporeze, pe care nu vrea să 
le integreze. Voma este expresia masivă a apărării şi respingerii. 
Astfel, pictorul evreu Max Liebermann spunea, referindu-se la 
starea politicii şi artei de după 1933: „Nu pot mânca atât de mult 
pe cât aş vrea să vomit!” 

Voma este „non-acceptare”. Acest aspect devine foarte 
limpede şi în cazul cunoscutelor vome de graviditate. Aici se 
manifestă aversiunea inconştientă față de copil, respectiv de 
sămânța masculină, pe care femeia nu vrea să şi le „încorporeze”. 
În prelungirea acestui gând, voma de graviditate poate exprima şi o 
respingere a rolului feminin propriu-zis (faptul de a fi mamă). 

Stomacul 


Următorul loc în care ajunge hrana noastră — nevomitată — 
este stomacul, care are funcția primară a primirii alimentelor. El 
preia toate impresiile care vin din afară, preia tot ceea ce urmează 
a fi digerat. Faptul de a putea prelua necesită o stare de deschidere, 
o pasivitate şi o disponibilitate în sensul capacității de dăruire. 
Cu aceste însuşiri, stomacul reprezintă un pol feminin. Aşa cum 
principiul masculin se caracterizează prin capacitatea iradierii 
şi prin activitate (elementul Foc), principiul feminin prezintă 
disponibilitate de preluare, capacitate de dăruire, impresionabilitate 
şi capacitatea de a putea prelua şi ocroti (elementul Apă). La nivel 
psihic, elementul feminin este împlinit prin capacitatea simțirii, a 
lumii de sentimente (nu a emoţiilor!). Dacă un om îşi refulează 
capacitatea simțirii din conştiență, aceasta se cufundă în corp, iar 
stomacul trebuie să preia şi să digere, pe lângă impresiile fizice 
ale alimentelor, şi sentimentele psihice. Într-un asemenea caz prin 
stomac nu trece numai iubirea, ci ne izbeşte ceva în stomac, sau ne 
roade ceva pe dinăuntru, care se manifestă mai târziu sub aspectul 
vizibil al slăninii — respectiv grăsimii depusă pe om de necaz. 

Pe lângă capacitatea preluării mai găsim în stomac şi o altă 
funcţie care trebuie din nou atribuită polului masculin: producerea 
de acid gastric. Acidul atacă, corodează, descompune — el este 
evident agresiv. Un om care nu este mulțumit de ceva şi care se 
revoltă împotriva a ceva, spune: Mi-e acru. Dacă acestui om nu-i 
reuşeşte să-şi controleze conştient această mânie sau să o transpună 
în agresivitate, astfel încât să-şi înghită mânia, atunci agresivitatea 
sa şi faptul de a fi acru se somatizează drept acid gastric. Stomacul 
reacționează acid, producând un lichid agresiv la nivel material, 
pentru a prelucra şi digera cu ajutorul lui sentimente non-materiale 
— o întreprindere dificilă, situație în care lucrurile se aglomerează 
în sus şi se manifestă sub formă de eructații pentru a ne aminti 
faptul că este mai bine să nu ne înghițim sentimentele, ceea ce duce 
la supra-împovărarea stomacului şi a procesului digestiv. În acest 
caz, acidul urcă în sus, pentru că el doreşte să se exprime. 

Dar în felul acesta creează probleme bolnavului de stomac. 
Acestuia îi lipseşte capacitatea de a se raporta conştient la mânia 
sa şi la agresivitatea sa, şi de a rezolva în felul acesta conflicte şi 
probleme prin preluarea răspunderii de sine. Bolnavul de stomac 
fie nu îşi manifestă deloc agresivitatea (se macină pe sine), fie 
dovedeşte o agresivitate exagerată — dar niciuna dintre aceste două 
extreme nu îl ajută să rezolve cu adevărat problemele, pentru că 
lui îi lipseşte ca fundament încrederea în sine şi sentimentul de a fi 
ocrotit, ca bază pentru propria dominare a conflictelor, o problemă 
pe care am tratat-o deja la tema dinţi-gingie. Oricine ştie că o 
alimentaţie prost mestecată este în mod deosebit răspunzătoare 
pentru iritarea şi supraaciditatea stomacului. Masticaţia este însă 
agresivitate. Dacă omului îi lipseşte atitudinea agresivă inerentă 
masticației, această situaţie cade din nou ca o povară în sarcina 
stomacului, şi el produce mai mult acid. 

Bolnavul de stomac este un om care nu vrea să aibă conflicte. 
El tânjeşte inconştient să se întoarcă în copilăria sa lipsită de 
conflicte. Stomacul său îşi doreşte o alimentaţie pe bază de 
piureuri. Aşa, bolnavul de stomac se hrăneşte cu hrană pasată, deci 
hrană care a trecut deja printr-o sită, printr-un filtru, şi care şi-a 
dovedit în felul acesta lipsa de periculozitate. Alimentele trebuie 
mai întâi ucise prin procesul agresiv de fierbere, înainte ca omul să 
îndrăznească să le abordeze. Şi pâinea din grâu integral este atât de 
greu digerabilă, pentru că mai conţine încă atâtea probleme. Toate 
alimentele condimentate, alcoolul, cafeaua, nicotina şi dulciurile 
reprezintă un excitant mult prea mare decât celui căruia ar vrea 
să i se expună bolnavul de stomac. Pentru acesta, viața şi hrana 
ar trebui să fie liberă de orice cerinţe. Acidul gastric creează un 
sentiment de presiune care împiedică preluarea ulterioară de noi 
impresii. 

La administrarea de calmante-tampon împotriva acidității se 
ajunge de cele mai multe ori la eructaţii, ceea ce aduce o ușurare, 
deoarece eructaţia constituie o manifestare agresivă înspre afară. 
S-a mai creat ceva spaţiu, şi presiunea a scăzut întrucâtva. Terapia 
cu tranchilizante folosită frecvent de medicina universitară (ca de 

exemplu Valium-ul) ne arată aceeaşi corelație: prin medicament 
este întreruptă chimic legătura dintre Psyche şi aspectul vegetativ 
(aşa-numita decuplare psiho-vegetativă), un pas care în cazurile 
dificile se realizează şi în mod chirurgical, deoarece la bolnavul 
de ulcer anumite ramificații nervoase răspunzătoare de producerea 
de acid sunt separate prin operaţie de stomac (vagotomie). La 
amândouă aceste intervenţii ale medicinii tradiționale se realizează 
separarea dintre sentiment şi stomac, pentru ca stomacul să nu 
trebuiască să digere la nivel somatic în continuare sentimentele. 
Stomacul este protejat de excitanţii exteriori. Strânsa legătură 
dintre Psyche şi secreția stomacală este suficient cunoscută de la 
experimentele lui Pavlov încoace. (Prin oferirea hranei simultan cu 
sunarea unui clopoțel, Pavlov a putut condiţiona la câinii cu care 
făcea experienţe aşa-numitul reflex condiţionat, astfel încât după 
un anumit timp sunetul clopoţelului era suficient pentru a declanşa 
secreția stomacală obişnuită care apărea la privirea hranei). 

Atitudinea fundamentală de a nu-şi îndrepta sentimentele 
şi agresivitatea în afară, ci înăuntru, împotriva sa însuşi duce, în 
consecinţă, în final, la formarea ulcerului gastric (ulcerul gastric nu 
este un abces în sensul formării sau proliferării de noi celule, ci este 
o perforare a peretelui stomacului). În cazul ulcerului stomacal, 
în locul impresiilor exterioare se digeră propriul perete stomacal 
— omul se digeră pe sine însuşi — se mănâncă pe sine însuşi, ar 
fi expresia corectă. Bolnavul de stomac trebuie să înveţe să-şi 
conştientizeze sentimentele, să-şi prelucreze conştient conflictele 
şi să-şi digere conştient impresiile. În continuare, pacientul bolnav 
de ulcer trebuie să-şi conştientizeze dorinţele după dependența 
infantilă, după sentimentul de a fi la adăpost în preajma mamei, şi 
dorul său de a fi iubit şi îngrijit, şi să le recunoască chiar şi atunci 
când aceste dorințe sunt bine ascunse sub fațada independenţei, a 
ambiţiei şi a capacităţii de a se impune. Şi în acest caz, stomacul 
ne arată realitatea. 

Tulburări stomacale şi de digestie 


În cazul tulburărilor stomacale şi de digestie, bolnavul trebuie 
să-şi pună următoarele întrebări: 

. Ce anume nu pot, sau nu vreau să înghit? 

. Mă roade ceva pe dinăuntru? 

Cum mă raportez la sentimentele mele? 

. În ce direcţie sunt acru? 

Cum mă raportez la agresivitatea mea? 

. Cum evit conflictele? 

Există în mine un dor refulat după un paradis al copilăriei 
lipsit de conflicte, în care eu să fiu doar iubit şi îngrijit, fără să 
trebuiască să lupt pentru existență? 


ADA BWI» = 


Intestinul subțire şi intestinul gros 


În intestinul subţire se desfăşoară descompunerea propriu-zisă 
a hranei, prin segmentarea în părţile componente (analiză) şi prin 
asimilaţie. Este frapantă asemănarea exterioară dintre intestinul 
subțire şi creier. Amândouă au funcţii şi sarcini asemănătoare: 
creierul digeră impresiile de la nivelul nematerial, intestinul subţire 
digeră impresiile materiale, substanțiale. Problemele din domeniul 
intestinului subțire ar trebui să ridice întrebarea dacă omul nu 
analizează cumva prea mult, căci caracteristica funcţiei intestinului 
subțire este analiza, descompunerea, pătrunderea în detalii. Oamenii 
cu boli ale intestinului subţire tind, în majoritatea cazurilor, într-o 
măsură mult prea mare, la analiză şi la critică, ei au mereu ceva de 
obiectat. Intestinul subţire este un bun indicator şi pentru teama 
de existență. În intestinul subțire, alimentele sunt valorificate, 
„epuizate”. Dar dincolo de o accentuare prea puternică a evaluării 
şi valorificării, se află întotdeauna teama față de existenţă, frica de 
a nu putea extrage suficient şi de a flămânzi. Considerabil mai rar 
pot fi reduse problemele intestinului subţire, la cazul contrar: prea 
puțină capacitate critică. Acesta este cazul aşa-numitelor scaune 
grase (steatoree) de la insuficiența pancreatică. 

Unul dintre simptomele cele mai frecvente care ține de 
domeniul intestinului subțire este diareea. Gura poporului spune: 
Face în pantaloni de frică. Această situație este determinată de 
frică. În cazul diareii, avem o indicație asupra unei problematici 
legate de frică. Atunci când cuiva îi este frică, nu mai are timp să 
se confrunte analitic cu impresiile. Lasă toate impresiile să treacă 
prin €l nedigerate. Niciuna nu rămâne pe loc. Omul se retrage 
într-un loc liniştit şi singuratic, unde /ucrurile sunt lăsate să-şi 
urmeze cursul. În acest proces se pierde mult lichid, acel lichid 
ca simbol al flexibilităţii care era necesară pentru a lărgi granița 
temătoare a eului (graniță îngustă) şi de a învinge în acest fel frica. 
Am vorbit mai devreme despre faptul că teama este întotdeauna 
legată de îngustime şi de reținere. Terapia fricii sună întotdeauna 
în felul următor: a da frâu liber, a elibera, a da drumul problemelor, 

a se extinde, destinde, a deveni flexibil şi a lăsa lucrurile să-şi 
urmeze cursul lor! Terapia diareii se epuizează adesea în aporturi 
de mari cantități de lichid. Bolnavul primeşte în felul acesta, în 
mod simbolic, acea flexibilitate de care are nevoie pentru a-şi 
extinde granițele în care viețuieşte teama. Diareea, indiferent că 
este cronică sau acută, ne învaţă întotdeauna că ne este teamă şi că 
vrem prea mult să ne cramponăm de ceva şi ne învaţă totodată să 
dăm drumul şi să lăsăm lucrurile să-şi urmeze cursul lor. 

În intestinul gros, digestia propriu-zisă este deja încheiată. 
Aici, restului nedigerabil de hrană i se mai extrage exclusiv apa. 
Cea mai extinsă dereglare care poate interveni în acest domeniu 
este constipaţia. Începând de la Freud, psihanaliza interpretează 
scaunul drept un act de dăruire. Faptul că materiile fecale au ceva 
în mod simbolic de a face cu banii, ne poate deveni conştient dacă 
ne gândim la basmul în care măgăruşul face bani de aur în loc de 
băligar. Gura poporului mai vorbeşte de călcarea din nebăgare de 
seamă în excremente de câine, care ar reprezenta perspectiva unor 
bani neaşteptaţi. Aceste indicaţii ar trebui să fie suficiente pentru a 
limpezi şi fără altă teorie legătura simbolică dintre bani şi materiile 
fecale. Constipaţia este expresia faptului că omul nu vrea să dea, 
că vrea să ţină strâns, şi atinge întotdeauna cercul de probleme 
al avarului. Constipaţia este un simptom foarte larg răspândit în 
vremea noastră, de care suferă majoritatea oamenilor. Această 
situație indică limpede o ataşare prea puternică de materialitate, şi 
incapacitatea de a slăbi legăturile cu domeniul material. 

Intestinului gros îi mai revine şi o altă importanţă simbolică. 
Aşa cum intestinul subțire corespunde gândirii analitice conştiente, 
tot aşa corespunde intestinul gros inconştientului, în sens literal 
„lumii de jos”. Inconştientul este, din punctul de vedere mitologic, 
împărăția morților. Intestinul gros este tot o împărăție a morții, căci 
în el se află substanțele care nu pot fi transformate în viaţă, şi el 
constituie locul unde poate apărea fermentația. lar fermentația este 
tot un proces de putrefacție şi de moarte. Și dacă intestinul gros 
simbolizează inconştientul şi partea de noapte din corp, materiile 
fecale corespund conţinutului inconştientului. Însă în felul acesta 

recunoaştem limpede şi următoarea interpretare a constipaţiei: 
anume teama de a lăsa conținuturile inconștiente să apară la lumina 
zilei. Este încercarea de a păstra în sine conținuturile inconştiente 
refulate. Impresiile sufleteşti sunt acumulate şi omul nu reuşeşte 
să se distanţeze din nou de aceste impresii. Pacientul constipat 
nu poate, literalmente, să lase în urma sa aceste conţinuturi. Din 
acest motiv, pentru psihoterapie este de mare folos dacă în primul 
rând se readuce în flux un proces manifestat drept constipaţie la 
nivel corporal, pentru ca, în mod analog, să se pună în mişcare şi 
conținuturile inconștiente. Constipaţia ne arată că avem probleme 
cu faptul de a dărui şi de a da drumul, că ţinem strâns atât lucrurile 
materiale cât şi conținuturile inconştiente, şi că nu vrem să le lăsăm 
să iasă la lumină. 

Colitis ulcerosa se numeşte o inflamație acută a intestinului 
gros care începe să se cronicizeze, şi care este legată de dureri 
corporale şi de diarei sângeroase şi mucilaginoase. Sângele şi 
mucusul sunt substanțe vitale, sunt simboluri străvechi ale vieții 
(miturile unor popoare primitive povestesc că viaţa s-ar fi dezvoltat 
din mucus). Sânge şi mucus pierde acela căruia îi este teamă să-și 
împlinească propria viață şi propria personalitate. Dar faptul de a-ţi 
trăi propria viaţă necesită clădirea propriei atitudini față de ceilalți, 
ceea ce aduce cu sine, în orice caz, o anumită însingurare (pierderea 
simbiozei cu alţii). lar de aceasta îi este teamă pacientului cu colită. 
De teamă, el transpiră sânge şi apă — prin intestin. Prin intestin (= 
inconştientul) el îşi jertfeşte simbolurile propriei sale vieți: sângele 
şi mucusul. Îi ajută numai cunoaşterea că orice om trebuie să-şi 
trăiască propria-i viaţă pe răspunderea lui — sau o pierde. 

Pancreasul 


De domeniul digestiei ține şi pancreasul, care are în primul 
rând două funcţii: partea exocrină produce sucurile digestive 
esenţiale, a căror activitate prezintă un caracter evident agresiv. 
Partea endocrină a pancreasului, celulele insulinice, produc 
insulină. Sub-producția acestor celule insulinice duce la răspânditul 
tablou clinic al diabetului. Cuvântul Diabetes provine din verbul 
grecesc diabeinen, care înseamnă aruncare prin şi trecere prin. 
La început, această boală se numea şi diaree a zahărului. Dacă 
ne amintim simbolistica expusă iniţial cu privire la hrănire, atunci 
vom putea înlocui cuvintele diaree a zahărului prin diaree a iubirii. 
Din cauza cantităţii insuficiente de insulină, diabeticul nu poate 
asimila zahărul preluat din alimente — zahărul trece prin interiorul 
său şi este eliminat din nou prin urină. Dacă înlocuim exclusiv 
cuvântul zahăr prin cuvântul iubire, atunci am conturat chiar 
domeniul de probleme al diabeticului. Dulciurile nu constituie 
decât un înlocuitor pentru alte dorinţe dulci, care fac viața dulce. 
Dincolo de dorința diabeticului de a dori să se bucure de dulciuri şi 
de incapacitatea sa simultană de a asimila zahărul şi de a-l prelua în 
propriile sale celule, se află nemărturisita dorință după împlinirea 
iubirii, împreună cu incapacitatea de a prelua iubirea, de a o lăsa 
întru totul să pătrundă în el. Diabeticul trebuie să trăiască în mod 
semnificativ dintr-o alimentaţie de înlocuitori — din înlocuitori 
ai adevăratelor sale dorințe. Diabetul duce la o supraaciditate a 
întregului corp, până la comă. Noi cunoaştem aceşti acizi drept 
simbol al agresivităţii. Întâlnim mereu această polaritate dintre 
iubire şi agresiune, dintre zahăr şi acid (Venus şi Marte). Corpul 
ne învaţă că cine nu iubeşte, se acreşte. Sau — pentru a formula 
lucrurile şi mai univoc: cine nu ştie să guste lucrurile, va deveni în 
curând de negustat! 

Poate primi iubirea numai cel care o poate şi oferi — diabeticul 
dăruieşte iubirea numai sub forma zahărului neasimilat, prin urină. 

Cel care nu se lasă îndeajuns străbătut de iubire, aceluia zahărul 
îi trece prin corp. Diabeticul îşi doreşte iubirea (dulciuri), însă el 
nu se încrede să împlinească activ acest domeniu (,,...Nu am voie 
nimic dulce!”). Totuşi, el tânjeşte în continuare (,,... Aşa de mult aş 
dori ceva dulce, dar nu am voie!”) — şi el nu le poate primi, pentru 
că nu a învăţat să dăruiască el însuşi iubirea — şi aşa trece iubirea 
prin el: zahărul trebuie eliminat neasimilat. Și cum să nu te acreşti 
din aşa ceva?! 


Ficatul 


Considerarea ficatului nu este tocmai simplă, pentru că el este 
un organ cu o funcționalitate extrem de multilaterală. Ficatul este 
unul dintre cele mai mari organe ale omului, şi organul central al 
metabolismului intermediar, sau — exprimând lucrurile în imagini 
— laboratorul omului. Să-i schițăm pe scurt cele mai importante 
funcții: 

1. Acumulare de energie: ficatul formează glicogen (amidon), 
pe care îl depozitează (până la circa 500 kcal). Hidraţii de carbon 
preluaţi în plus de către organism sunt transformați în grăsimi şi 
înmagazinaţi în depozitele de grăsime ale corpului. 

2. Producerea de energie: ficatul produce, din aminoacizii 
preluaţi împreună cu hrana şi grăsimile componente, glucoză (= 
energie). Toate grăsimile ajung la ficat, şi pot fi folosite prin ardere 
la obţinerea de energie. 

3. Metabolismul albuminei: ficatul poate atât descompune, 
cât şi sintetiza aminoacizi. În felul acesta, el constituie elementul 
de legătură dintre albumina (proteinele) regnului vegetal şi animal, 
din care ne preluăm hrana, şi albumina umană. Albumina fiecărui tip 
este absolut individuală, însă elementele de construcție din care este 
alcătuită ea, anume aminoacizii, sunt universali (ca o comparaţie: 
tipurile diferite individuale de case — albumină — sunt construite 

din acelaşi tip de cărămizi — aminoacizi). Diferenţa individuală 
dintre albuminele existente în regnurile vegetal, animal şi uman 
constă, aşadar, în modelele diferite de ordonare a aminoacizilor; 
succesiunea aminoacizilor se află codificată în ADN. 

4. Detoxificare: atât toxinele proprii corpului cât şi toxinele 
străine sunt dezactivate în ficat şi făcute să fie solubile în apă, 
pentru a putea fi eliminate apoi prin bilă sau prin rinichi. În 
continuare, bilirubina (produs de descompunere a substanței roşii 
din hemoglobina sângelui) trebuie transformată în ficat, pentru a 
putea fi eliminată. O dereglare a acestui proces duce la icter. În 
fine, ficatul sintetizează urcea, care va fi eliminată prin rinichi. 

Cam aceasta ar fi o privire succintă asupra celor mai 
importante funcțiuni ale acestui ficat multilateral. Să ne începem 
transformările noastre simbolice de la ultimul punct menţionat, 
detoxificarea. Capacitatea ficatului de a detoxifica presupune 
capacitatea diferenţierii şi aprecierii, pentru că cine nu poate face 
diferenţa între ceea ce este toxic şi ceea ce nu este toxic, nu poate 
realiza detoxificarea. Aşadar dereglările și maladiile ficatului ne 
permit să conchidem asupra existenței problemelor de apreciere 
şi evaluare, indicând o lipsă a capacității de a diferenţia între ceea 
ce este util şi ceea ce este dăunător (alimente sau otravă). Atâta 
timp cât funcţionează sistemul de evaluare a ceea ce este suportabil 
şi a cantității pe care o poate prelucra şi digera organismul, nu 
se va ajunge niciodată la prea mult. Dar ficatul se îmbolnăveşte 
întotdeauna de un „prea mult”: prea multă grăsime, prea multă 
mâncare, prea mult alcool, prea multe droguri etc. Un ficat bolnav 
arată că omul preia prea mult din ceva care îi depăşeşte capacitatea 
de prelucrare, arată lipsă de măsură, dorințe de expansiune 
exagerate şi idealuri prea înalte. 

Ficatul este furnizorul de energie. Bolnavul de ficat îşi 
pierde însă tocmai această energie şi forță vitală: îşi pierde puterea 
şi bucuria de a mânca şi de a bea. Îşi pierde bucuria în privința 
tuturor domeniilor care au ceva de a face cu manifestările vieții 
— şi în felul acesta corectează şi compensează deja simptomul, 
problema existentă, adică „prea multul”. Este reacția corporală la 


lipsa de măsură şi prea marea fantezie, care îl învaţă pe om să se 
desprindă de acest „prea mult”. Deoarece nu mai sunt constituiți 
factorii de coagulare a sângelui, sângele rămâne fluid şi nu se mai 
coagulează — şi aşa i se scurge pacientului sângele — sucul vieții 
— literalmente. Pacientul învaţă în această boală propria limită, 
liniştea şi capacitatea de a se lipsi (de sex, mâncare, băutură) — 
acest proces se vede extrem de limpede în cazul hepatitei. 

Apoi ficatul are o puternică legătură simbolică cu domeniile 
religioase şi ale concepțiilor despre lume, a căror deviere probabil 
că nu este deloc uşor de urmărit în cazul multor oameni. Să ne 
amintim de sinteza albuminei. Albumina este temelia vieții. Ea 
este alcătuită din aminoacizi. Ficatul alcătuieşte din albuminele 
vegetale şi animale preluate prin hrană, albumina umană, prin 
modificarea spaţială a ordonării aminoacizilor (a modelului). Cu 
alte cuvinte: prin menţinerea elementelor individuale de construcție 
(aminoacizi), ficatul modifică structura spaţială atingând astfel un 
salt calitativ, respectiv un salt în evoluţie, de la regnurile vegetal 
şi animal la regnul uman. Totodată, în ciuda paşilor evolutivi, se 
menţine identitatea elementelor de construcţie, ceea ce înseamnă 
menţinerea legăturii cu domeniul de provenienţă. Sinteza albuminei 
este o imagine microcosmică desăvârşită a ceea ce numim noi, în 
macrocosmos, evoluţie. Prin conversia şi modificarea modelului 
calitativ, din aceleaşi „pietre de construcție arhetipale”, este creată 
multitudinea infinită a formelor. Prin constanța „materialului”, 
toate rămân legate între ele şi, de aceea, spuneau înțelepții că toate 
sunt una şi Unul se află în toate (pars pro toto). 

O altă expresie a acestei cunoaşteri este religio, care înseamnă 
textual „a relega”. Religia caută re-legarea cu temelia primordială, 
cu punctul de plecare, cu Unul atotcuprinzător, pe care o găseşte, 
pentru că multitudinea care ne separă de Unitate este, la urma 
urmelor, doar o iluzie (maya), care se constituie numai prin jocul 
diverselor ordonări ale aceleiaşi stări (ale modelului). De aceea, 
drumul înapoi, re-legarea, poate fi găsit numai de către acela care 
stră-vede iluzia diferitelor forme. Multitudinea şi Unitatea — în 
acest câmp de tensiune lucrează ficatul. 

Maladiile ficatului 


Bolnavul de ficat ar trebui să-şi pună următoarele întrebări: 

1. În ce domenii am pierdut capacitatea aprecierii şi evaluării 
corecte? 

2. Unde nu mai pot diferenţia între ceea ce este suportabil 
pentru mine şi ceea ce este „toxic” pentru mine? 

3. Unde am ajuns la exces, la „prea mult”, unde vreau prea 
multe (fantezii exagerate), unde expandez în lipsă de măsură, în 
exces? 

4. Mă interesează pe mine domeniul „religiei” mele, al 
re-legării mele cu Temelia primordială, sau îmi este închis accesul 
şi vederea Unităţii de către multitudine? Oare nu apar temele 
concepțiilor despre lume prea pe scurt în viaţa mea? 

5. Îmi lipseşte încrederea? 


Vezica biliară 


Vezica biliară colectează bila produsă de ficat. Dar această 
bilă nu-şi poate găsi calea spre digestie în cazul în care căile biliare 
sunt blocate, ceea ce se petrece frecvent datorită pietrelor biliare. 
Faptul că lichidul biliar corespunde agresivităţii, îl cunoaştem din 
limbajul curent. 

Noi spunem că cineva scuipă foc şi fiere, iar „colericul” 
îşi primeşte denumirea tocmai din această agresiune biliară 
acumulată. 

Este frapant şi faptul că pietrele biliare apar mai frecvent la 
femei, pe când la bărbaţi apar în mod polar mai frecvent pietrele la 
rinichi. Pietrele biliare sunt semnificativ mai frecvente la femeile 
căsătorite şi care au copii, decât la cele necăsătorite. Aceste 
observaţii statistice pot probabil facilita întrucâtva urmărirea 
interpretărilor noastre. Energia vrea să curgă. Dacă energia este 
împiedicată să curgă, se ajunge la o blocare de energie. Dacă un 
blocaj de energie nu găseşte posibilitatea să se deblocheze vreme 
îndelungată, energia are tendința de a se consolida. Diversele 
depuneri şi formarea de pietre în corp sunt întotdeauna expresie 
a unei energii încremenite. Pietrele din vezica biliară reprezintă 
agresivitate împietrită. (Energia şi agresivitatea sunt concepte 
aproape identice. Ar trebui să fie limpede faptul că anumite cuvinte, 
cum este, de exemplu, „agresivitate”, nu comportă o conotație 
negativă pentru noi — noi avem nevoie ca oameni de agresivitate, 
la fel cum avem nevoie de lichidul biliar sau de dinți!) 

De aceea nu ne miră frecvența pietrelor biliare la femeile 
căsătorite, cu familie. Aceste femei îşi viețuiesc familia ca pe o 
structură care pare să le împiedice să îşi lase să curgă energia şi 
agresivitatea în conformitate cu propriile lor legi. Ele îşi viețuiesc 
situaţiile familiare ca pe nişte constrângeri din care nu îndrăznesc 
să se elibereze — şi, de aceca, energiile încremenesc şi se pietrifică. 
Prin colici, pacientul este constrâns să recupereze ceea ce anterior 
nu a găsit curajul să împlinească: prin mişcări puternice şi țipete, 

o mare cantitate din energia suprimată revine iarăşi în flux. Boala 
ne face oneşti! 


Mania slăbirii (slăbirea endocrină) (Anorexia 
nervosa) 


Vrem să încheiem acest capitol despre digestie printr-o 
maladie psihosomatică clasică, care îşi formează şarmul dintr-un 
amestec de periclitate şi originalitate (şi în zilele noastre mai mor 
încă 20% din paciente de această boală!): mania slăbirii. În cazul 
maniei slăbirii, umorul şi ironia pe care o posedă orice boală apar 
în mod deosebit de evident la lumina zilei: un om evită să mănânce 
pentru că nu are poftă să o facă, şi moare din această cauză fără să 
fi avut niciodată sentimentul de a fi bolnav. E colosal! Cei apropiați 
şi medicii unor astfel de paciente au de obicei dificultăți mari în 
a se arăta la înălțimea acestui aspect colosal. Ei se străduiesc de 
obicei, în marea lor majoritate, să le convingă pe maniacele slăbirii 
de avantajele mâncării şi ale vieţii — amplificându-şi iubirea faţă 
de aproape — până la administrarea forțată a hranei pe cale clinică. 
(Cine nu poate gusta acest aspect comic, nu este un bun spectator 
la marele teatru al lumii!) 

Slăbirea endocrină se întâlneşte aproape exclusiv la pacienți 
de tip feminin. Anorexia nervosa este o maladie tipic feminină. 
Pacientele frapează în majoritatea cazurilor deja din pubertate prin 
obişnuinţe absolut specifice de a mânca, respectiv „ne-obişnuința 
de a mânca”: ele evită să mănânce — parțial conştient, parțial 
inconştient — fapt motivat prin dorinţa de a rămâne zvelte. 

Evitarea strictă de a mânca ceva îşi are din când în când şi 
reversul: atunci când pacientele sunt singure şi nu sunt nici observate, 
nici văzute, încep să îngurgiteze cantități enorme de mâncăruri. 
Astfel, ele golesc în timpul nopții frigiderul şi introduc în sine tot 

ceea ce pot găsi. Dar pentru că nu vor să păstreze alimentele în sine 
se îngrijesc să vomite ulterior totul. Şi inventează tot felul de trucuri 
pentru a amăgi persoanele din preajmă în privința obişnuințelor 
lor de a mânca. Şi în majoritatea cazurilor este într-adevăr extrem 
de dificil să-ți faci o imagine potrivită asupra faptului ce mănâncă 
într-adevăr şi ce nu mănâncă o maniacă a slăbirii, când îşi potoleşte 
foamea arzătoare şi când nu. 

Atunci când mănâncă ceva, aceste paciente preferă lucruri 
care aproape că nu merită denumirea de „hrană”: lămâi, mere verzi, 
salate acre, aşadar exclusiv lucruri cu o valoare nutritivă redusă şi 
calorii puţine. În plus, aceste paciente folosesc de cele mai multe 
ori şi laxative, pentru a elimina pe cât posibil de repede şi de sigur 
puţinul sau nimicul pe care îl preiau în ele. Şi mai au şi o mare 
nevoie de mişcare. Fac plimbări extrem de lungi şi aleargă ca să 
dea jos grăsimea pe care nu au depozitat-o niciodată, performanţe 
care sunt de-a dreptul uluitoare pentru starea lor generală, adesea 
foarte slăbită. Remarcabil este hiperaltruismul acestor paciente, 
care culminează adesea în faptul că ele gătesc cu drag şi cu multă 
atenție pentru alte persoane. Faptul de a găti şi de a-i ospăta pe 
alții, ca şi de a-i asista la masă, nu le afectează câtuşi de puţin 
atâta timp cât nu trebuie să mănânce şi ele. În rest, au o mare 
afinitate pentru singurătate şi se retrag cu drag din societate. În 
mod frecvent, pacientelor bolnave de anorexie le lipseşte ciclul 
menstrual, şi aproape întotdeauna au măcar probleme şi dereglări 
în această direcţie. 

Dacă rezumăm aceste imagini simptomatice aflăm supra- 
amplificarea unui ideal ascetic. În fundalul său se află vechiul 
conflict dintre spirit şi materie, dintre sus şi jos, dintre puritate şi 
instinct. Hrana clădeşte corpul şi cu aceasta hrăneşte împărăția 
formelor. Negarea necesităţii de a mânca a acestor paciente 
reprezintă o negare a corporalității şi a tuturor pretențiilor ce 
rezultă din corporalitate. Idealul propriu-zis al maniacelor slăbirii 
trece mult dincolo de domeniul mâncării: țelul este puritatea şi 
spiritualizarea. Bolnavele ar dori să se desprindă de orice greutate 
şi corporalitate. Ar dori să evite sexualitatea şi instinctualitatea. 

Țelul se cheamă pudoare sexuală şi lipsă de raporturi sexuale. 
Însă pentru aceasta pacienta consideră că trebuie să rămână pe cât 
posibil de zveltă, pentru că altfel iau naştere rotunjimi ale corpului 
care ar dovedi că bolnava de anorexie este totuşi femeie. lar ea nu 
vrea să fie femeie. 

Ei îi este teamă nu numai de formele rotunde feminine, ci şi de 
o burtă grasă care îi aminteşte posibilitatea de a rămâne însărcinată. 
Aversiunea față de propria feminitate şi faţă de sexualitate se 
manifestă de aceea şi în lipsa ciclului menstrual. Cel mai înalt ideal 
al unor astfel de paciente este dematerializarea, îndepărtarea de tot 
ceea ce mai are ceva de a face cu corporalitatea inferioară. 

Pe baza acestui ideal ascetic, maniaca slăbirii nu se apreciază 
ca fiind bolnavă, şi nu are nici vreo înțelegere pentru vreuna din 
măsurile terapeutice care folosesc doar corpului, de care ea vrea 
să se îndepărteze. Astfel, ea „scapă” conştient de orice hrănire 
artificială din clinici, făcând să dispară orice hrană prin trucuri tot 
mai rafinate. Ea respinge orice ajutor şi-şi urmăreşte înverşunată 
idealul de a lăsa în urma sa, prin spiritualizare, toate domeniile 
corporale. Moartea nu este resimţită ca fiind o ameninţare — 
deoarece ceea ce este viu îi declanşează atâta teamă. Pacientei 
îi este teamă de tot ceea ce este rotund, amorf, feminin, roditor, 
instinctual şi sexual — de apropiere şi căldură. Din acest motiv, 
maniacele slăbirii nu participă la mesele în comun. Faptul de a 
se aşeza în cerc şi de a mânca aceeaşi hrană a constituit în toate 
culturile un ritual străvechi, prin care iau naştere apropierea şi 
căldura umană. Însă tocmai această apropiere îi insuflă teamă 
bolnavei de anorexie. 

Această teamă este hrănită din domeniul umbrei acestor 
paciente, în care temele evitate cu atâta grijă în viața conştientă 
îşi aşteaptă cu aviditate împlinirea. Bolnavele de anorexie au 
o foame uriaşă pentru ceea ce este viu, pe care încearcă să o 
extermine prin comportamentul lor simptomatic de teamă de a 
nu fi întru totul covârşite. Însă ele cad din când în când pradă 
foamei refulate şi combătute, ca şi lăcomiei. Şi aşa se ajunge la 
îmbuibarea în taină. Conştientă de această „gafă”, ea este ulterior 

anulată prin vomă. În felul acesta, bolnava de anorexie nu găseşte 
mijlocul în conflictele dintre aviditate şi asceză, foame şi renunțare, 
egocentrism şi dăruire. În spatele atitudinii altruiste găsim întot- 
deauna un egocentrism puternic, ce poate fi resimţit foarte curând 
în raportul cu aceste paciente. Ele îşi doresc în taină atenţie şi 
ajutor, şi constrâng obținerea lor pe calea ocolită a maladiei. Cel 
care evită să mănânce are brusc în mâini o putere nebănuită asupra 
oamenilor, care cred în teama lor disperată că trebuie să constrângă 
omul să mănânce şi să supravieţuiască. Cu acest truc îşi joacă pe 
degete mulţi copii mici familiile lor. 

Bolnavelor de anorexie nu li se poate da ajutor prin alimentaţia 
forțată, ci, în cel mai bun caz, prin aceea că le ajutăm să devină 
oneste față de ele însele. Pacienta trebuie să învețe să se descopere 
şi să se accepte cu toată aviditatea sa, cu setea fierbinte după iubire 
şi sex, cu egocentrismul şi feminitatea ei, cu toate impulsurile, 
instinctele şi tot ceea ce ține de corporalitatea ei. Ea trebuie să 
înțeleagă că sfera pământească nu poate fi învinsă nici prin 
combatere şi nici prin refulare, ci numai prin integrarea, viețuirea 
şi transmutarea ei. În această privință ar putea afla mulți oameni 
o învăţătură din tabloul clinic al anorexiei. Pentru că nu numai 
bolnavii de anorexie au tendința de a refula cerinţele corporalității 
lor, care le declanşează teamă, printr-o filozofie aparent plină de 
pretenții, pentru a duce în felul acesta o viaţă pură şi spiritualizată. 
Aici se pierde uşor din vedere faptul că de cele mai multe ori asceza 
are o umbră — iar umbra aceasta se numeşte: aviditate. 

Ş, 
Organele senzoriale 


(pa senzoriale sunt porțile perceperii. Prin organele 
senzoriale suntem legați cu lumea exterioară. Ele sunt 
ferestrele sufletului nostru prin care privim — pentru a ne vedea în 
final pe noi înşine. Căci această lume exterioară pe care o aflăm cu 
simţurile noastre şi în a cărei realitate indiscutabilă credem atât de 
puternic, nu există în realitate. 

Să încercăm să deducem, pas cu pas, această afirmație 
neobişnuită. Cum funcționează percepția noastră senzorială? 
Fiecare act al percepției senzoriale se poate reduce la o informaţie 
care ia naştere prin modificarea vibrațiilor particulelor. Observăm, 
de exemplu, o bară de fier şi putem vedea culoarea neagră, simțim 
răceala metalului, mirosim un miros tipic, îi resimțim duritatea. 
Apoi încălzim bara de fier cu un arzător Bunsen şi vedem cum 
îşi modifică culoarea, devenind de un roşu incandescent, resimțim 
fierbinţeala care porneşte din el, îi putem verifica şi vedea noua 
maleabilitate. Ce s-a întâmplat? Noi nu am făcut decât să furnizăm 
energie barei de fier, ceea ce a avut drept consecință o creştere a 
vitezei particulelor sale. Această viteză mai ridicată a particulelor a 
dus la percepții modificate, pe care noi le descriem prin cuvintele: 
„roşu”, „fierbinte”, „maleabil” ş.a.m.d. 

Am văzut limpede din acest exemplu că întreaga noastră 
percepție se bazează pe oscilaţia particulelor şi pe modificarea 
frecvenţei lor. Particulele ajung la receptorii specifici ai organelor 
noastre de percepție, stimulând acolo o excitație care este condusă 
cu ajutorul impulsurilor chimico-electrice prin sistemul nervos, la 
creierul nostru, declanşând acolo o imagine complexă, pe care noi 
o descriem prin cuvintele „roşu”, „fierbinte”, „mirositor” ş.a.m.d. 
Particulele pătrund înăuntru — modelele de percepţie complexe 
apar în afară, iar la mijloc se află prelucrarea lor. Noi credem că 


186 


aceste imagini complexe pe care le elaborează conştiența noastră 
din informaţiile particulelor există realmente în afara noastră! 
Aici se află greşeala. Afară există doar particule — pe care însă noi 
nu le-am perceput niciodată. Deşi percepţia noastră se bazează 
pe particule, noi nu putem percepe aceste particule. Noi suntem 
înconjurați în realitate numai de imaginile noastre subiective. E 
drept că noi credem că alți oameni (există aşa ceva?) percep acelaşi 
lucru, în cazul în care ei folosesc aceleaşi cuvinte ca şi noi pentru 
descrierea percepțiilor — și totuşi doi oameni nu vor putea constata 
niciodată dacă văd exact acelaşi lucru atunci când vorbesc, de 
exemplu, despre „verde”. Suntem mereu absolut singuri în cercul 
propriilor noastre imagini — dar ne străduim foarte mult să nu 
întâlnim această realitate. 

Aceste imagini acționează la fel de real ca în vis, dar numai 
atâta timp cât visăm. Într-o zi ne trezim din acest vis pe care îl 
visăm de-a lungul zilei, pentru a ne mira cum lumea pe care noi 
am considerat-o reală se dizolvă în nimic — fiind doar maya, iluzie, 
vălul care ne acoperă privirea asupra realității propriu-zise. Cine 
a urmărit argumentaţiile noastre poate obiecta că este posibil ca 
lumea înconjurătoare să nu existe în forma exterioară în care o 
percepem noi, dar că totuşi există o lume exterioară ca atare, chiar 
constând din particule. Însă tocmai aceasta este iluzia. Pentru că la 
nivelul particulelor nu se mai află nicio graniţă între eu şi noneu, 
între interior şi exterior. Pe o particulă nu se poate constata dacă ea 
îmi aparține încă mie sau aparține deja lumii înconjurătoare. Aici 
nu există nicio limită, aici totul este Una. 

Tocmai asta are în vedere vechea învățătură ezoterică, 
„Microcosmos = Macrocosmos”. Acest „egal” este valabil în acest 
caz cu o precizie matematică. Eul (egoul) este iluzia care există în 
calitatea sa de graniţă artificială numai în conştiență — dar numai 
atâta timp până când omul învaţă să-şi jertfească acest eu, pentru 
a afla spre surprinderea sa că temuta „singurătate” este în realitate 
„starea de a fi una cu Totul”. Însă drumul spre această Unitate — 


23 Termenul german A//einsein, care are sensul de „a fi singur”, scris aşa cum procedează 
autorii: Ali-eins-Sein, are sensul de „a fi una cu Totul” (n. tr.) 

calea iniţierii — este lung şi dificil. În primul rând suntem legați prin 
cele cinci simţuri ale noastre de această lume aparentă a materiei — 
aşa cum lisus a fost bătut în cuie pe crucea lumii materiale, cu cele 
cinci răni. Această cruce poate fi numai atunci învinsă şi depăşită 
când omul o preia asupra sa, făcând din ea vehiculul „renașterii în 
spirit”. 

Spuneam la începutul acestui capitol că organele senzoriale 
sunt ferestrele sufletului nostru, prin care ne observăm pe noi 
înşine. Ceea ce numim lume înconjurătoare sau lume exterioară 
nu reprezintă decât oglindiri, reflectări ale propriului nostru suflet. 
Oglinda ne oferă posibilitatea să ne privim pe noi înşine şi să ne 
cunoaştem mai bine, pentru că ea ne prezintă şi domenii din noi 
pe care nu le-am putea vedea fără această cale ocolită a oglindirii. 
În felul acesta, „lumea înconjurătoare” constituie cel mai grandios 
mijloc ajutător pe calea cunoaşterii de sine. Deoarece însă privirea 
în oglindă nu este întotdeauna îmbucurătoare — căci în ea devine 
vizibilă şi umbra noastră — suntem foarte tentaţi să separăm 
exteriorul de noi şi să accentuăm că „în acest caz precis nu avem 
nimic de a face cu asta”. Și tocmai în asta stă pericolul. Noi ne 
proiectăm felul nostru de a fi în afară, şi credem apoi în autonomia 
proiecției noastre. Apoi neglijăm să luăm proiecția înapoi — şi aşa 
începe epoca muncii sociale, în care fiecare ajută pe ceilalți şi 
nimeni nu se ajută pe sine. Pe calea devenirii noastre conştiente 
avem nevoie de oglindirea prin intermediul exteriorului. Dar nu 
avem voie să neglijăm faptul de a ne relua proiecţiile în noi, dacă 
vrem să fim întregi, sănătoşi. Mitologia ebraică ne arată această 
relație în imaginea creării femeii. Din omul desăvârşit, androginul 
Adam, se extrage o parte (Luther traduce prin „coastă”) şi această 
parte devine ceva configurat formal de sine-stătător. Dar în felul 
acesta lui Adam îi lipseşte o jumătate; pe care o află ca proiecție în 
fața sa. El a devenit neintreg, nesănătos, şi se poate însănătoşi din 
nou numai prin unirea cu ceea ce îi lipseşte. Însă aceasta se poate 
realiza numai pe calea ocolită a exteriorului. Dacă omul neglijează 
însă să integreze din nou, pas cu pas, ceea ce percepe în exterior 
pe calea vieții sale, cedând iluziei atrăgătoare că exteriorul nu are 

nimic de a face cu el, atunci destinul începe să-i împiedice treptat 
percepțiile. 

Percepţie înseamnă, textual, luarea adevărului în conştiență”. 
Acest lucru se poate întâmpla numai prin aceea că ne recunoaştem 
pe noi înşine în tot ceea ce percepem. Dacă omul uită acest 
lucru, ferestrele sufletului său, organele senzoriale, se întunecă 
treptat, devenind netransparente şi convingându-l astfel pe om 
să-şi îndrepte, în sfârşit, percepţia spre interior. În măsura în care 
organele senzoriale nu mai funcționează corect, omul învaţă să 
privească spre interior, să asculte în interior, să se asculte pe sine. 
Omul este constrâns să se perceapă pe sine însuşi în interior. 

Există tehnici de meditaţie prin care se realizează de 
bunăvoie aceste percepții de sine: cel care meditează își închide 
cu degetele celor două mâini porţile senzoriale - ochii, urechile şi 
gura - şi meditează asupra percepţiilor senzoriale inferioare, care 
se manifestă după un oarecare exercițiu, ca gust, culoare şi sunet. 


Ochii 


Ochii nu lasă numai impresiile să pătrundă în organism, ci 
ei lasă şi să răzbată ceva în afară: în ei se pot vedea sentimentele 
şi dispoziția lăuntrică a omului. De aceea, scrutăm cu privirea 
căutătura celuilalt, şi încercăm să-i privim adânc în ochi sau să-i 
citim în ochi. Ochii sunt oglinda sufletului. Tot ochii sunt cei care 
se umplu de lacrimi, revelând astfel în afară o situaţie psihică 
lăuntrică. Diagnoza pe iris foloseşte până în ziua de azi ochiul — e 
drept că exclusiv — drept oglindă a corpului, totuşi este la fel de bine 
posibil să vezi în ochii omului caracterul şi structura personalităţii 
sale. Şi privirea rea sau privirea magică ne arată că ochiul nu este 
numai un organ care lasă ceva să pătrundă înăuntru, ci şi organul 


24 Cuvântul german Wahrnehmung (percepţie) este literalmente format din Wahr” 
(adevăr) şi nehmung (preluare) (n. tr.) 

care poate lăsa să iasă în afară ceva lăuntric. Ochii devin activi şi 
atunci când aruncăm o privire asupra cuiva. În limbajul popular, 
procesul îndrăgostirii este desemnat şi prin a se sorbi din priviri, 
nemaivăzând nimic altceva — o formulare care trădează deja că cei 
îndrăgostiți nu mai pot vedea clar realitatea — şi în această stare se 
trec multe cu vederea, pentru că iubirea orbeşte (...numai să nu 
treacă orbirea în ochi!). 

Cele mai frecvente tulburări în domeniul ochilor sunt miopia 
şi prezbitismul, unde miopia apare în primul rând în tinerețe, iar 
prezbitismul constituie o dereglare la bătrânețe. Această repartizare 
este de-a dreptul concludentă, pentru că tinerii văd în general 
numai propriul lor cerc îngust, lipsindu-le privirea de ansamblu şi 
privirea în depărtare. Bătrânii prezintă o mai mare distanțare față 
de lucruri. În mod analog, memoria oamenilor bătrâni prezintă, pe 
lângă uitarea evenimentelor foarte apropiate, capacitatea eminentă 
de a-şi aminti cele întâmplate cu mult timp în urmă cu o exactitate 
remarcabilă. 

Miopia indică o subiectivitate prea puternică. Miopul priveşte 
totul prin ochelarii săi, şi se simte personal afectat la orice temă. 
El vede numai până la vârful nasului — şi totuşi, acest cerc îngust 
de vedere nu duce la cunoaşterea de sine. Aici este problema că 
omul ar trebui să raporteze la sine ceea ce vede, pentru a învăţa să 
se vadă pe sine însuşi. Însă acest proces este pervertit în contrariul 
său, dacă omul rămâne la subiectivitate. Din punct de vedere 
concret înseamnă că deşi omul raportează totul la sine, el evită 
să se vadă şi să se recunoască pe sine în acest întreg. În acest caz, 
subiectivitatea duce numai la sentimentul de a fi jignit sau la o altă 
reacție de apărare, fără ca proiecția să fie eliberată. 

Miopia dezvăluie această neînțelegere. Ea îl constrânge pe 
om să-şi privească mai îndeaproape domeniul său propriu. Ea 
deplasează punctul vederii exacte mai aproape de proprii ochi, mai 
aproape de propriul vârf al nasului. Miopia indică aşadar la nivelul 
corporal o înaltă subiectivitate — dar ea vrea cunoaştere de sine. 
Adevărata cunoaştere de sine ne conduce însă cu necesitate afară 
din propria noastră subiectivitate. Atunci când cineva nu poate 

vedea bine (respectiv vede prost), întrebarea limpezitoare este: „Ce 
anume nu vrea el să vadă?”. Răspunsul este întotdeauna: „Pe sine 
însuşi”. 

Cât de mult evită omul să se vadă aşa cum este, poate fi uşor 
citit din numărul de dioptrii ai ochelarilor săi. Ochelarii reprezintă 
o proteză, şi cu aceasta o înşelăciune. Se compensează în felul 
acesta în mod artificial o corecție plină de sens a destinului, şi 
totul apare atunci ca şi cum ar fi în ordine. Această înşelăciune 
este amplificată considerabil cu încă o treaptă, în cazul lentilelor de 
contact, pentru că atunci realitatea faptului de a „vedea prost” este 
şi mai voalată. Gândiţi-vă ce s-ar întâmpla dacă s-ar putea lua peste 
noapte tuturor oamenilor atât ochelarii cât şi lentilele de contact! 
Atunci viaţa ar fi dintr-o dată mult mai onestă pentru fiecare. Atunci 
fiecare ar recunoaşte cum vede fiecare dintre noi lumea şi pe sine, 
şi — ceea ce este cu mult mai important — cei afectaţi ar viețui în ei 
înşişi incapacitatea lor de a vedea lucrurile aşa cum sunt. Omului 
îi foloseşte numai acea incapacitate pe care o şi viețuieşte. Atunci 
omul ar putea deveni conştient de cât de „neclară” este imaginea 
sa despre lume, cât de „şters” vede el totul şi cât de îngust este 
orizontul său vizual. Poate că atunci le-ar cădea unora solzii de 
pe ochi, şi ei ar începe să vadă lucrurile mai corect, căci cum să 
vrea cineva care nu poate vedea corect să dobândească vreodată 
înțelegerea?” 

Omul bătrân trebuie să-şi fi dezvoltat, pe baza experiențelor 
sale de viaţă, înțelepciunea şi o vedere largă. Însă mulți înfăp- 
tuiesc din păcate această vedere largă numai la nivel corporal, 
drept prezbitism. Daltonismul ne arată orbirea pentru multitudinea 
nuanţelor vieţii; de el sunt atinşi oamenii care văd totul cenuşiu pe 
cenuşiu, şi nivelează cu drag diferențele — într-un cuvânt: oamenii 
fără culoare. 

Inflamaţia membranei conjunctive (Conjunctivitis) ne arată, 
ca orice maladie inflamatoare, un conflict. Inflamaţia membranei 


25 Termenul german pentru „înţelegere” este Einsicht, care, scris de autori sub forma 
Ein-sicht are şi sensul de „vedere unitară” (n. tr.) 

26 Cuvântul german Weirsicht are sensul propriu-zis de „vedere largă, vedere în 
depărtare”, şi sensul curent: „prevedere”, „previziune”, „clarviziune” (n. tr.) 

conjunctive, conjunctivita, aduce dureri în ochi care-şi află o 
uşurare numai prin închiderea ochilor. La fel închidem ochii în fața 
unui conflict, atunci când nu vrem să-l privim în ochi. 

Strabismul: pentru a vedea avem nevoie de două imagini, 
pentru a putea vedea ceva în întreaga sa dimensionalitate. Cine nu 
recunoaşte deja din această formulare întreaga lege a polarității? 
Avem mereu nevoie de două moduri de vedere pentru a putea 
cuprinde întru totul Unitatea. Dacă axele vederii nu sunt însă 
coordonate, se ajunge la strabism, adică pe retina ambilor ochi 
nu apar două imagini care să se suprapună (imagine dublă). Căci 
înainte ca noi să vedem două imagini divergente, creierul se 
hotărăşte să filtreze mai degrabă total una dintre cele două imagini 
(anume imaginea furnizată de ochiul cu strabism). Astfel încât în 
realitate omul mai are în astfel de cazuri un singur ochi, pentru că 
imaginea furnizată de cel de-al doilea ochi nu este condusă până 
în creier. Cel afectat de strabism vede totul plan, şi pierde în felul 
acesta dimensionalitatea. 

La fel stau lucrurile şi cu polaritatea. Şi aici trebuie să poată 
vedea omul cei doi poli, drept o singură imagine (de exemplu undă 
şi corpuscul — libertate şi determinism — bine şi rău). Dacă el nu 
reuşeşte să facă acest lucru, şi cele două imagini devin divergente, 
se elimină un mod de vedere (acesta este refulat) şi omul priveşte 
cu un singur ochi, în loc de a avea o vedere unitară. Cel care 
are strabism este în realitate un om cu un singur ochii, pentru că 
imaginea celui de-al doilea ochi este suprimată de către creier, ceea 
ce duce la pierderea dimensionalităţii, şi cu aceasta la o imagine 
unilaterală despre lume. 

Cataractă: în cazul cataractei, cristalinul devine opac, 
netransparent, şi cu aceasta se întunecă şi vederea. Lucrurile nu 
se mai văd clar conturate. Atâta timp cât lucrurile se văd limpede, 
precis, ele au şi ascuţime şi contururi nete, adică pot să şi rănească. 
Dacă dizolvăm însă această ascuțime rănitoare prin neclaritate, 
lumea îşi pierde puterea de a răni. Faptul de a vedea neclar 
corespunde unei distanțări liniştitoare față de lumea înconjurătoare 
— şi cu aceasta şi de sine. „Cataracta” este ca o gelozie pe care 

omul o coboară pentru a nu trebui să vadă ceea ce nu vrea să vadă. 
Cataracta se depune ca solzii pe ochi — şi poate duce la orbire. 

În cazul glaucomului, prin mărirea considerabilă a presiunii 
interioare din ochi se ajunge la o reducere crescândă a câmpului 
de vedere, până la o vedere aproape tubulară. Omul observă lumea 
ca şi cum ar avea ochelari de cal. Privirea de ansamblu se pierde 
— şi el nu mai percepe decât o porțiune oarecare. La baza acestui 
fenomen se află presiunea psihică a lacrimilor neplânse (presiunea 
interioară din ochi). 

Forma extremă a faptului că omul nu vrea să vadă, este 
orbirea. Orbirea este considerată de majoritatea oamenilor drept 
cea mai dură pierdere din domeniul corporal. Expresia: Cineva a 
fost lovit de orbire o folosim în sens superlativ. Orbului i se sustrage 
definitiv suprafața exterioară de proiecţie şi el este constrâns în 
felul acesta să privească în interior. Orbirea corporală nu este decât 
ultima manifestare a orbirii propriu-zise, despre care este de fapt 
vorba: orbirea conştienţei. 

Cu câțiva ani în urmă, în SUA, printr-o nouă tehnică 
operatorie, s-a redat lumina ochilor unui număr oarecare de tineri 
orbi. Rezultatul nu a fost în niciun caz fericirea şi bucuria, ci 
mai degrabă majoritatea celor operaţi nu s-a putut descurca prin 
această schimbare, şi nici în această lume nouă. Desigur că această 
experienţă se poate analiza şi explica din cele mai diferite puncte 
de vedere. Dar pentru modul nostru de a considera lucrurile este 
importantă numai cunoașterea faptului că prin măsuri funcţionale se 
pot schimba funcţiile organice, dar nu se pot îndepărta problemele 
care se manifestă în aceste simptome. Abia când vom renunța la 
ideea că orice tip de handicap este o dereglare neplăcută, care 
trebuie compensată sau înlăturată pe cât de repede şi de discret este 
posibil, vom putea obţine un câştig din dereglare. Noi trebuie să ne 
lăsăm tulburaţi de dereglare în dezordinea obişnuită a vieţii noastre 
— trebuie să ne lăsăm împiedicaţi de handicap să trăim în continuare 
aşa cum am făcut-o până acum. Abia atunci devine boala o cale care 
duce la vindecare. Atunci ne va învăța — de exemplu — şi orbirea să 
vedem cu adevărat, conducându-ne la o vedere unitară superioară. 

Urechile 


Să ascultăm pentru început câteva expresii verbale şi câteva 
formulări prin care folosim în limbajul curent imaginea urechilor 
sau a auzului: A avea o ureche deschisă pentru cineva — A-şi pleca 
urechea la spusele cuiva — A asculta pe cineva — A fi ascultător. 
Toate aceste formulări ne arată legătura limpede dintre urechi şi 
tema lăsării înăuntru, a „existenţei pasive” (starea de ascultare) şi 
a ascultării””. În comparaţie cu auzul, văzul este un tip de percepție 
cu mult mai activ. Astfel, este cu mult mai uşor să-ţi întorci activ 
privirea de la ceva sau să-ți închizi ochii, decât să-ți astupi urechile. 
Capacitatea de a asculta este expresia corporală a ascultării 
(cuminţeniei) şi a smereniei. Astfel, obişnuim să întrebăm un copil 
care nu ne dă ascultare: Nu auzi bine? Cel care nu poate auzi bine 
nu va fi ascultător. Astfel de oameni trec cu vederea (respectiv 
nu aud) ceea ce nu vor să audă. Acest aspect dovedeşte un anumit 
egocentrism când nu vrem să mai plecăm urechea la spusele 
celuilalt, când nu mai vrem să lăsăm să pătrundă nimic înlăuntrul 
nostru. Ne lipseşte smerenia şi disponibilitatea de a asculta. Tot aşa 
stau lucrurile şi în cazul aşa-numitei dificultății de a auzi sunete prea 
puternice. Nu intensitatea sunetelor în sine dăunează, ci opunerea 
psihică faţă de zgomot, faptul de a „nu voi să laşi înăuntru” duce 
la „a nu putea să laşi înăuntru”. Cele mai frecvente inflamații ale 
urechii şi dureri de urechi ale copiilor au loc în majoritatea lor 
la vârsta în care copiii trebuie să înveţe să asculte de cei mari. 
De dificultăţi ale auzului sunt afectați majoritatea bătrânilor, până 
la un anumit grad. Dificultățile de auz datorate vârstei aparțin, 
ca şi vederea deficitară, rigiditatea şi imobilitatea, simptomelor 
somatice de bătrâneţe, care sunt toate expresia tendinței omului 
de a deveni la bătrâneţe tot mai inflexibil şi mai rigid. Evoluţia 
schițată aici este într-adevăr tipică pentru bătrâneţe, dar ea nu este 
neapărat necesară. Bătrâneţea revelează exclusiv problemele încă 
nerezolvate, dovedindu-se în aceeaşi măsură onestă, ca şi boala. 
27 În sensul de a fi ascultător, a fi cuminte (n. tr.) 

Surzire acută se numeşte dificultatea de auz de grad înalt 
a urechii interioare, care apare brusc, şi de cele mai multe ori 
unilateral, adică la o singură ureche, şi care poate avansa până la 
surzenie totală (mai târziu fiind posibilă şi surzenia celei de-a doua 
urechi). Pentru a putea interpreta această scădere bruscă a auzului 
este important să considerăm exact situația actuală de viață în care 
apare. Scăderea auzului spre exterior reprezintă cerința de a asculta 
spre interior şi de a asculta vocea lăuntrică. Surd devine numai 
acela care este deja de mult surd pentru vocea sa lăuntrică. 


Bolile ochilor 


Cine are probleme cu ochii, respectiv cu văzul, să-şi lase la o 
parte pentru o zi întreagă ochelarii (respectiv lentilele de contact), 
pentru a trăi conştient situația de viață onestă creată în felul acesta. 
Încheiaţi la sfârşitul unei asemenea zile un protocol în care vă dați 
socoteală dumneavoastră înşivă despre modul în care ați văzut şi 
ați viețuit lumea, despre ceea ce ați putut face şi despre ceea ce nu 
ați putut face, ce ați fost împiedicaţi să faceți, cum v-aţi descurcat 
cu lumea înconjurătoare ş.a.m.d. Un asemenea protocol ar trebui 
să furnizeze suficient material pentru a vă cunoaşte mai bine modul 
dumneavoastră de a vedea lumea — şi pe dumneavoastră înşivă. 
Trebuie, de asemenea, să abordați temeinic următoarele întrebări: 


1. Ce nu vreau să văd? 

2. Îmi îngrădește subiectivitatea cunoaşterea mea de sine? 

3. Evit să mă cunosc pe mine din ceea ce mi se întâmplă? 

4. Folosesc eu vederea pentru a înțelege mai bine lucrurile? 

5. Îmi este teamă să văd lucrurile sub adevăratul lor aspect 
(tăios)? 

6. Pot suporta să văd lucrurile aşa cum sunt ele? 

7. Ce domeniu al existenței mele, așa cum este ea, trec cu 
vederea? 


Boli ale urechilor 


Cine are probleme cu urechile, respectiv cu auzul, este bine 
să-şi pună următoarele întrebări: 

1. De ce nu sunt dispus să-mi plec urechea la spusele cuiva? 

2. Pe cine sau ce nu vreau să aud? 

3. Se află cei doi poli — egocentrism şi smerenie — în echilibru 
în mine? 


6. 
Durerile de cap 


urerile de cap se cunosc abia de câteva secole încoace, 
în epocile anterioare de cultură ele nefiind cunoscute. În 
special în țările civilizate, maladia durerilor de cap a crescut foarte 
mult, astfel încât 20% din persoanele declarate „sănătoase” au 
recunoscut că suferă de dureri de cap. Statisticile arată că femeile 
sunt mai frecvent afectate, şi că „straturile sociale superioare” sunt 
„Supra-reprezentate” cu acest simptom. Toate acestea ne uimesc 
prea puţin dacă încercăm să ne batem puțin capul în legătură cu ceea 
ce simbolizează capul. Capul prezintă o polaritate absolut limpede 
faţă de trup. El reprezintă instanța superioară a instituţiei noastre 
corporale. Cu el ne afirmăm, ne impunem. Capul reprezintă 
aşadar cele de sus, aşa cum trupul este expresia celor de jos. 
Noi considerăm capul drept locul în care sunt la ele acasă 
rațiunea, înțelegerea și gândirea. Cine acționează fără cap 
acționează irațional. | se poate suci cuiva capul, şi atunci nu se 
va mai putea conta pe faptul că el va mai judeca lucrurile la rece. 
Sentimente iraționale, cum ar fi „iubirea”, periclitează, desigur, în 
mod deosebit existența capului — majoritatea oamenilor îl pierd cu 
acest prilej (...şi dacă nu o fac, atunci îi cam doare capul!). Există, 
în orice caz, şi o serie de contemporani foarte încăpățânaţi, care nu 
se află niciodată în pericolul de a-şi pierde capul, nici chiar atunci 
când dau cu el de perete. Unii observatori presupun că această 
inviolabilitate uluitoare ar putea fi explicată prin faptul de a avea 
o scândură în fața capului” — însă acest caz nu a fost dovedit în 
niciun caz din punct de vedere ştiinţific. 


28 Termenul german behaupten, care are sensul de „a afirma”, „a susține”, „a pretinde”, 
este scris de către autori sub forma be-haupren, pentru a evidenția intervenţia capului (Haupt) 
în această dispoziţie (n. tr.) 

29 Expresia germană „A avea o scândură în fața capului” este sinonimă cu „a fi mărginit, 
prost, bătut în cap” (n. tr.) 

Durerea de cap datorată încordării este o durere difuză, 
subacută, incipientă, în majoritatea cazurilor de tip apăsător, care 
se poate extinde ore, zile şi săptămâni de-a rândul. Este foarte 
probabil ca durerea să înceapă datorită unei stări tensionate înalte a 
vaselor sanguine. În majoritatea cazurilor durerilor de cap datorate 
tensionării, există sincron o puternică încordare a musculaturii 
capului, ca şi a muşchilor din domeniul umerilor, cefei şi a coloanei 
vertebrale cervicale. Adesea, durerea de cap datorată stării de 
tensiune apare în situaţiile de viaţă în care omul este supus presiunii 
împlinirii unor înalte performanțe, sau în situaţiile de ascensiune 
critică ce ameninţă să-l suprasolicite. 

Este „calea în sus” pe care se ajunge cu uşurinţă la supra- 
accentuarea polului superior, a capului. În spatele durerii de cap 
găsim adesea un om cu o mare ambiţie şi pretenţie la perfecţiune, 
care încearcă să-şi impună voinţa (să treacă cu capul prin zid). 
Cu mare uşurinţă i se urcă la cap, în asemenea cazuri, ambiția 
şi setea de putere, pentru că cel care dă atenție unilaterală numai 
domeniului capului, cel care acceptă şi viețuieşte numai ceea ce 
este rațional şi conform raţiunii, își pierde în curând „legătura cu 
polul inferior” şi cu aceasta rădăcinile, singurele care îi pot da 
sprijin în viață. El devine „preponderent cap”, în sensul că pune 
accentul principal pe acesta. Dar cerințele vieţii, cu funcțiile sale, 
în majoritate inconştiente pentru om, sunt, din punct de vedere 
evolutiv, anterioare capacității gândirii raționale, care a constituit, 
prin dezvoltarea scoarței creierului mare, o cucerire relativ târzie 
a omului. 

Omul are două centre: inimă şi creier — simţire și gândire. 
Omul timpului nostru şi perioadei noastre de cultură a dezvoltat 
într-o măsură deosebită forțele creierului, aflându-se de aceea 
încontinuu în pericolul de a-şi neglija cel de-al doilea centru - 
inima. Însă faptul de a desconsidera imediat gândirea, raţiunea şi 
capul nu constituie în niciun caz o soluţie. Niciuna dintre cele două 
nu este mai bună sau mai rea. Omul nu trebuie să se hotărască 
pentru una în dauna şi împotriva celeilalte — ci el trebuie să se 
străduiască să menţină echilibrul între ele. 


200 


Cei care pun accentul preponderent pe partea de jos a corpului 
sunt la fel de nesănătoși ca şi cei care pun accentul preponderent pe 
cap. Însă etapa noastră de cultură a solicitat şi a dezvoltat atât de 
puternic polul capului, încât majoritatea oamenilor au mai degrabă 
un deficit în privinţa polului inferior. 

La aceasta se adaugă o altă întrebare ca problemă: în 
ce scop ne punem în joc capacitatea rațională? În majoritatea 
cazurilor ne implicăm funcţiile gândirii noastre raționale pentru 
protecția eului nostru. Prin modelul de gândire cauzal încercăm 
să ne asigurăm tot mai mult împotriva destinului nostru, pentru 
a ne exercita dominanța egoului. O asemenea întreprindere este 
condamnată întotdeauna să eşueze în final. Ea duce, în cel mai bun 
caz, la confuzii, ca turnul din Babel. Capului nu îi este îngăduit să 
devină autonom şi să încerce să-şi parcurgă calea fără trup, fără 
inimă. Dacă gândirea se separă de partea de jos, ea se desprinde 
de rădăcinile sale. Gândirea funcțională ştiinţifică este un exemplu 
de gândire lipsită de rădăcini — căci acesteia îi lipseşte legătura cu 
temelia primordială — acel religo, religia. Omul care îşi urmează 
numai capul se cațără la înălțimi ameţitoare, fără să fie ancorat în 
cele de jos, şi atunci să nu-i fie de nicio mirare că îi vâjâie capul. 
Capul dă alarma. 

Dintre toate organele corpului, capul reacționează cel mai 
repede cu durere. În toate celelalte organe trebuie să se desfăşoare 
mai întâi modificări profunde, înainte de a lua naştere durerea. 
Capul este avertizatorul nostru cel mai sensibil. Durerea sa ne 
arată că gândirea noastră este incorectă, că ne implicăm incorect 
gândirea, că urmărim țeluri discutabile. El dă alarma atunci când 
ne zdrobim capul cu reflecții nerodnice, după tot soiul de certitudini 
„imaginare”, care de fapt nu există. De fapt, în cadrul formei sale 
materiale de existență omul nu poate asigura nimic — şi cu orice 
încercare pe care o întreprinde în acest sens nu devine în realitate 
decât ridicol. 

De fapt, omul îşi bate mereu capul pentru lucruri absolut 
neimportante — până când îi vâjâie capul. Tensiunea se eliberează 
prin deconectare, însă aceasta nu este decât o altă formă de 

desprindere, o altă formă a lui „a da drumul”. Atunci când capul 
dă alarma prin durere, este momentul să ne desprindem de propria 
îngustime de vederi a lui „eu vreau”, de orice ambiţie care ne 
împinge în sus, şi de orice fixism. Atunci este timpul cel mai 
potrivit să ne dirijăm privirile în jos, înspre rădăcinile noastre. Nu 
sunt ajutați cu nimic cei care trec ani de-a rândul peste această 
alarmă avertizatoare prin pastile împotriva durerilor de cap, pentru 
că ei pot să o plătească cu capul. 


Migrena 


„În cazul migrenei (hemicranie) este vorba de o durere de 
cap cu aspect de criză, manifestată în majoritatea cazurilor pe o 
jumătate de cap, care poate fi acompaniată de tulburări de vedere 
(hipersensibilitate la lumină), ca şi de tulburări intestinale şi 
stomacale cum ar fi voma şi diareea. Această criză, care durează 
în mod obişnuit mai multe ore, este încadrată într-o dispoziție 
depresivă şi iritabilă. În punctul culminant al crizei de migrenă 
există dorinţa arzătoare de a fi singur şi de a se retrage într-o cameră 
întunecată sau în pat” (Brăutigam). În contrast cu durerea de cap 
declanşată de stările tensionale, în cazul migrenei se mai ajunge, 
după spasmele introductive, la o extindere puternică a vaselor 
sanguine cerebrale. Cuvântul grecesc pentru migrenă, Hemikranie 
(kranion = craniu), înseamnă literalmente afectarea unei jumătăţi 
de cap şi ne indică foarte direct unilateralitatea gândirii, pe care 
o găsim într-o formă foarte asemănătoare la pacienţii bolnavi de 
migrenă, ca şi la cei cu dureri de cap datorate stărilor tensionale. 

Toate cele spuse în acest context îşi menţin valabilitatea şi în 
cazul migrenei, fiind totuşi modificate într-un punct esenţial. Căci pe 
când pacientul cu dureri de cap datorate stărilor tensionale încearcă 
să-şi separe capul de trup, pacientul cu migrene îşi deplasează o 

temă corporală în cap, încercând să o trăiască acolo. Această temă 
este sexualitatea. Migrena este întotdeauna o sexualitate deplasată 
în cap. Capul îşi schimbă funcțiunea, devenind abdomen. Această 
deplasare nu este chiar absurdă, deoarece domeniul genital şi capul 
se află într-o relație analogă. Căci ele reprezintă cele două părți ale 
corpului care adăpostesc toate deschiderile corporale ale omului. 

Deschiderile corporale joacă în sexualitate un rol supraordonator 
(iubire = acceptarea pătrunderii înăuntru — aceasta se poate împlini 
la nivel corporal numai acolo unde corpul se poate deschide!). 
Vorba din popor a asociat dintotdeauna gura femeii cu vaginul 
ei (de exemplu, buzele uscate!) şi nasul bărbatului cu mădularul 
său, încercând să tragă concluzii dintr-unele, asupra celorlalte. 
Și în cazul sexului oral devine extrem de limpede legătura şi 
„interşanjabilitatea” dintre partea de jos a trupului şi cap. Partea 
de jos a trupului şi capul sunt polarităţi, iar dincolo de caracterul 
lor opus se află aspectul lor comun — aşa cum este sus, este şi jos. 
Cât de des este implicat capul ca înlocuitor pentru partea de jos a 
trupului, se vede limpede din înroşiri. În situaţiile penibile, care au 
aproape întotdeauna în fundal un caracter mai mult sau mai puţin 
sexual, sângele ne țâşneşte în cap, făcându-l să se înroşească. În 
acest caz se împlineşte la polul superior ceea ce ar trebui de fapt să 
se petreacă la cel inferior, căci în cazul excitaţiei sexuale sângele se 
revarsă în mod normal în sfera genitală, umplând organele sexuale, 
care devin roşii. Aceeaşi deplasare a domeniului genital în cap se 
regăseşte în cazul impotenţei. Cu cât un bărbat trăieşte mai mult cu 
gândurile sale în capul său în timpul actului sexual, cu atât mai sigur 
îi va lipsi potenţa în partea de jos a trupului, ceea ce are consecințe 
fatale. Aceeaşi deplasare o realizează oamenii nesatisfăcuți din 
punct de vedere sexual, care folosesc mâncarea ca înlocuitor. Mulţi 
încearcă să-şi astâmpere foamea de iubire prin gură — şi nu se satură 
niciodată. Toate aceste indicații ar trebui să fie suficiente pentru a ne 
face conştienţi de analogia existentă între partea de jos a trupului şi 
cap. Pacientul cu migrene (de cele mai multe ori e vorba de paciente) 
are întotdeauna probleme cu sexualitatea. 

Aşa cum am accentuat deja de mai multe ori în alte contexte, 
probleme: acest domeniu poate fi fie deplasat şi refulat (decuplat), 
sau supracompensat în mod demonstrativ. Aceste două aspecte, deşi 
sunt din punct de vedere exterior foarte diferite între elc, reprezintă 
când cuiva îi este teamă, el poate să tremure sau să lovească sălbatic 
în jurul său — amândouă aspectele constituie expresia slăbiciunii. 
Astfel, între pacienţii cu migrenă găsim atât oameni care şi-au 
exclus total sexualitatea din sfera vieţii lor (,,...cu aşa ceva eu nu 
am nimic de a face”) cât şi dintre aceia care încearcă să-şi expună 
la vedere raportul lor atât de „liber” cu sexualitatea. Amândouă 
cazurile au comun faptul că oamenii au o problemă cu sexualitatea. 
Dacă omul nu recunoaște această problemă — fie datorită faptului 
că el oricum nu are nimic de a face cu sexul, fie datorită faptului că 
el nu are nicio problemă cu sexul, după cum poate vedea oricine — 
atunci problema se deplasează în cap şi se manifestă ca migrenă. În 
acest caz problema se poate prelucra numai Ja un nivel superior. 

Criza de migrenă este un orgasm care se realizează în cap. 
Procesul desfăşurat este identic, numai locul în care se manifestă 
este deplasat. Aşa cum în cazul excitaţiei sexuale sângele se 
revarsă în domeniul sexual, iar în punctul culminant tensiunea 
trece în deconectare, tot aşa se întâmplă şi la migrenă: sângele se 
revarsă înspre cap, ia naştere un sentiment de presiune, tensiunea 
se amplifică, pentru ca ulterior să treacă în faza de deconectare 
(dilatația vaselor sanguine). Orice stimul poate declanşa o criză 
de migrenă: lumina, zgomotul, curentul. vremea, agitația ş.a.m.d. 
O trăsătură caracteristică a migrenei este şi faptul că după criză 
bolnavul se bucură un timp de un sentiment deosebit de a se simţi 
bine. În momentul culminant al crizei, pacientul ar dori să se afle 
într-o cameră întunecată şi în pat — însă singur. 

Toate acestea ne arată că tematica sexuală, ca şi frica, trebuie 
prelucrate împreună cu un alt om, la nivelul adecvat. Încă în anul 
1934, E. Gutheil descria într-o revistă psihanalitică un bolnav ale 
cărui crize de migrenă surveneau după orgasmul sexual. Uneori 

pacientul avea chiar mai multe orgasme, înainte să intervină 
deconectarea şi să se încheie criza. În consideraţiile noastre se 
integrează şi observaţia că printre fenomenele însoţitoare ale 
pacienţilor cu migrenă pe primul loc se află tulburările de digestie 
şi constipaţia: asta pentru că omul se află prea mult în partea de jos. 
Omul nu vrea să vadă conținuturile sale inconştiente (de exemplu 
materiile fecale) şi. de aceea, se retrage în partea de sus, în gândirea 
conştientă — până îi vuieşte capul. Partenerii legați prin căsnicie 
folosesc motivul migrenei (cu care desemnează adesea şi o durere 
obişnuită de cap) pentru a evita contactul sexual. 

Dacă rezumăm aceste lucruri găsim la pacientul cu migrene 
conflictul dintre instinct şi gândire, dintre partea de jos şi partea 
de sus, dintre abdomen şi cap, care duce la încercarea de folosire 
a capului ca nivel de deplasare şi loc de exersare pentru a rezolva 
acolo problemele care se pot exprima şi soluţiona doar la un cu 
totul alt nivel (corp, sex. agresiune). Deja Freud desemna gândirea 
ca fiind o manevrare de probe. Gândirea îi apare omului ca fiind 
mai puţin periculoasă decât acţiunea, şi care i se pare că leagă mai 
puţin de consecințele ei. Însă gândirea nu trebuie să înlocuiască 
acțiunea, ci ele trebuie să se sprijine reciproc. Omul a primit un 
corp pentru a se putea realiza cu ajutorul acestui instrument (adică 
să devină real). Numai prin realizare rămân energiile în flux. 
De aceea nu este întâmplător faptul că unele concepte, cum ar 
fi a înţelege” şi a cuprinde sunt imagini de-a dreptul corporale. 
Rațiunea şi capacitatea de formare a conceptelor omului îşi au 
rădăcinile în folosirea mâinilor, a picioarelor, aşadar a corpului. 
Dacă se separă aceste legături, se ajunge la o blocare tot mai 
consistentă a energiei, ceea ce se manifestă prin diferite grupe de 
simptome ca maladie. Următoarea privire de ansamblu poate să 
limpezească aceste lucruri: 

Trepte de escaladare a energiei blocate: 

1. Dacă activitatea (sex, agresivitate) este blocată în gândire, 
se ajunge la dureri de cap. 


30 Termenul german are şi înțelesul de „a avea certitudinea fermă”, pentru că argumentele 
„Stau în picioare” (n. tr.) 

2. Dacă activitatea este blocată la nivel vegetativ, adică 
la nivelul funcțiilor corporale, se ajunge la hipertensiune şi la 
simptomul distoniei vegetative. 

3. Dacă activitatea se blochează la nivelul nervilor, se ajunge 
la tablouri clinice de genul sclerozei multiple. 

4. Dacă activitatea este frânată în domeniul muscular, găsim 
tabloul clinic al dereglării sistemului membrelor, ca de exemplu 
reumatismul şi artrita. 

Această împărţire în episoade corespunde diferitelor faze ale 
unei acţiuni împlinite. Fie că este vorba de faptul de a da un pumn 
sau de un act sexual, orice activitate începe în faza de reprezentare 
(1), în care activitatea este pregătită la nivel cognitiv. Aceasta duce 
la pregătirea la nivel vegetativ (2) a corpului, ca şi la o irigare 
sanguină amplificată a anumitor organe necesare, la creşterea 
pulsului ş.a.m.d. În fine, reprezentarea este transpusă în acțiune cu 
participarea nervilor (3) prin intermediul muşchilor (4). De fiecare 
dată când o reprezentare nu este transpusă în faptă, energia va fi 
blocată cu necesitate într-unul din cele patru domenii (gândire — 
nivel vegetativ — nervi — muşchi), ducând cu timpul la simptomele 
corespunzătoare. 

Pacientul cu migrenă se află la începutul acestei scale — el 
îşi blochează sexualitatea în domeniul reprezentării. El trebuie să 
înveţe să-şi vadă problemele acolo unde se află ele, pentru a dirija 
apoi ceea ce i s-a urcat la cap înspre domeniul de care aparținea de 
fapt — adică în partea de jos a corpului. Evoluţia începe întotdeauna 
din partea de jos, iar drumul în sus este îndelungat şi trudnic — dacă 
omul merge pe el cu onestitate. 

Durerile de cap 


În cazul durerilor de cap şi al migrenelor, pacientul ar trebui 
să-şi pună următoarele întrebări: 

1. Cu ce îmi zdrobesc eu capul? 

2. Se mai află încă, în ce mă priveşte, partea de sus a corpului 
şi cea ce jos, într-o interacțiune vie? 

3. Încerc eu prea mult, prea tensionat, să ajung sus? 
(ambiţie). 

4. Sunt eu încăpățânat şi încerc să trec cu capul prin zid? 

5. Încerc să înlocuiesc acţiunea prin gândire? 

6. Sunt eu onest față de problematica mea sexuală? 

7. De ce îmi deplasez orgasmul în cap? 


Z; 
Pielea 


ielea este cel mai mare organ al omului. Ea îndeplineşte 

funcții multiple. dintre care cele mai importante sunt: 
Delimitare şi protecţie 
Organ de atingere şi contact 
Organ de expresie şi reprezentare 
Organ sexual 

Respirație 
Excreţie (transpiraţie) 
. Reglare a temperaturii 

Toate aceste funcții multiple ale pielii indică totuşi o temă 

comună, care oscilează între cei doi poli: delimitare şi contact. Noi 
ne viețuim pielea ca fiind granița noastră materială exterioară, şi 
totodată prin intermediul pielii ne aflăm în legătură cu exteriorul, 
şi atingem cu ea lumea înconjurătoare nouă. Prin intermediul pielii 
ne arătăm lumii — şi nu ne putem ieşi din piele. Ea oglindeşte starea 
noastră de a fi în afară, şi anume în două moduri. În primul rând, 
pielea este o suprafață de reflexie a tuturor organelor interne. Orice 
dereglare a unuia dintre organele noastre interne este proiectată 
asupra pielii, şi orice stimulare a arealului corespunzător de 
piele este condus în interior, spre organ. Pe această corelaţie se 
bazează toate terapiile zonelor reflexogene, care sunt folosite de 
vreme îndelungată în medicina naturistă, şi dintre care doar prea 
puţine sunt frecvente în medicina universitară (ca de exemplu 
zonele Head). De menţionat ar fi în primul rând masajul pe zonele 
reflexogene din talpa piciorului, tratarea zonelor spatelui prin 
aplicarea de ventuze, terapia zonelor reflexe ale nasului, auriculo- 
acupunctura, şi multe altele. 

Practicianul exersat vede şi palpează pe suprafața pielii 
organele, tratându-le prin locurile lor de proiecţie asupra pielii. 

Orice s-ar petrece pe suprafaţa pielii, fie că este vorba de o 
înroşire, o umflare, o inflamare, de un coş sau de un abces — locul în 
care se petrece acest fenomen nu este întâmplător, ci indică un proces 
interior corespunzător. Mai înainte au existat sisteme rafinate care 
încercau, de exemplu, să interpreteze caracterul omului din poziția 
petelor apărute pe piele de la ficat. Epoca iluminismului a zvârlit 
peste bord acest „nonsens evident” drept superstiție — dar, cu toate 
acestea, noi ne apropiem din nou de înțelegerea acestor lucruri. 
Este oare într-adevăr atât de greu de înțeles că în spatele tuturor 
celor devenite se află un model invizibil care doar se exprimă în 
domeniul material? Tot ceea ce este vizibil nu este decât un simbol 
pentru ceea ce este invizibil, la fel cum o operă de artă nu este 
decât expresia vizibilă a ideii invizibile a artistului. Din ceea ce 
este vizibil putem conchide asupra a ceea ce este invizibil. Şi, de 
fapt, noi facem mereu acest lucru în viața cotidiană. Pătrundem 
într-o cameră şi conchidem din ceea ce vedem în privinţa gustului 
celui care locuieşte acolo. Noi am fi putut diagnostica acelaşi gust 
dacă ne-am fi uitat în dulapul său de haine. Indiferent unde ne 
uităm — dacă cineva are, de exemplu, un prost-gust, acesta se va 
arăta peste tot. 

De aceea, întreaga informaţie se manifestă întotdeauna 
pretutindeni. În fiecare parte găsim întregul (romanii numeau 
această corelație „pars pro toto”). De aceea este indiferent ce 
parte a corpului luăm în considerare la un om, peste tot putem 
recunoaşte acelaşi model, modelul care îl reprezintă pe acel om 
anume. Găsim acest model în ochi (diagnoza prin iris), în ureche 
(auriculo-acupunctura franceză), în spate, în picioare, în punctele 
meridianelor nervoase (diagnoza punctelor terminale), în fiecare 
picătură de sânge (testele de cristalizare, dinamoliza capilară, 
diagnoza holistică a sângelui), în fiecare celulă (genetica umană), 
în mâini (chirologie), pe faţă şi în alcătuirea corpului (fiziognomie), 
pe piele (tema noastră!). 

Această carte ne învață cum să recunoaştem omul prin 
simptomele sale maladive. Este indiferent unde privim — dacă ştim 

să vedem. Adevărul se află pretutindeni. Dacă specialiştilor le-ar 
reuşi să renunţe la încercarea (pe deplin nefructuoasă) de a voi 
să dovedească cauzalitatea corelaţiilor descoperite de ei, atunci ar 
putea vedea imediat că totul se află în legătură analogă cu toate 
— cum este sus, aşa este şi jos, cum este în interior, aşa este şi în 
afară. 

Însă pielea nu ne arată numai starea noastră organică interioară, 
ci pe ea se prezintă şi toate parcursurile şi reacţiile noastre psihice. 
Unele dintre acestea apar atât de evident încât oricine le poate 
remarca: ne înroşim de ruşine şi pălim de spaimă, transpirăm de 
teamă sau de agitaţie, perii ni se zbârlesc de furie sau facem pielea 
găinii. Invizibilă în exterior dar măsurabilă cu aparate electronice 
corespunzătoare, este conductibilitatea electrică a pielii. Primele 
experienţe şi măsurători de acest gen au fost făcute de C. G. Jung, 
care a urmărit aceste corelaţii prin „experimentele sale asociative”. 
În ziua de azi, mulțumită electronicii moderne, este posibil să se 
amplifice şi să se expună conductibilitatea electrică a pielii astfel 
încât să ne putem întreține” numai cu pielea unui om, căci pielea 
răspunde la fiecare cuvânt, la fiecare temă şi la fiecare întrebare 
printr-o modificare subtilă imediată, în starea sa electrică (numită 
PGR, respectiv ESR). 

Toate acestea ne confirmă faptul că pielea reprezintă o 
mare suprafață de proiecție pe care devin încontinuu vizibile atât 
procesele somatice cât şi cele psihice. Însă dacă pielea arată în afară 
atât de mult din interiorul nostru, atunci nu este departe nici gândul 
nu numai de a o cultiva în mod deosebit, ci chiar de a o manipula 
în privinţa aspectului său. Această întreprindere de înşelare se 
numeşte cosmetică, şi oamenii sunt foarte dispuşi să investească 
sume considerabile în această artă a amăgirii. Nu este în intenţia 
noastră ca prin aceste rânduri să criticăm acerb arta înfrumusețării 
cosmetice, dar vrem să privim ce strădanie omenească se afla în 
spatele tradiţiilor străvechi ale pictării corpului. Căci dacă pielea este 
expresia exterioară a interiorului, înseamnă cu necesitate că orice 
încercare de a modifica în mod artificial această expresie constituie 
un act de neonestitate. Se încearcă retuşarea a ceva, respectiv 

prezentarea într-un mod amăgitor a lucrurilor. Se simulează ceva 
în exterior, care de fapt nu există câtuşi de puţin în interior. Se 
clădeşte o fațadă falsă, şi în felul acesta se pierde concordanța dintre 
conţinut şi formă. Este vorba de diferenţa dintre „a fi frumos” şi „a 
arăta frumos”, respectiv dintre esență şi aparenţă. Această încercare 
de a prezenta lumii o mască falsă începe cu simplul make-up şi 
sfârşeşte, în mod grotesc, cu operaţiile de înfrumusețare. Oamenii 
solicită întinderea pielii de pe faţă, ridicarea acesteia — şi e ciudat 
că nu le e deloc teamă să-şi piardă înfăţişarea! 

În spatele tuturor acestor încercări de a deveni un altul decât 
este, se află problema că omul nu iubeşte pe nimeni mai puţin decât 
pe sine însuşi! Faptul de a se iubi pe sine este una dintre sarcinile 
cele mai dificile. Cel care crede că s-ar place şi iubi pe sine însuşi 
confundă cu siguranță calitatea de „sine însuşi” cu micul său ego. 
În majoritatea cazurilor crede că se place pe sine numai acela care 
nu se cunoaşte deloc pe sine. Şi pentru că noi nu ne plăcem pe 
noi ca întreg, adică inclusiv umbra noastră, încercăm încontinuu să 
ne modificăm şi să ne configurăm altfel imaginea exterioară. Dar 
acest fapt rămâne simplă „cosmetică” atâta timp cât nu se schimbă 
omul lăuntric, respectiv conştiența sa. (Însă cu acestea nu vrem 
să punem în discuţie posibilitatea de a introduce prin modificări 
formale un proces care să se îndrepte spre interior, aşa cum se 
practică, de exemplu, în Hatha Yoga, bioenergetică şi alte metode 
asemănătoare. Căci aceste metode se diferenţiază de cosmetică prin 
conştienţa țelului urmărit!) Deja la un contact fugitiv, pielea unui 
om ne povesteşte câte ceva despre psyche-ul său. Sub o piele foarte 
sensibilă se află de obicei un suflet foarte sensibil (a avea pielea 
subțire), pe când o piele rezistentă, compactă, ne face să conchidem 
mai degrabă că este vorba de o piele groasă; pielea care transpiră ne 
arată nesiguranța şi teama față de cei din faţa noastră, pielea care se 
înroşeşte, agitația. Prin piele atingem şi intrăm în contact reciproc. 
Fie că este vorba de un pumn sau de o mângâiere delicată, cea care 
stabileşte întotdeauna contactul este pielea. Continuitatea pielii 
poate fi întreruptă în procesele maladive din interior (inflamație, 

erupție, abces), sau din exterior (rănire, operaţie). În ambele cazuri 
este pusă sub semnul întrebării problema graniţei noastre. Și din 
asta nu se scapă întotdeauna cu pielea întreagă. 


Erupţiile cutanate 


În cazul erupțiilor cutanate, ceva trece granița şi vrea să iasă 
în afară. Acest fapt poate fi urmărit în cazul cel mai simplu al aşa- 
numitei „acnee juvenile”. La pubertate, sexualitatea răzbate în 
om, dar este simultan refulată cu teamă în majoritatea cazurilor, 
în privința pretențiilor ei. Pubertatea este un bun exemplu pentru 
situaţiile conflictuale. Într-o fază de aparentă liniște, apare brusc o 
nouă cerință din adâncurile inconștiente, încercând cu toată puterea 
să-şi creeze un loc în conştienţa şi viața unui om. Însă noul care 
încearcă să se impună în felul acesta este necunoscut şi neobişnuit, 
şi insuflă teamă. lar oamenii ar dori cu drag să-l elimine din nou 
din lume şi să se reîntoarcă în starea anterioară obişnuită. Dar asta 
nu se mai poate, pentru că mutarea nu poate fi dată înapoi. 

În felul acesta, ne aflăm în mijlocul conflictului. Senzaţia 
noului şi teama față de nou distorsionează aproape cu aceeaşi 
intensitate. Orice conflict se desfăşoară după acest model, numai 
tema se schimbă. La pubertate, tema se numeşte sexualitate, iubire, 
parteneriat. Se trezeşte dorul după „tu”-ul polar. Tânărul doreşte 
venirea în contact cu ceea ce îi lipseşte — şi nu se încrede să o facă. 
Apar fanteziile sexuale, şi el se ruşinează de ele. Iar faptul că un 
asemenea conflict devine vizibil ca inflamație pe suprafaţa pielii, 
este relevant. Pentru că pielea reprezintă graniţa eului, care trebuie 
trecută pentru a găsi „tu”-ul. Totodată pielea este organul cu care 
se poate realiza contactul, cu care-i putem atinge şi mângâia pe 
ceilalți. Şi trebuie să le plăcem şi celorlalți aşa cum suntem noi în 
propria noastră piele, pentru a fi iubiți. 

Din cauza acestei teme fierbinţi apar inflamații pe pielea 
adolescenților, arătând în felul acesta că ceva ar dori să treacă 
peste graniţele de până atunci, că o nouă energie vrea să răzbată 
dincolo de ele, dar se vădeşte totodată şi încercarea de a nu lăsa 
noul să răzbată, ca şi teama față de impulsul nou trezit. Prin 
acnee se realizează o protecție de sine, deoarece ea îngreunează 
orice întâlnire şi împiedică sexualitatea. la naştere un cerc vicios: 
sexualitatea nevieţuită se manifestă ca acnee pe piele — iar acnea 
împiedică realizarea sexului. Dorinţa refulată de a-l excita pe 
celălalt se transformă în piele excitată. Cât de strânsă este legătura 
între sex şi acnee devine limpede din locul apariției acesteia. Acnea 
apare exclusiv pe faţă, iar la fete şi pe decolteu (uneori este afectat 
şi spatele). Restul părților pielii nu sunt afectate de acnee deoarece 
acolo nu ar împlini niciun scop. Ruşinea față de propria sexualitate 
se transformă în iubirea faţă de propriile coşuri. 

Medicii prescriu pentru tratarea acneei, cu mult succes, pilula 
anticoncepţională. Fundamentul simbolic al efectului acesteia este 
evident: pilula simulează graviditatea în corp, însă totodată, ca şi 
cum contactul ar fi avut deja loc, acnea dispare, pentru că nu mai 
are nimic de împiedicat. În general, prin băile de soare şi mersul 
la mare acnea se retrage foarte mult, în timp ce ca devine tot mai 
puternică pe măsură ce corpul este acoperit mai tare. Îmbrăcămintea 
ca o a doua piele subliniază delimitarea şi intangibilitatea, în timp 
ce dezbrăcarea constituie deja primul pas al deschiderii de sine, 
iar soarele înlocuieşte într-un mod nepericulos căldura dorită şi 
temută a unui alt corp. Faptul că sexualitatea trăită, în fine, este cel 
mai bun mijloc împotriva acneei, este cunoscut de oricine. 

Tot ceea ce a fost spus referitor la acnea juvenilă este valabil, în 
linii mari, aproape pentru orice erupție cutanată. O erupție cutanată 
arată întotdeauna că ceva până atunci reținut (refulat) ar dori să 
străpungă graniţele suprimării, pentru a deveni vizibil (pentru a 
ajunge în conştiență). În erupția cutanată se arată ceva care până 
atunci nu era vizibil. Acest lucru ne permite să înțelegem şi de ce 
aproape toate bolile copilăriei, cum ar fi: pojarul, scarlatina, rujeola, 
se manifestă prin piele. Prin orice boală a copilăriei răzbeşte ceva 

nou în viaţa copilului şi, de aceea, orice asemenea boală aduce 
în majoritatea cazurilor cu sine un pas considerabil în evoluţie. 
Cu cât erupția cutanată este mai puternică, cu atât mai repede se 
desfăşoară maladia — şi străpungerea reuşeşte. Eczema sugarilor 
(Crusta lactea) este răspunsul pentru mamele care-şi ating prea puţin 
copiii, respectiv îi neglijează din punct de vedere afectiv. Eczema 
sugarilor este expresia vizibilă a acestui zid invizibil, şi constituie 
încercarea de a răzbate dincolo de izolare. Eczema este folosită 
adesea de către mame ca pretext cauzal pentru justificarea antipatiei 
față de copil. În majoritatea cazurilor este vorba de mame deosebit 
de „estetice”, care acordă o mare valoare unei pieli curate. 

Una dintre cele mai frecvente dermatoze este psoriazisul. El se 
manifestă în focare inflamatorii net delimitate pe diferite suprafeţe, 
acoperite cu solzi alb-argintii. Formarea naturală de solzişori la 
suprafaţa pielii este amplificată la infinit în cazul psoriazisului. Ea 
aminteşte cu necesitate de formarea carapacelor (vezi crustaceele). 
În acest caz, rolul obişnuit de protecţie al pielii este transformat 
în formarea de cuirasă — ducând la delimitarea fiinţei respective 
din orice direcţie. Ea nu mai vrea să lase nimic să pătrundă 
înăuntru, şi nici să răzbată în afară. Reich numea în mod foarte 
sugestiv rezultatul apărării psihice şi al încapsulării, „carapacea 
caracterului”. Dincolo de orice tip de apărare se află teama de a nu 
fi rănit. Cu cât mai mare este apărarea unui om şi cu cât mai groasă 
este carapacea sa, cu atât mai mare este sensibilitatea sa lăuntrică 
şi teama de a nu fi rănit. 

Şi aici lucrurile stau ca şi în regnul animal. Dacă i se ia unui 
crustaceu carapacea, rămâne ceva moale, lipsit de apărare şi care 
poate fi uşor rănit. Oamenii care au un stil de apărare şi respingere 
prin care nu lasă pe nimeni şi nimic să pătrundă înăuntru, sunt în 
realitate cei mai sensibili. Această experiență este avută în vedere 
şi de expresia că „Dincolo de o coajă tare se află de cele mai multe 
ori un miez moale”. Însă încercarea de a ocroti vulnerabilitatea 
unui suflet printr-o carapace aduce cu sine un anumit tragism. 
Căci dacă o carapace îl ocroteşte pe posesorul ei de o eventuală 
rănire, ea îl „fereşte” totodată şi de iubire şi comunicare. Iubirea 

înseamnă deschidere de sine — însă aceasta ar pune în discuţie 
şi problema apărării. Astfel, carapacea separă sufletul de fluxul 
viului, delimitându-l într-un spaţiu îngust — şi teama începe 
să crească. Devine din ce în ce mai greu să se răzbată în afara 
acestui cerc vicios. Cândva, omul va trebui să accepte, în sfârşit, 
să parcurgă faptul veşnic temut şi respins de a fi rănit, pentru a 
afla că sufletul nu se distruge din această cauză. Omul trebuie să 
redevină vulnerabil pentru a putea viețui şi lucruri minunate. Acest 
pas are loc numai sub presiunea exterioară pe care o înfăptuieşte 
fie destinul, fie psihoterapia. 

Am expus ceva mai amănunțit în acest loc legătura dintre 
o vulnerabilitate ridicată şi formarea de carapace, deoarece 
psoriazisul, la nivel corporal, ne arată la fel de impresionant 
corelaţia descrisă, căci formarea de solzi la suprafața pielii duce la 
locuri de deschidere a pielii, la fisuri şi răni sângerânde. Și în felul 
acesta, pericolul de infectare a pielii creşte. Vedem de aici cum 
extremele se apropie, iar vulnerabilitatea şi formarea de cuirase 
înfăptuiesc conflictul dintre dorința de apropiere şi teama de 
apropiere. Adesea psoriazisul începe la cot. Prin cot ne impunem — 
pe coate ne sprijinim. Tocmai în acest loc se manifestă învârtoşarea 
şi vulnerabilitatea. În cadrul psoriazisului, delimitarea şi izolarea 
şi-au atins extremele, constrângând pacientul să devină din nou, 
măcar din punct de vedere corporal, „deschis şi vulnerabil”. 


Pruritul (Pruritus) 


Pruritul este un fenomen care însoţeşte multe maladii 
cutanate (ca de exemplu urticaria), dar şi separat, fără vreo „cauză 
oarecare”. Mâncărimea pielii poate să-l aducă pe un om aproape la 
disperare; tot timpul trebuie să se scarpine pe undeva, pe suprafaţa 
corpului. În limba germană termenii: „mâncărime” şi „scărpinat” 

au şi un sens pur psihic. Se spune: Mă mănâncă palmele, când 
cineva simte nevoia să-i tragă o palmă altcuiva, sau: Mă furnică 
picioarele, când cineva vrea cu neastâmpăr să danseze. lar verbul 
„a scărpina” are şi un sens figurat, de a linguşi, a măguli, sau de a fi 
supărat. Proverbul german „Pe cine îl mănâncă, să se scarpine” are 
sensul figurat „Cine se simte lezat, să se apere”. Cel mai bine s-ar 
putea traduce aceste formulări de „mâncărime” şi „scărpinat” prin 
„reizen”*!. Mâncărimea este resimțită ca „iritaţie”. Astfel vorbim de 
incitarea la mâncărime. Deşi în cazul cuvintelor a avea mâncărime 
şi a fi excitat legătura cu sexualitatea este foarte aproape, în acest 
caz nu vom trece cu vederea, din cauza sexualității, celelalte 
domenii, care sunt, de asemenea, conținute în aceste concepte. 
Cineva poate fi iritat, incitat şi într-un sens agresiv (de exemplu 
un animal), dar şi un apus de soare poate fi stimulant, fermecător. 
Dacă cineva sau ceva exercită asupra noastră un stimul, atunci 
incită ceva în noi, fie că este vorba de sexualitate, agresivitate, 
înclinație sau iubire. Stimulul nu are o valoare univocă pentru om. 
El este vieţuit ambivalent. Nu este prestabilit dacă un stimul are 
un efect fermecător sau dacă vom reacționa iritați din cauza lui. 
În orice caz, un stimul incită. Cuvântul latinesc prurigo înseamnă, 
pe lângă „mâncărime”, şi „lascivitate”, „voluptate”, iar verbul 
corespunzător, prurire înseamnă „a avea mâncărimi”. 

Pruritul corporal arată faptul că ceva ne mănâncă şi ne irită 
pe plan fizic. Dar este evident că ceva a fost trecut cu vederea 
la nivel psihic, sau am evitat perceperea lui, pentru că altfel 
nu ar fi trebuit să se somatizeze ca mâncărime pe plan fizic. 
Dincolo de această mâncărime se află o pasiune oarecare, un foc 
interior arzător, care vrea să se manifeste în afară, care vrea să 
fie descoperit. De aceea el ne constrânge să ne scărpinăm prin 
intermediul mâncărimii. Scărpinatul este o formă blândă, atenuată, 
a răzuitului, a scormonitului şi a săpării. Tot aşa cum scormonim şi 
săpăm în pământ pentru a găsi ceva şi a-l aduce la lumina zilei, la 


31 În limba germană, reizen înseamnă a excita, a irita, a incita, a agasa, a ofusca, a 
fermeca, a vrăji, a stimula, a avea şarm. În continuare, în textul german se apelează când 
la unul dintre sensuri, când la altul. În traducerea română se va opta de fiecare dată pentru 
termenul corespunzător (n. tr.) 

fel scormoneşte pacientul cu prurit la suprafața pielii sale, pentru 
a găsi în mod simbolic ceea ce-l mănâncă, îl irită şi îl incită. În 
cazul în care află ce îl furnică aşa, se simte scărpinat, adică bine 
dispus. Impulsul de a se scărpina arată întotdeauna că ceva mă 
mănâncă, el vesteşte despre ceva care nu mă lasă rece, ceva 
care arde în sufletul meu: o pasiune arzătoare sau un entuziasm 
ardent, o iubire înfocată, sau chiar şi flacăra mâniei. Deci nu este 
de mirare că pruritul este adesea însoţit de erupții cutanate, de 
pete roşii şi exanteme arzătoare. Cerinţa este de a săpa atâta timp 
în conştiență până găsim ceea ce ne mănâncă — procesul poate fi 
foarte stimulator. 


Dermatozele 


În cazul problemelor cu pielea şi ale erupțiilor cutanate trebuie 
avute în vedere următoarele întrebări: 


„ Mă delimitez cumva prea puternic? 

. Cum stau cu capacitatea mea de a intra în contact? 

3. Dincolo de atitudinea mea respingătoare nu se află cumva 
impulsul refulat, dorința refulată de apropiere? 

4. Ce anume vrea să răzbată prin graniţa impusă pentru a 
deveni vizibil (sexualitatea, impulsuri, pasiuni, agresivitate, 
entuziasm)? 

5. Ce mă mănâncă în realitate? 

6. M-am exilat cumva la izolare? 


N — 


8. 
Rinichii 


inichii reprezintă în corpul omenesc domeniul 
| en ia ce Durerile de rinichi şi maladiile de 
rinichi apar mereu când există conflicte cu partenerul. Parteneriat 
nu înseamnă în acest caz sexualitate, ci absolut fundamental 
modul şi felul de a ne întâmpina semenii. Modul specific în care 
cineva întâlneşte un alt om se arată cel mai limpede în cadrul unui 
parteneriat de durată, dar poate fi transferat şi pe o altă persoană 
de contact. Pentru a înțelege mai bine legătura dintre rinichi 
şi domeniul parteneriatului, poate fi util să considerăm, pentru 
început, temeiurile psihice ale unui parteneriat. 

Polaritatea conştienței noastre implică faptul ca noi să nu 
fim conştienţi de totalitatea noastră, ci numai de o secțiune din 
felul nostru de a fi, cu care ne identificăm. Noi numim această 
secțiune „eu”. Ceea ce ne lipseşte este umbra noastră, pe care — 
prin definiţie — nu o cunoaştem. Calea omului este calea spre o 
conştiență mărită. Omul este mereu constrâns să conştientizeze 
părți anterior inconştiente ale umbrei şi să le integreze în identitatea 
sa. Acest proces de învăţare nu-şi poate afla încheierea înainte ca 
noi să avem o conştiență desăvârşită — adică până când suntem 
„întregi”, sănătoşi. Această unitate cuprinde întreaga polaritate în 
nediferenţierea ei, aşadar şi masculinul, şi femininul. 

Omul deplin este androgin, adică el are atât aspecte 
masculine cât şi aspecte feminine în sufletul său, pe care trebuie 
să le contopească într-o unitate (nunta chimică). Androginitatea 
nu trebuie confundată cu hermafroditismul; căci desigur că acest 
caracter androgin se referă la nivelul psihic — corpul îşi menţine 
sexul. Dar conştiența nu se mai identifică cu el (asemănător 
unui copil mic, care deşi are un sex, nu se identifică cu el). 

Ţelul androginității îşi găseşte expresia exterioară şi în celibat 
şi în veşmintele preoţilor şi ale călugărilor. Faptul de a fi bărbat 
înseamnă identificarea cu polul masculin al sufletului, prilej cu 
care partea feminină alunecă automat în domeniul de umbră; a fi 
femeie înseamnă, corespunzător, a te identifica cu polul feminin al 
sufletului, polul masculin ajungând să ducă o existenţă de umbră. Or 
sarcina noastră este aceea de a deveni conştienţi de umbra noastră. 
Dar noi putem face asta numai pe calea ocolită a proiecției. Noi 
trebuie să căutăm şi să găsim ceea ce ne lipseşte pe calea ocolită a 
exteriorului, deşi în realitate se află mereu în noi. 

La început, acest lucru sună paradoxal — și probabil că din 
această cauză este atât de rar înțeles. Dar cunoaşterea are nevoie de 
sciziunea dintre subiect şi obiect. E drept că ochiul poate vedea, dar 
el nu se poate vedea pe sine însuşi — pentru asta are nevoie de calea 
ocolită a proiecției pe suprafaţa unei oglinzi. Numai aşa ne putem 
cunoaşte pe noi înşine. În aceeaşi situaţie ne aflăm noi, oamenii. 
Bărbatul poate deveni conştient de partea feminină a sufletului său 
(numită de C. G. Jung „anima”) numai prin proiecția asupra unei 
femei concrete — iar acelaşi lucru, respectiv vice-versa, este valabil 
pentru femeie. Ne putem reprezenta umbra, stratificat. În ea există 
straturi profunde care ne declanşează groaza, şi de care ne este 
o mare teamă, ca şi straturi care se află în apropierea suprafeţei, 
şi care aşteaptă să le prelucrăm şi să devenim conştienţi de ele. 
Dacă întâlnesc un om care viețuieşte un domeniu ce se află la mine 
în domeniul superior al umbrei, mă îndrăgostesc de el. Ultimul 
cuvânt, „e/”, se poate referi atât la un alt om cât şi la propriul strat 
al umbrei, pentru că, în fond, sunt acelaşi lucru. 

Faptul că iubim sau urâm un alt om depinde în ultimă instanță 
de noi înşine. Noi vorbim despre iubire atunci când un alt om ne 
reflectă domeniul de umbră pe care am dori să ni-l conştientizăm, 
dar numim acelaşi lucru ură atunci când cineva ne reflectă un 
strat foarte adânc al umbrei noastre pe care nu am vrea deloc să-l 
întâlnim. Găsim că celălalt sex este atractiv, pentru că ne lipseşte. 
Ne este adesea teamă de el, pentru că ne este inconştient. Întâlnirea 
cu un partener este întâlnirea cu aspectul sufletului inconştient nouă. 

Dacă acest mecanism al oglindirii propriilor domenii de umbră în 
celălalt este absolut limpede, vom considera toate problemele cu 
partenerul într-o nouă lumină. Toate dificultățile pe care le avem cu 
partenerul nostru sunt dificultăți pe care le avem cu noi înşine. 

Raportul nostru cu propriul inconştient este întotdeauna 
ambivalent — ne atrage şi ne este teamă de el. În majoritatea 
cazurilor, la fel de ambivalent este şi raportul cu partenerul — îl 
iubim şi îl urâm, vrem să-l posedăm în întregime şi vrem să ne 
desprindem de el, îl găsim minunat şi oribil. Prin toate activitățile 
şi toate frecuşurile care umplu o relație de parteneriat, ne prelucrăm 
mereu propria umbră. De aceea se reunesc mereu oameni relativ 
opuşi. Contrariile se atrag — lucru pe care îl ştie oricine, şi cu 
toate acestea mereu ne minunăm „cum de s-au găsit ăştia doi, că 
doar nu sunt deloc potriviţi?”. Ei se potrivesc cu atât mai bine cu 
cât contrariile sunt mai mari, pentru că fiecare viețuieşte umbra 
celuilalt sau — mai exact formulat — fiecare îşi trăieşte umbra prin 
intermediul partenerului. Parteneriatele dintre oamenii foarte 
asemănători sunt mai puţin periculoase şi sunt şi mai comode, dar 
ele nu aduc mult în evoluţia participanţilor: pentru că în celălalt 
se reflectă numai propriul domeniu conştient — iar asta nu este 
complicat, în schimb este plictisitor. Cei doi se găsesc minunați 
unul pe altul şi proiectează umbra comună asupra restului lumii 
înconjurătoare, pe care îl evită apoi împreună. Rodnice într-un 
parteneriat sunt numai frecuşurile, pentru că numai prin faptul că 
ne prelucrăm umbra prin intermediul celuilalt ne apropiem unii 
de alții. Cu aceste observaţii poate deveni limpede faptul că țelul 
acestei activităţi se află în propriul întreg. 

În cazul ideal, la sfârşitul unui parteneriat trebuie să se afle 
doi oameni care au devenit fiecare întreg în sine, sau, cel puțin 
— dacă facem abstracție de cazul ideal — au devenit mai sănătoşi 
deoarece au aruncat lumină asupra părţilor inconştiente ale 
sufletelor lor, putându-le integra astfel în conştienţă. La sfârşit nu 
se află, aşadar, perechea de turturele iubitoare, dintre care una nu 
poate trăi fără cealaltă. Indicaţia că unul dintre ei nu ar putea trăi 
fără celălalt arată exclusiv că cineva îl foloseşte pe celălalt din pură 

comoditate (s-ar putea spune şi din laşitate) pentru a-şi lăsa umbra 
să trăiască fără să întreprindă încercarea de a prelucra proiecția şi 
de a o lua înapoi. În asemenea cazuri (care constituie majoritatea!) 
unul dintre parteneri nu îi permite celuilalt să evolueze, pentru că 
în felul acesta rolurile abordate s-ar pune în discuţie. Dacă unul 
dintre parteneri parcurge o psihoterapie, nu rareori partenerul 
mărturiseşte că celălalt s-a schimbat atât de mult... („Noi voiam 
doar să dispară simptomul!”). 

Un parteneriat şi-a atins țelul numai atunci când nu mai 
este nevoie de celălalt. Numai în asemenea caz se ia în serios 
promisiunea „iubirii veşnice”. Iubirea este un act conştient şi 
semnifică deschiderea propriei graniţe de conştiență față de ceea 
ce iubim, pentru a ne uni cu el. Acest lucru se petrece abia după ce 
am preluat în sufletul nostru tot ceea ce reprezenta partenerul, sau 
— altfel exprimat — dacă ne-am retras proiecţiile şi ne-am unit cu 
ele. În acest caz, persoana care a servit ca suprafață de proiectare 
s-a golit — de atracţie şi respingere — iar iubirea a devenit veşnică, 
adică independentă de timp, deoarece a fost împlinită în propriul 
suflet. Asemenea reflecții acționează declanşând mereu frica în 
oameni, pentru că ei depind foarte puternic de lumea materială 
prin proiecţiile lor. Ei leagă iubirea de forma de manifestare, în loc 
să o lege de conținutul conştienței. Pentru o asemenea atitudine, 
calitatea pieritoare a elementului terestru devine o amenințare şi 
omul speră să-i regăsească în lumea de dincolo „pe cei dragi”. 
Cu acest prilej se trece cu vederea că „lumea de dincolo” este 
mereu aici. Lumea de dincolo este domeniul care se află dincolo 
de formele materiale. Şi este suficient să transmutăm tot ceea ce 
este vizibil în conştienţă ca să ajungem dincolo de lumea formelor. 
Tot ceea ce este vizibil nu este decât un simbol — şi de ce să stea 
lucrurile altfel la om? 

Lumea vizibilă trebuie să devină inutilă prin viaţa noastră — 
ceea ce este valabil şi pentru partenerul nostru. Problemele rezultă 
numai atunci când doi oameni îşi folosesc” în mod diferențiat 
parteneriatul, prin aceea că unul dintre ei îşi prelucrează şi îşi 
preia înapoi proiecţiile, pe când celălalt rămâne pe deplin blocat 

în proiecţii. Atunci intervine momentul în care unul dintre ei va 
deveni independent de celălalt, pe când celuilalt i se rupe inima din 
această cauză. În cazul în care amândoi partenerii rămân blocaţi 
în proiecţii, constatăm o iubire până la sicriu — şi apoi cea mai 
adâncă tristeţe, pentru că lipseşte cealaltă jumătate! Ferice de acela 
care înțelege că unui om nu i se poate lua ceea ce a înfăptuit în 
sine. Iubirea vrea să fie una, şi nimic altceva. Atâta timp cât ea 
este îndreptată asupra obiectelor exterioare, nu şi-a atins țelul. 
Este important să cunoaştem cu exactitate structura lăuntrică a 
unui parteneriat, pentru a putea urmări trăsăturile analoge ale 
proceselor din rinichi. În corp se găsesc atât organe singulare (ca 
de exemplu stomacul, ficatul, pancreasul, splina), ca şi organe 
dispuse în pereche, ca de exemplu plămânii, testiculele, ovarele şi 
rinichii. Dacă vom considera organele pereche, ne frapează faptul 
că toate au o legătură cu tema „contact” şi „parteneriat”. În acest 
context, plămânii reprezintă domeniul de contact şi comunicare 
care nu ne angajează, în timp ce testiculele şi ovarele, ca organe 
sexuale, reprezintă sexualitatea. Dimpotrivă, rinichii corespund 
parteneriatului în sensul unei întâlniri strânse între oameni. Aceste 
trei domenii corespund, în plus, şi celor trei concepte vechi greceşti 
pentru iubire: Philia (prietenie), Eros (iubire sexuală) şi Agape în 
sensul devenirii progresive una cu Totul. 

Toate substanțele pe care le preia corpul ajung în ultimă 
instanță în sânge. Rinichii au sarcina unei stații centrale de 
filtrare. În acest scop, ei trebuie să poată recunoaşte ce substanțe 
sunt suportabile de către organism şi pot fi valorificate de el, şi 
ce produse de descompunere şi toxine trebuie eliminate. Pentru 
această sarcină dificilă, la dispoziţia rinichilor stau diverse 
mecanisme pe care le vom simplifica aici, din cauza complexității 
lor fiziologice, la două funcţii fundamentale: Primul pas al filtrării 
funcţionează după modelul unei site mecanice, în care sunt reținute 
particulele începând de la o anumită mărime. Mărimea găurilor 
acestei site este atât de mică, încât şi cea mai mică moleculă de 
albumină este reținută în ea. Cel de-al doilea pas, esențialmente 
mai complicat, se bazează pe o unire dintre principiul osmozei 

şi principiul fluxului contrar. În principal, osmoza se bazează 
pe echilibrul dintre presiunea şi concentrația a două fluide, care 
sunt separate între ele printr-o membrană semipermeabilă. În 
acest context, principiul fluxului contrar se îngrijește de faptul ca 
cele două fluide de concentraţii diferite să fie mereu aduse unul 
în dreptul celuilalt, rinichiului fiindu-i posibil în caz de nevoie să 
elimine o urină foarte concentrată (de exemplu dimineața): în cazul 
acestei compensări osmotice se pune la urma urmelor problema de 
a menţine în corp sărurile importante pentru viaţă, de care depinde, 
printre altele, și echilibrul acido-bazic. 

Laicul în medicină aproape că nu este deloc conştient ce 
importanță are pentru viață acest echilibru acido-bazic, care 
se exprimă numeric în valoarea de pH. Astfel, toate reacțiile 
biochimice (de exemplu obţinerea de energie sau sinteza albuminei) 
depind de faptul ca valoarea de pH să fie stabilă în anumite limite 
înguste. Sângele se află exact la mijloc, între bazic şi acid, între 
Yin şi Yang. În mod analog, orice parteneriat constă în încercarea 
de a aduce într-un echilibru armonios cei doi poli: masculin (Yang, 
acid) şi feminin (Yin, bazic). La fel cum se îngrijesc rinichii ca 
să se garanteze echilibrul dintre acid şi bazic, tot aşa se îngrijeşte 
parteneriatul ca prin legătura cu un alt om care viețuieşte umbra 
noastră, să se împlinească direcția întregirii. În acest context, 
cealaltă jumătate (sau jumătatea „mai bună”) compensează prin 
felul ei de a fi ceea ce ne lipseşte nouă înşine. 

Cel mai mare pericol într-un parteneriat este, în orice caz, 
credința că modul de comportament problematic şi deranjant ar fi 
numai problema celuilalt, şi că nu ar avea nimic de a face cu mine. 
În acest caz, se rămâne în proiecţie şi nu se recunoaşte necesitatea 
şi folosul de a prelucra propriile domenii de umbră reflectate de 
partener, în scopul de a creşte şi de a ne maturiza prin această devenire 
conştientă. Dacă această greşeală se somatizează, rinichii lasă să 
treacă şi substanțele importante pentru viață (albumină, săruri) 
prin sistemele de filtrare, şi în felul acesta se pierd componente 
esenţiale pentru propria evoluţie, fiind eliminate în lumea din 
afară (ca de exemplu în glomerulo-nefrită). Această situaţie arată 

aceeaşi incapacitate de a recunoaşte substanţe importante ca fiind 
ale noastre proprii, la fel cum Psyhe nu recunoaşte probleme 
importante ca fiind ale sale proprii şi, de aceea, i le lasă celuilalt. 
La fel cum omul trebuie să se recunoască în partener, tot aşa au 
nevoie şi rinichii de capacitatea de a recunoaşte substanţe „străine”, 
venite din afară, ca fiind ale propriului organism, necesare pentru 
propria dezvoltare. Cât de puternic sunt legaţi rinichii de tema 
„parteneriat” şi „capacitate de contact” se poate vedea şi din 
anumite obişnuinţe ale vieţii cotidiene. Cu toate ocaziile în care 
oamenii vin împreună în intenţia de a intra în contact unul cu altul, 
faptul de a bea ceva împreună joacă un rol supra-ordonator. Nu e 
de mirare, căci lichidele stimulează „organul de contact rinichi”, şi 
cu aceasta şi capacitatea de contact psihic. Contactul se face mai 
rapid şi este mai intim atunci când oamenii ciocnesc cu paharele 
pline sau cu halbele cu bere. În felul acesta oamenii se pot asocia 
mai uşor ciocnindu-şi paharele, fără a se ciocni între ei. Chiar şi 
schimbarea distanţatului „dumneavoastră” într-un apropiat „tu” 
este aproape întotdeauna legată de un ritual în cadrul căruia se bea 
ceva — botezându-se înfrățirea. Stabilirea contactului dintre oameni 
este de neimaginat fără faptul de a bea împreună — fie că e vorba de 
o petrecere, o reuniune socială sau o sărbătoare populară — peste 
tot oamenii beau ca să-şi facă curaj să se apropie de ceilalți. În mod 
corespunzător, observă în mod critic o astfel de rundă cel care nu 
bea împreună cu ceilalți, căci cel care nu bea (sau bea puţin) arată 
în felul acesta că nu vrea să-şi stimuleze organele de contact şi vrea 
să stea în felul acesta la distanță. În toate aceste ocazii se preferă 
în mod univoc băuturi puternic diuretice, care stimulează în mod 
deosebit rinichii, cum ar fi: cafeaua, ceaiul şi alcoolul. (Imediat 
după ce se bea urmează fumatul împreună. Fumatul stimulează 
celălalt organ de contact al nostru, plămânul. Se ştie de toată 
lumea că în societate omul fumează considerabil mai mult decât 
atunci când este singur.) Cine bea mult îşi dovedeşte în felul acesta 
dorinţa de a intra în contact — există însă pericolul ca el să rămână 
la nivelul satisfacerii prin înlocuitori ai acestei dorințe. 

Pietrele la rinichi se formează prin depunerea şi cristalizarea 
unor anumite substanţe existente într-o cantitate prea mare în urină 
(ca de exemplu acidul uric, fosfatul de calciu şi oxalatul de calciu). 
Pe lângă condiţiile de mediu răspunzătoare de acest lucru, pericolul 
formării de pietre se datorează în mare măsură cantităţii de lichid 
pe care o bea cineva; o mare cantitate de lichid scade concentraţia 
unei substanțe şi îi măreşte solubilitatea. Dacă se formează totuşi 
o piatră, aceasta întrerupe fluxul şi poate duce la colici. Colica este 
o încercare plină de sens a corpului de a deplasa piatra blocată în 
afară prin mişcările peristaltice ale ureterelor. Acest proces extrem 
de dureros este comparabil cu o naştere. Durerile colicilor duc la 
o nelinişte extremă şi la un impuls puternic de mişcare. În cazul 
în care colicile corpului nu sunt suficiente pentru a împinge piatra 
în afară, medicul îi mai cere pacientului să facă în plus sărituri, 
pentru a o împinge în afară. În plus, terapia adecvată încearcă să 
accelereze prin deconectare, adaos de căldură şi suficiente lichide, 
„naşterea” pictrei. 

Este uşor de văzut corespondenţa la nivel psihic. Piatra blocată 
constă din substanțe care de fapt ar fi trebuit eliminate, deoarece 
nu mai pot contribui la dezvoltarea corpului. Ea corespunde 
unei acumulări de teme de care omul ar fi trebuit, de asemenea, 
să se desprindă demult, deoarece ele nu îi mai aduc nimic în 
evoluţie. Dacă totuşi omul se cramponează de temele neesenţiale 
dar menținute, acestea îi blochează fluxul evoluţiei şi produc un 
blocaj. Simptomul colicii constrânge la realizarea acelei mişcări 
pe care omul ar fi vrut de fapt să o împiedice prin cramponarea sa 
de trecut, iar medicul îi cere pacientului exact ceea ce este corect: 
saltul. Abia saltul afară din vechi poate aduce din nou evoluţia în 
flux şi eliberarea de cele încremenite (piatră). 

Statisticile dovedesc faptul că bărbaţii se îmbolnăvesc mai 
frecvent de pietre la rinichi decât femeile. Temele „armonie” şi 
„parteneriat” sunt mai greu de rezolvat pentru bărbat decât pentru 
femeie, care se află mai aproape de aceste principii prin natura 
ei. Dimpotrivă, impunerea agresivă reprezintă pentru femeie o 
problemă mai mare, deoarece acest principiu este mai aproape de 

bărbat. Din punct de vedere statistic, acest lucru se arată în frecvența 
mai mare, deja menţionată, a pietrelor la vezica biliară la femei. 
Măsurile terapeutice adoptate în cazul colicilor renale descriu 
deja bine principiile care sunt de ajutor la rezolvarea problemelor 
armoniei şi parteneriatului: căldura ca expresie a afecțiunii şi 
iubirii, deconectarea vaselor crispate ca semn al deschiderii de sine 
şi al devenirii şi, în fine, furnizarea de lichide care aduc din nou 
totul în mişcare şi în flux. 


Atrofie renală — rinichi artificiali 


Punctul terminus al evoluţiei se atinge atunci când toate 
funcțiile rinichilor sunt complet blocate, şi din această cauză un 
aparat, rinichii artificiali, trebuie să preia sarcinile importante 
pentru viaţă ale filtrării sângelui (dializă). În acest caz aparatul 
perfect devine partener, pentru că omul nu a fost capabil să-şi 
rezolve în mod activ problemele cu un partener viu. Dacă nu a 
fost găsit niciun partener perfect şi demn de încredere, sau dorința 
de libertate şi independenţă a fost prea puternică, se găseşte în 
rinichiul artificial un partener ideal şi perfect, pentru că acesta 
îndeplineşte cu fidelitate şi demn de încredere tot ceea ce se vrea 
de la el, fără a-şi impune propriile pretenţii şi propriile nevoi. Dar 
pentru aceasta, omul devine total dependent de el: de cel puţin trei 
ori pe săptămână trebuie să se întâlnească la clinică cu el, sau — în 
cazul în care îşi poate procura un aparat propriu — să doarmă în 
fiecare noapte, cu fidelitate, lângă el. Omul nu se poate îndepărta 
niciodată prea mult de acest nou partener, şi poate eventual învăța 
pe această cale ocolită că totuşi nu există un partener perfect — atâta 
timp cât nici noi înşine nu suntem desăvârşiți. 

Boli renale 


Când ceva ne solicită prea mult rinichii, ar trebui să ne punem 
următoarele întrebări: 

1. Ce probleme am eu în domeniul parteneriatului meu? 

2. Am eu tendinţa să rămân blocat în proiecţie şi să consider 
în felul acesta greşelile partenerului meu ca fiind numai 
problemele lui? 

3. Neglijez să mă descopăr pe mine însumi în modul de 
comportament al partenerului meu? 

4. Mă cramponez de unele probleme vechi şi împiedic în felul 
acesta fluxul evoluţiei? 

5. La ce salturi vrea să mă determine în realitate piatra mea de 
la rinichi? 


Vezica urinară 


Vezica urinară este un recipient colector în care toate 
substanţele eliminate de rinichi aşteaptă sub formă de urină să poată 
părăsi corpul. Presiunea determinată de cantitatea de urină adunată 
ne constrânge, după un anumit timp, să-i dăm drumul în afară, ceea 
ce duce la uşurare. Ştim cu toţii din experiență că impulsul de a 
urina se află adesea într-o corelaţie frapantă cu anumite situații. 
Este vorba întotdeauna de situații în care omul se află sub presiune 
psihică, fie că este vorba de un examen, de o terapie sau ceva 
asemănător, sau condiţii legate de o frică de aşteptare sau de stres. 
Presiunea, viețuită mai întâi la nivel psihic, este deplasată în jos, în 
vezică, şi resimțită acolo drept presiune corporală. 

Presiunea ne solicită mereu să dăm drumul şi să ne deconectăm. 
Dacă acest lucru nu ne reuşeşte din punct de vedere psihic, trebuie 
să o facem în mod corporal, prin intermediul vezicii. Pe această 
cale ocolită se poate resimți limpede cât de mare este în realitate 
presiunea unei situaţii, şi cât de dureroasă poate să devină ea dacă 
nu lăsăm lucrurile să curgă şi, pe de altă parte, cât de eliberaţi ne 
simțim dacă le lăsăm să curgă. Pe de altă parte, somatizarea face 
posibilă transformarea presiunii resimţite pasiv într-o presiune 
activă, căci aproape orice situaţie poate fi întreruptă şi manipulată 
cu argumentul că trebuie să mergem la toaletă. Cel care trebuie să 
meargă la toaletă resimte o presiune şi exercită totodată o presiune 
— lucru pe care îl ştie orice elev, la fel ca şi un pacient care invocă 
acest simptom, uneori şi inconştient, dar întotdeauna siguri de țel. 

Această corelaţie — deosebit de limpede în acest caz — dintre 
simptom şi exercitarea puterii joacă, şi în cazul tuturor celorlalte 
simptome, un rol care nu trebuie subapreciat. Orice bolnav are 
tendința de a-şi folosi simptomele maladive pentru exercitarea 
puterii. Cu aceasta atingem unul dintre cele mai puternice tabu-uri ale 
timpului nostru. Exercitarea puterii este o problemă fundamentală 
a omului. Atâta timp cât omul are un eu, el tinde să domine şi 
să-şi dezvolte puterea. Orice „... Dar eu vreau”, constituie expresia 

acestei strădanii înspre dominarea egoului. Deoarece însă, pe de 
altă parte, puterea a devenit un concept de o nuanţă foarte negativă, 
oamenii se văd constrânşi să-şi disimuleze tot mai bine jocul puterii. 
Relativ puţini oameni au curajul să-şi manifeste şi să-şi viețuiască 
deschis pretenţia la putere. Majoritatea oamenilor încearcă să-şi 
impună dorinţele refulate de putere pe căi ocolite. În acest scop se 
foloseşte momentan, în primul rând, nivelul bolii şi al slăbiciunii 
sociale. Aceste nivele sunt relativ puse la adăpost de demascare, 
deoarece proiecția vinii asupra parcursurilor funcţionale şi a lumii 
înconjurătoare ca model explicativ sunt acceptate şi legalizate de 
toată lumea. 

Deoarece aproape toți oamenii folosesc mai mult sau mai 
puţin aceste nivele pentru a-şi aplica strategiile de putere, nimeni 
nu este interesat să le demaște, şi orice încercare de acest gen este 
respinsă cu indignare. Lumea noastră poate fi şantajată prin boală 
şi moarte. Prin boală cineva poate obține aproape întotdeauna 
ceea ce nu ar primi niciodată dacă nu ar avea simptome maladive: 
atenţie, participare, bani, timp liber, ajutor şi control, printre altele. 
Acest câştig secundar al maladiei, care ia naştere prin implicarea 
simptomului ca instrument al puterii, împiedică adeseori 
vindecarea. 

Tema „simptomul maladiv ca manifestare a puterii” poate fi 
foarte bine urmărită şi în cazul enurezisului nocturn. Dacă un copil 
este supus de-a lungul zilei unei presiuni psihice puternice (părinți, 
şcoală), astfel încât el nici nu se poate elibera de ea şi nici nu-şi 
poate reprezenta propriile drepturi, enurezisul nocturn rezolvă 
simultan mai multe probleme: el realizează faptul de „a da drumul” 
ca răspuns la presiunea viețuită, şi reprezintă totodată ocazia de a-i 
condamna la neajutorare pe părinţii altfel atât de „grozavi”. Prin 
intermediul simptomului, copilul poate să redea toată presiunea 
pe care o resimte în timpul zilei, fiind în acelaşi timp la adăpost. 
Totodată nu trebuie trecută cu vederea relația dintre incontinența 
urinară şi plâns. Amândouă servesc descărcării şi despovărării de o 
presiune interioară, prin faptul de a da drumul în afară. De aceea, 
enurezisul nocturn ar putea fi desemnat şi drept „plânsul de jos”. 

Şi la toate celelalte simptome maladive ale vezicii urinare 
participă domeniile de teme discutate până acum. În cazul inflamării 
vezicii (cistitei), arsura resimţită la urinare arată în mod neechivoc 
cât de dureros este resimțit de către pacienţi faptul de a da drumul. 
Impulsul frecvent de a urina, la care nu se elimină câtuşi de puţin 
urină sau se elimină doar cantităţi foarte mici, este expresia unei 
incapacități absolute de deconectare, de a lăsa lucrurile să curgă, 
în ciuda presiunii existente. În cazul tuturor acestor simptome nu 
trebuie trecut cu vederea faptul că substanţele, respectiv temele 
de care ar trebui să ne desprindem, şi-au trăit deja traiul şi nu mai 
constituie decât un balast. 


Maladiile vezicii urinare 


Maladiile vezicii urinare ridică următoarele întrebări: 

1. De ce domenii mă cramponez, deşi acestea şi-au trăit traiul 
şi aşteaptă să fie eliminate? 

2. Unde mă supun eu însumi presiunii, proiectând-o asupra 
celorlalți (examene, şef)? 

3. De ce teme consumate ar trebui să mă detaşez? 

4. Pentru ce plâng? 


9. 
Sexualitate şi sarcină 


Spon este nivelul cel mai răspândit la care oamenii 
se confruntă, prin exersare, cu tema polarității. Aici 
îşi resimte fiecare nedesăvârşirea, şi caută ceea ce îi lipseşte. 
El se uneşte din punct de vedere corporal cu polul său opus, şi 
vieţuieşte în această unire o nouă stare de conştiență, pe care o 
numeşte orgasm. Această stare de conştiență omul o resimte drept 
chintesenţă a fericirii. Ea are un singur dezavantaj: nu se poate 
menţine în timp. Omul încearcă să compenseze acest dezavantaj 
prin frecvenţa reluării. Oricât de scurtă ar fi de fiecare dată clipa 
fericirii, ea arată omului că pentru conştiența noastră mai există 
şi alte forme de existență care depăşesc cu mult, din punct de 
vedere calitativ, conştiența noastră „obişnuită”. Acest sentiment de 
fericire este, totodată, ceea ce nu îl lasă pe om în pace, şi care îl 
determină să devină un căutător. Sexualitatea dezvăluie deja prima 
jumătate a tainei: dacă se unesc două polarități în aşa fel încât ele 
să devină una, se creează sentimentul de fericire. În conformitate 
cu această trăire, fericirea este trăirea „Unităţii”. Ne mai lipseşte 
numai cea de-a doua jumătate a tainei, care să ne spună cum se 
poate zăbovi cât mai mult în această stare de conştientă, în această 
fericire, fără a recădea din nou din ea. Răspunsul este simplu: atâta 
timp cât unirea contrariilor se realizează numai la nivel corporal 
(sexualitate), starea de conştiență rezultată (orgasmul) este şi ea 
limitată temporal, pentru că nivelul corporal este supus legilor 
timpului. De timp ne eliberăm numai prin faptul că realizăm unirea 
contrastelor şi în conştiență — dacă reuşesc să stabilesc unitatea şi la 
acest nivel, am atins veşnica fericire, adică fericirea atemporală. 
Cu această cunoaştere începe calea ezoterică, denumită 
în mod corespunzător în est şi calea yoga. Yoga este un cuvânt 

sanscrit, care nu înseamnă altceva decât jug (vezi şi cuvântul 
latinesc jugum). Jugul uneşte întotdeauna o dualitate într-o unitate: 
doi boi, două găleți (cobilița) etc. Yoga este arta unirii dualităților. 
Deoarece sexualitatea conţine în sine modelul fundamental al căii, 
fiind totodată nivelul accesibil tuturor oamenilor, ea a fost folosită 
dintotdeauna pentru expunerea analoagă a căii. Și în ziua de azi 
poate observa turistul uluit, pe templele din est, expunerile —aşa cum 
le consideră el — pornografice. Însă în acest caz se foloseşte unirea 
sexuală a două imagini de zei pentru a expune în mod simbolic 
marea taină a conjunctio oppositorum, unirea contrariilor. 

Dintre particularitățile teologiei creştine face parte excluderea 
şi condamnarea de-a lungul evoluţiei a corporalității, şi cu aceasta 
şi a sexualității, astfel încât, în calitate de copii ai unei culturi de 
nuanță creştină să ne construim de mici din conceptele de sex şi cale 
spirituală mari contraste ireconciliabile (...desigur că simbolistica 
sexuală nu a fost întotdeauna străină creștinilor, după cum o arată, 
de exemplu, învățăturile despre „Mireasa lui Christos”). În multe 
cercuri care se consideră „ezoterice” se cultivă încă asiduu această 
gândire a contrastelor dintre carne şi spirit. În astfel de cercuri se 
confundă în mod fundamental rransmutarea cu refularea. Şi aici 
ar fi suficient să se înțeleagă afirmaţia ezoterică „cum este sus, 
aşa este şi jos”. De aici rezultă însă şi că ceea ce omul nu poate 
împlini jos, nu va reuşi să împlinească niciodată sus. Aşadar cine 
are probleme sexuale ar trebui să le rezolve la nivel corporal, în loc 
să-şi caute salvarea în fugă — pentru că unirea contrastelor la nivel 
„superior” va fi şi mai dificilă! 

Privind din acest punct, poate că se va înțelege mai bine de 
ce a redus Freud aproape toate problemele omeneşti la sexualitate. 
Acest pas îşi avea întru totul justificarea, şi prezintă numai o mică 
greşeală formală (sau lipsă). Freud (şi toţi cei care gândesc la fel 
ca el) a neglijat ultimul pas: de la nivelul manifestării concrete, la 
principiul aflat în spatele acesteia. Sexualitatea este doar o formă 
posibilă de manifestare a principiului „polaritate”, respectiv „unirea 
contrariilor”. În această formă abstractă au putut cădea de acord 

chiar şi criticii lui Freud: Toate problemele omeneşti se pot reduce 
la polaritate şi la încercarea de a reuni contrariile (acest pas a fost 
făcut în final de C. G. Joung). Totuşi, este întru totul corect faptul 
că majoritatea oamenilor învaţă, viețuiesc și prelucrează problema 
polarității mai întâi la nivelul sexualității. Aici se află şi motivul 
pentru care sexualitatea şi parteneriatul furnizează principala 
substanță a conflictelor dintre oameni: este atât de dificila temă a 
„polarităţii” care îl aduce pe om la di-sperare, până când găseşte, 
în sfârşit, punctul de unire. 


Dereglări de ciclu 


Ciclul lunar este expresia feminității, a rodniciei şi a 
capacității de a primi. Femeia este supusă acestui ritm. Ea trebuie 
să i se adapteze, cu toate limitările pe care acesta le implică. Prin 
această adaptare atingem un alt domeniu central al feminității: 
capacitatea de dăruire. Atunci când vorbim aici despre feminitate, 
noi avem în vedere principiul cuprinzător al polului feminin din 
Univers, pe care, de exemplu, chinezii îl numesc „Yin”, alchimiştii 
îl simbolizează prin Lună, iar psihologia abisală îl exprimă prin 
simbolul Apei. Din acest punct de vedere, fiecare femeie nu 
reprezintă decât o manifestare concretă a femininului arhetipal. 
Principiul feminin s-ar putea defini prin capacitatea de a prelua. 
Astfel, în «I Ging», se spune: „Masculinul acţionează pe calea 
creatoare. Femininul, pe calea receptoare”, iar în alt loc se afirmă: 
„Cel care primeşte, dăruieşte cel mai mult din Univers”. 

Capacitatea de dăruire este însuşirea centrală a feminității; 
ea este baza tuturor celorlalte capacități de deschidere, preluare, 
primire, ocrotire. Capacitatea de dăruire cuprinde totodată 
renunțarea la starea activă. Considerând cele două simboluri 
arhetipale ale feminității, Luna şi Apa, vom constata că amândouă 

renunță la faptul de a radia şi de a dărui în mod activ, aşa cum o 
fac polii lor opuşi, Soarele şi Focul. Însă în felul acesta ele devin 
capabile să preia lumina şi căldura, să le lase să pătrundă în ele şi 
să le reflecte. Apa renunţă la orice pretenţie de formă proprie — ea 
preia orice formă. Ea se adaptează, se dăruieşte. 

Dincolo de polaritatea Soare şi Lună — Foc şi Apă — masculin 
şi feminin — nu se află o evaluare, o apreciere. O evaluare ar fi 
absolut lipsită de sens, deoarece fiecare pol în parte reprezintă doar 
o jumătate, şi el este ne-întreg, ne-sănătos — căci îi lipseşte celălalt 
pol pentru a fi întreg. Însă acest întreg este atins numai atunci când 
ambii poli îşi reprezintă pe deplin specificul. În unele argumentări 
emancipate, aceste legi arhetipale sunt uşor trecute cu vederea. Ar 
fi un adevărat nonsens dacă apa s-ar plânge de faptul că ea nu poate 
arde şi nici lumina, deducându-şi de aici inferioritatea. Căci tocmai 
pentru faptul că nu poate arde, poate să preia, calitate la care focul 
trebuie să renunţe la rândul său. Apa nu este nici mai bună, nici 
mai rea decât focul, numai că este altfel. Din acest alt fel de a fi al 
polilor ia naştere tensiunea, care se numeşte „viaţă”. Prin nivelarea 
polilor opuşi nu se obţine o unire a contrariilor. O femeie care şi-a 
acceptat pe deplin feminitatea şi o trăieşte, nu se va simți niciodată 
„inferioară”. 

Faptul de „a nu fi împăcată” cu propria feminitate este totuşi 
fundamentul celor mai multe dereglări de ciclu, respectiv al multor 
altor simptome din domeniul sexual. Capacitatea de dăruire, de 
a fi de acord, de a fi una constituie pentru oameni întotdeauna 
o sarcină dificilă, pentru că necesită renunțarea la aspectul „eu 
vreau”, renunţarea la dominanța egoului. Omul trebuie să-şi 
jertfească ceva din propriul ego, să-şi jertfească o parte din sine, să 
dăruiască o parte din sine — adică exact ceea ce cere ciclul lunar de 
la o femeie. Căci odată cu sângele, femeia jertfeşte o forță de viață 
din sine. Ciclul lunar constituie o sarcină şi o naştere în mic. În 
măsura în care femeia nu este de acord cu această „regularizare”*?, 

32 În limba germană, Regel înseamnă „regulă”, „normă”, iar Regelblutung, care se 
traduce mot-à-mot prin „sângerare regulată”, este termenul complet, dar neuzual pentru 


„menstruație”. Termenul uzual este Regel, adică „regulă”, deci ceva ce se desfășoară regulat 
(n. tr.) 

iau naştere tulburări de ciclu sau dereglări. Acestea indică faptul că 
o instanță (adesea inconștientă) a femeii nu vrea să se dăruiască: 
ciclului, sexului, bărbatului. Tocmai acestui rebel „cu vreau — dar 
nu” se adresează, conştiente de ţel, reclamele pentru absorbante 
şi tampoane. Ele promit că, prin folosirea produselor respective, 
femeia devine independentă şi, în ciuda ciclului, poate face tot ceea 
ce-şi doreşte. Astfel că reclamele se adresează conştient punctului 
conflictual propriu-zis al femeii: anume faptul de a fi femeie — dar 
a nu fi de acord cu ceea ce implică faptul de a fi femeie. 

Dacă o femeie are dureri în timpul ciclului, ea îşi viețuieşte 
în mod dureros faptul de a fi femeie. Astfel că din problemele de 
ciclu se poate deduce întotdeauna şi existența problemelor sexuale, 
căci protestul împotriva dăruirii, care se manifestă în tulburările de 
ciclu, împiedică şi faptul de a lăsa lucrurile să curgă în mod firesc 
în viața sexuală. Cine poate lăsa orgasmul să-şi urmeze drumul 
firesc, poate accepta şi ciclul. Orgasmul constituie tot o mică 
moarte, ca şi adormirea. Şi sângerarea lunară este un mic proces 
de moarte, căci un țesut moare şi este eliminat din această cauză. 
Dar moartea nu este altceva decât cerința de a se desprinde de 
cramponarea de eu şi de jocurile de putere ale acestuia, şi de a lăsa 
lucrurile să se petreacă în mod firesc. Moartea este intotdeauna o 
amenințare numai pentru ego şi niciodată pentru omul însuşi. Cine 
se cramponează de egoul său, viețuieşte moartea ca pe o luptă. 
Orgasmul este o mică moarte, pentru că el necesită, de asemenea, 
desprinderea de eu. Căci orgasmul este o devenire Una între „eu” 
şi „tu”, ceea ce presupune o deschidere a graniţei eului. Cine se 
cramponează de „eu” nu ajunge la orgasm (acelaşi lucru este valabil 
pentru adormire, după cum se poate vedea din următorul capitol). 
Aspectul comun al morții orgasmului şi ciclului lunar trebuie să ne 
fie clar: este capacitatea de dăruire, este disponibilitatea de a jertfi 
o parte a egoului. 

Acum se poate înțelege mai bine de ce bolnavele de 
anorexie nu au, după cum am văzut, ciclu lunar, sau au dereglări 
considerabile ale ciclului: pretenţia lor refulată la dominanță este 
prea mare pentru a putea fi de acord cu rolul care le incumbă. Lor 

le este teamă de propria feminitate, de sexualitate, de fecundare 
şi de faptul de a fi mame. Se ştie că în situații de teamă ridicată şi 
de nesiguranţă, în timpul catastrofelor, în închisoare, în lagărele 
de muncă şi în lagărele de concentrare s-a ajuns foarte frecvent 
la întreruperea ciclului (amenoree secundară). Toate aceste situații 
sunt în mod firesc prea puţin potrivite pentru tema „dăruire”, căci 
ele solicită mai degrabă femeia să-şi trezească partea masculină 
din ființa sa, să devină activă şi să se impună. 

Nu ne este îngăduit să trecem cu vederea un alt aspect al 
menstruației: sângerarea lunară este expresia capacității de a avea 
copii. Ciclul lunar este viețuit din punct de vedere emoţional foarte 
diferit, în funcţie de faptul că o femeie îşi doreşte sau nu un copil. 
Dacă femeia își doreşte un copil, faptul de a avea ciclu înseamnă că 
iarăşi nu i se va împlini dorința. În asemenea cazuri, ea viețuieşte 
o stare de indispoziţie şi de proastă dispoziţie atât înaintea cât şi 
în timpul ciclului. lar sângerarea este înregistrată în mod dureros. 
Astfel de femei preferă şi metode anticoncepţionale nesigure, 
pentru că acest aspect constituie un compromis între dorința 
inconştientă de a avea copii şi un alibi. Dacă femeii îi este teamă să 
aibă un copil, za îşi doreşte ciclul lunar, ceea ce poate conduce la o 
întârziere a acestuia. În astfel de cazuri se ajunge adesea la durate 
mari ale ciclului, ceea ce poate constitui în anumite circumstanţe 
şi motivul invocat pentru împiedicarea relaţiilor sexuale. Pentru 
că şi ciclul lunar poate fi folosit în calitate de instrument de putere 
fie pentru a împiedica relația sexuală, fie pentru a obține atenţie şi 
delicateţe. 

Ciclul lunar este dirijat, din punct de vedere corporal, de 
interacțiunea dintre hormonul feminin şi hormonul masculin. 
Această interacțiune corespunde unei „sexualități la nivel 
hormonal”. Dacă această „sexualitate hormonală” este dereglată, 
atunci este dereglat şi ciclul. Dereglările de acest tip pot fi doar 
cu greu vindecate prin administrarea de medicamente pe bază de 
hormoni, deoarece hormonii sunt exclusiv reprezentanţii corporali 
ai părţilor sufleteşti masculine şi feminine. Vindecarea poate 
interveni numai prin concilierea cu propriul rol sexual, căci aceasta 

constituie premiza de a putea înfăptui cândva în sine polul sexual 
opus. 


Sarcina aparentă (pseudo-graviditatea) 


Somatizarea proceselor psihice poate fi observată într-un 
mod deosebit de impresionant în cazul sarcinii închipuite. La 
femeile la care se manifestă acest aspect nu se ajunge numai la 
simptomele subiective de sarcină, cum ar fi pofta de a mânca ceva, 
sentimentul de greață şi vomă, ci şi la creşterea tipică a sânilor, 
la pigmentarea mameloanelor şi chiar la secreția de lapte. Femeia 
simte mişcările copilului, trupul se umflă ca în cazul unei femei 
cu o sarcină înaintată. Fundalul acestei sarcini aparente, cunoscută 
din antichitate, dar totuşi relativ rară, îl constituie conflictul dintre 
dorința extrem de puternică de a avea un copil şi teama inconștientă 
de a prelua răspunderea într-un astfel de caz. Dacă sarcina aparentă 
intervine la o femeie care locuieşte singură şi trăieşte izolat, la baza 
ei poate sta şi un conflict între sexualitate şi maternitate. Femeia 
ar dori să împlinească rolul nobil de mamă, fără ca în acest proces 
sexualitatea nenobilă să joace vreun rol. În orice caz, însă, pseudo- 
graviditatea arată întotdeauna realitatea: se umflă fără să aibă vreun 
conținut. 


Probleme de sarcină 


Problemele legate de sarcină indică întotdeauna o respingere 
a copilului. Desigur că această afirmație va fi respinsă cel mai 
vehement de către persoanele la care se potriveşte cel mai mult. 

Dar dacă ne interesează realitatea şi dacă vrem într-adevăr să o 
cunoaştem, atunci trebuie să ne desprindem de etaloanele noastre 
obişnuite. Pentru că ele sunt cele care stau, în majoritatea cazurilor, 
în calea onestității noastre. Atâta timp cât omul este convins 
că „trebuie” să aibă o anumită atitudine sau un anumit mod de 
comportare pentru a fi un om bun, el îşi va refula cu necesitate 
toate acele impulsuri care nu se potrivesc cu această schemă. Dar 
impulsurile refulate aduc din nou realitatea în atenţia noastră, prin 
simptomele corporale. 

Dorim să accentuăm din nou aceste corelaţii, pentru ca 
cititorul să nu se înşele printr-un prea rapid: „Dar în cazul meu nu 
se potriveşte!”. Faptul de a avea copii aparţine unei teme foarte 
bine cotate şi, de aceea, o oarecare lipsă de onestitate se transformă 
în simptom. Astfel, un avort spontan arată că femeia vrea să se 
desprindă de copil — este o alungare inconştientă. Într-o formă 
atenuată, respingerea copilului se manifestă în greața (aproape 
curentă), şi în primul rând în voma gravidei. Acest simptom apare 
deosebit de des la femeile foarte delicate şi zvelte, căci graviditatea 
determină un puternic puseu de hormoni feminini (estrogen). Căci 
tocmai la aceste femei cu identificare feminină redusă, această 
invazie (hormonală) de feminitate declanşează teama şi nevoia de 
apărare, care se manifestă în greață şi vomă. Frecvența generală 
a faptului de a nu se simţi bine şi de a avea greață în timpul 
unei sarcini arată exclusiv că, în general, aşteptarea unui copil 
declanşează, pe lângă bucurie, şi respingere. Or acest lucru este 
de la sine înțeles, căci un copil înseamnă o transformare imensă a 
vieţii şi preluarea unei răspunderi, ceea ce la început declanşează 
foarte multă teamă. lar în măsura în care femeia nu prelucrează în 
mod conştient această stare conflictuală, atitudinea de respingere 
coboară în corp. 

Disgravidie 


Diferențiem o gestație timpurie (în săptămânile 6-14) şi una 
târzie, care se mai numeşte şi toxicoză de graviditate. Gestoza 
se manifestă prin hipertonie, pierdere de albumină prin rinichi, 
crampe, greață şi vome matinale. Întregul tablou clinic indică 
aversiunea față de copil şi încercările parțial concrete, parțial 
simbolice, de a se elibera de prezența copilului. Albumina care 
se elimină prin rinichi ar fi fost de o mare importanță pentru 
copil. Dar prin faptul că ea se pierde, nu ajunge la copil — căci se 
manifestă încercarea inconștientă de a-i împiedica creşterea prin 
eliminarea substanţelor necesare clădirii sale. Crampele corespund 
încercării eliminării copilului (vezi durerile facerii). Toate aceste 
simptome relativ frecvente ne indică conflictul sus-menţionat. 
Din intensitatea şi gravitatea simptomelor se poate citi bine cât 
de puternică este respingerea copilului, sau în ce măsură a lucrat 
mama cu sine însăşi pentru acceptarea copilului. 

În gestoza târzie găsim deja o imagine extremă, care 
periclitează în mod serios nu numai viața copilului, ci şi viața 
mamei. Tabloul clinic al acestei maladii prezintă o iradiere sanguină 
a placentei, serios diminuată. Suprafața de schimb a placentei este 
de doisprezece până la paisprezece metri pătraţi. În cazul gestozei, 
suprafața de schimb scade la circa şapte metri pătrați, or se ştie că la 
patru metri şi jumătate, fătul moare. Placenta reprezintă suprafața 
de contact dintre mamă şi copil. Dacă iradierea ei sanguină este 
diminuată, viața se sustrage din acest contact. Într-o treime de 
cazuri, insuficiența placentară duce la moartea copilului. Dacă un 
copil supravieţuieşte gestozei târzii, el este în majoritatea cazurilor 
subdimensionat, subnutrit şi are un aspect bătrânicios. Gestoza 
târzie este încercarea corporală de a ştrangula copilul, prilej cu care 
mama îşi riscă propria viață. 

În medicină se consideră că pot fi afectate de gestoză 
diabeticele, bolnavele de rinichi şi pacientele deosebit de grase. 

Dacă vom considera aceste trei grupuri din punctul nostru de vedere, 
vom observa că ele au o problemă comună: iubirea. Diabeticele 
nu pot prelua iubirea şi, de aceea, nu o pot nici da mai departe, 
bolnavele de rinichi au probleme de parteneriat, iar pacientele cu 
adipozitate arată prin pofta lor de mâncare nemăsurată faptul că 
încearcă să-şi compenseze lipsa de iubire prin hrană. Astfel că nu 
este de mirare că femeile care au probleme cu tema „iubire” au şi 
dificultăți în a se deschide faţă de un copil. 


Naşterea şi alăptarea 


Toate problemele care întârzie sau îngreunează naşterea 
arată, în ultimă instanţă, încercarea de a păstra copilul şi ezitarea 
de a-l naşte. Această problemă primordială dintre mamă şi copil se 
mai repetă încă o dată, mai târziu, când copilul vrea să plece de la 
casa părăsească. Este aceeaşi situaţie la diverse nivele: la naştere 
copilul părăseşte domeniul ocrotitor al trupului mamei, mai târziu 
el părăseşte domeniul ocrotitor al casei părinteşti. Amândouă duc 
frecvent la o „naştere grea”, până când, în sfârşit, se ajunge la 
tăierea cordonului ombilical. Tema abordată aici se numeşte din 
nou „desprindere”. 

Cu cât pătrundem mai adânc în tablourile clinice, şi cu 
aceasta în problemele omului, cu atât devine mai limpede faptul 
că viața omenească oscilează între cei doi poli, „a lăsa să pătrundă 
înăuntru” şi „a lăsa să se desprindă”. Pe cel dintâi îl numim adesea 
şi „iubire”, pe cel de-al doilea, în forma sa finală, „moarte”. Viaţa 
înseamnă exersarea ritmică a lăsării înăuntru şi a desprinderii. De 
cele mai multe ori omul poate face numai una dintre acestea două, 
dar nu şi pe cealaltă; uneori nu o poate face pe niciuna. În cazul 
sexualităţii, femeii i se cere să se deschidă pentru a lăsa să pătrundă 
un tu înăuntru. La naştere, este din nou solicitată să se deschidă, de 

data aceasta pentru a lăsa să se desprindă o parte din sine, pentru 
ca aceasta să poată deveni un „tu”. Dacă acest lucru nu reuşeşte, 
se ajunge la complicaţii la naştere, sau la cezariană. Copiii care au 
fost purtați prea mult în pântec sunt aduşi adesea la lumina zilei 
prin cezariană, unde această purtare prea îndelungată exprimă de 
această dată voința de neseparare. Şi celelalte motive care duc în 
mod frecvent la cezariană sunt expresia aceleiaşi probleme: femeii 
îi este frică să nu fie prea îngustă, îi este frică de ruptură de perineu, 
sau frică de a deveni neatrăgătoare pentru bărbat. 

Problema polar opusă o găsim în cazul nașterilor premature, 
care se anunţă prin desprinderea placentei. Desprinderea pretimpurie 
a placentei este determinată, în majoritatea cazurilor, de dureri 
premature şi de presiunea exercitată asupra placentei. Este încercarea 
de a da copilul afară. 

Atunci când o mamă îşi alăptează copilul, se întâmplă 
considerabil mai mult decât în cazul simplei hrăniri. Căci laptele 
matern conţine anticorpi, care-l protejează pe copil în prima 
jumătate de an a vieţii sale. Dacă un copil nu este hrănit cu laptele 
matern, el nu beneficiază nici de această ocrotire, şi aceasta într-un 
sens mai cuprinzător decât o pot face anticorpii singuri. Dacă un 
copil nu este alăptat, lui îi lipseşte contactul cu mama prin piele; îi 
lipseşte sentimentul de ocrotire, care este intermediat de „strângerea 
la piept”. Dacă un copil nu este alăptat, acest lucru indică lipsa 
disponibilității mamei de a hrăni şi ocroti copilul, de a se implica 
personal pentru copil. Această problemă este considerabil mai 
profund refulată, până în organism, în cazul mamelor care nu 
au lapte, decât în cazul celor care recunosc deschis că nu vor să 
alăpteze. 

Sterilitatea 


Dacă o femeie nu poate rămâne însărcinată, deşi îşi doreşte 
un copil, acest fapt arată fie că există o respingere inconștientă, fie 
că dorinţa de a avea un copil are o motivaţie lipsită de onestitate. O 
motivaţie lipsită de onestitate este, de exemplu, speranța de a putea 
reţine un partener prin intermediul unui copil, sau de a putea împinge 
pe planul doi, prin intermediul copilului, problemele existente cu 
partenerul. În asemenea cazuri corpul reacționează adesea mai 
onest, şi cu o vedere mai largă. Sterilitatea bărbatului reprezintă, în 
acelaşi sens, teama de a fi legat şi teama de responsabilitatea care 
ar intra în viața sa datorită unui copil. 


Menopauza şi climacteriul 


Ca şi începutul ciclului, încetarea acestuia este viețuită 
de către femeie drept o cotitură decisivă în viață. Menopauza 
semnalizează femeii pierderea capacității de reproducere, şi cu 
aceasta şi pierderea unor forme de expresie specific feminine. 
Modul în care este viețuită această cenzură de către femeie şi 
modul în care răspunde la ea, depinde de raportarea de până atunci 
la propria feminitate şi de împlinirea sexuală din viaţa sa de până 
atunci. Pe lângă reacțiile secundare emoționale cum ar fi teama, 
iritabilitatea şi frânarea în acțiuni, care reprezintă în totalitate 
expresia faptului că intrarea în această nouă fază a vieţii este 
resimțită drept criză, mai putem menţiona încă un şir de simptome 
mai mult somatice. Sunt cunoscute puseurile de căldură care vor 
să semnalizeze de fapt „o căldură sexuală”. Este încercarea de a 
demonstra că faptul de a fi femeie, în sens sexual, nu se pierde 
odată cu încetarea ciclului, şi astfel femeia arată că ea mai este încă 

străbătută de căldură, şi deci că este încă o femeie fierbinte. Chiar 
şi sângerările încă frecvente constituie încercarea de a simula în 
continuare rodnicia şi tinereţea. 

Cât de mari sunt problemele şi neplăcerile climacteriului 
depinde în mare măsură de gradul la care a fost trăită şi viețuită 
până atunci propria feminitate. Toate dorințele neimplinite se 
acumulează în această fază ca teamă de pierdere şi duc la dispoziţia 
de panică şi la necesitatea de a le recupera. Numai cele nevieţuite 
aduc fierbințeala. În această fază a vieţii apare, de cele mai multe 
ori, şi proliferarea musculară benignă din uter, denumită miom. 
Această proliferare a membranei uterine simbolizează o sarcină, 
căci ceva creşte în membrana uterină, care se extirpă prin operaţie, 
ca o naştere. Miomul trebuie considerat prilejul de a resimţi dorința 
inconștientă de a purta o sarcină. 


Frigiditate (anorgasmie) şi impotenţă 


În spatele tuturor problemelor sexuale se află teama. Am 
vorbit deja despre înrudirea dintre orgasm şi moarte. Orgasmul ne 
ameninţă eul, pentru că el declanșează o forță pe care noi nu o mai 
putem conduce și nici controla cu egoul nostru. Toate stările extatice 
şi euforice — indiferent că sunt de natură extatică sau religioasă — 
declanşează întotdeauna la om simultan o atracție fascinantă, şi o 
mare teamă. Frica este preponderentă în măsura în care omul este 
obişnuit să se controleze. Extazul înseamnă pierderea controlului. 

Controlul de sine este evaluat în societatea noastră drept 
o calitate deosebită şi, de aceea, ea este inoculată cu hărnicie şi 
copiilor (,,...adună-te acum!”). Capacitatea unui ridicat control 
de sine uşurează considerabil convieţuirea socială, dar reprezintă 
totodată expresia incredibilei falsități a acestei societăți. Controlul 
de sine nu înseamnă nimic altceva decât refularea în inconştient 

a tuturor impulsurilor care nu sunt binevenite într-o societate. 
În felul acesta, impulsul dispare din sfera vizibilă, dar se pune 
întrebarea ce se petrece în continuare cu impulsul dispărut. Şi 
deoarece împlinirea impulsului ţine de natura acestuia, el va avea 
în continuare tendința de a reveni în sfera vizibilă, şi astfel omul 
trebuie să investească încontinuu energie dacă vrea să suprime şi 
să controleze în continuare impulsul refulat. 

Aici ne devine limpede de ce îi este omului teamă de 
pierderea controlului. O situație extatică sau euforică deschide 
oarecum „accesul la inconştient”, lăsând cele refulate cu grijă până 
atunci să iasă la lumină. lar omul devine în asemenea cazuri atât de 
onest, încât se simte de cele mai multe ori penibil. Vechii romani 
ştiau deja că „In vino veritas — În vin se află adevărul”. În timpul 
unei beţii, dintr-un „miel blând” apare o agresiune sălbatică, pe 
când un „tip brutal” izbucnește în lacrimi. Situaţia devine de-a 
dreptul onestă, dar ea dă de gândit din punct de vedere social şi, de 
aceea, „oamenii ar trebui să se poată stăpâni”. În asemenea situații 
pacienţii unui spital sunt foarte oneşti. 

Dacă omului îi este teamă să nu-şi piardă controlul şi, de aceea, 
exersează zilnic controlul de sine, îi este adesea dificil să renunțe, în 
cadrul sexualităţii, la controlul eului, şi să lase să se întâmple ceea 
ce se întâmplă. În timpul orgasmului, micul nostru eu — de care 
suntem mereu atât de mândri — este pur şi simplu de negăsit. Eul 
moare în timpul orgasmului (...din păcate, doar momentan, pentru 
că altfel ilumirarea ar fi considerabil mai simplă!). Dar cel care se 
cramponează de eu îşi împiedică orgasmul. Şi cu cât eul încearcă 
mai mult să producă în mod voluntar orgasmul, cu atât mai lipsită 
de perspectivă este reuşita. Această lege nu este luată în considerare 
în importanța ei, în ciuda faptului că este foarte cunoscută. Atâta 
timp cât eul vrea ceva, îi va fi imposibil să-l atingă. Dorinţele 
eului se concretizează în final întotdeauna în contrariile lor: faptul 
de a voi să adoarmă îl trezește, faptul de a vrea să fie potent îl 
duce la impotenţă. Atâta timp cât eul îşi doreşte iluminarea, nu va 
ajunge niciodată la acest țel! Orgasmul este renunțarea la eu, căci 
numai această renunțare face posibilă „devenirea Una”, căci atâta 

timp cât mai există un eu există și un noneu, iar noi existăm în 
dualitate. Dacă e ca femeia şi bărbatul să viețuiască un orgasm, li 
se cere amândurora, în egală măsură, dispoziția de a lăsa lucrurile 
să-şi urmeze cursul. Însă pe lângă această temă comună, bărbatul 
şi femeia mai trebuie să împlinească şi teme diferite, specifice 
sexului, dacă e să se ajungă la o sexualitate armonioasă între ei. 

Am vorbit deja amănunțit despre capacitatea de dăruire ca 
principiu al feminităţii. Frigiditatea indică faptul că o femeie nu 
vrea să se dăruiască cu totul, ci vrea să fie ea însăși bărbatul. Ea 
nu vrea să se subordoneze, să fie „supusă”, ci vrea să domine. 
Dar dorinţele de dominare şi fanteziile de putere sunt expresie 
a principiului masculin şi, de aceea, împiedică la femeie o 
identificare desăvârşită cu rolul feminităţii. Astfel de deplasări 
tulbură, desigur, în conformitate cu natura, un proces polar atât 
de sensibil cum este sexualitatea. Acest raport se confirmă şi prin 
faptul că femeile care sunt frigide față de partenerul lor pot viețui 
foarte bine un orgasm prin onanie. Prin onanie problema dominării 
sau a dăruirii este înlăturată — femeia este singură şi nu trebuie să 
lase pe nimeni să pătrundă în ea, cu excepţia propriilor fantezii. lar 
eul, care nu se vede amenințat de existența unui „tu”, se retrage 
cu mai multă ușurință şi de bunăvoie. Prin frigiditate se arată în 
majoritatea cazurilor şi teama femeii față de propriile impulsuri, 
în special atunci când la ea se manifestă aprecieri stricte asupra 
clişeelor unei femei decente şi ale unei femei uşoare etc. Femeia 
frigidă nu vrea să lase nimic să pătrundă înăuntru şi nici să iasă 
nimic în afară, ci ea vrea să rămână rece. 

Principiul masculin este acțiunea, creația şi înfăptuirea. 
Principiul masculin (Yang) este activ, şi cu aceasta şi agresiv. 
Potenţa este expresia şi simbolul puterii, impotenţa este lipsa de 
putere. În spatele impotentei se află teama faţă de propria bărbăţie 
şi față de propria agresivitate. Omului îi este teamă să-şi afirme 
principiul masculin. Impotența este şi expresia unei frici față de 
feminitatea din sine. Feminitatea este viețuită drept o ameninţare 
care vrea să-l înghită pe om. În acest context, feminitatea se 
prezintă în aspectul străbunicii care-şi înghite copiii, respectiv al 

vrăjitoarei. lar omul nu vrea deloc să intre în „coliba vrăjitoarei”. 
Şi cu acest prilej se dovedeşte identificarea redusă cu aspectul 
bărbătesc, şi cu aceasta cu atributele de putere şi agresivitate. 
Bărbatul impotent se identifică mai mult cu rolul pasiv şi cu rolul 
celui supus. Lui îi este teamă de acțiune. Şi aici începe cercul 
vicios dacă se încearcă obținerea potenţei prin voinţă, încordare şi 
strădanie. Cu cât presiunea de realizare este mai înaltă, cu atât mai 
lipsită de perspectivă este orice erecție. Impotența ar trebui mai 
degrabă să devină punctul de plecare din care omul să-şi dea sieşi 
socoteală referitor la legăturile sale cu temele: putere, acțiune şi 
agresivitate, şi totodată cu temerile legate de acestea. 

La considerarea tuturor problemelor sexuale nu trebuie uitat 
niciodată că în fiecare om există atât un aspect sufletesc feminin 
cât şi unul masculin, şi că la urma urmelor orice om trebuie să 
dezvolte ambele aspecte în sine, indiferent că este bărbat sau 
femeie. Însă această cale dificilă începe prin aceea că omul îşi 
realizează deplina identificare cu acel aspect pe care îl reprezintă 
prin sexul corporal. Abia după ce am putut vieţui în întregime unul 
dintre poli se deschide calea de a trezi în noi, prin întâlnirea cu 
celălalt sex, şi partea sufletească polar opusă, şi de a ne-o integra 
conştient. 

10. 
Inima şi circuitul sanguin 


Hipotonie şi hipertonie 


Sângele simbolizează viața. Sângele este purtătorul material 
al vieţii şi expresia individualităţii. Sângele „este un suc cu totul 
deosebit” — el este sucul vieţii. Fiecare picătură de sânge conţine 
întregul om — de aici marea importanţă a sângelui în toate practicile 
magice. De aceea se folosea o picătură de sânge drept „Mumia”*, 
şi de aici provine posibilitatea ca dintr-o picătură de sânge să se 
realizeze o diagnoză totalitară. 

Tensiunea sanguină este expresia dinamicii omului. Ea ia 
naştere în interacțiunea dintre comportamentul sângelui fluid şi 
cel al vaselor de sânge care stabilesc granițele. La considerarea 
tensiunii sanguine trebuie să avem mereu în vedere aceste două 
componente antagonice: elementul curgător şi fluid pe de o parte, 
şi pereţii vaselor sanguine care stabilesc granița şi marchează 
opoziţia, pe de cealaltă parte. La fel cum sângele corespunde 
propriei fiinţe, tot aşa corespund pereţii vaselor sanguine limitelor 
în care se orientează dezvoltarea personalității şi rezistenței care se 
opune acestei dezvoltări. 

Un om cu hipotonie nu solicită câtuşi de puțin aceste graniţe. 
El nu încearcă deloc să se impună, ci fuge din calea oricărei 
rezistențe — el nu merge niciodată până la graniță. Dacă dă de un 
conflict, se retrage rapid — analog se retrage şi sângele său într-atât 
până când leşină“. El renunță aşadar la orice putere (aparent), se 
retrage în sângele său şi-şi depune responsabilitatea şi pe sine însuşi 
la pământ. Prin leşin el se retrage din conştiență în inconştient, şi în 
felul acesta nu mai are nimic de a face cu niciuna dintre problemele 
care i se pun. Căci el nu mai este deloc prezent. Este o situaţie 
de operetă, pe care o cunoaştem cu toții: o doamnă este surprinsă 
de soțul ei într-o situație penibilă — şi leşină căzând la pământ, 
iar toți cei aflați prin preajmă se străduiesc să o aducă din nou la 
conştiență cu ajutorul apei, al aerului proaspăt şi al flacoanelor 


33 Pulvis mumiae — până în sec. XX remediu universal, alcătuit din mumie egipteană 
măcinată, care se comercializa şi de câtre firme comerciale renumite (n. tr.) 
34 Termenul german Ohnmacht înseamnă atât „lipsă de putere”, cât şi „leşin” (n. tr.) 

mirositoare, căci la ce bun cel mai frumos conflict dacă principalul 
său responsabil se retrage la alt nivel, depunând în felul acesta 
fulgerător orice responsabilitate?! 

Bolnavul de hipotonie literalmente nu poate sta în picioare: 
el nu se raportează obiectiv la lucruri. el nu stă drept în fața 
a ceva, lui îi lipsesc rezistența şi verticalitatea. El cade la orice 
solicitare, iar lumea înconjurătoare îi ridică membrele în sus pentru 
ca sângele să se reverse spre cap, centrul său de putere, pentru 
ca el să dobândească din nou putere asupra sa şi să poată prelua 
răspunderea. Şi sexualitatea face parte dintre domeniile pe care 
omul cu hipotonie le evită, pentru că sexualitatea depinde mult de 
tensiunea sanguină. 

La hipotonici se întâlneşte frecvent şi tabloul clinic al anemiei, 
cu forma sa cea mai frecventă în care lipseşte fierul din sânge. În 
felul acesta este tulburată transformarea energiei cosmice (Prang) 
pe care o preluăm împreună cu aerul respirator, în energie proprie 
corpului (sânge). Anemia constituie ezitarea de a prelua o parte din 
energia vitală care ne stă la dispoziţie şi de a o transforma în forță 
de acțiune. Şi aici este folosită boala ca motivaţie pentru propria 
pasivitate. Lipseşte tensiunea necesară. 

Toate măsurile terapeutice cu sens pentru creşterea tensiunii 
'sanguine sunt aproape fără excepţie cuplate în mod semnificativ cu 
un aport de energie, şi acţionează exact atâta timp cât sunt urmate 
indicaţiile: spălături, perieri, călcare pe apă, mişcare, exerciții 
de antrenament, metode Kneipp*. Ele cresc tensiunea sanguină, 
pentru că omul face ceva şi transformă în felul acesta energia în 
forță de acțiune. Utilitatea lor trece în momentul în care exercițiile 
se întrerup. O transformare de durată se poate aştepta numai prin 
schimbarea dispoziției lăuntrice. 

Polul opus este tensiunea sanguină prea ridicată (hipertonia). 
Din cercetările experimentale se ştie că mărirea frecvenţei pulsului 
şi a tensiunii sanguine nu intervin numai la o solicitare corporală 
crescută, ci şi deja la simpla ei reprezentare. Tensiunea sanguină 
a unui om creşte şi atunci când, în decursul unei convorbiri, ne 


35 Sebastian Kneipp, preot şi medic naturist german (n. tr.) 

apropiem de o situaţie conflictuală a sa, dar scade din nou atunci când 
respectivul om vorbeşte el însuşi despre conflict, verbalizându-şi în 
felul acesta problema. Această cunoaştere dobândită experimental 
constituie o bază bună pentru înţelegerea fundamentului hipertoniei. 
Căci atunci când prin continua reprezentare a unei acțiuni circuitul 
sanguin este activat fără ca acțiunea să se transforme în activitate 
motrică, descărcându-se în felul acesta, se ajunge literalmente la „o 
presiune de durată”. În acest caz omul produce în sine, prin simpla 
reprezentare, o stimulare de durată, iar sistemul circulator menţine 
această stimulare de durată așteptând să se ajungă la transformarea 
ei în acţiune. Dacă transformarea în acţiune nu are loc, starea 
tensională se menţine. Important este însă pentru noi faptul că 
aceeaşi corelaţie este valabilă şi la nivelul conflictual. Deoarece 
ştim că deja tema conflictului duce la creşterea tensiunii, care 
scade însă atunci când se vorbeşte despre conflict, vedem limpede 
că bolnavul de hipertonie se menţine în permanenţă în apropierea 
unui conflict, fără a ajunge la o rezolvare. El se află în preajma 
conflictului, dar nu intră în el. Tensiunea sanguină crescută îşi 
găsește sensul fiziologic în faptul de a furniza mai multă energie pe 
termen scurt, în scopul de a putea rezolva mai bine şi mai energic 
sarcinile şi conflictele existente. Dacă acest lucru se înfăptuieşte, 
soluționarea situaţiilor consumă surplusul de energie şi tensiunea 
scade din nou la valoarea nominală. Dar bolnavul de hipertonie nu 
îşi rezolvă conflictele, deci nu foloseşte surplusul de tensiune. El se 
refugiază mai degrabă într-o preocupare exterioară, încercând ca 
printr-o activitate sporită desfăşurată în lumea exterioară să devieze 
de la sine şi de la ceilalți cerința de abordare a conflictului. 

Vedem astfel că atât omul cu hipotonie cât şi cel cu hipertonie 
ocoleşte conflictele existente pe căile lor, fiecare cu o tactică 
diferită. Bolnavul de hipotonie fuge de conflict, retrăgându-se 
în inconştient, cel de hipertonie se sustrage de la conflict prin 
hiperactivitate şi un dinamism exagerat, desfăşurat în lumea 
înconjurătoare. El se refugiază în acțiune. În mod corespunzător 
acestei polarități găsim hipotonia mai frecvent la femei, iar 
hipertonia mai frecvent la bărbaţi. Hipertonia mai constituie şi 

un indiciu pentru o agresivitate frânată. Adversitatea rămâne în 
domeniul reprezentării şi în felul acesta energia pusă la dispoziţie 
de organism nu se descarcă în activitate. Omul numeşte această 
atitudine stăpânire de sine. Impulsul agresiv duce la hipertonie, 
stăpânirea de sine la contractarea vaselor sanguine. În felul acesta, 
presiunea sanguină poate fi menţinută sub control. Presiunea 
sanguină şi contrapresiunea exercitată de pereţii vaselor sanguine 
duc la hipertonie. Vom mai vedea cum duce această atitudine de 
agresivitate stăpânită în mod liniar la infarctul miocardic. 

Se cunoaşte şi hipertonia datorată vârstei, care intervine prin 
calcifierea pereților vaselor sanguine (arterioscleroza). Sistemul 
vaselor sanguine este un sistem a cărui sarcină este intermedierea și 
comunicarea. Dacă la bătrâneţe dispare flexibilitatea şi elasticitatea, 
comunicarea se blochează şi propria tensiune creşte. 


Inima 


Bătăile inimii constituie un proces în mare măsură autonom, 
care se sustrage intervenţiei voluntare dacă nu există un anumit 
antrenament în acest sens (de exemplu Biofeedback). Acest ritm 
sinusoidal este expresia unor norme stricte din corp. Ritmul 
inimii se aseamănă ritmului respirator, numai că acesta din urmă 
poate fi considerabil mai mult modificat prin intenţie voluntară. 
Bătăile inimii formează un ritm armonios, strict ordonat. În cazul 
aşa-numitelor tulburări de ritm cardiac, (de exemplu în cazul 
extrasistolelor) când inima se poticneşte sau se grăbeşte, în aceasta 
se întrezăreşte o breşă intervenită în ordinea interioară, respectiv o 
deviere de la echilibrul normal. 

Dacă observăm multele expresii verbale legate de inimă, vom 
vedea că inima este întotdeauna în legătură cu situaţiile emoţionale. 
O emoție este ceva ce omul manifestă în afară, este o mişcare din 

interiorul omului spre afară (în limba latină, „emovere” înseamnă 
„mişcare dinlăuntru în afară”). Se spune în mod curent: inima îmi 
tresare de bucurie — inima mi se strânge de spaimă — îmi Stă ceva 
pe inimă — are o inimă de aur — are ceva pe inimă — i-a frânt 
inima — doreşte din toată inima. Dacă unui om îi lipsește acest 
domeniu emoţional independent de rațiune, el ne creează impresia 
de a fi lipsit de inimă. Când se întâlnesc doi îndrăgostiți se spune: 
inimile lor se regăsesc. În toate aceste formulări inima constituie 
un simbol pentru acel centru din om care nu este condus nici de 
către intelect şi nici de voinţă. 

Dar acel centru nu este un centru oarecare, ci este însuşi 
centrul corpului; inima este situată aproximativ în mijlocul acestuia, 
deplasată doar puţin spre stânga, în partea simțirii (corespunzător 
emisferei cerebrale drepte). Ea se află exact acolo unde indicăm 
spre noi atunci când vrem să ne arătăm pe noi înşine. Sentimentul 
şi, pe un plan şi mai extins, iubirea, sunt strâns legate de inimă, 
după cum am văzut deja din multele turnuri de frază. Ceva ne 
merge la inimă, dacă ne place. Atunci când primim pe cineva în 
inima noastră ne deschidem inima şi îl lăsăm să intre. În acest 
caz suntem oameni cu inima largă, care ne putem deschide inima, 
oameni deschişi. În comparaţie cu această categorie de oameni 
există cei închişi, oamenii cu inima strâmtă, care nu-şi ascultă 
inima, care nu cunosc sentimentele cordiale, ci mai degrabă au 
inima rece. Un astfel de om nu şi-ar dărui inima, căci atunci ar 
trebuie să se dăruiască şi el însuşi; dimpotrivă, el este atent să nu 
cumva să-şi piardă inima — de aceea face totul mai degrabă doar cu 
jumătate de inimă. Omul cu inima sensibilă riscă, pe de altă parte, 
să iubească pe un altul din toată inima — fără limite, infinit de mult, 
Aceste sentimente au tendinţa de a ieşi afară din polaritatea care 
are nevoie pentru toate de graniţe şi de un capăt. 

Găsim simbolizate în inimă amândouă posibilităţile: Inima 
noastră anatomică este separată în două de peretele despărțitor 
al inimii, la fel cum şi „bătaia inimii” are un sunet dublu. Căci 
odată cu naşterea şi cu intrarea în polaritatea primei respirații se 
închide cu un act reflex peretele despărțitor al inimii, şi dintr-o 

singură cameră, şi dintr-un singur circuit sanguin se formează 
dintr-o dată două, fapt care este adesea viețuit de către noul-născut 
prin di-sperare. Pe de altă parte, simbolul inimii se continuă în 
semnătura sa — aşa cum ar purta-o spontan orice copil — cele două 
camere rotunde reunindu-se într-un vârf. Din dualitate, creşte 
Unitatea. Şi aşa este inima şi simbolul iubirii şi al Unităţii. Este 
ceea ce avem în vedere atunci când spunem că o mamă îşi poartă 
copilul sub inimă. Din punct de vedere anatomic, această expresie 
este lipsită de sens — în această expresie inima servește ca simbol 
pentru centrul iubirii, şi în acest caz nu face nimic dacă din punct de 
vedere anatomic ca este situată în jumătatea superioară a corpului, 
pe când copilul creşte la o distanță destul de mare de ea, în partea 
de jos a corpului. 

S-ar putea spune şi că omul are două centre, unul superior şi 
unul inferior: capul şi inima, rațiunea şi sentimentul. De la un om 
întreg aşteptăm ca el să prezinte amândouă funcțiile, şi ca acestea 
să se afle într-un echilibru armonios. Omul pur raţional creează 
o impresie de unilateralitate şi de răceală. Omul care viețuieşte 
numai din sentiment ne creează adesea o impresie de neclaritate şi 
dezordine. Abia atunci când cele două funcții se completează şi se 
îmbogăţesc reciproc ne creează omul impresia de a fi intreg. 

Din multele formulări în care apare cuvântul inimă vedem că 
ceea ce scoate inima din tactul său obişnuit şi plin de măsură este 
întotdeauna o emoție, fie că este vorba de spaimă, care o face să 
bată nebuneşte sau o aduce la oprire, fie că este vorba de bucurie 
sau iubire, care accelerează într-atât bătăile inimii încât ne auzim 
şi ne simţim inima până la gât. În cazul tulburărilor ritmului inimii, 
se întâmplă acelaşi lucru. Numai că emoția corespunzătoare nu se 
vede. Şi tocmai în asta constă problema: tulburările de ritm cardiac 
îi afectează pe oamenii care nu se lasă smulşi de „vreo emoție 
oarecare” din uniformitatea pe care le-o impun normele. Şi atunci 
inima se dereglează pentru că omul nu-şi permite să se lase dereglat 
vreodată de emoţiile sale. El ascultă de rațiunea sa şi de norme şi 
nu este pregătit să se lase smuls de sentimente şi emoţii din mersul 
său obişnuit. El nu vrea să-şi tulbure uniformitatea armonioasă a 

vieții prin intervenţii emoţionale. Dar în astfel de cazuri emoţiile 
se somatizează, iar inima începe să-l neliniştească. Bătăile inimii 
deraiază, constrângându-l astfel literalmente pe om să-și asculte 
inima. 

În mod normal, noi nu ne percepem bătăile inimii — le auzim 
şi le simțim abia când ne aflăm sub impresia vreunei emoţii sau 
în cazuri de boală. Bătăile inimii ne ajung în conştienţă abia când 
ceva ne impresionează sau când ceva se schimbă. Aici avem 
cheia principală a înțelegerii tuturor simptomelor legate de inimă: 
simptomele legate de inimă îl conving pe om să-şi asculte din nou 
inima. Bolnavii de inimă sunt oameni care vor să asculte numai 
de capetele lor, şi în a căror viaţă inima intervine prea puţin. Acest 
proces devine deosebit de limpede în cazul bolnavilor de nevroză 
cardiacă. Prin nevroză cardiacă se înțelege o teamă neîntemeiată 
din punct de vedere somatic în privinţa propriilor procese cardiace 
şi care duc la o observare exagerată, maladivă, a inimii. Teama 
faţă de o bătaie a inimii — respectiv teama de infarct — în cazul 
nevroticilor cardiaci este atât de mare, încât ei sunt dispuşi să-şi 
schimbe întreaga viață din această cauză. Dacă vom considera 
acest raport în mod simbolic, vedem încă o dată cu ce înțelepciune 
grandioasă şi cu câtă ironie lucrează boala: bolnavul de nevroză 
cardiacă este constrâns să-şi observe necontenit inima şi să-şi 
ordoneze întreaga viaţă în funcție de nevoile inimii sale. Lui îi este 
atâta teamă pentru inima sa — de fapt teama foarte justificată în 
realitate că într-o zi inima sa va înceta să bată, iar el va deveni un 
om lipsit de inimă. Nevroza cardiacă îl constrânge să aducă din 
nou inima în centrul conştienţei sale — şi cum să nu-ţi vină să râzi 
din inimă când vezi asta? 

Ceea ce la bolnavul de nevroză cardiacă se mai desfăşoară 
încă la nivel de Psyche, a coborât în cazul anginei pectorale 
(angina pectoris) deja în corporalitate. Vasele sanguine s-au întărit 
şi s-au îngustat (insuficiență coronariană), astfel încât inima nu 
mai primeşte suficiente substanțe nutritive. Aici nu sunt multe de 
interpretat, pentru că fiecare ştie ce trebuie să-şi reprezinte printr-o 
inimă întărită, durificată şi printr-o inimă pietrificată. Angină 


259 


înseamnă, textual, îngustime, iar „angina pectoris” înseamnă 
îngustare a inimii. În timp ce bolnavul de nevroză cardiacă mai 
vieţuieşte încă această îngustare, această strângere a inimii drept 
frică, în cazul anginei pectoris ea se manifestă în mod concret. 
O simbolistică originară o prezintă în acest caz terapia medicinii 
tradiţionale: bolnavului de inimă i se administrează în cazurile de 
nevoie capsule cu nitroglicerină (de exemplu Nitrolingual) — aşadar 
o substanță explozibilă. În felul acesta se dinamitează îngustimea, 
pentru a crea din nou loc inimii în viața bolnavului. Bolnavilor de 
inimă le este teamă pentru inima lor — şi pe bună dreptate! 

Şi cu toate acestea, mulţi nu înţeleg cerințele inimii. Şi dacă 
teama de sentimente a devenit atât de mare încât omul nu se mai 
încrede decât în normele absolute, el lasă să i se implanteze un 
stimulator cardiac. În felul acesta, ritmul viu este înlocuit cu un 
furnizor mecanic de tact (tactul mecanic se raportează la ritm aşa 
cum se raportează ceea ce este mort la ceea ce este viu!). Ceea ce 
era realizat anterior de către sentiment este preluat acum de către 
o maşinărie. Omul pierde flexibilitatea şi capacitatea de adaptare a 
ritmului cardiac, dar nu mai este amenințat de exploziile unei inimi 
vii. Cel care are o inimă „strâmtă” a devenit jertfă a forţelor eului 
său şi a dorințelor sale de putere. 

Oricine ştie că hipertonia constituie o premisă favorabilă 
pentru infarctul miocardic. Am văzut deja că bolnavul de 
hipertonie este un om care prezintă o agresivitate pe care şi-o 
reţine însă prin stăpânirea de sine. Această acumulare de energie 
agresivă se descarcă în infarctul miocardic: acesta îi rupe inima. 
Criza cardiacă este suma tuturor bătăilor nedăruite ale inimii. 
Prin infarctul miocardic, omul poate viețui în mod impresionant 
străvechea înțelepciune conform căreia supraevaluarea forțelor 
eului şi predominanța voinţei ne deconectează de la fluxul viului. 
Numai o inimă durificată se poate frânge! 

Maladiile cardiace 


În cazul dereglărilor şi maladiilor inimii, bolnavul ar trebui 
să-şi pună următoarele întrebări: 

1. Se află oare la mine, într-un echilibru armonios, capul şi 
inima, rațiunea şi sentimentul? 

2. Acord eu suficient spaţiu sentimentelor mele şi îndrăznesc 
să le exteriorizez? 

3. Trăiesc şi iubesc din toată inima, sau mai degrabă doar cu 
jumătate de inimă? 

4. Îmi conduc viaţa într-un ritm viu, sau îi impun un tact prea 
rigid? 

5. Mai există în viața mea substanțe incendiare şi 
explozibili? 

6. Îmi ascult eu inima? 


Dereglări ale țesutului conjunctiv — varice — 
tromboza 


Țesutul conjunctiv (mezenchimul) reuneşte toate celulele 
specifice oferindu-le un suport, conferindu-le rezistență, şi 
reuneşte organele individuale şi unitățile funcționale într-un mare 
întreg, pe care noi îl recunoaştem drept statură. Un ţesut conjunctiv 
slab indică faptul că unui om îi lipseşte suportul, rezistența, că el 
prezintă tendinţa de a ceda şi are o lipsă de elasticitate şi tonicitate 
interioară. Astfel de oameni sunt de regulă uşor de rănit, şi păstrează 
întrucâtva ranchiună. Pe corp această însuşire se arată în petele 
albastre care apar la aceşti oameni la cea mai mică lovitură. 

Strâns legată de slăbiciunea țesutului conjunctiv este tendința 
la varice. În acest caz, sângele se blochează în venele din partea de 
suprafaţă a picioarelor, şi nu se mai întoarce în măsură suficientă 
înapoi la inimă. În felul acesta circuitul sanguin are o preponderență 
în polul inferior al omului. El indică puternica legătură cu Pământul 
a omului, şi este expresia unei anumite inerții şi unei anumite apatii. 
Acestor oameni le lipseşte flexibilitatea şi elasticitatea lăuntrică. 
Cele spuse în legătură cu anemia şi cu hipotensiunea sunt în mare 
măsură valabile şi aici. 

Tromboza este blocarea unei vene datorită unui cheag de sânge. 
Pericolul propriu-zis al trombozei constă în aceea ca respectivul 
cheag de sânge să se dizolve din nou, să se refacă în plămân şi să 
producă acolo embolia. Este uşor de recunoscut problema ce se 
află dincolo de acest simptom. Sângele, care trebuie să fie fluid şi 
curgător, se coagulează, proces prin care stagnează întreg circuitul 
sanguin. 

Curgerea presupune întotdeauna capacitatea transformării. În 
măsura în care un om încetează să se transforme, în corpul său 
se manifestă simptome care reduc sau blochează curgerea la acest 
nivel. Mobilitatea exterioară presupune mobilitatea interioară. Dacă 
omul devine leneş în conştienţa sa şi părerile sale se coagulează în 

concepții şi judecăţi încremenite, se va coagula curând şi în corp 
ceea ce de fapt ar trebui să rămână fluid. Se ştie că imobilizarea la 
pat sporeşte expunerea la tromboză. Însă imobilizarea la pat arată 
foarte limpede faptul că polul mişcării nu mai este vieţuit. „Totul 
curge” spunea Heraclit. În forma de existență polară, viața se 
manifestă ca mişcare şi transformare. Orice încercare de rămânere 
la un singur pol conduce în ultimă instanţă la stagnare şi la moarte. 
Imuabilul, veşnica existenţă, o găsim numai dincolo de polaritate. 
lar pentru a ajunge acolo trebuie să ne încredințăm schimbării, 
pentru că numai ea ne duce la Neschimbător. 


II. 
Aparatul locomotor şi nervii 


Tinuta 


Dacă vorbim despre ținuta unui om, din această simplă 
formulare nu se poate înțelege dacă ne referim la poziția corporală 
sau la atitudinea sa lăuntrică. Cu toate acestea, ambiguitatea limbii 
nu duce la neînțelegeri, pentru că ţinutei exterioare îi corespunde 
ținuta interioară. Astfel, vorbim, de exemplu, despre un om vertical 
fără a deveni conştienţi prin aceasta că prin cuvântul verticalitate 
este descris un act corporal de o importanță decisivă în istoria 
omenirii. Un animal nu poate sta drept, vertical, pentru că el nu 
s-a îndreptat încă pe verticală. Dar omul a făcut cândva, într-un 
trecut imprecis, acest pas uriaş, în sensul că s-a înălțat pe verticală, 
îndreptându-şi în felul acesta privirea în sus, spre cer, şi dobândind 
astfel şansa de a deveni zeu — dar umplându-se totodată şi de 
pericolul lipsei de măsură şi aroganței de a se considera pe sine 
însuşi drept zeu. Pericolul şi şansa verticalizării se observă şi la 
nivel corporal. Părţile moi ale corpului, care sunt bine ocrotite la 
animalele ce merg în patru labe datorită poziţiei lor, sunt lipsite 
de apărare în cazul omului vertical. Această lipsă de apărare şi 
vulnerabilitate mărită aduc însă cu sine la polul opus o deschidere 
şi o receptivitate mai mare. În special coloana vertebrală este cea 
care face posibilă ținuta noastră verticală. Ea îl face pe om vertical 
şi mobil, conferindu-i suport şi flexibilitate. Are forma unui dublu 
S şi lucrează după principiul amortizării. Prin polaritatea dintre 
vertebrele tari şi discurile intervertebrale moi, coloana vertebrală 
ne conferă mobilitate şi flexibilitate. 

Spuneam că între atitudinea interioară şi cea exterioară există 
o corespondență, şi că această analogie apare în multe expresii 
verbale. Astfel se vorbeşte despre oameni verticali şi drepți, ca şi 
de oameni care se cocoşează uşor; cunoaştem oameni țepeni, şi 
încăpăţânaţi”, ca şi oameni care obişnuiesc să se târască; unora 


36 Cuvântul ge-man hartnäckig, care are sensul de „încăpățânat” vine de la cuvintele 
hart = tare, dur şi Nacken care înseamnă ceafă, grumaz. În acest caz, atitudinea exterioară 
defineşte exclusiv o atitudine lăuntrică (n. tr.) 

nu le lipseşte numai ținuta, ci şi sprijinul”. Se poate însă încerca 
influențarea şi modificarea artificială a ținutei exterioare pentru 
a simula o anumită atitudine interioară. Aşa, de exemplu, mulți 
părinţi le strigă copiilor lor să stea drepți. În felul acesta începe 
jocul lipsei de onestitate. 

Ceva mai târziu comandantul militar va cere soldaţilor lor „să 
ia poziţia”. În acest caz, situaţia devine grotească. Soldatul trebuie 
să prezinte o poziţie exterioară verticală, deşi nu îi este îngăduit 
să o aibă şi lăuntric. Disciplina militară dresează întotdeauna, 
cu multă cheltuială, poziţia exterioară, deşi din punct de vedere 
strategic acest lucru este pur şi simplu absurd. Căci nici pasul de 
defilare şi nici poziţia ţeapănă nu sunt necesare în vuietul luptei. 
Dresura poziţiei exterioare este necesară exclusiv pentru a frânge 
corespondența firească dintre atitudinea lăuntrică şi cea exterioară. 
Lipsa de sprijin lăuntric a soldaților se manifestă în timpul de pace, 
după o victorie, şi cu alte prilejuri asemănătoare. Luptătorii din 
războaiele de partizani nu au o ţinută exterioară rigidă, pentru că 
ei au o identificare lăuntrică cu ceea ce fac. Gradul de efectivitate 
creşte în mod limpede odată cu atitudinea lăuntrică şi scade în 
fața impunerii unei atitudini exterioare artificiale. Comparaţi 
ținuta încremenită a unui soldat care trebuie să stea nemișcat şi 
cu articulațiile suprasolicitate în postul de pază, cu un cow-boy 
care nu şi-ar bloca niciodată disponibilitatea de mişcare prin 
suprasolicitarea articulaţiilor. Această atitudine deschisă, în care 
omul se află în centrul său, o regăsim la Tai Chi. 

Noi recunoaştem imediat drept nefirească o ţinută care nu 
corespunde esenței lăuntrice a unui om, pe când prin atitudinea 
firească recunoaştem şi omul. Dacă boala îl constrânge pe om să 
adopte o poziţie pe care el nu o preia de bunăvoie, această atitudine 
exterioară exprimă o atitudine interioară neviețuită, indicându-ne 
ce anume respinge omul. 

Atunci când observăm un om, trebuie să putem face diferența 
dacă el se identifică cu atitudinea sa exterioară sau dacă a preluat-o 


37 Cuvântul german Haltung are sensul de ținută, atitudine, poziţie, iar cuvântul Halt pe 
acela de sprijin (n. tr.) 

împotriva voinţei sale. În primul caz, ţinuta sa oglindeşte o 
identificare devenită conştientă. În al doilea caz, poziţia modificată 
datorită bolii manifestă un domeniu al umbrei, pe care omul nu 
vrea să îl accepte de bunăvoie. Astfel, un om care merge foarte 
drept şi vertical şi păşeşte cu capul ridicat prin viață indică o 
anumită inaccesibilitate, mândrie, superioritate şi verticalitate. 
Însă un astfel de om se va putea identifica foarte bine cu toate 
aceste însuşiri, şi nu se va dezminți prin atitudinea sa. 

Cu totul altfel se comportă un om având sindromul Morbus 
Bechterew, cu forma tipică de tulpină de bambus a coloanei 
vertebrale. În acest caz, se somatizează o pretenție egoistă viețuită 
inconştient şi o inflexibilitate pe care pacientul nu şi-o întrevede. 
În cazul sindromului Morbus Bechterew, se calcifică cu timpul 
coloana vertebrală ca întreg, spatele devine țeapăn iar capul este 
deplasat în față, deoarece curbura în S a coloanei vertebrale este 
anulată sau deplasată în contrarul ei. Pacientul este adus absolut 
concret în situația de a sta cu nasul în sus, pe cât de încremenit, 
inflexibil şi intolerant este el în realitate. Întru totul asemănătoare 
este problematica ce se exprimă în spatele curbat sau în cocoaşă: 
prin cocoaşă se manifestă o smerenie neviețuită. 


Discurile intervertebrale şi sciatica 


Prin presiune, discurile cartilaginoase dintre vertebre sunt 
împinse lateral şi strivite, în special în zona coloanei vertebrale 
lombare, şi apasă asupra nervilor, ceea ce produce diverse dureri, 
cum ar fi de exemplu la sciatică, lumbago etc. Problema acestui 
simptom este supraîmpovărarea. Cine îşi încarcă umerii cu o 
povară prea mare şi nu realizează conştient acest „prea mult” va 
resimţi apăsarea în corp ca durere a discurilor intervertebrale. 
Această durere îl constrânge pe om să se odihnească mai mult, 

pentru că orice mişcare, orice activitate îl doare. Mulţi încearcă să 
suprime această reglare plină de sens folosind tablete împotriva 
durerii, pentru a-şi putea urma nestânjeniți activitatea obişnuită. 
Însă omul ar trebui să folosească mai degrabă acest prilej pentru a 
reflecta în linişte de ce s-a încărcat cu poveri atât de mari, care să 
exercite o apăsare atât de copleşitoare asupra lui. Căci faptul de a 
se împovăra prea mult serveşte întotdeauna încercării de a părea 
mare şi harnic, compensând în felul acesta prin fapte un sentiment 
de micime lăuntrică, 

Dincolo de marile performanțe se află întotdeauna o 
nesiguranță de sine şi un sentiment de inferioritate. Omul care s-a 
găsit pe sine însuşi nu mai caută performanţa, el există. Însă în 
spatele tuturor faptelor mari (şi mici) şi a performanţelor din lume 
se află mereu oameni care au fost împinși la o măreție exterioară de 
sentimentul micimii lor lăuntrice. Ei vor să dovedească lumii ceva 
prin faptele lor, deşi în realitate nu există absolut nimeni care să 
ceară acele dovezi sau să le aştepte — cu excepția persoanei în cauză. 
El vrea mereu să-şi dovedească sieşi ceva, însă problema este: ce 
anume? Cine caută performanţa, ar trebui să-şi pună pe cât de repede 
posibil întrebarea de ce o face, pentru ca dezamăgirea să nu devină 
părea puternică. Pentru că cel care este onest față de sine însuşi va 
recunoaşte că răspunsul este întotdeauna: pentru a fi apreciat, pentru 
a fi iubit. Şi deşi căutarea iubirii este singura motivaţie cunoscută a 
performanței, acest gen de încercare se termină întotdeauna în mod 
nesatisfăcător pentru că țelul nu poate fi niciodată atins pe această 
cale. Pentru că iubirea nu are scop, iubirea nu poate fi câştigată. 
„Te iubesc dacă-mi dai zece mii de mărci”, sau: „Te iubesc dacă 
eşti cel mai bun fotbalist”, reprezintă cerințe absurde. Taina iubirii 
constă tocmai în lipsa de condiţionare. De aceea prototipul iubirii 
îl aflăm în iubirea maternă. Obiectiv privind lucrurile, un copil 
procură mamei sale numai poveri şi incomodități. Însă mama nu 
resimte acest lucru, pentru că îşi iubeşte copilul. De ce? La această 
întrebare nu există răspuns. Dacă ar exista, nu ar fi iubire. Orice 
om tânjeşte — conştient sau inconştient — după această iubire pură, 
necondiționată, care i se cuvine numai lui şi care nu depinde de 
particularităţi sau performanţe exterioare. 

Sentimentul de inferioritate este sentimentul că o persoană 
nu ar fi demnă de iubire, aşa cum este ea. Şi de aceea, omul începe 
să se facă demn de iubire în accepţia sa. Şi el devine tot mai 
îndemânatic, tot mai harnic, tot mai bogat, tot mai celebru ş.a.m.d. 
El vrea să devină vrednic de iubire prin toate aceste nimicuri ale 
lumii exterioare — şi dacă ajunge să fie iubit va avea mereu îndoiala 
dacă nu cumva este iubit „numai” din cauza performanțelor sale, a 
celebrităţii sale, a bogăției sale ş.a.m.d. El şi-a barat singur drumul 
către adevărata iubire. Recunoaşterea performanţelor unui om nu 
satisface dorul care-l împinge pe om la performanţe. De aceea 
este util ca el să se confrunte la momentul oportun cu propriile 
sentimente de micime şi inferioritate — pentru că acela care nu vrea 
să le vadă şi se împovărează în continuare cu noi sarcini va deveni 
realmente mai mic din punct de vedere corporal. Pentru că el scade 
întrucâtva prin strivirea discurilor intervertebrale, iar durerile îl fac 
să adopte o poziţie îndoită, de cocoşat. Corpul arată întotdeauna 
realitatea. 

Sarcina discurilor intervertebrale este aceea de a face 
posibilă mobilitatea și elasticitatea. Dacă un disc intervertebral s-a 
blocat prin înţepenirea vertebrelor, şi ținuta noastră devine rigidă 
şi imobilă, poziţia pe care o abordăm în aceste cazuri devenind 
adesea ciudată. Aceleaşi corelaţii le cunoaştem şi în domeniul 
psihic. Atunci când un om este „blocat”, îi lipsesc deschiderea şi 
mobilitatea — şi el a încremenit şi s-a fixat într-o anumită atitudine 
interioară. Discurile intervertebrale blocate se rezolvă în chiro- 
practică prin aceea că printr-o smucitură sau tragere bruscă, 
vertebrele sunt eliberate pentru un scurt timp din poziţia în care 
s-au blocat, creându-li-se posibilitatea de a regăsi poziţia firească 
de contact („solve et coagula”). 

Şi sufletele blocate, încremenite, se pot repune la locul lor; 
în ordine, prin aceeaşi metodă ca şi articulațiile şi vertebrele: 
ele trebuie scoase printr-o smucitură bruscă din poziţia lor 
actuală, pentru a găsi posibilitatea să se orienteze din nou şi să 
se regăsească din nou. Pacienţilor cu sufletele încremenite le este 

aceeaşi teamă de această smucitură ca şi pacienților cu articulațiile 
blocate. O pârâitură puternică arată în ambele cazuri perspectiva 
unei reuşite. 


Articulațiile 


Articulațiile asigură mobilitatea omului. Multe dintre 
simptomele care pot apărea la articulaţii duc la inflamație şi 
durere, cu limitarea mişcărilor datorată acestora, până la rigidizare, 
înțepenire. Rigidizarea unei articulaţii indică faptul că pacientul 
a înțepenit într-o anumită direcţie. O articulaţie rigidizată își 
pierde funcția — dacă omul încremeneşte pe o temă sau într-un 
sistem, acestea îşi pierd la rândul lor funcția. O ceafă rigidizată, 
înţepenită, ne trădează încăpățânarea posesorului ei. De cele mai 
multe ori este suficient să ascultăm expresiile curente, pentru a 
afla informaţii despre un simptom. Pe lângă inflamație (artrită) şi 
rigidizare (artroză), mai există şi luxaţii ale articulaţiilor, întinderi 
de ligament, contuzii şi rupturi de ligament. Și limbajul acestor 
simptome este fără echivoc dacă ne reamintim în gând următoarele 
formulări: Lucrurile pot fi întinse prea departe”, — cineva poate fi 
izbit, scrântit — cineva poate fi înşelat, escrocat — un om poate fi 
încordat sau crispat, sau poate fi puțin sucit. Nu numai o articulație 
poate fi îndreptată sau pusă la locul ei, ci şi o situaţie, o stare de 
lucruri sau o relaţie. 

La repunerea la loc a unei articulaţii, aceasta este adusă 
adeseori printr-o smucitură, într-o poziție extremă, sau actuala 
poziţie extremă este răsucită pentru a se ajunge din nou la mijlocul 
părăsit. Şi această tehnică îşi are corespondenţele în psihoterapie. 
Dacă cineva se cramponează într-o poziție extremă, el poate fi 
împins şi mai departe în această situație, până ajunge la punctul 
din care nu poate merge mai departe şi trebuie să se întoarcă, 


38 O „coardă” prea întinsă (n. tr.) 

putând regăsi mijlocul în felul acesta. Din orice poziţie se iese cel 
mai repede dacă se pătrunde în totalitate în acel pol. Dar laşitatea 
oamenilor îi împiedică de cele mai multe ori să parcurgă acea 
totalitate, cauză din care majoritatea rămân blocați în cadrul unui 
pol. Majoritatea oamenilor fac tot ceea ce fac doar pe jumătate 
şi, de aceea, rămân blocaţi în opiniile, părerile şi modul lor de 
comportare şi se transformă prea puţin. Dar fiecare pol are o 
graniță dincolo de care trece în polul său opus. Astfel, dintr-o 
tensiune înaltă la care este supus omul, se poate ajunge foarte 
bine la de-tensionare, deconectare (Jakobsen-training). De aceea 
fizica, în calitatea sa de ştiinţă exactă, a fost prima care a descoperit 
metafizica, de aceea Mişcările pentru pace devin militante. Omul 
trebuie să se străduiască să realizeze care este centrul — încercarea 
de a-l atinge imediat sfârşeşte în majoritatea cazurilor prin stagnare 
în mediocritate. 

Însă şi mobilitatea poate fi într-atât extinsă, încât să treacă în 
imobilitate. Modificările mecanice ale articulaţiilor indică adesea 
această graniţă, ele ne indică faptul că am epuizat atât de mult un 
pol sau o direcţie, încât acesta se pune singur în discuţie. În acest 
caz am mers prea departe, am exagerat ceva, şi din această cauză 
trebuie să ne îndreptăm spre polul opus. 

Medicina modernă face posibilă înlocuirea diverselor 
articulaţii prin proteze artificiale. Aceasta se întâmplă frecvent, 
de exemplu la articulația cocso-femurală (endoproteză). Aşa cum 
am accentuat deja în cazul dentiţiei, o proteză este întotdeauna o 
minciună, pentru că ceva care nu mai există este simulat în mod 
artificial ca fiind prezent. Atunci când un om devine lăuntric 
rigid şi imobil, dar simulează în comportamentul său exterior 
o mobilitate lăuntrică, simptomul de coxartrită îl corectează 
în direcția onestității. Această corecție este înlăturată printr-o 
articulaţie artificială, printr-o nouă minciună, care permite în 
continuare mobilitatea corpului. 

Dacă e să ne facem o imagine despre lipsa de onestitate 
posibilă prin intermediul medicinii, reprezentați-vă în gând 
următoarea situație: presupuneți că ar fi posibil ca printr-o formulă 

vrăjită să facem să dispară fulgerător toate protezele şi modificările 
produse artificial la oameni, cum ar fi: toți ochelarii şi toate lentilele 
de contact, toate protezele auditive, toate articulațiile artificiale, 
toţi dinţii artificiali; imaginaţi-vă că toate operaţiile estetice ar 
dispărea şi chipurile şi-ar relua înfăţişarea anterioară, toate tijele 
şi procedeele medicale mecanice de tip cui de fixare a oaselor ar 
dispărea, toţi stimulatorii cardiaci s-ar dizolva, ca şi toate celelalte 
care au fost introduse artificial în om, fie că sunt alcătuite din oțel 
sau plastic, sau orice altceva. Priveliştea care ni s-ar oferi ar fi 
înspăimântătoare! 

Apoi să presupunem că printr-o a doua formulă vrăjită s-ar 
retrage toate succesele medicale care îi feresc pe oameni de moarte, 
şi atunci ne-am afla în mijlocul unor cadavre, al unor invalizi, al unor 
şchiopi, al unor oameni pe jumătate orbi sau pe jumătate surzi. Ar 
fi o imagine înspăimântătoare — dar ar fi o imagine onestă! Pentru 
că am avea expresia vizibilă a sufletelor oamenilor. O întreagă 
artă medicală a făcut posibil să ni se ascundă această privelişte 
îngrozitoare prin restaurarea cu hărnicie a corpurilor oamenilor, 
prin întregirea acestora cu proteze de tot felul astfel încât, în final, 
acestea să arate aproape vii şi onorabile. Totuşi, cum rămâne cu 
sufletele lor? În ele nu s-a schimbat nimic — ele sunt în continuare 
moarte sau oarbe, surde sau încremenite, crispate, pipernicite şi 
degenerate, numai că noi nu le vedem. De aceea este atât de mare 
teama de onestitate. Este povestea portretului lui Dorian Gray. 
Prin trupuri exterioare, frumuseţea şi tinereţea pot fi menținute în 
mod artificial un anumit răstimp — însă spaima este mare atunci 
când omul îşi întâlneşte adevărata imagine interioară. Prelucrarea 
continuă a sufletelor noastre este cu mult mai importantă decât 
îngrijirea unilaterală a corpurilor noastre, căci corpul este trecător, 
dar nu şi conştiența. 

Ciclu de forme reumatice 


Reumatismul este un concept general care nu este strict 
delimitat, pentru o grupă de simptome, de modificări dureroase 
ale ţesuturilor, care se manifestă în primul rând în articulaţii şi în 
musculatură. Reumatismul este întotdeauna legat de o inflamație, 
iar aceasta poate fi acută sau cronică. Reumatismul duce la 
inflamarea ţesuturilor şi a musculaturii, la deformarea şi întărirea 
articulaţiilor. Capacitatea de mişcare este atât de mult îngrădită 
datorită durerii, încât se poate ajunge la invaliditate. Durerile 
musculare şi de articulații sunt mai puternice după perioadele de 
odihnă, şi situația se îmbunătăţeşte atunci când pacientul îşi mişcă 
articulațiile. Inactivitatea duce cu timpul la scăderea volumului 
musculaturii şi se ajunge la o umflare fusiformă a articulaţiilor 
afectate. 

Maladia începe, în majoritatea cazurilor, cu o rigiditate 
matinală şi durere a articulaţiilor; acestea sunt umflate şi, 
în majoritatea cazurilor, roşii. În mod obişnuit sunt afectate 
articulațiile simetrice, iar durerile se deplasează de la articulațiile 
periferice mici la cele mari. Boala se cronicizează iar rigiditatea 
intervine prin valuri. 

Parcursul bolii duce printr-o rigidizare crescândă la o 
infirmitate tot mai accentuată. Cu toate acestea, bolnavii de 
poliartrită se plâng prea puţin, şi prezintă mai degrabă o mare 
răbdare şi un calm surprinzător față de durerile lor. 

Tabloul clinic al poliartritei ne conduce, într-un mod foarte 
limpede, înspre tema centrală a tuturor maladiilor aparatului 
locomotor: mişcare / odihnă, respectiv mobilitate şi încremenire. 
În trecutul aproape tuturor pacienţilor reumatici se află o activitate 
şi o mobilitate supraputernice. Ei au făcut sport de performanţă şi 
arte marţiale, au lucrat mult în casă şi în grădină, au fost neobosit 
activi şi s-au jertfit pentru ceilalți. Este vorba aşadar de oameni 

activi, mobili, agili şi neliniştiţi, asupra cărora poliartrita îşi întinde 
încremenirea şi înțepenirea până când infirmitatea îi constrânge la 
odihnă definitivă. Se creează impresia că un „prea mult” în mişcare 
şi activitate este corectat prin încremenire. 

Acest aspect poate părea uluitor la prima vedere, după ce 
până acum am indicat mereu necesitatea schimbării şi a mişcării. 
Corelaţia devine limpede abia dacă ne vom aminti că maladia 
corporală îl face pe om onest. În cazul poliartritei acest lucru 
ar însemna că în realitate aceşti oameni sunt în realitate rigizi, 
neînduplecați. Supraactivitatea şi mobilitatea pe care le regăsim la 
aceşti pacienți aproape în toate cazurile înaintea bolii se referă din 
păcate numai la corporalitate, şi compensează imobilitatea propriu- 
zisă din conştiență. Deja cuvântul german starr (ţeapăn, rigid, fix, 
încremenit) este strâns înrudit cu cuvintele stur (încăpățânat), 
Starrsinn (încăpățânare, îndărătnicie), steif (rigid, forțat, țeapăn), 
stărisch (deranjant), ca şi cu cuvintele stieren (a privi ţintă, fix) şi 
sterben (a muri). 

Toate aceste concepte se potrivesc foarte bine cu tipul 
pacientului bolnav de poliartrită, al cărui profil al personalității 
este binecunoscut, deoarece psihosomatica a cercetat acest grup de 
pacienţi deja în urmă cu o jumătate de secol. Astfel, toți cercetătorii 
în acest domeniu sunt de acord cu faptul că „pacienții bolnavi de 
poliartrită prezintă cu necesitate în caracterul lor o trăsătură de 
supraconştiinciozitate şi perfecționism, ca şi o trăsătură masochist- 
depresivă cu o puternică nevoie de autojertfire şi o voință exagerată 
de a ajuta, unite cu o atitudine hipermorală şi tendinţa la dispozițiile 
sufleteşti depresive” (citat din Brăutigam). Aceste însuşiri de 
caracter indică încremenirea şi rigiditatea propriu-zisă şi arată cât 
de puţin flexibili şi mobili sunt aceşti oameni în conştiența lor. 
Această imobilitate lăuntrică este exclusiv supracompensată prin 
activităţi sportive şi nelinişte corporală, servind astfel numai ca 
deviere a încremenirii ce urmează cu necesitate (mecanismul de 
apărare). 

Această preocupare frapant de frecventă cu sportul de 
performanţă ne conduce la domeniul central de probleme al acestor 

pacienți: agresivitatea. Reumaticul îşi înfrânează agresivitatea la 
nivelul motric, ceea ce înseamnă că el îşi blochează energia în 
domeniul musculaturii. Deducţiile experimentale şi măsurările 
electricității musculare în cazul reumaticilor au arătat în mod univoc 
faptul că stimulii de orice tip duc la o tensiune musculară ridicată, în 
special în musculatura articulaţiilor. Astfel de măsurători confirmă 
exclusiv presupunerea inerentă a faptului că reumaticul îşi domină 
în mod coercitiv impulsurile agresive care tind la transpunerea lor 
în practică la nivel corporal. Energia care nu este descărcată rămâne 
blocată, nefolosită în musculatura articulaţiilor, transformându-se 
acolo în inflamație şi durere. Fiecare durere viețuită datorită 
bolii, corespunde iniţial unei alte dureri. Durerea este întotdeauna 
rezultatul unei acţiuni agresive. Dacă las mână liberă agresiunii 
mele şi îl lovesc pe un altul, cel lovit resimte durere. Dacă îmi 
înfrânez impulsul agresiv, el se îndreaptă împotriva mea însumi şi 
eu resimt durerea (autoagresivitate). Cel care are dureri ar trebui să 
reflecteze întotdeauna pentru cine erau de fapt acestea prevăzute. 

În cadrul cercului de forme reumatice există un simptom 
absolut special la care prin inflamaţia tendoanelor musculaturii 
antebraţului în regiunea cotului, mâna se crispează în poziția 
de pumn (epicondilopatie cronică). Imaginea astfel rezultată a 
„pumnului strâns” arată extrem de limpede agresiunea înfrânată 
şi dorința suprimată „de a izbi odată cu toată tăria cu pumnul în 
masă”. O tendință asemănătoare de formare a pumnului intervine în 
cazul contracției Dupuy, caz în care mâna nu se mai poate destinde. 
Mâna deschisă este însă simbolul disponibilităţii la pace. Faptul că 
salutăm pe cineva făcându-i semn cu mâna se explică — se reduce 
la obiceiul de a-i arăta celuilalt la întâlnire mâna goală deschisă, 
pentru ca el să vadă că nu există armă în ea şi că ne apropiem cu 
intenții paşnice. Aceeaşi simbolistică este avută în vedere atunci 
când „întindem cuiva mâna”. Şi aşa cum mâna întinsă exprimă 
intenții paşnice şi conciliante, până în ziua de astăzi pumnul strâns 
exprimă dușmănie şi agresivitate. 

Reumaticul nu-şi manifestă agresivitatea, pentru că dacă 
şi-ar manifesta-o ea nu s-ar acumula şi nu s-ar bloca; dar faptul 

că agresivitatea există în el îi produce un puternic sentiment de 
vinovăţie, care duce la o mare disponibilitate de a-i ajuta pe ceilalți 
şi la autojertfirea pentru alți oameni. la naştere o combinaţie 
unică între slujirea altruistă şi dominarea simultană a celorlalţi, o 
atitudine pe care deja Alexander o desemna prin frumoasa expresie 
de „Tiranie binevoitoare”. Adesea maladia intervine tocmai atunci 
când printr-o modificare exterioară a vieţii pacientului i se sustrage 
posibilitatea de a-şi compensa sentimentul de vină prin slujirea 
celorlalți. Şi paleta celor mai frecvente simptome însoțitoare 
secundare ne arată semnificația centrală a adversităţii înfrânate: 
este vorba în primul rând de deranjamente stomacale şi intestinale, 
tulburări în domeniul inimii, frigiditate şi dereglări de potenţă, ca şi 
teama şi depresiile. Iar faptul că de poliartrită este afectat un număr 
relativ dublu de femei față de cel al bărbaţilor poate fi explicat prin 
aceea că femeile resimt mai multe piedici în a-şi viețui conştient 
impulsurile agresive. 

Medicina naturistă explică reumatismul pe baza depunerii de 
toxine în țesutul conjunctiv. Dar depunerea toxinelor simbolizează, 
din punctul nostru de vedere, probleme neprelucrate, respectiv 
teme nedigerate, pe care omul nu le-a soluționat, ci le-a depus în 
inconştientul său. Aici intervine şi punctul terapeutic de apelare 
la post”. Prin suprimarea totală a aportului exterior de alimente, 
organismul este cuplat pe propriile capacități de hrănire şi 
constrâns în felul acesta să oxideze şi să prelucreze şi „propria 
găleată corporală de gunoi”. Acest proces corespunde în domeniul 
psihic conştientizării şi prelucrării domeniului de teme refulate şi 
amânate până atunci. Numai că reumaticul nu vrea să-şi abordeze 
problemele. De aceea este el încremenit și imobil — el a înțepenit 
într-o direcţie. Lui îi este nespus de teamă să abordeze cu onestitate 
temeiul real al altruismului său, al disponibilităţii sale de a sluji 
şi de a se jertfi, al normelor sale morale şi al flexibilității sale. 
Dar în felul acesta egoismul său, imobilitatea sa, incapacitatea 
sa de adaptare, tendința sa de a domina şi agresivitatea sa rămân 
în domeniul umbrei şi se somatizează în corp drept rigidizare şi 


39 Vezi R. Dahlke, Postul conştient, Editura Urania. Waakirchen 1980. 

imobilitate vizibile, care pun, în fine, un capăt şi disponibilităţii 
neoneste de a-i sluji pe ceilalți. 


Dereglări motrice: torticolis, grafospasmul 


Caracteristica comună a acestor maladii este faptul că 
pacientul pierde parțial controlul asupra funcţiilor motrice, care 
sunt supuse în mod normal influențării volitive. Anumite funcţii 
se sustrag controlului său volitiv şi deraiază, în special atunci când 
omul se simte observat, respectiv se află în situaţii în care vrea 
să facă o anumită impresie. Astfel, în cazul înțepenirii gâtului 
(torticollis spasticus), capul se întoarce treptat sau brusc lateral, 
până se ajunge la o întoarcere deplină a acestuia. În majoritatea 
cazurilor, după câteva secunde capul poate fi din nou întors 
în poziția normală. Este remarcabil faptul că anumite gesturi 
ajutătoare, cum ar fi punerea degetului pe bărbie sau un sprijin 
acordat în zona cefei pot facilita pacientului menţinerea dreaptă a 
capului. Însă asupra poziţiei gâtului influențează în mod deosebit 
încadrarea subiectivă a pacientului în spațiu. Dacă pacientul stă cu 
spatele la perete şi se poate sprijini cu capul de perete, el îl poate 
menține drept fără dificultate, în majoritatea cazurilor. 

Particularitatea, ca şi dependenţa simptomului de anumite 
situații (alți oameni) ne indică deja problema principală a cestei 
maladii: ea se învârte în jurul polului siguranță / nesiguranță. 
Tulburările motrice din sfera mişcărilor în mod normal volitive, 
tulburări din care fac parte toate tipurile, dezvăluie intenţia unei 
siguranțe de sine demonstrative pe care omul vrea să o prezinte 
celorlalți şi arată că acest om nu are nicio siguranţă şi nicio putere 
şi niciun control, nici măcar asupra lui însuşi. A fost dintotdeauna 
un semn de curaj faptul de a privi pe cineva cu fermitate în față 
şi drept în ochi. Dar tocmai în situaţiile în care s-ar pune această 

problemă, capul pacientului cu torticolis se întoarce prin propria sa 
putere într-o parte. În felul acesta ia naştere mereu teama de a veni 
laolaltă cu oameni importanţi sau de a fi observat în societate — și 
această teamă este îndreptățită. Din cauza simptomului omul evită 
anumite situaţii, la fel cum a evitat dintotdeauna situaţiile neplăcute. 
El evită să-şi privească în faţă conflictele şi lasă neprivită în stânga 
sa o parte a lumii. 

Poziția corporală verticală a omului îl constrânge să 
privească în față cerințele şi solicitările lumii rămânând vertical, 
şi abordându-le în mod nemijlocit. Dacă omul își întoarce capul 
el se eschivează de la această confruntare de pe drumul său. 
Omul devine „unilateral” şi-şi întoarce capul de la cele cu care 
nu vrea să se confrunte. Începe să vadă lucrurile „strâmb”, dintr-o 
parte, „sucite”. La această vedere strâmbă şi unilaterală se referă 
şi cunoscuta expresie verbală „a-ți întoarce fața de la cineva”. 
Un asemenea atac psihic are totodată scopul ca victima lui să-şi 
piardă stăpânirea asupra direcţiei privirii sale şi să-l urmărească pe 
celălalt fără voie, atât cu ochii cât şi cu gândul. 

Motive întru totul asemănătoare găsim şi în cazul 
grafospasmului şi la crisparea degetelor pianiştilor şi violoniştilor. 
În personalitatea acestor pacienți găsim întotdeauna o ambiție 
extremă şi un nivel de pretenţii extrem de ridicat. Persoanele 
afectate tind înspre o ascensiune socială, dar prezintă în afară o 
mare modestie. Ei vor să impresioneze numai prin performanțele 
lor (scris frumos, muzică). Simptomul crispării mâinii îi face 
însă oneşti: el indică întreaga „cramponare” a strădaniilor şi 
performanţelor lor şi demonstrează că în realitate ei nu au absolut 
nimic de spus (de scris). 

Onicofagia (roaderea unghiilor) 


Deşi roaderea unghiilor nu face parte dintre tulburările 
motrice, vrem să o tratăm în grupul acestora din cauza asemănărilor 
pur exterioare existente. Şi roaderea unghiilor este viețuită ca un 
fel de constrângere ce înfrânge controlul pur volitiv al mâinilor. 
Roaderea unghiilor nu apare numai frecvent ca simptom trecător 
la copii şi tineri, ci şi adulţii suferă adesea, decenii de-a rândul 
de acest simptom greu vindecabil. Fundalul psihic al roaderii 
unghiilor este însă de-a dreptul univoc, iar recunoaşterea acestei 
corelaţii ar putea fi de ajutor pentru mulți părinţi în cazul în care 
acest simptom apare la un copil. Căci faptul de a-i interzice unui 
copil roaderea unghiilor prin amenințări sau pedepse constituie 
într-un astfel de caz una dintre reacțiile cele mai nepotrivite. 

Ceea ce numim unghii ale degetelor la om, constituie în cazul 
animalelor ghearele. Ghearele folosesc în primul rând la apărare 
şi la atac, fiind instrumente ale agresiunii. Faptul de a-şi scoate 
ghearele este folosit în limbaj într-un sens asemănător cu acela 
de a-şi arăta colții. Ghearele indică disponibilitatea de a lupta. 
Majoritatea animalelor de pradă superior dezvoltate îşi folosesc 
ghearele şi dinții drept arme. Roaderea unghiilor constituie castrarea 
propriei agresivităţi! Celui care îşi roade unghiile îi este teamă de 
propria sa agresivitate, şi el îşi dezamorsează simbolic armele în 
felul acesta. Prin faptul de a-şi muşca unghiile se foloseşte deja un 
aspect al agresivităţii, însă acesta este îndreptat exclusiv către sine 
însuşi: omul îşi muşcă propria agresivitate. 

Femeile suferă de simptomul roaderii unghiilor în special 
pentru că le admiră pe celelalte femei datorită unghiilor lor lungi 
date cu lac roşu. Unghiile lungi lăcuite în culoarea roşie a lui 
Marte constituie un simbol deosebit de frumos şi de luminos al 
agresivităţii — aceste femei expunându-şi în mod deschis, privirii 
tuturor, disponibilitatea la agresivitate. Este evident că ele sunt 
invidiate de acelea care nu îndrăznesc să-şi expună agresivitatea, 
şi odată cu aceasta, armele. Faptul de a voi să ai asemenea unghii 

lungi, roşii, constituie doar o formulare exterioară a dorinţei aflate 
în spatele ei de a putea fi cândva agresiv, respectiv agresivă, într-un 
mod atât de deschis. 

Dacă la un copil se manifestă simptomul roaderii unghiilor 
înseamnă că el se află într-o fază în care nu îndrăzneşte să-şi transpună 
agresivitatea în afară. În acest caz, părinții ar trebui să reflecteze în 
ce măsură suprimă sau evaluează negativ prin stilul lor educațional 
sau prin propriul comportament atitudinea agresivă. În asemenea 
cazuri ar trebui încercat să se creeze copilului un spaţiu vital în care 
acesta să găsească curajul de a-şi transpune agresivitatea în afară 
fără să dezvolte sentimentul vinovăţiei. În majoritatea cazurilor, un 
asemenea comportament declanşează teama părinţilor, pentru că 
dacă părinţii nu ar mai avea aici o problemă cu agresivitatea, ei nu 
ar avea nici copilul bolnav de acest sindrom. Astfel, ar fi un proces 
sănătos pentru întreaga familie dacă oamenii ar începe să pună sub 
semnul întrebării modul lor neonest şi ipocrit de a se comporta şi 
dacă ar învăţa să vadă ce anume pândeşte dincolo de această fațadă. 
Abia atunci când copilul a învăţat să se apere în loc să respecte 
temerile părinților, a dispărut şi sindromul roaderii unghiilor. Atâta 
timp însă cât părinţii nu sunt dispuşi să se transforme pe ei înşişi, 
ar trebui cel puţin să nu se mai plângă de tulburările şi simptomele 
pe care le prezintă copiii lor. E drept că părinții nu sunt vinovaţi de 
tulburările maladive ale copiilor lor, dar în tulburările lor maladive 
copiii reflectă problemele părinţilor lor! 


Bâlbâiala 


Limbajul este ceva curgător — vorbim despre fluxul vorbirii 
sau despre un stil fluent. La persoanele care se bâlbâie, limbajul nu 
curge. El este îmbucătăţit, întrerupt şi poticnit. Atunci când ceva 
vrea să curgă, are nevoie de spațiu, şi dacă am vrea să constrângem 

un fluviu să treacă printr-o duză ar lua naştere blocarea şi presiunea, 
iar în cel mai bun caz apa ar ţâşni prin duză, dar nu ar mai curge. 
Cel care se bâlbâie frânează fluxul vorbirii prin îngustimea gâtului 
său. Spuneam deja anterior că îngustimea este întotdeauna legată 
de teamă. La bâlbâiţi, teama se localizează în gât. Gâtul (deja 
îngust prin el însuşi) constituie legătura şi poarta de trecere dintre 
trup şi cap, dintre jos şi sus. 

În acest loc ar trebui să ne reamintim tot ceea ce am spus în 
capitolul despre migrenă sau despre simbolistica conceptelor de 
„Jos” şi „sus”. Bâlbâitul încearcă să îngusteze pe cât posibil de 
mult gâtul ca poartă de trecere, pentru a putea controla cât mai bine 
ceea ce urcă de jos în sus, respectiv, în mod analog, ceea ce vrea 
să urce din subconştient în conştient. Este principiul de apărare pe 
care îl regăsim la toate fortificațiile şi care lasă doar o cale mică 
de acces ce poate fi foarte bine controlată. Asemenea intrări şi căi 
de acces bine controlabile (graniţe, uși ale sălilor ş.a.m.d.) fac să 
ia întotdeauna naştere un baraj şi împiedică fluxul tranziției. Cel 
care se bâlbâie îşi controlează gâtul pentru că lui îi este teamă de 
tot ceea ce vrea să urce de jos şi să-i devină conştient — pe acestea 
el le sugrumă în gât. 

Cunoaştem expresia sub centură; cu aceasta este avut în 
vedere de fapt domeniul „impur şi respingător” al sexualității. 
Linia de centură serveşte drept graniță între periculosul domeniu 
inferior ei şi curatul şi admisul domeniu superior. Această linie 
a fost deplasată de persoana care se bâlbâie până la înălțimea 
gâtului, pentru că aceasta resimte întreaga corporalitate ca fiind 
periculoasă, şi numai capul ca fiind limpede şi curat. Asemănător 
pacientului cu migrene, pacientul cu sindromul bâlbâitului îşi 
deplasează sexualitatea la nivelul capului, cramponându-se în 
partea de sus ca în cea de jos. El nu vrea să dea frâu liber, nu vrea 
să se deschidă pentru cerințele şi pretenţiile impulsurilor corporale, 
a căror presiune devine tot mai puternică şi mai înspăimântătoare 
atâta timp cât este suprimată. Simptomul bâlbâielii creşte, în ultimă 
instanță, la dimensiunea de cauză pentru dificultatea contactului şi 
parteneriatului — şi aşa se încheie din nou cercul vicios. 


281 


După acelaşi principiu al întoarcerii capului, şi la copiii care 
se bâlbâie înfrânarea ce există întotdeauna este interpretată drept 
consecință a bâlbâitului. Însă bâlbâitul este exclusiv expresia 
înfrânării — copilul este înfrânat, împiedicat să se manifeste — iar 
acest lucru se exprimă prin bâlbâit. Copilului care se bâlbâie îi este 
teamă să lase să se manifeste în afară ceva ce i se impune din interior, 
să-i dea curs liber. El frânează fluxul pentru a-l putea controla mai 
bine. Este indiferent dacă vrem să denumim ceea ce se impune din 
interior sexualitate sau agresiune, sau dacă preferăm alte expresii 
în cazul unui copil. Persoana care se bâlbâie nu exprimă în mod 
liber în afară ceea ce i se impune din interior. Limbajul este un 
mijloc de expresie. Şi dacă celor care se impun dinăuntru vrând să 
se manifeste în afară li se opune o presiune, aceasta indică teama 
față de cele care vor să fie exprimate şi faptul că omul nu mai este 
deschis. Dacă unui om care se bâlbâie îi reuşeşte măcar o dată să 
se deschidă cu adevărat, din el se va revărsa un flux uriaș de sex, 
agresiune şi vorbire. Iar când toate cele nerostite au fost rostite, nu 
mai există niciun motiv de bâlbâială. 


12, 
Accidentele 


M: oameni reacționează foarte uluiți atunci când 
accidentele sunt interpretate în acelaşi mod în care se 
procedează cu celelalte maladii. Se crede că accidentele ar fi cu 
totul altceva, pentru că ele vin la urma urmelor din afară, şi de 
aceea, că cineva ar putea fi cu greu considerat vinovat de faptul că i 
se întâmplă un accident. Astfel de argumentări arată întotdeauna cât 
de încâlcită şi incorectă este gândirea noastră în general, respectiv 
cât de mult ne adaptăm gândirea şi teoriile la dorinţele noastre 
inconştiente. Resimţim cu toții drept extrem de neplăcut faptul de 
a prelua deplina răspundere pentru întreaga noastră existență, ca 
şi pentru tot ceea ce experimentăm şi aflăm în cadrul ei. Căutăm 
mereu posibilitatea de a proiecta în afară vina pentru ceea ce ni 
se întâmplă. Şi ne supărăm întotdeauna când cineva demască 
această proiectare în afară. Majoritatea strădaniilor ştiinţifice 
servesc scopului consolidării şi legalizării teoretice a proiecţiilor 
noastre. Privind lucrurile din punct de vedere „omenesc”, toate 
acestea sunt uşor de înțeles. Dar pentru că această carte a fost 
scrisă pentru oameni care caută adevărul şi ştiu că acest țel nu se 
poate atinge decât printr-o cunoaştere onestă de sine, nu ne este 
îngăduit să ne oprim cu laşitate în fața unei teme cum este aceea a 
„accidentelor”. 

Trebuie să vedem cu claritate că întotdeauna există ceva care, 
în aparenţă, vine spre noi din afară şi pe care îl putem interpreta 
întotdeauna drept „cauză”. Însă această interpretare cauzală 
a corelațiilor, iar noi ne-am decis, în această carte, să înlocuim, 
respectiv să completăm acest mod obişnuit de vedere printr-un altul, 
la fel de posibil. Atunci când ne privim într-o oglindă imaginea 

oglindită ne priveşte aparent din afară, dar cu toate acestea ea nu 
constituie cauza aspectului nostru. În cazul unei răceli, bacteriile 
vin în noi din afară și noi vedem în ele cauza răcelii noastre. 
În cazul unui accident de maşină şoferul beat nu ne-a acordat 
prioritate și noi vedem deja în el cauza accidentului nostru. La 
nivel funcțional există întotdeauna o explicație. Însă aceasta nu ne 
interzice interpretarea celor petrecute la nivelul conţinutului lor. 

Legea rezonanței se îngrijeşte să nu putem veni niciodată 
în contact cu ceva cu care nu avem nimic de a face. Corelaţiile 
funcţionale reprezintă de fiecare dată mediul material necesar 
pentru ca ceva să se manifeste la nivel corporal. Pentru a picta un 
tablou avem nevoie de pânză şi de culori — însă acestea nu constituie 
cauzele tabloului, ci exclusiv substanțele materiale cu ajutorul 
cărora artistul realizează la nivel formal imaginea lăuntrică. Ar fi 
absurd să se încerce o interpretare a unui tablou prin argumentul 
că pânza, culorile şi pensula ar constitui cauzele propriu-zise ale 
tabloului. 

Noi ne căutăm accidentele aşa cum ne căutăm şi „bolile”, şi 
în acest context nu ne speriem de nicio situație pe care să o folosim 
drept „cauză”. Pentru că răspunderea pentru tot ceea ce ni se 
întâmplă în viaţă o purtăm întotdeauna noi înşine. lar de la aceasta 
nu există nicio excepţie — şi, de aceea, se poate înceta căutarea 
oricărei excepţii. Atunci când cineva suferă, suferă întotdeauna 
numai din cauza sa (ceea ce nu înseamnă că povara suferinței nu 
ar fi grea!) Oricine este atât făptaş cât şi victimă, conţinute într-o 
singură persoană. lar atâta timp cât omul nu descoperă aceste două 
aspecte în sine însuşi, nu se poate vindeca. Din intensitatea cu 
care oamenii acuză „făptaşii” proiectaţi în afară, se poate citi cu 
uşurinţă în ce măsură îşi combat făptaşii din sine. Aici lipseşte acea 
înțelegere, acea vedere unitară care ne permite să vedem cele două 
aspecte reunite în unitatea lor. 

Cunoaşterea faptului că accidentele sunt motivate inconştient 
nu este nouă. Deja Freud a expus în «Psihopatologia vieții 
cotidiene», pe lângă lipsuri ca în cazul promisiunilor neîmplinite, a 
uitării, rătăcirii obiectelor, şi accidentele ca rezultat al unei intenţii 

inconștiente. De atunci încoace, cercetarea psihosomatică a putut 
dovedi şi în sens statistic existenţa unei aşa-numite „personalități 
care atrage accidentele”. Prin aceasta se înţelege o structură 
specifică a personalităţii, care are tendința să-şi prelucreze 
conflictele sub forma accidentelor. Deja în 1926 psihologul german 
K. Marbe a publicat sub titlul «Psihologia practică a accidentelor 
de circulaţie şi accidentelor de la locul de muncă» observaţia sa 
conform căreia un om care a suferit un accident va suferi cu o mai 
mare probabilitate şi alte accidente decât oamenii care nu au fost 
niciodată victima vreunui accident. 

În opera fundamentală a lui Alexander despre medicina 
psihosomatică apărută în 1950, găsim următoarele indicaţii 
referitoare la această temă: „la cercetarea accidentelor de maşină 
din Connecticut s-a dovedit că în intervalul a şase ani, dintr-un 
mic grup de 3,9% conducători auto implicaţi în accidente la 
începutul studiului, 36,4% au fost implicaţi şi în alte accidente. 
O mare întreprindere, care avea nenumărați şoferi de camioane, 
s-a neliniştit într-o zi din cauza costurilor ridicate ale accidentelor 
de maşină şi a pornit la cercetarea cauzelor accidentelor, pentru 
a putea reduce frecvenţa acestora. Printre alte procedee folosite, 
au fost cercetate şi istoriile accidentelor fiecărui conducător auto 
în parte şi, ca rezultat al acestui fapt, cei care suferiseră cele mai 
multe accidente au fost mutaţi pe alte posturi. Prin această măsură 
simplă s-a ajuns să se reducă frecvența accidentelor la o cincime din 
valoarea iniţială. Rezultatul interesant al acestei cercetări este însă 
faptul că acei conducători care aveau un procent ridicat de accidente 
şi-au menţinut obiceiul de a face accidente în noile lor însărcinări. 
Acest lucru dovedeşte în mod incontestabil că există ceea ce s-ar 
putea numi oameni predispuşi la accidente, şi că indivizii care 
tind să aibă accidente îşi menţin această însuşire indiferent care 
este tipul ocupaţiei lor în viața cotidiană” (Alexander, Medicină 
psihosomatică). 

În continuare, Alexander ajunge la concluzia că „în majoritatea 
accidentelor este conţinut un element intenţional, chiar dacă 
această intenție aproape nu ajunge în conştienţă. Cu alte cuvinte: 
majoritatea accidentelor au o motivaţie inconştientă”. Această 

privire aruncată în literatura psihanalitică mai veche urmează să 
arate, printre altele, că modul nostru de abordare şi considerare 
a accidentelor nu este în niciun caz nou şi, de asemenea, cât de 
mult durează până când anumite cunoştinţe (neplăcute) ajung să 
pătrundă în conştiența generală (în cazul în care acest lucru se 
întâmplă vreodată). 

În considerațiile noastre ulterioare ne interesează mai puțin 
descrierea unei anumite personalități predispuse la accidente, ci 
în primul rând însemnătatea unui accident în cazul în care acesta 
se produce în viaţa noastră. Chiar dacă un om nu constituie o 
personalitate tipică predispusă la accidente faptul că el a avut 
un accident constituie ceva pentru el, iar noi vrem să învăţăm să 
resimțim ce anume. Dacă accidentele devin frecvente în viața unui 
om, prin ele se arată exclusiv faptul că acel om continuă să nu-şi 
rezolve conştient problemele, şi că escaladează în felul acesta 
învăţarea prin constrângere. Faptul că un anumit om îşi înfăptuieşte 
modificările necesare prin accidente corespunde acelui aşa-numit 
„locus minoris resistentiae” al celorlalți oameni. Un accident pune 
sub semnul întrebării modul de a acționa al unui om, ca şi calea 
abordată de el, în mod direct şi brusc. El constituie o cezură în viața 
sa şi trebuie considerat ca atare. În acest context, cele întâmplate în 
accident pot fi observate ca o piesă de teatru şi trebuie încercat să 
se înțeleagă structura exactă a celor petrecute, pentru a o transpune 
în propria situație. Un accident este o caricatură a propriei noastre 
problematici — la fel de potrivit şi la fel de dureros ca orice 
caricatură. 


Accidente de circulaţie 


„Accidentul de circulaţie” este un supraconcept atât de 
abstract încât este imposibil să-l interpretăm. Trebuie ştiut, în mod 
special, cum anume s-a desfăşurat un anumit accident pentru a putea 

spune ce mesaj conţine acesta. Pe cât de dificilă sau imposibilă 
este o interpretare la modul general, pe atât de simplă este ea în 
majoritatea cazurilor concrete. Trebuie doar să asculţi cu atenţie 
atunci când cineva descrie cele întâmplate. Dubla semnificaţie 
a limbajului nostru trădează totul. Din păcate, se poate mereu 
constata că multor oameni le lipseşte simțul auzului pentru aceste 
corelaţii verbale. Astfel, noi solicităm adesea pacienţilor să repete 
o anumită frază din descrierile lor atât de mult, până când în felul 
acesta li se clarifică ceva. Cu asemenea ocazii poţi fi uimit cât de 
inconştient se raportează omul la limbajul său sau cât de evidente 
sunt filtrele prin care îşi revelează propriile probleme. 

Astfel, în viaţă, ca şi în circulaţia rutieră, se poate, de exemplu, 
întâmpla să te abați de la drum — să ajungi în prăpastie — să pierzi 
controlul — să-ți pierzi frânele — să fii azvârlit de pe traiectoria ta 
— să calci pe cineva ş.a.m.d. Şi oare mai e mult de interpretat la 
aceste afirmaţii? Este suficient să le asculți. Sau cineva accelerează 
atât de mult încât nu(şi) mai poate pune frână, apropiindu-se prea 
mult de cel (sau cea) care se află în faţa sa şi izbindu-se chiar de 
el, stabilind în felul acesta un contact foarte intim (pe care unii 
oameni îl numesc chiar bubuit!). Această izbitură este resimţită 
ca atare, şi de multe ori conducătorii auto nu se izbesc numai cu 
maşinile, ci şi prin cuvinte. 

Adesea întrebarea: „Cine a fost vinovat de accident?” aduce 
răspunsul central: „Nu am putut frâna la timp”, ceea ce înseamnă că 
un om îşi accelerează în viaţă o dezvoltare (de exemplu profesională) 
care îi ameninţă în curând evoluţia. El ar trebui să considere acest 
eveniment drept o cerinţă de a-şi verifica orice accelerare din viață 
şi de a diminua la timp tempoul. Răspunsul: „Pur şi simplu nu l-am 
văzut” arată limpede că omul trece și în viața sa cu vederea ceva 
de-a dreptul important. Dacă încercarea de a depăşi pe cineva se 
încheie cu un accident, trebuie verificate rapid toate „manevrele 
de depăşire” din viaţă. Cel care adoarme la volan ar trebui să se 
trezească cât mai rapid şi în privinţa vieții sale, pentru a nu fi trezit 
într-un mod cu mult mai dur. Dacă cineva a fost împiedicat să-și 
continue călătoria în timpul nopții rămânând blocat pe undeva, ar 

trebui să verifice amănunțit ce anume îl poate reține în domeniul 
de noapte al sufletului său. Unul se intersectează în coliziune cu 
un altul, altul trece prin delimitările şi indicatoarele rutiere, un 
altul trebuie să-şi scoată căruța din noroi“. Oamenii încetează 
brusc să vadă limpede, nu mai văd indicatoarele de oprire, nu mai 
văd stopul, confundă direcţiile şi se izbesc de diferite oprelişti. 
Accidentele de circulație duc aproape întotdeauna la un contact 
foarte intens cu alți oameni — uneori oamenii se apropie chiar prea 
mult între ei — însă această apropiere este întotdeauna agresivă. 

Dorim să considerăm împreună un caz concret de accident 
de circulaţie, şi să-l interpretăm pentru a putea urmări mai bine pe 
un astfel de exemplu modul nostru de considerare. Accidentul nu 
este născocit ci real, şi corespunde totodată unui tip foarte frecvent 
de accident de circulaţie. La o intersecție, două automobile se 
ciocnesc cu o asemenea forță încât una dintre maşini este azvârlită 
pe trotuar, unde rămâne pe loc cu roțile în sus. Mai multe persoane 
se găsesc închise în maşină şi strigă după ajutor. O muzică de radio 
foarte puternică răsună din maşină. Trecătorii îi eliberează treptat 
pe prizonieri din închisoarea lor de tablă — aceştia prezintă răni de 
gravitate medie şi sunt duşi la spital. 

Această desfăşurare a evenimentelor poate fi astfel interpretată: 
toți participanţii la acest accident de circulaţie se găseau într-o 
situaţie în care voiau să-şi continue în aceeaşi manieră — adică drept 
înainte — direcția abordată până atunci pe calea vieţii lor. Aceasta 
corespunde dorinței şi încercării de a merge mereu înainte pe orice 
stradă. Dar atât pe străzi cât şi în viață există intersecţii. Strada 
dreaptă constituie în viață norma, şi totodată ceea ce decurge din 
obişnuință. Faptul că mersul înainte al tuturor participanţilor la 
acest eveniment a fost întrerupt prin accident arată să toți au trecut 
cu vederea necesitatea unei schimbări a drumului lor. Orice direcție 
şi orice normă din viaţă sunt la un moment dat depășite, şi implică 
necesitatea unei schimbări. Tot ceea ce este corect la un moment dat 
este depăşit în timp, devenind cândva incorect. Oamenii îşi apără 


40 Expresie germană care are sensul figurat de „a o scoate la capăt, a îndrepta o situaţie” 
(n. tr.) 

normele, indicând în majoritatea cazurilor confirmarea valorii 
lor în trecut. Însă acesta nu este un argument valabil. Pentru un 
bebeluş este normal să-şi ude scutecele. Dar un copil de cinci ani 
având sindromul de enurezis nu ar trebui totuşi să invoce justeţea 
simptomului său. 

Perceperea la timp a necesităţii unei schimbări în viața 
omenească constituie unul din cele mai dificile lucruri. Este o 
certitudine faptul că participanții la accidentul de circulație nu 
au recunoscut acest lucru. Ei au încercat să-şi continue drumul 
de până atunci (confirmat în trecut în privința valorii sale) şi au 
refulat necesitatea de a renunța la norme, de a modifica parcursul 
de până atunci al vieţii, de a ieşi din situație. Însă impulsul în acest 
sens există în inconştient. Şi în mod inconştient, drumul pe care 
se merge nu mai este potrivit. Cu toate acestea, omului îi lipseşte 
curajul să-l pună în mod conştient sub semnul întrebării şi să-l 
părăsească. Schimbările declanşează teama. Omul ar dori de fapt 
schimbarea — dar nu îndrăzneşte să o facă. Poate fi vorba de o 
relaţie de parteneriat care şi-a atins scopul, deci este depăşită, sau, 
la un altul, de profesie, sau, la un al treilea, de o concepție despre 
lume. Comun tuturor este însă faptul că ei îşi refulează dorința de 
a se elibera printr-un salt de obişnuințele de până atunci. Această 
dorinţă neviețuită îşi caută împlinirea prin dorința inconștientă de 
eveniment, care este vieţuită de conştienţă întotdeauna ca venind 
„din afară”: şi atunci omul este aruncat de pe traiectoria sa — în 
exemplul nostru prin intermediul unui accident de maşină. 

Cel care este onest față de sine însuşi poate constata după 
un astfel de eveniment că nu mai era de mult de acord înlăuntrul 
său cel mai profund cu calea sa, şi că de fapt ar fi vrut cu drag 
să o părăsească, numai că îi lipsea curajul în acest sens. Soluţiile 
de aparenţă, inconștiente, pot fi reuşite, dar au dezavantajul că, la 
urma urmelor, nu rezolvă complet problema. Aceasta din cauză că 
o problemă nu poate fi rezolvată la urma urmelor decât printr-un 
pas în conştiență, soluția inconştientă constituind întotdeauna doar 
o împlinire la nivel material. Împlinirea poate da un impuls, o 
informaţie, dar nu poate rezolva întru totul problema. 

Astfel, în exemplul nostru, accidentul de maşină duce la o 
eliberare de pe traiectoria obişnuită, dar el duce totodată la o nouă 
nelibertate, chiar mai mare decât ce anterioară, anume faptul de a fi 
blocat în maşină. Această nouă situație, nebănuită şi neprevăzută, 
constituie totodată expresia inconştienţei procesului, dar poate 
fi înțeleasă şi ca avertizare a faptului că părăsirea traiectoriei 
anterioare nu duce la libertatea dorită, ci la o nouă nelibertate. 
Strigătele de ajutor ale celor răniţi şi blocaţi în maşină erau aproape 
acoperite de muzica puternică de radio din interiorul maşinii. Cel 
care este obişnuit să viețuiască toate evenimentele şi manifestările 
drept simboluri vizibile, vede şi în acest detaliu o expresie a 
încercării de întoarcere de la propriul conflict prin intermediul unor 
lucruri exterioare. Muzica radioului acoperă vocea lăuntrică, care 
cere ajutor, şi pe care conştiența ar vrea cu drag să o audă. Însă 
conştientul se abate de la aceasta, nu vrea să o asculte, şi în felul 
acesta conflictul şi dorința de libertate a sufletului rămân închise 
în inconştient. Or acesta nu se poate elibera singur, ci trebuie 
să aştepte până când evenimentele din afară îl scot la lumină. 
Accidentul constituie aici „evenimentul din afară”, care deschide 
probleme inconştiente, un canal, posibilitatea de a se articula. 
Strigătele de ajutor ale sufletelor au ajuns în domeniu audibil. 
Omul devine onest. 


Accidentele casnice şi cele de lucru 


Întru totul asemănător accidentelor de circulație, multitudinea 
posibilităților şi simbolistica accidentelor petrecute în gospodărie 
şi la serviciu este aproape nelimitată şi, de aceea, fiecare caz în 
parte trebuie cercetat amănunțit. 

O simbolistică bogată o găsim la arsuri. Multe expresii 
folosesc arderea şi focul ca simboluri pentru procese psihice: s-a 

fript — s-a ars la mână — a atins fierul fierbinte — se joacă cu focul 
— a trece pentru cineva prin foc ş.a.m.d. 

În toate aceste cazuri focul simbolizează pericolul. Arderea 
semnalizează în consecință faptul că omul nu a apreciat în mod 
corect un pericol, respectiv că nu a văzut câtuşi de puţin pericolul. 
El nu observă cât de fierbinte este o problemă. Arderile ne atrag 
atenţia asupra faptului că ne jucăm cu un pericol. În plus, focul mai 
are o legătură foarte limpede şi cu temele iubire şi sexualitate. Se 
vorbeşte despre o iubire fierbinte şi despre o iubire arzătoare — omul 
este înflăcărat de iubire — este foc şi pară — despre anumite persoane 
se spune chiar că sunt în flăcări. Simbolistica sexuală a focului 
devine limpede şi în relația plină de iubire cu care vorbesc tinerii 
despre motocicletele lor: acestea sunt numite cuptor de foc sau sobă 
încinsă (...focul este deplasat în afară, în loc de a fi înăuntru!) 

Arsurile afectează în primul rând pielea, deci granița omului. 
Această afectare a graniţei semnifică întotdeauna şi o punere sub 
semnul întrebării a eului. Noi ne delimităm prin eu şi tocmai aceasta 
împiedică iubirea. Pentru a putea iubi trebuie să ne deschidem 
granița eului, trebuie să captăm focul, să ne aprindem la jăratecul 
iubirii şi să ne ardem graniţele. Celui care nu este dispus să facă asta 
i se poate întâmpla ca în locul focului lăuntric un foc exterior să-i 
ardă graniţele exterioare, adică pielea, forțându-i astfel deschiderea 
şi făcându-l vulnerabil. 

O simbolistică asemănătoare o găsim aproape în cazul tuturor 
rănirilor, care răzbat şi ele în primul rând prin granița exterioară, 
prin piele. Astfel se vorbeşte şi despre o rănire psihică sau despre 
faptul că cineva se simte rănit de o remarcă. Dar nu putem fi răniţi 
numai de ceilalți, ci ne putem zăia şi noi înşine. Dar şi simbolistica 
„prăbuşirii” şi a „poticnirii” este uşor de stră-văzut. Cineva alunecă 
pe gheaţă, sau pentru că parchetul este prea alunecos, un altul cade 
de pe treaptă, altul se prăbuşeşte. În cazul în care consecința unei 
asemenea căderi este o comoţie cerebrală, sistemul de gândire al 
celui afectat este zguduit în mod fundamental şi pus sub semnul 
întrebării. Orice încercare de a sta în capul oaselor duce la dureri 
de cap, astfel încât bolnavul se culcă imediat la loc. În felul 

acesta, capului şi gândirii li se sustrage ca de la sine predominanța 
anterioară şi pacientul resimte pe propriul său corp cum îl doare 
gândirea. 


Fracturile 


Fracturile de oase sunt provocate aproape fără excepție în 
situații extreme de mişcare (răsturnări de maşină, motocicletă, 
sau la sport) prin influență mecanică exterioară. Fractura duce 
imediat la o odihnă constrânsă de durată (repaus la pat, bandaje cu 
ghips). Fiecare ruptură osoasă duce la o „între-rupere” a mişcării şi 
activităţii anterioare,-şi constrânge pacientul la odihnă. Din această 
pasivitate şi odihnă constrânsă ar trebui să crească, pe cât posibil, o 
nouă orientare. Fractura arată limpede că s-a trecut cu vederea un 
sfârşit devenit necesar al unei evoluţii, astfel încât corpul trebuie 
să ne indice ruperea a ceva vechi, pentru a permite unui om să 
intervină în viață. Fractura, ruptura de os între-rupe calea de până 
atunci, caracterizată în majoritatea cazurilor printr-o activitate şi o 
mişcare intensă. Omul şi-a exagerat şi extins prea mult mişcarea 
şi povara purtată. Şi în cazul fracturii se însumează mişcarea şi 
sarcina până în momentul în care punctul cel mai slab cedează. 

În corp, oasele reprezintă principiul solidităţii, al normelor ce 
conferă un sprijin, dar şi pe acela al încremenirii (calcifiere). Dacă 
în oase predomină principiul încremenirii (calcar) osul devine 
casant şi, de aceea, nu-şi mai poate îndeplini funcţia. Asemănătoare 
este situația tuturor normelor — ele trebuie să ne ofere un sprijin, 
dar nu o mai pot face tocmai atunci când sunt prea încremenite. O 
fractură osoasă ne arată la nivel fizic faptul că o încremenire supra- 
puternică a normelor din sistemul psihic a fost trecută cu vederea. 
Datorită acestui fapt omul devine prea rigid, prea încremenit şi 
inflexibil. Şi aşa cum există tendinţa ca odată cu vârsta omul să se 

rigidizeze tot mai mult în privinţa principiilor sale fundamentale 
şi să-şi piardă tot mai mult capacitatea psihică de adaptare, tot 
aşa creşte şi calcifierea oaselor, ceea ce duce totodată la creşterea 
pericolului fracturilor osoase. Polul opus al aceste situații este 
reprezentat de copilul mic, cu oasele sale moi, care nici nu se pot 
fractura. Copilul mic nu are nici norme şi nici etaloane în care să 
poată încremeni. Dar dacă un om devine prea inflexibil în viaţa sa, 
această unilateralitate este corectată de o fractură de vertebră — prin 
care i se frânge coloana vertebrală. Aceasta poate fi evitată dacă 
omul acceptă de bunăvoie să-şi plece spatele! 


13. 
Simptomele psihice 


S> acest titlu vrem să tratăm câteva dereglări frecvente, 
care sunt desemnate în mod obişnuit drept „psihice”. În 
acest caz ar trebui să fie evident cât de puțin sens are o asemenea 
desemnare în cadrul modului nostru de considerare. Pentru că 
în realitate nu este posibil să se tragă o linie netă de separare 
între simptomele psihice şi cele somatice. Orice simptom are 
un conținut psihic şi se exteriorizează prin intermediul corpului. 
Chiar şi teama sau depresia folosesc corpul pentru înfăptuirea 
lor. Aceste corelaţii somatice furnizează şi psihiatriei universitare 
temeiul pentru intervențiile sale farmacologice. Lacrimile unui 
pacient bolnav de depresie nu sunt mai „psihice” decât puroiul 
sau diareea. Diferenţa este justificată în cel mai bun caz în punctul 
terminal al acestui continuum, în care se compară degenerarea 
unui organ cu modificarea ca psihoză a personalităţii. Totuşi, cu 
cât ne deplasăm dinspre capetele terminale spre centru, cu atât este 
mai dificil să găsim linia separatoare. Însă chiar şi considerarea 
extremelor nu justifică, la o contemplare atentă, diferențierea în 
„somatic” şi „psihic”, deoarece diferența constă numai în modul 
de exprimare a simbolului. Astmul se diferențiază prin tabloul său 
clinic de un picior amputat la fel de mult pe cât se diferenţiază de 
schizofrenie. Clasificarea în „somatic” şi „psihic” aduce cu sine 
mai mult neînțelegere decât ordine. 

Noi nu vedem necesitatea acestei diferențieri, deoarece teoria 
noastră este aplicabilă unitar tuturor simptomelor, şi nu necesită 
nicio excepție. Desigur că simptomele se pot servi de cele mai 
diferite modalități de expresie formală, dar toate folosesc în acest 
sens corpul, prin intermediul căruia devine vizibil şi realizabil 
conţinutul din conştiență aflat la baza lor. Vieţuirea simptomelor 

are loc în orice caz din nou în conştienţă, fie că este vorba de tristețe 
sau de durerea provocată de o rană. În prima parte am indicat 
faptul că tor ceea ce este individual constituie doar un simptom 
şi că numai aprecierea subiectivă decide calificativele de bolnav 
sau sănătos. Aceste lucruri sunt valabile în mod analog şi în aşa- 
numitul domeniu psihic. 

Trebuie să ne eliberăm în orice caz de ideea că ar exista un 
comportament normal şi unul anormal. Normalitatea este expresia 
unei frecvenţe statistice şi, de aceea, nu este utilizabilă nici ca 
etalon de valoare, nici în calitatea de concept de clasificare. Este 
drept că normalitatea are un defect de diminuare a fricii, dar ea 
se opune individualităţii. Apărarea normalităţii este un aspect 
ipotetic dificil al psihiatriei tradiționale. O halucinație nu este nici 
mai reală şi nici mai ireală decât orice altă percepție. Ei îi lipseşte 
exclusiv aprobarea colectivităţi. „Bolnavul psihic” funcționează 
după aceleaşi legi psihologice ca toţi ceilalți oameni. Psihopatul 
care se simte urmărit şi ameninţat de ucigași îşi proiectează partea 
agresivă din propria sa umbră asupra lumii înconjurătoare, exact la 
fel ca şi cetăţenii care solicită pedepse mai dure pentru criminali şi 
infractori, sau cărora le este frică de terorişti. Orice proiecție este 
o iluzie şi, de aceea, este nevoie să punem întrebarea în ce măsură 
iluzia mai poate fi considerată normală, sau dacă ea nu a devenit 
deja maladivă. 

Bolnavul psihic şi omul sănătos psihic nu sunt decât punctele 
teoretic terminale ale unui continuum ce rezultă din interacţiunea 
dintre conştient şi umbră. La așa-numitul bolnav de psihoză viețuim 
în forma sa cea mai extremă rezultatul unei multitudini de refulări 
reuşite. Dacă toate canalele şi domeniile posibile de vieţuire 
a umbrei sunt închise cu o siguranță perfectă, se ajunge cândva 
la schimbarea predominanţei interioare şi la faptul ca umbra să 
preia întru totul dominanța asupra personalităţii. În acest context, 
aceasta va suprima aproape la fel de absolut partea predominantă 
până atunci a conştienţei, recuperând cu o înaltă energie ceea ce nu 
a îndrăznit să vieţuiască până atunci din cealaltă parte a omului. 
Astfel, moralişti ireproşabili se transformă în exhibiţionişti obsceni, 

naturi blânde şi temătoare în fiare sălbatice iar naturi timide, care 
mereu eşuau, în megalomani. 

Şi psihoza îl face pe om onest, pentru că ea recuperează toate 
cele neîmplinite până atunci printr-o intensitate şi un absolutism 
care insuflă teamă lumii înconjurătoare. Ea constituie o încercare 
disperată de a readuce în echilibru unilateralitatea viețuită anterior 
— în orice caz o încercare ce pluteşte în pericolul de a nu găsi 
ieşirea din continua alternanță a extremelor. Această dificultate de 
a găsi mijlocul şi echilibrul se arată deosebit de clar în sindromul 
maniaco-depresiv. Prin psihoză, omul îşi trăieşte umbra. Demenţa 
a declanşat întotdeauna în spectatorii ei o mare teamă şi lipsă 
de ajutorare, pentru că ea le reaminteşte de propria lor umbră. 
Maniacul ne deschide o uşă înspre iadul conştienţei, care se află 
în noi toți. Combaterea şi suprimarea acestor simptome, născută 
din teamă, sunt de la sine înţelese, însă prea puţin potrivite pentru 
a rezolva problema. Căci principiul suprimării umbrei duce tocmai 
la cea mai puternică explozie a ei — iar faptul de a o suprima din 
nou amână problema, dar nu o rezolvă. 

Primul pas necesar în cealaltă direcție îl constituie şi aici 
cunoaşterea faptului că simptomul îşi are întru totul sensul şi 
justificarea sa. Clădind pe această înțelegere se poate organiza 
ulterior o reflectare asupra modului în care se poate sprijini în mod 
util direcția de vindecare indicată de simptom. 

Aceste doar câteva remarci referitoare la tema simptomelor 
psihotice ar trebui să fie suficiente. Interpretările mai amănunțite 
aduc prea puţin câştig în acest domeniu, deoarece bolnavul de 
psihoză nu aduce cu sine o deschidere pentru interpretare. Teama sa 
de propria-i umbră este atât de mare încât în majoritatea cazurilor 
el o proiectează în afară. Observatorului interesat nu-i va fi greu să 
interpreteze simptomele dacă va avea în vedere cele două reguli 
menţionate repetat în această carte: 

1. Tot ceea ce vieţuieşte pacientul în afară este alcătuit din 
proiecţiile propriei sale umbre (voci, atacuri, urmăriri, hipnotizare, 
intenții de suicid ş.a.m.d.). 

2. Comportamentul psihic constituie împlinirea constrânsă a 
domeniului de umbră nevieţuit. 

La urma urmelor simptomele psihice nici nu pot fi interpretate, 
pentru că ele exprimă deja problema în mod direct, şi nu necesită 
un alt nivel pentru transpunerea acesteia. De aceea tot ce se poate 
spune referitor la problematica simptomelor psihice sună foarte 
repede banal, deoarece lipseşte pasul traducerii. Cu toate acestea, 
vrem să mai abordăm trei simptome ca exemple în acest cadru, 
pentru că ele au o largă răspândire şi pentru că sunt considerate 
de către marea majoritate ca făcând parte din domeniul psihic: 
depresia, insomnia şi maniile. 


Depresia 


Depresia este un concept colectiv pentru imaginea unui 
simptom care se întinde de la sentimentul de a fi abătut şi frânat 
în imboldurile de acțiune, până la aşa-numita depresie endogenă, 
cu apatie totală. Pe lângă frânarea totală a oricărei activități şi 
dispoziţia de copleşire şi descurajare, în cazul depresiei găsim şi 
nenumărate simptome corporale însoțitoare, cum ar fi oboseala, 
insomniile, lipsa de poftă de mâncare, constipaţia, migrenele, 
afecţiuni cardiace (tahicardia paroxistică), dureri de şale, tulburarea 
ciclului menstrual la femei şi scăderea tonusului corporal. 
Bolnavul de depresie este chinuit de puternice sentimente de vină 
şi autoreproşuri, şi el se străduieşte încontinuu în sensul de a reface 
lucrurile în bine. Cuvântul depresie provine din verbul latinesc 
deprimo, care înseamnă a oprima, a înăbuşi, a reprima, a înfrânge, 
a reţine. Aceasta ne determină să punem întrebarea de ce anume se 
simte apăsat bolnavul de depresie, sau ce anume reprimă el în sine. 
Drept răspuns aflăm trei domenii de teme: 

|. Agresivitate. Spuneam într-un loc anterior că agresivitatea 
nedirecționată în afară se transformă în durere corporală. Această 


299 


constatare poate fi completată prin aceea că agresivitatea 
suprimată în domeniul psihic duce la depresie. Agresivitatea 
blocată în exteriorizarea ei se îndreaptă spre interior şi face din 
emițător receptor. Nu numai sentimentele de vină intră în contul 
agresivităţii suprimate, ci şi multele simptome somatice însoțitoare 
cu durerile lor difuze. Am spus deja, într-un alt loc al acestei cărți, 
că agresivitatea este doar o formă specială de energie vitală şi 
de activitate. Deci cel care îşi suprimă cu teamă agresivitatea îşi 
suprimă totodată energia şi activitatea. Psihiatria se străduieşte să-l 
reîncadreze pe bolnavul de depresie în propria sa activitate, însă 
acesta viețuieşte această tendință ca amenințătoare. El evită tot ceea 
ce nu îşi găseşte o recunoaştere oficială şi încearcă să-şi mascheze 
impulsurile agresive şi distructive printr-o conduită ireproşabilă în 
viață. Agresivitatea îndreptată împotriva posesorului ei îşi găseşte 
expresia cea mai limpede în suicid. În cazul în care o persoană 
prezintă intenţii de suicid, ar trebui pusă întrebarea față de cine 
erau de fapt îndreptate intenţiile de ucidere. 

2. Responsabilitatea. Dacă facem abstracţie de suicid, depresia 
constituie forma cea mai extremă de respingere a responsabilități. 
Bolnavul de depresie nu mai acţionează, ci vegetează, fiind mai 
mult mort decât viu. Dar în ciuda oricărei evitări de a se confrunta 
activ cu viaţa, bolnavul de depresie se confruntă în continuare 
prin uşa din spate — deschisă de sentimentele de vină — cu tema 
„responsabilitate”. În prim-planul oricărei depresii se află teama 
de a prelua responsabilitatea, şi care se instalează tocmai atunci 
când pacientul ar trebui să treacă într-o nouă fază a vieţii sale, de 
exemplu în perioada de lăuzie. 

3. Renunţare — singurătate — bătrânețe — moarte. Aceste patru 
concepte strâns legate între ele ar trebui să contureze acest ultim 
domeniu de teme, după părerea noastră cel mai important. În cadrul 
depresiei, pacientul este constrâns să se confrunte cu polul morţii. 
Tot ceea ce este viu, cum ar fi mişcarea, alternanța, sociabilitatea 
şi comunicarea sunt sustrase bolnavului de depresie, având loc 
manifestarea polului opus vieții: apatie, încremenire, singurătate, 
gânduri referitoare la moarte. Domeniul morţii, care se impune atât 

de impresionant într-o depresie, constituie umbra unui astfel de 
pacient. 

Conflictul propriu-zis constă în teama la fel de mare față 
de viaţă şi față de moarte. Viaţa activă aduce cu sine vina şi 
responsabilitatea — însă tocmai pe acestea vrea pacientul să le evite. 
Preluarea răspunderii înseamnă însă renunțarea la proiecția în afară 
şi acceptarea faptului de a fi singur. Dar personalității cu sindrom 
depresiv îi este teamă de aceasta şi, de aceea, are nevoie de oameni 
de care să se cramponeze. Separarea de o asemenea persoană — 
eventual prin moartea ei — poate constitui adesea evenimentul 
exterior care declanşează o depresie. Omul se simte atât de singur 
— şi nu vrea să trăiască singur şi să preia răspunderea. El se teme 
de moarte şi, de aceea, nu înţelege nici condiţiile vieţii. Depresia 
îl face onest: ea lasă să devină vizibilă incapacitatea omului de a 
trăi şi de a muri. 


Insomnia 


Numărul oamenilor care suferă de insomnie pe o perioadă 
mai redusă sau mai îndelungată este foarte mare. La fel de mare 
este, în mod corespunzător, şi consumul de somnifere. La fel ca 
mâncarea şi sexualitatea, somnul constituie o necesitate instinctivă 
fundamentală a omului. O treime din viaţă ne-o petrecem în această 
stare. Un loc de dormit sigur, comod şi la adăpost are o importanţă 
centrală atât pentru om cât şi pentru animal. Animalele şi oamenii 
obosiţi sunt dispuşi să mai parcurgă încă distanţe îndelungate pentru 
a găsi un loc de odihnă potrivit. Respingem cu mare neplăcere 
tulburarea somnului nostru, iar sustragerea somnului este resimţită 
de om drept una dintre cele mai mari ameninţări. Un somn bun 
se leagă, în majoritatea cazurilor, de anumite obiceiuri: un anumit 
pat, o anumită poziţie corporală, un anumit moment al zilei pentru 


301 


adormire ş.a.m.d. Nerespectarea acestor obiceiuri ne poate adesea 
tulbura somnul. 

Somnul este un fenomen unic. Știm cu toţii să dormim, fără 
să o fi învățat vreodată, şi cu toate acestea nu ştim ce se petrece în 
somn. Ne petrecem o treime din viaţă în această stare de conştienţă, 
şi totuşi nu ştim aproape nimic despre acest domeniu. Ne este dor 
de somn — şi cu toate acestea simțim adesea venind spre noi ca un 
fel de amenințare din lumea somnului şi a viselor. Încercăm mereu 
să ne apărăm de o astfel de teamă prin remarci de relaţionare, cum 
ar fi, de pildă: „a fost doar un vis”, sau: „visele sunt ca spuma de 
bere”. Dar dacă suntem oneşti trebuie să mărturisim că în timpul 
viselor vieţuim cu aceeaşi calitate de resimţire a realităţii ca şi în 
timpul zilei. Cine meditează asupra acestei legături va putea urmări 
şi afirmaţia că lumea conştienţei noastre de zi este tot o iluzie, un 
vis, ca şi visele noastre nocturne şi că de fapt cele două lumi nu 
există decât în conştiența noastră. 

De unde vine credinţa că viața noastră pe care o ducem de-a 
lungul zilei ar fi mai reală sau mai adevărată decât viața noastră 
de vis? Ce anume ne îndreptățește să punem în fața cuvântului 
„vis” calificativul de „doar un”? Orice experiență pe care o face 
conştienţa este la fel de reală — indiferent că o numim realitate, 
vis sau fantezie. Faptul de a inversa modul obişnuit de abordare a 
vieţuirilor de zi, respectiv de noapte, poate constitui un joc util de 
gândire dacă ne-am reprezenta că ducem în vis o viață continuă, 
întreruptă în mod ritmic de o pauză de somn, corespunzătoare 
vieţii noastre cotidiene. 

„Wang visa că este fluture. Se afla pe flori, printre ierburi. 
Zbura încoace şi încolo. Apoi s-a trezit şi nu mai ştia dacă el este 
Wang, cel care a visat că este fluture, sau dacă este un fluture care 
visează că ar fi Wang”. 

Asemenea răsturnări de poli constituie nişte exerciții bune 
pentru recunoaşterea faptului că niciun aspect şi nici celălalt nu 
sunt mai adevărate sau mai reale. Veghea şi somnul, conştiența 
de zi şi conştiența de somn sunt polarități care se compensează 
reciproc. Prin analogie, zilei şi luminii îi corespund veghea, 

viaţa şi activitatea, iar nopţii, întunericul, odihna, inconştientul şi 
moartea. 


Analogii: 

Yang Yin 

masculin feminin 

emisfera cerebrală stângă emisfera cerebrală dreaptă 
foc apă 

zi noapte 


veghe somn 
viață moarte 
bine rău 


conştient inconştient 
intelect sentiment 
rațional irațional 


În conformitate cu această analogie arhetipală, înțelepciunea 
populară desemnează somnul drept fratele mai mic al morții. Cu 
fiecare adormire noi exersăm faptul de a muri. Faptul de a adormi 
cere de la noi încetarea oricărui control, a oricărei intenționalități, 
a oricărei activități. Pentru a adormi avem nevoie de dăruire şi 
încredere primordială, de admiterea necunoscutului. Adormirea nu 
poate fi constrânsă prin stăpânire de sine, voinţă şi strădanie. Orice 
voinţă activă constituie modalitatea cea mai sigură de a împiedica 
somnul. Noi nu putem face altceva decât să creăm premisele 
favorabile adormirii — şi apoi trebuie să aşteptăm cu răbdare şi să 
avem încredere că somnul va cobori asupra noastră. Şi aproape că 
nu ne este îngăduit să observăm acest proces — pentru că observarea 
ne-ar împiedica să adormim. 

Tot ceea ce cere somnul (şi moartea) de la noi nu face câtuşi 
de puţin parte din tăria omului. Suntem cu toţii prea familiari 
cu polul activității, suntem prea mândri de faptele noastre, prea 
dependenți de intelectul nostru şi controlul nostru neîncrezător, 
pentru ca dăruirea, încrederea şi desprinderea să devină pentru noi 

moduri obişnuite de comportare. De aceea nimeni nu trebuie să se 
mire că insomnia constituie (alături de durerile de cap!) una dintre 
cele mai frecvente tulburări de sănătate ale civilizației noastre. 

Epoca noastră de cultură prezintă, pe baza unilateralităţii sale, 
dificultăți cu toate domeniile polar opuse, aşa cum se poate vedea 
uşor din lista de mai sus a analogiilor. Ne este teamă de sentimente, 
de irațional, de umbră, de inconştient, de rău, de întuneric şi de 
moarte. Ne cramponăm în mod maladiv de intelectul nostru şi de 
conştiența noastră de veghe, prin care credem că putem înţelege 
totul. Şi dacă apare cerința desprinderii, a faptului de a da frâu 
liber lucrurilor, apare şi teama, pentru că această pierdere ni se 
pare prea mare. Şi cu toate acestea tânjim după somn, şi-i resimțim 
necesitatea. Aşa cum noaptea ține de zi, ține şi umbra de noi, şi 
moartea de viață. Somnul ne conduce zilnic la acest prag dintre 
„aici” şi „dincolo”, ne conduce în domeniul de noapte şi de umbră 
al sufletelor noastre, ne face să trăim în vis cele pe care nu le-am 
viețuit şi ne readuce în echilibru. 

Cine suferă de insomnie — sau, mai exact formulat, de tulburări 
de adormire — are dificultatea şi teama de a se desprinde de controlul 
său conştient şi de a se încredința inconştientului său. Omul actual 
aproape nu mai realizează nicio cenzură între zi şi noapte, căci el 
preia gândurile şi activitățile sale cu sine în domeniul somnului. 
Noi prelungim ziua în noapte exact la fel cum vrem să analizăm 
partea de noapte a sufletului nostru prin metodele conştienței de zi. 
Lipseşte cenzura ca trecere conştientă la polul opus. 

Persoana care suferă de insomnie ar trebui să înveţe în primul 
rând să-şi încheie în mod conştient ziua, pentru a se putea dărui întru 
totul nopții, cu legile ei. Apoi ar trebui să înveţe să se îngrijească 
de domeniile sale inconștiente pentru a afla de unde urcă teama 
în conştiență. Pentru o asemenea persoană, teme importante sunt 
vremelnicia şi moartea. Bolnavului de insomnie îi lipsesc încrederea 
primordială şi capacitatea de dăruire. El se identifică prea mult cu 
polul puterii şi activităţii, şi nu reuşeşte să se desprindă de el. Tema 
principală este în acest caz aproape identică cu cea pe care am 
cunoscut-o la orgasm. Somnul şi orgasmul constituie mici morți, şi 

sunt vieţuite de către oamenii care prezintă o puternică identificare 
cu eul lor, drept pericole. De aceea concilierea cu aspectul de 
noapte al vieții reprezintă cel mai sigur somnifer. 

Trucurile binecunoscute, cum ar fi număratul, îşi au succesul 
numai prin faptul că se ajunge la o desprindere de intelect. Orice 
monotonie plictiseşte emisfera cerebrală stângă, determinând-o 
să renunţe la predominanță. Toate tehnicile de meditare folosesc 
această legitate: concentrarea supra unui punct sau asupra 
respirației, repetarea unei mantre sau a unui koan — mic text umorist 
moralizator — duc cu toatele la trecerea conexiunii de pe emisfera 
stângă la cea dreaptă, de la partea de zi la partea de noapte, de la 
activitate la pasivitate. Cel pentru care această alternanță naturală 
ritmică prezintă dificultăţi, ar trebui să se preocupe de polul evitat. 
Este ceea ce vrea şi simptomul. El furnizează omului o grămadă de 
timp în care să se confrunte cu aspectul înspăimântător şi neliniştitor 
al nopții. Și acest simptom îl face pe om onest: tuturor persoanelor 
care suferă de insomnie le este teamă de noapte. Corect. 

Impulsul exagerat de a dormi indică problematica polar opusă. 
Cel care, în ciuda somnului suficient, are dificultăți fundamentale 
de trezire şi de sculare din pat, ar trebui să-şi analizeze teama față 
de cerinţele zilei, față de activitate şi performanţă. Faptul de a te 
trezi şi de a începe ziua înseamnă să devii activ, să acționezi, şi în 
consecinţă să preiei răspunderea. Cel căruia pasul în conştiența de 
veghe îi cade greu, se refugiază în lumea viselor şi în inconştiența 
copilăriei, vrând să evite cerinţele şi responsabilitatea vieții. Tema 
care intră în discuţie în asemenea cazuri este fuga în inconştient. Şi 
aşa cum adormirea se află în legătură cu moartea, trezirea constituie 
o mică naştere. lar faptul de a te naşte şi a deveni conştient poate fi 
vieţuit la fel de stresant ca şi noaptea şi moartea. Problema se află 
în unilateralitate — soluția se află la mijloc, în echilibru, în „atât 
/ cât şi”. Abia atunci se poate vedea că naşterea şi moartea sunt 
una. 

Dereglări ale somnului 


Insomnia ar trebui să constituie prilejul de punere a 
următoarelor întrebări: 

1. Cât de dependent sunt eu de puterea mea, de controlul meu, 
de intelect şi de observare? 

2. Mă pot desprinde de acestea? 

3. Cât de dezvoltate sunt în mine capacitatea de dăruire şi 
încrederea primordială? 

4. Mă îngrijesc de aspectul de noapte al sufletului meu? 

5. Cât de mare este teama mea față de moarte — m-am confrun- 
tat suficient cu ea? 


Nevoia exagerată de somn ridică următoarele întrebări: 

l. Fug cumva de activitate, răspundere, şi devenire 
conştientă? 

2. Vieţuiesc oare în lumea viselor şi îmi este teamă să mă 
trezesc la realitate? 


Maniile 


Tema impulsului exagerat de a dormi ne conduce foarte direct 
la manii, pentru că şi aici fuga de realitate constituie problema 
centrală. „Mania” nu este legată numai verbal de o căutare“. Toţi 
maniacii caută ceva, dar se opresc prea devreme din căutarea lor, 
rămânând astfel împotmoliţi la nivelul unui înlocuitor. Căutarea ar 
trebui să ducă la aflare, care ar trebui să-l elibereze pe om. lisus 
spunea: „Cel care caută, să nu înceteze să caute, până când găseşte; 
iar când va fi găsit, va fi consternat, şi dacă va fi consternat se va 
minuna, şi va avea stăpânire peste toate” (Evanghelia de la Toma, 
Log. 2). 

Toţi marii eroi din mitologie şi literatură se află în căutare — 
Ulise, Don Quijote, Parsifal, Faust — însă ei nu încetează această 
căutare până nu află cele căutate. Căutarea îi conduce pe eroi prin 
pericole, confuzii, disperare şi întuneric. Dar dacă eroul ajunge la 
capătul căutării, cele găsite fac ca toată osteneala să-i apară drept 
o nimica toată. Orice om se află într-o odisee, şi va ajunge cândva 
la malurile sufletului său — dar el nu trebuie niciodată să rămână pe 
loc şi să încremenească, nu trebuie să înceteze să caute atâta timp 
cât încă nu a găsit. 

„Căutaţi şi veți găsi...” se spune în Evanghelii. Dar acela 
care se sperie de încercări şi de pericole, de osteneala şi încâlceala 
drumului, devine maniac. El îşi proiectează țelul căutării asupra a 
ceva pe care l-a găsit deja în timpul drumului, şi îşi încheie în felul 
acesta căutarea. El îşi încorporează un înlocuitor de ţel şi, de aceea, 
nu se satură niciodată. El încearcă să-şi astâmpere foamea mereu 
cu „acelaşi” înlocuitor de hrană şi nu observă că foamea îi creşte pe 
măsură ce mănâncă. A devenit maniac şi nu vrea să accepte faptul 
că şi-a pierdut țelul şi că ar trebui să caute în continuare. Teama, 
comoditatea şi orbirea îl ţin pe loc. Orice zăbovire pe drum ne 


41 În limba germană, suchen înseamnă „a căuta”, Suche însemnând căutare, pe când 
Sucht înseamnă: patimă, manie, slăbiciune, poftă, impuls, obişnuinţă, aviditate ş.a.m.d. (n. 
tr.) 

poate face maniaci. Peste tot pândesc sirene, încercând să-l rețină 
pe călător şi să-l lege de ele — să-l facă să devină maniac. 

Orice formă poate deveni manie, dacă omul nu vede prin 
ea: banii, puterea, faima, posesiunea, influența, cunoaşterea, 
mulțumirea, mâncarea, băutura, asceza, reprezentările religioase, 
drogurile. Oricare dintre ele îşi are justificarea sa ca experienţă, 
dar poate deveni manie dacă neglijăm faptul să ne desprindem din 
nou de ea. Mania este laşitatea de a face noi experienţe. Cel care îşi 
înțelege viața cape o călătorie şi se află mereu pe cale este un căutător, 
şi nu un maniac. Pentru ca omul să se afle pe sine în calitatea de 
căutător, el trebuie să-şi recunoască lipsa de patrie. Cel care crede 
în legături este deja maniac. Avem cu toții obişnuințele noastre, 
care ne amorțesc sufletele. Nu obişnuinţele constituie problema, 
ci comoditatea noastră în a căuta. Considerarea mijloacelor care 
ne posedă, ne indică în cel mai bun caz tema dominantă înspre 
care tinde un om. lar privirea devine uşor unilaterală dacă pierdem 
din vedere maniile colectiv acceptate (bogăţia, hărnicia, succesul, 
cunoaşterea etc.). Cu toate acestea, vom caracteriza aici, pe scurt, 
în câteva fraze esenţiale, numai acele patimi care sunt considerate 
în general drept patologice. 


Mania de a mânca 

A trăi înseamnă a învăța. A învăţa înseamnă a integra 
principiile resimţite până la un moment dat drept exterioare 
eului şi a le prelua în conştiență. Preluarea continuă de nou duce 
la o extindere a conştienţei. „Hrana spirituală” poate fi înlocuită 
prin „hrana substanţială”, iar această încorporare duce numai la 
„extensia corpului”. Dacă foamea de viață nu este astâmpărată prin 
experienţă, ea se prăbuşeşte în corp şi se manifestă ca foame. Însă 
această foame nu poate fi astâmpărată, pentru că golul lăuntric nu 
se poate umple cu mâncare. 

Spuneam într-un capitol anterior că iubirea înseamnă 
deschidere şi preluare înăuntru — maniacul mâncării viețuieşte 
iubirea numai la nivel corporal, pentru că nu reuşeşte să o facă în 

conştiență. El tânjeşte după iubire, dar nu îşi deschide graniţele 
eului său, ci numai gura, înghițind totul. Rezultatul este slănina ce 
se depune pe el datorită mâhnirii. Maniacul mâncării caută iubirea, 
confirmarea, recompensa — dar la un nivel greşit. 


Alcoolul 

Alcoolicul tânjeşte după o lume sănătoasă, fără conflicte. 
Ţelul nu ar fi fals, însă el vrea să-l atingă prin evitarea conflictelor 
şi a problemelor. El nu este dispus să pătrundă conştient în 
conflictualitatea vieții şi să o rezolve prin muncă. El îşi amorțeşte 
conflictele şi problemele şi se amăgeşte prin intermediul alcoolului 
că lumea ar fi aşa cum şi-o doreşte. În majoritatea cazurilor 
alcoolicul caută şi apropierea omenească. Alcoolul creează un 
tip caricatural de apropiere, desființând granițele şi înfrânările, 
diferențele sociale şi făcând posibilă o înfrățire rapidă, căreia îi 
lipseşte însă profunzimea şi elementul real de legătură. Alcoolul 
constituie încercarea de a satisface căutarea unei lumi fraterne şi 
lipsită de conflicte. Tot ceea ce mai stă încă în calea acestui ideal 
trebuie dat pe gåt. 


Țigările 

Fumatul are cea mai mare legătură cu căile respiratorii şi cu 
plămânii. Ne amintim că respiraţia are în primul rând de a face cu 
capacitatea de comunicare, cu contactul interuman şi cu libertatea. 
Fumatul constituie încercarea de a stimula şi a satisface aceste 
domenii. Țigara devine înlocuitor al adevăratei comunicări şi al 
adevăratei libertăți. Reclamele pentru ţigări au în vedere tocmai 
aceste doruri ale omului: libertatea unui cow-boy, învingerea 
tuturor granițelor prin zbor, călătoria în ţări îndepărtate şi societatea 
oamenilor veseli — toate aceste doruri ale eului pot fi astâmpărate 
printr-o ţigară. Oamenii parcurg distanțe enorme — şi pentru ce? 
Poate pentru o femeie, pentru un prieten, pentru libertate — sau 


309 


înlocuiesc toate aceste dorințe echitabile printr-o ţigară, și în felul 
acesta țelul propriu-zis este învăluit în fumul ţigării. 


Drogurile 

Haşişul (marijuana) prezintă o tematică întru totul asemă- 
nătoare cu alcoolul. Omul se refugiază de problemele şi conflictele 
sale, în stări plăcute. Haşişul preia vieţii „duritatea” şi tăişul 
contururilor. Totul devine mai moale, şi cerințele se retrag. 

Cocaina (şi stimulentele asemănătoare, cum ar fi captagonul) 
au efectul contrar. Ea îmbogățește enorm capacitatea de performanță 
şi poate duce în felul acesta la mai mult succes. Aici trebuie pusă 
sub semnul întrebării tema „reuşită, performanţă şi recunoaştere”, 
pentru că drogurile constituie doar un mijloc de amplificare enormă 
a puterii creatoare. Căutarea succesului este întotdeauna căutarea 
iubirii. Astfel, în domeniul show-urilor şi al filmelor, cocaina este 
larg răspândită. Setea de iubire este problema profesională specifică 
a acestei ramuri. Artistul care se expune tânjeşte după iubire şi 
speră ca prin aprecierea publicului să astâmpere acest dor. (Faptul 
că acest lucru nu este posibil îl face pe de o parte tot mai „bun” 
ca actor şi, pe de altă parte, din punct de vedere psihic, tot mai 
nefericit.) Cu sau fără droguri stimulante, stupefiantul înseamnă 
în acest caz succesul care trebuie să înlocuiască de fapt, căutarea 
propriu-zisă a iubirii. 

Heroina face posibilă fuga totală de confruntarea cu această 
lume. 

Drogurile psihedelice (LSD, mescalina şi ciupercile magice) 
se delimitează strict de drogurile menţionate până acum. Dincolo 
de ingerarea acestor droguri se află intenția (mai mult sau mai 
puţin conştientă) de a face experienţe de conştiență şi de a ajunge 
în transcendental. Drogurile psihedelice nu creează dependența 
în sens restrâns. Dar nu este simplu de răspuns la întrebarea dacă 
ele reprezintă mijloace ajutătoare legitime pentru deschiderea 
de noi dimensiuni în conştiență, pentru că problema nu se află 
în droguri, ci în conştiența omului care le foloseşte. Iar omului 


310 


îi aparține întotdeauna numai ceea ce şi-a elaborat el însuşi. De 
aceea, în majoritatea cazurilor este de-a dreptul dificil ca omul 
să-şi însuşească într-adevăr noile spaţii de conştienţă deschise prin 
droguri, fără a fi copleşit de acestea. Cu cât un om se află mai 
departe pe această cale, cu atât mai nepericuloase devin drogurile 
pentru el — dar şi cu atât mai inutile. Tot ceea ce poate fi atins prin 
intermediul drogurilor poate fi atins şi fără ele — dar cu mult mai 
lent. lar graba este o manie periculoasă atunci când te afli pe cale! 


14. 
Cancerul (malign) 


Pas a înțelege cancerul este deosebit de important să 
gândim analogic. Trebuie să devenim conștienți de faptul 
că fiecare totalitate resimţită sau definită de noi (o unitate printre 
alte unităţi) este, pe de o parte, parte a unui întreg mai mare şi, pe 
de altă parte, este totodată alcătuită din multe alte întreguri. Aşa, de 
exemplu, pădurea (ca totalitate definită) este atât parte a întregului 
mai mare numit „peisaj” cât şi alcătuită din mulţi „copaci” (totalităţi 
mai mici). Același lucru este valabil şi pentru „un copac”. El 
este parte a pădurii şi constă, la rândul său, din trunchi, rădăcini 
şi coroană. Astfel, trunchiul se raportează la copac aşa cum se 
raportează copacul la pădure şi pădurea la restul peisajului. 

Un om este o parte a omenirii şi constă la rândul său din organe 
care sunt parte a unui om, fiind totodată alcătuite din multe celule, 
care reprezintă din nou, părţi ale organelor. Omenirea aşteaptă de 
la fiecare om în parte ca el să se comporte pe cât posibil aşa cum 
o cere evoluţia, şi aşa cum este cel mai bine pentru supraviețuirea 
omenirii. Omul aşteaptă de la organele sale ca ele să funcționeze 
aşa cum este necesar pentru supraviețuirea lui. Organul aşteaptă 
de la celulele sale ca ele să-şi îndeplinească sarcina aşa cum este 
necesar pentru supraviețuirea lui. 

În cadrul acestei ierarhii, care mai poate fi încă prelungită în 
ambele direcţii, fiecare întreg individual (celulă, organ, om) se află 
mereu în conflict între viaţa proprie, personală, şi subordonarea față 
de interesele unității imediat superioare. Orice structură complexă 
(omenire, stat, organ) este dependentă în funcţionarea sa de faptul 
ca, pe cât posibil, toate părțile sale să se subordoneze ideii comune 
şi să-i slujească. Orice sistem suportă, în mod normal, emanciparea 
câtorva membri, fără ca întregul să fie periclitat. Există totuşi o 

valoare limită la depăşirea căreia întregul este periclitat în privința 
existenţei sale. 

Astfel, un stat poate suporta câţiva cetăţeni care nu lucrează, 
care se comportă asocial sau se mobilizează împotriva statului. Dar 
dacă acest grup de oameni, care nu se identifică cu ţelurile statului, 
creşte peste măsură, el va deveni, începând de la un anumit moment, 
un adevărat pericol pentru întreg şi va periclita existenţa întregului 
în cazul în care obţine predominanța. Este drept că statul va încerca 
vreme îndelungată să se ferească de această evoluție şi să-şi apere 
propria existență, dar dacă nu-i reuşesc aceste încercări prăbuşirea 
sa va fi sigură. Posibilitatea cu cea mai bună perspectivă ar consta în 
readucerea la timp la ordinea comună a micilor grupuri de cetățeni 
evadați din sistem, prin faptul că li se oferă o posibilitate atractivă 
de a colabora la țelurile comune. Suprimarea sau exterminarea cu 
forța a celor care gândesc altfel, promovate în majoritatea cazurilor 
de către stat, nu a fost niciodată încununată de succes pe lungă 
durată, ci mai degrabă acest comportament al statului a accelerat 
ajungerea la haos. Din punctul de vedere al statului, forțele care i 
se opun sunt duşmani periculoși care nu au alt țel decât distrugerea 
bunei şi vechii ordini şi răspândirea haosului. 

Acest mod de a vedea lucrurile este corect — dar numai din 
acest punct de vedere. Dacă am chestiona oamenii care se ridică 
împotriva acestei ordini, am afla alte argumente care sunt, la 
rândul lor, corecte — din punctul lor de vedere. Cert este că ei nu se 
identifică cu țelurile şi părerile statului lor, ci au propriile lor intenţii 
şi interese, pe care ar voi să le vadă înfăptuite. Statul pretinde 
ascultare, grupurile vor libertate pentru înfăptuirea propriilor lor 
idei. Îi poţi înțelege şi pe unii şi pe alţii, dar nu este simplu ca 
ambele interese să se înfăptuiască simultan, fără jertfă. 

Sensul acestor rânduri nu este în niciun caz acela de a 
dezvolta teorii sau confesiuni politice sau sociale, ci mai degrabă 
acela de a expune procesul cancerului la un alt nivel, în scopul de 
a extinde puţin punctul de vedere de cele mai multe ori îngust din 
care este considerat cancerul. Cancerul nu este un proces izolat, 
care să apară în forma maladivă cunoscută, ci mai degrabă găsim 

în cancer un proces foarte diferențiat şi foarte inteligent, de care au 
parte oamenii la fel de mult şi la toate celelalte niveluri. Aproape în 
cazul tuturor maladiilor viețuim încercarea corpului de a face faţă 
unei dificultăți periclitate în funcţia sa, prin măsuri potrivite. Dacă 
organismului îi reușește acest lucru, vorbim despre însănătoşire 
(care poate fi mai mult sau mai puțin desăvârşită). Dacă nu-i 
reuşeşte şi este înfrânt în strădaniile sale, vorbim despre moarte. 
Dar în cazul cancerului vieţuim ceva fundamental opus: 
corpul vede cum propriile sale celule îşi modifică tot mai mult 
comportamentul şi printr-o diviziune plină de hărnicie încep 
un proces care, prin sine însuşi, nu cunoaşte oprire, iar oprirea 
intervine exclusiv datorită epuizării gazdei (a terenului nutritiv). 
Celula canceroasă nu este, ca în cazul bacteriilor, viruşilor sau 
toxinelor, ceva venit din afară care să pericliteze organismul, ci 
ea este o celulă care îşi pusese până atunci întreaga activitate în 
slujba organului şi cu aceasta în slujba întregului organism, pentru 
ca acesta să aibă cele mai bune şanse de supraviețuire. Dar ea 
şi-a schimbat brusc dispoziţia, părăsind identificarea comună. Ea 
începe să-și dezvolte propriile țeluri şi să le împlinească, fără să 
ia în considerare nimic altceva. Ea îşi încheie activitatea de până 
atunci a realizării unei funcţii organice specifice, punând pe primul 
plan propria proliferare. Ea nu se mai comportă ca membru al 
unei ființe vii multicelulare, ci regresează pe treapta de existență 
evolutivă anterioară, de unicelular. Ea își extinde rapid activitatea 
haotică de divizare, fără să ţină cont de nimic, nici măcar de 
granițele morfologice (infiltraţie), creându-şi pretutindeni puncte 
de sprijin (formarea de metastaze). Ea foloseşte restul celulelor 
organismului, din alianța cărora a ieşit prin comportamentul 
său, drept gazdă pentru propria hrănire. Creşterea şi înmulţirea 
celulelor canceroase are loc atât de repede încât aprovizionarea lor 
prin vasele de sânge nu poate fi realizată decât parţial. În acest caz, 
celulele canceroase trec de la respiraţia pe bază de oxigen la forma 
primitivă a fermentaţiei. Respirația este dependentă de comunitate 
(schimb), fermentația o poate face fiecare celulă pentru sine. 

Această extindere extremă a celulelor canceroase îşi află 
capătul numai după ce a consumat literalmente omul pe care şi l-au 
făcut teren nutritiv. Celula canceroasă eşuează cândva din cauza 
problemelor de aprovizionare. Până la acel moment, proliferează. 

Se pune întrebarea de ce o celulă, cândva atât de cuminte, 
începe să facă toate astea? Însă motivaţia sa trebuie să fie urmărită. 
Ca membru ascultător al omului multicelular, ea trebuia să execute 
exclusiv o activitate prescrisă anterior, care era utilă multicelularului 
în supraviețuirea sa. Ea era o celulă printre multe altele, care 
trebuia să execute o muncă neatrăgătoare „pentru un altul”. Ea a 
şi făcut mult timp acest lucru. Dar cândva, organismul şi-a pierdut 
caracterul atractiv drept cadru pentru dezvoltarea celulei. O ființă 
unicelulară este liberă şi independentă, putând face ceea ce vrea 
şi putând deveni nemuritoare prin reproducerea la infinit. Într-o 
ființă multicelulară, celula devine muritoare şi neliberă. De aceea 
nu este de mirare că celula îşi aminteşte de libertatea anterioară, 
dorind să se întoarcă în stadiul de unicelular pentru a-şi împlini 
nemurirea pe cont propriu. Ea supune comunitatea de până atunci 
propriilor interese, şi începe să-şi înfăptuiască libertatea printr-un 
comportament care nu mai ţine seama de nimic. 

Este vorba de un procedeu încununat de succes, a cărui 
greşeală devine vizibilă abia mai târziu — şi anume abia atunci când 
se observă că jertfa celorlalți şi folosirea lor ca teren nutritiv aduc 
cu sine şi propriul sfârşit. Comportamentul celulelor canceroase 
este încununat de succes numai atâta timp cât trăieşte omul ca 
gazdă. Sfârşitul său înseamnă şi sfârşitul dezvoltării canceroase. 

Aici se află mica greşeală, dar având consecinţe uriaşe, din 
cadrul conceptului împlinirii, libertăţii şi nemuririi. Omul se dezice 
de vechea societate şi observă prea târziu că are totuşi nevoie de ea. 
Desigur că omul nu este entuziasmat să-şi jertfească viața pentru 
viaţa celulelor canceroase. Dar nici celula canceroasă nu a fost 
entuziasmată să-şi jertfească viața pentru om. Celula canceroasă are 
argumente la fel de bune ca şi omul, numai că punctul ei de vedere 
este altul. Amândoi vor să trăiască şi să-şi înfăptuiască interesele 
şi ideile de libertate. Fiecare dintre ei este dispus să-l jertfească pe 
celălalt în acest proces. În exemplul nostru cu statul era aceeaşi 

situaţie. Statul vrea să trăiască şi să-şi înfăptuiască ideile, iar câţiva 
oameni care gândesc altfel vor şi ei să trăiască şi să-şi înfăptuiască 
ideile. Statul încearcă de aceea mai întâi să-i jertfească pe rebeli. 
Dacă nu reuşeşte să facă acest lucru, revoluționarii jertfesc statul. 
Niciuna dintre cele două părți nu ţine seamă de cealaltă. Omul 
operează, iradiază şi otrăveşte celulele canceroase atâta timp cât o 
mai poate face — dacă, cu toate acestea, ele înving, îl vor jertfi pe 
om. Este străvechiul conflict din natură: a mânca sau a fi mâncat. 
E drept că omul vede miopia celulelor canceroase şi faptul că 
acestea nu ţin cont de el; dar vede el oare şi faptul că şi el însuşi 
se comportă exact la fel, că noi, oamenii, încercăm să ne asigurăm 
supraviețuirea după acelaşi concept al cancerului? 

Aici se află cheia maladiei cancerului. Nu este o întâmplare 
faptul că timpul nostru suferă atât de mult de cancer, combătându-l 
atât de înverşunat şi, în consecință, cu atât de puţin succes 
(cercetările savantului american în domeniul cancerului Hardin B. 
Jones au drept concluzie faptul că posibilitatea de supraviețuire 
a pacienţilor de cancer nctrataţi pare să fie mai mare decât cea 
a pacienților tratați! Maladia cancerului este expresie a timpului 
nostru şi a imaginii noastre colective despre lume. Noi viețuim în 
noi drept cancer un aspect pe care îl viețuim şi în afară. Epoca 
noastră este caracterizată printr-o expansiune care nu ține cont de 
nimic şi o împlinire a propriilor interese. Oamenii încearcă să-şi 
împlinească în viața politică, economică, „religioasă” şi privată 
propriile lor țeluri şi interese, fără să ia în considerare limitele 
„morfologice”, ei încearcă să găsească pretutindeni puncte de 
sprijin pentru interesele lor (metastaze), fiind dispuşi să accepte 
doar propriile lor idei şi țeluri prin punerea tuturor celorlalți în 
slujba propriului lor avantaj (principiul parazitismului). 

Avem cu toții aceleaşi argumente ca şi celula canceroasă. 
Creşterea noastră se desfăşoară atât de rapid încât abia dacă facem 
față cu aprovizionarea. Sistemele noastre de comunicaţie sunt 
extinse în lumea întreagă, dar comunicarea cu vecinul sau partenerul 
nostru încă nu ne reuşeşte. Omul are timp liber, fără să facă ceva util 
cu el. Noi producem şi distrugem alimente pentru a putea manipula 

preţurile în felul acesta. Putem călători comod în lumea întreagă 
pentru a o cunoaşte, dar nu ne cunoaştem pe noi înşine. Filozofia 
timpului nostru nu cunoaşte un alt țel decât creşterea şi progresul. 
Se lucrează, se experimentează, se cercetează — şi de ce anume? 
De dragul cercetării! Care este țelul progresului? Un alt progres! 
Omenirea se află pe o cale fără ţel. De aceea trebuie să-şi pună 
mereu noi țeluri, pentru a nu ajunge la disperare. Orbirea şi miopia 
oamenilor timpului nostru nu sunt cu nimic mai mici decât cea a 
celulelor canceroase. Pentru a realiza expansiunca economică a fost 
folosită decenii de-a rândul lumea înconjurătoare ca teren hrănitor 
şi gazdă, pentru a constata astăzi „cu uimire” că moartea gazdei 
conține totodată şi propria noastră moarte. Oamenii consideră 
lumea întreagă drept teren nutritiv pentru ei: plantele, animalele, 
materiile prime. Ei consideră că toate există numai pentru ca noi să 
ne putem extinde fără limite pe suprafața Pământului. 

De unde iau oamenii care se comportă în felul acesta curajul şi 
impertinenţa să se plângă de cancer? La urma-urmelor, el este doar 
oglinda noastră — el ne arată comportamentul nostru, argumentele 
noastre, ca şi capătul acestui drum. 

Cancerul nu trebuie învins — el trebuie înțeles pentru a ne putea 
înțelege şi pe noi înşine. Dar oamenii vor să distrugă oglinzile dacă 
nu le place chipul lor oglindit în ele! Oamenii au cancer pentru că 
ei sunt cancer. 

Cancerul este marea noastră şansă de a descoperi în el 
propriile noastre greşeli şi erori de gândire. Să facem de aceea 
încercarea de a găsi punctele slabe ale conceptului pe care îl 
folosim atât noi cât şi cancerul ca imagine despre lume. În ultimă 
instanță, cancerul eşuează datorită polarizării „eu sau societatea”, 
El nu vede decât alternativa ori / ori, şi se decide de aceea pentru 
propria sa supraviețuire pe care o consideră independentă de mediul 
înconjurător, observând prea târziu că el continuă să fie dependent 
de mediul înconjurător. Omului îi lipseşte conştiența unei Unităţi 
mai mari şi mai cuprinzătoare. El vede Unitatea numai în propria 
sa delimitare. Această neînțelegere a Unităţii o are omul în comun 
cu cancerul. Şi omul se delimitează în conştiența sa, delimitare 

prin care ia naştere sciziunea între „eu” şi „tu”. Omul gândeşte în 
„unități” fără a recunoaşte lipsa de sens a unui astfel de concept. 
Unitatea este suma întregii existențe şi nu cunoaşte nimic în afara 
ei. Dacă Unitatea este descompusă, ia naştere multitudinea, însă 
această multitudine rămâne în ultimă instanţă o parte componentă 
a Unităţii. 

Cu cât un ego se delimitează mai mult, cu atât el îşi pierde 
simțul pentru întreg, din care el este doar o parte. În ego ia naştere 
iluzia faptului că ar putea face ceva „singur”. Dar cuvântul 
german allein (singur) înseamnă, textual, A//-eins (toate unităţile) 
şi înseamnă A fi Una cu Totul, şi nu înseamnă câtuşi de puțin 
separarea de rest. În realitate nu există o adevărată separare de 
restul Universului. Numai eul nostru poate să-şi închipuie această 
separare. În măsura în care eul se încapsulează, omul pierde acel 
„religio”, re-legarea sa cu temelia primordială a existenţei. Egoul 
încearcă să-şi satisfacă necesităţile, dictându-ne drumul pe care să 
mergem. Eului îi place şi îi convine tot ceea ce serveşte delimitării 
şi diferenţierii, pentru că el se simte mai limpede prin orice 
accentuare a graniţelor. Egoului îi este teamă numai de Devenirea 
Una, pentru că aceasta presupune moartea sa. Egoul îşi apără 
existența cu multă cheltuială, inteligență şi argumentare, punând 
în slujba sa cele mai sfinte teorii şi cele mai nobile intenții — cu 
condiția să supraviețuiască. 

În felul acesta iau naştere şi ţelurile care nu sunt țeluri 
adevărate. Progresul ca ţel este absurd, pentru că el nu are un 
punct final. Un ţel adevărat poate consta întotdeauna numai într-o 
modificare a stării de până atunci, şi nu în simpla continuare a 
ceea ce oricum există. Noi, oamenii, suntem încadraţi în polaritate 
— ce să facem cu un ţel care este polar? Dacă țelul se numeşte 
totuşi „Unitate”, atunci aceasta semnifică o cu totul altă calitate a 
existenţei decât cea pe care o viețuim în cadrul polarităţii. Faptul 
de a-i oferi unui om care se află în închisoare perspectiva unei alte 
închisori este lipsit de atracţie, chiar dacă aceea ar fi dotată cu ceva 
mai mult confort — însă faptul de a-i oferi libertatea este un pas 
calitativ esențial. Dar țelul care se numeşte „Unitate” poate fi atins 

numai dacă omul îşi jertfeşte eul, pentru că atâta timp cât există un 
„eu” există şi un „tu”, iar noi rămânem în polaritate. „Renaşterea în 
spirit” este întotdeauna precedată de o moarte, iar această moarte 
se referă la eu. Misticul islamic Rumi cuprinde această temă într-un 
mod grandios, în următoarea mică istorisire: 

„Un bărbat veni la uşa celui venerat şi ciocăni în uşă. O voce 
întrebă: «Cine este acolo?>. «Eu sunt, răspunse el. Atunci vocea 
spuse: «Aici nu este suficient loc pentru mine şi tine». Şi uşa rămase 
închisă. După un an de singurătate şi lipsuri, omul veni din nou şi 
ciocăni în uşă. Vocea dinăuntru întrebă: «Cine este acolo?. «Tu 
eşti!» — răspunse bărbatul. Şi uşa îi fu deschisă.” 

Atâta timp cât eul nostru tinde spre viaţa veşnică vom eşua 
la fel ca şi celula canceroasă. Celula canceroasă se deosebeşte 
de celula corporală obişnuită prin supraevaluarea egoului său. În 
cadrul celulei, nucleul celular corespunde creierului. La celula 
canceroasă, nucleul dobândeşte tot mai multă importanţă, crescând 
şi în mărime (cancerul este diagnosticat şi pe baza modificării 
morfologice a nucleului celular). Această modificare a nucleului 
corespunde exagerării rolului gândirii egocentrice a capului, de 
care este marcat timpul nostru. Celula canceroasă îşi caută viaţa 
veşnică în reproducerea şi expansiunea materială. Atât cancerul cât 
şi omul încă nu înțeleg că ei caută în cadrul materiei ceva care nu 
poate fi găsit acolo, anume viaţa. Ei confundă conţinutul cu forma 
şi încearcă să obţină conținutul dorit prin înmulțirea formei. Deja 
lisus spunea: „Cine vrea să-şi păstreze viaţa, o va pierde”. 

Toate şcolile de iniţiere propovăduiesc de aceea, din timpuri 
străvechi, calea inversă: jertfirea aspectului formal pentru a ajunge 
la conţinut sau, cu alte cuvinte: eul trebuie să moară pentru ca noi 
să putem fi renăscuţi în Sine. Trebuie remarcat că Sinele nu este 
Sinele „meu”, ci Sinele. El este punctul central, care există peste 
tot. Sinele nu are o existență separată, deoarece cuprinde tot ceea 
ce există. Aici nu se mai poate pune întrebarea: eu sau ceilalți? 
Sinele nu cunoaşte un „ceilalți”, pentru că el cuprinde totul. Dar un 
asemenea ţel acţionează asupra egoului, pe bună dreptate, ca fiind 
periculos şi puţin atrăgător. De aceea nu trebuie să ne minunăm 

dacă egoul face toate încercările posibile pentru a schimba acest 
țel al devenirii Una. cu țelul unui ego puternic, mare, înțelept şi 
iluminat. Pe căile ezoterice ca şi pe cele religioase, majoritatea 
călătorilor eşuează din cauză că ei încearcă să intre împreună cu 
eul lor în țelul eliberării sau al iluminării. Doar foarte puţini îşi dau 
de fapt seama că eul lor, cu care se mai identifică încă, nu va putea 
fi niciodată iluminat sau eliberat. 

Marea operă constă întotdeauna în jertfa eului, întotdeauna 
în moartea egoului. Noi nu ne putem elibera eul, noi ne putem 
doar desprinde de eul nostru şi atunci vom fi eliberați. Teama 
care apare în majoritatea cazurilor în acest loc, de a nu mai exista 
ulterior, confirmă numai cât de mult ne identificăm cu eul nostru 
şi cât de puțin ştim despre Sinele noastru. Însă tocmai aici se află 
posibilitatea rezolvării problemei noastre referitoare la cancer. Abia 
atunci când vom învăţa să punem treptat şi pas cu pas sub semnul 
întrebării încremenirea eului nostru şi delimitările noastre şi ne 
vom deschide, vom începe să ne vieţuim ca parte a întregului, şi cu 
aceasta să preluăm şi responsabilitatea față de Întreg. Atunci vom 
înțelege şi că binele Întregului şi binele nostru sunt una, pentru că 
noi, ca parte, suntem simultan Una cu Totul (pars pro toto). Astfel, 
fiecare celulă conţine întreaga informaţie benefică a organismului 
— şi ea ar trebui doar să înțeleagă că este realmente Întregul! 
„Microcosmos = Macrocosmos” ne învaţă filozofia hermeneutică. 

Greşeala de gândire constă în diferenţierea dintre „eu” şi 
„tu”. Astfel ia naştere iluzia că eul ar putea supravieţui cel mai 
bine prin jertfirea lui „tu” şi folosirea lui ca teren nutritiv. În 
realitate însă, destinele lui „eu” și „tu”, al părții şi al întregului, nu 
pot fi separate. Moartea pe care celulele canceroase o inoculează 
organismului devine propria lor moarte, aşa cum moartea lumii 
înconjurătoare include în sine propria noastră moarte. Dar celula 
canceroasă crede într-un exterior separat de ea, aşa cum oamenii 
cred într-o lume exterioară. lar această credință este aducătoare de 
moarte. Remediul se numeşte iubire. Iubirea vindecă, pentru că ea 
deschide granițele şi îl lasă pe celălalt să pătrundă înăuntru pentru a 
deveni una cu el. Cel care iubeşte nu-şi pune eul pe primul plan, ci 

vieţuieşte un întreg mai mare. Cel care iubeşte simte împreună cu 
cel iubit, ca şi cum ar fi el însuşi. Acest lucru nu este valabil numai 
în domeniul uman. Cine iubeşte un animal nu îl poate considera 
numai din punctul de vedere economic, acela al unui furnizor de 
hrană. Aici nu se are în vedere o pseudo-iubire sentimentală, ci acea 
stare de conştienţă care resimte într-adevăr ceva din solidaritatea a 
tot ceea ce există, şi nu acel comportament frecvent care încearcă 
să compenseze sentimentele de vină datorate propriilor agresiuni 
refulate prin „fapte bune” sau o exagerată „iubire față de animal”. 
Cancerul indică o iubire neviețuită, cancerul este iubire pervertită: 

Iubirea depăşeşte toate graniţele şi toate limitele. 

În iubire se unesc şi se contopesc contrariile. 

Iubirea este devenirea Una cu Totul, ea se extinde asupra a 
toate şi nu se opreşte în fața a nimic. 

Iubirea nu se teme nici de moarte — căci iubirea este viaţă. 

Cine nu vieţuieşte această iubire în conştiență se află în 
pericolul ca ea să coboare în corporalitate şi să încerce să-şi 
împlinească acolo legile sub formă de cancer: 

Şi celula canceroasă învinge toate granițele şi toate limitele. 
Cancerul anulează individualitatea organelor. 

Şi cancerul se extinde asupra a toate şi nu se opreşte în fața a 
nimic (metastaze). 

Nici celula canceroasă nu se teme de moarte. 

Cancerul este iubire la un nivel incorect. Desăvârşirea şi 
devenirea Una se pot îndeplini doar în conştiență şi nu în cadrul 
materiei, pentru că materia este umbra conștienței. În cadrul lumii 
trecătoare a formelor omul nu poate împlini ceea ce ține de un 
nivel nepieritor. În ciuda tuturor strădaniilor celor care vor să 
îmbunătăţească lumea nu va exista niciodată o lume sănătoasă 
fără conflicte şi probleme, fără neînțelegeri şi controverse. Nu 
va exista niciodată un om perfect sănătos, fără boală şi moarte, 
nu va exista niciodată iubirea atotcuprinzătoare, pentru că lumea 
formelor trăieşte din graniţe. Dar toate țelurile se pot împlini — de 
către oricine şi oricând — dacă omul stră-vede formele şi devine 
liber în conştiența sa. În lumea polară iubirea duce la ferecare — în 


322 


cadrul Unităţii, la iradiere. Cancerul este simptomul neînţelegerii 
iubirii. Cancerul nu are respect decât față de iubirea adevărată. 
Simbolul iubirii adevărate este inima. Inima este singurul organ 
care nu poate fi atacat de cancer! 


$3. 
SIDA 


D: la apariția acestei cărți, în anul 1983, un nou simptom 
a pătruns cu o vehemență imensă în punctul central 
al interesului public, unde se pare că va zăbovi încă vreme 
îndelungată — anumite indicii mărturisind în acest sens. Patru litere 
simbolizează noua epidemie: AIDS ca prescurtare pentru „Acquired 
Immune Deficiency Syndrome”, care poate fi aproximativ tradusă 
prin „lipsă achiziționată de forță de rezistență”. Autorul material al 
acestei boli este virusul HTLV-II/LAV, un agent patogen minuscul 
foarte sensibil, care nu poate supraviețui decât într-un mediu 
specific, cauză din care la transferul acestui virus este necesar ca 
în circuitul sanguin al celeilalte persoane să ajungă celule sanguine 
proaspete sau spermă. 

Ca rezervor natural pentru virusul SIDA sunt considerate 
anumite specii de maimuțe din Africa Centrală (în special macacul 
verde). Boala a fost descoperită pentru prima dată la sfârşitul anului 
1970, la o consumatoare de droguri din New York. Prin folosirea 
aceloraşi ace de injecție, virusul s-a răspândit pentru început în 
cercul consumatorilor de droguri, ajungând de acolo în cercurile 
homosexuale, unde a fost transferat prin contact sexual. Până în ziua 
de azi, homosexualii se află pe primul loc în grupele care riscă să 
se îmbolnăvească de acest virus, deoarece contactul anal practicat 
cu precădere de aceştia duce adesea la rănirea membranei mucoase 
rectale sensibile. În felul acesta, sperma care conţine virusul poate 
ajunge în circuitul sanguin (membrana mucoasă vaginală este cu 
mult mai puţin predispusă la răniri). 

SIDA a apărut tocmai în momentul în care homosexualii 
şi-au îmbunătăţit şi legitimat considerabil poziţia lor socială în 
America. E drept că între timp s-a constatat că SIDA este la fel 

de răspândită şi printre heterosexuali în Africa Centrală dar, cu 
toate acestea, cercurile de homosexuali din America şi Europa au 
constituit terenul nutritiv pentru răspândirea acestei epidemii. Între 
timp, toată lumea vede că libertatea sexuală şi libertinajul sunt 
amenințate central datorită epidemiei SIDA — şi dacă unii oameni 
regretă acest lucru, alții văd în aceasta pedeapsa justificată a lui 
Dumnezeu. Cert este că în felul acesta SIDA a devenit o problemă 
colectivă, pentru că nu afectează un singur om, ci ne priveşte pe 
toţi. De aceea, ni s-a părut util, atât nouă cât şi editurii, să adăugăm 
în carte acest capitol despre SIDA, în care am dori să încercăm 
să aruncăm lumină şi asupra conținutului simptomatic al acestei 
maladii. 

Dacă vom considera pentru început simptomatica SIDA, ne 
frapează în mod deosebit patru puncte: 

1. SIDA duce la prăbuşirea forțelor de apărare proprii 
corpului, ceea ce înseamnă că dispare capacitatea corpului de a se 
delimita şi apăra față de un agent patogen venit din afară. Această 
slăbiciune ireparabilă a sistemului imunitar face ca persoanele 
bolnave de SIDA să fie deosebit de predispuse la infecţii (şi unele 
maladii canceroase), care nu i-ar afecta pe oamenii sănătoşi cu 
sistem imunitar intact. 

2. Deoarece virusul HTLV-III/LAV are o perioadă de incubație 
foarte îndelungată — ceea ce înseamnă că între momentul infectării 
cu acest virus şi declanşarea propriu-zisă a maladiei se pot scurge 
mai mulți ani — de imaginea acestei maladii se leagă ceva foarte 
neplăcut. Dacă facem abstracţie de posibilitatea testării (testul 
Elisa), nu se ştie de fapt câți oameni sunt infestaţi cu SIDA şi dacă 
nu suntem chiar noi înşine infestați. În felul acesta, SIDA devine 
adversarul „invizibil”, care este greu de combătut. 

3. Deoarece SIDA se poate lua numai prin transfer iar acesta 
este legat, la rândul său, de sânge şi de spermă, ea nu rămâne 
o problemă privată, personală, ci ne face să vieţuim în mod 
impresionant dependenţa noastră de un altul. 

4. În fine, trebuie să menţionăm ca temă principală a 
SIDEI sexualitatea, în cadrul căreia se delimitează esențialmente 


326 


contaminarea, dacă facem abstracție de celelalte două posibilități 
— anume utilizarea acelor de injecție deja folosite şi a rezervelor de 
sânge — deoarece aceste două surse de pericol sunt relativ simplu 
de eliminat. SIDA dobândeşte în felul acesta statutul unei „boli 
venerice”, iar sexualitatea este umbrită în felul acesta de o „teamă 
de moarte”. 

Noi am ajuns la convingerea că SIDA, în calitate de pericol 
maladiv colectiv, reprezintă continuarea consecventă a problemei 
devenite vizibile în cancer. Cancerul şi SIDA au multe puncte 
comune în privința conţinutului lor, cauză din care pot fi reunite 
sub titlul „iubire bolnavă”. Pentru a înţelege cu adevărat ce avem 
în vedere prin aceste cuvinte, este desigur necesar să ne mai 
referim încă o dată pe scurt la tema „iubire”, respectiv să chemăm 
în amintire cele spuse în acest sens în capitolele precedente (pagina 
41). În capitolul patru al primei părți al acestei cărți (Binele şi 
Răul) am învăţat să cunoaştem iubirea drept acea instanță care 
este singura în stare să învingă polaritatea şi să unească contrariile. 
Deoarece însă contrariile sunt întotdeauna definite prin graniţe 
— Bine / Rău, interior / exterior, eu / tu — iubirea are o funcție 
de învingere a granițelor sau, formulat mai exact, de distrugere 
a graniţelor. Astfel, noi am definit printre altele iubirea ca fiind 
capacitatea de a se deschide, de a-l lăsa pe „celălalt” să intre, de a 
jertfi granița eului. 

Jertfa bazată pe iubire are o îndelungată şi bogată tradiție 
în literatură, mitologie şi religie; cultura noastră o cunoaşte în 
imaginea lui lisus, care din iubire pentru oameni şi-a jertfit viața, 
parcurgând astfel calea tuturor fiilor lui Dumnezeu. Atunci când 
vorbim despre „iubire” avem în vedere prin aceasta un proces 
sufletesc şi nu un act corporal; întotdeauna când avem în vedere 
„iubirea corporală” noi vorbim despre sexualitate. 

Dacă realizaţi aceste diferențe, veţi recunoaşte foarte repede că 
în actuala noastră epocă de cultură oamenii au o mare problemă cu 
această „iubire”. Iubirea tinde în primul rând spre sufletul celuilalt, 
nu spre corpul acestuia; sexualitatea ținteşte spre corpul celuilalt. 
Amândouă îşi au justificarea lor; periculoasă este — ca întotdeauna 

— exclusiv unilateralitatea. Viaţa este echilibru. echilibrarea dintre 
Yin şi Yang, dintre sus şi jos, dintre stânga şi dreapta. 

Relativ la tema noastră, aceasta înseamnă că sexualitatea 
trebuie compensată prin iubire, căci altfel se ajunge la unilateralitate 
— şi orice unilateralitate este „rea”, adică nesănătoasă, şi cu 
aceasta, bolnavă. Noi aproape că nu mai suntem conştienţi cât de 
puternice au devenit în timpul nostru forțele egoului şi cât de mult 
se supraaccentuează delimitarea, deoarece această modalitate de 
individualizare a devenit pentru noi de la sine înțeleasă. Dacă ne 
actualizăm măcar o dată ce poziţie ocupă în ziua de azi numele 
proprii în industrie, comerţ și artă, şi comparăm această situaţie, 
de exemplu, cu cea din antichitate, în care majoritatea artiştilor 
rămâneau complet anonimi, din aceasta poate deveni limpede 
ce anume avem noi în vedere prin accentuarea egoului. Această 
evoluție se manifestă şi în alte domenii ale vieţii, ca de exemplu 
în schimbarea de la marea familie la mica familie, respectiv la 
„mai noua” formă de viaţă, de „single”. Apartamentul ca locuință 
modernă este expresia exterioară a însingurării şi izolării noastre 
progresive. 

Omul modern încearcă să contracareze această evoluție 
evidentă prin două mijloace: comunicarea şi sexualitatea. Evoluţia 
mediilor de comunicaţie se precipită: ziare, radio, TV, telefon, 
computer, BTX ş.a.m.d. — suntem cu toţii legaţi electronic unii 
de alţii prin cabluri şi rețele. Comunicarea electronică nu rezolvă 
însă problema individualizării şi însingurării, pentru că ea nu 
uneşte realmente oamenii între ei — în plus, evoluţia sistemelor 
electronice moderne indică omului lipsa de sens şi imposibilitatea 
de a se delimita cu adevărat, de a păstra ceva în taină sau de a-şi 
impune pretenţiile egoului. (Păstrarea în taină, protecţia datelor şi 
copyright-ul devin tot mai dificile şi mai lipsite de sens pe măsură 
ce dezvoltarea electronică avansează!) 

A doua formulă vrăjită se numeşte libertatea sexuală: oricine 
vrea, poate şi are voie să ajungă „în contact şi atingere” cu oricine 
— dar rămâne neatins sufleteşte în acest proces. Astfel că nu este 
de mirare că cele mai noi mijloace de comunicare sunt puse în 

slujba sexualităţii: începând prin „afişele de contact” din ziare şi 
până la sexul prin telefon şi sexul prin computer, cel mai nou tip 
de joc din SUA. Sexualitatea serveşte satisfacerii poftei. Şi anume, 
în primul rând a celei proprii — „partenerul” fiind de fapt doar 
mijlocul ajutător. La urma-urmelor, de celălalt nici măcar nu mai 
este nevoie, căci plăcerea poate fi resimţită şi la telefon, sau de 
unul singur (masturbare). 

Iubirea, dimpotrivă, înseamnă o adevărată întâlnire cu un alt 
om; însă întâlnirea cu „celălalt” este şi un proces declanşator de 
teamă, căci ea conţine punerea sub semnul întrebării a propriului 
mod de a fi. Întâlnirea cu un alt om este întotdeauna şi întâlnire cu 
propria umbră. Şi din cauză că aşa stau lucrurile, este parteneriatul 
atât de dificil. Iubirea are mai mult de a face cu munca decât cu 
plăcerea. Iubirea ne periclitează granița egoului şi vrea să ne 
deschidem. Sexualitatea constituie pentru iubire un mijloc grandios 
de a învinge graniţele şi la nivel corporal, şi de a vieţui Unitatea. 
Dar dacă se renunţă la iubire şi se trăieşte numai în sexualitate, 
sexul singur nu mai poate împlini această sarcină. 

Am spus deja că epoca noastră este marcată de ego în cea 
mai mare măsură, respingând tot ceea ce are drept scop învingerea 
polarității. Astfel, noi ne cramponăm ca prin accentuarea sexualității 
să ascundem şi să înlocuim lipsa noastră de disponibilitate la iubire 
— timpul nostru este sexualizat, dar lipsit de iubire. Iubirea a căzut 
în umbră. Problema schițată aici este problema timpului nostru și a 
întregii noastre culturi occidentale; ea este o problemă colectivă. 

În orice caz, această problemă şi-a aflat o cristalizare deosebită 
printre homosexuali. Nu se pune aici problema diferenţei dintre 
homosexualitate şi heterosexualitate, ci de evoluţia fără echivoc 
din cadrul scenei homosexuale, care se modifică tot mai mult de 
la parteneriatul durabil, cu o singură persoană de referință, înspre 
promiscuitate, în cadrul căreia contactul sexual cu zece până la 
douăzeci de parteneri într-un singur sfârşit de săptămână nu mai 
reprezintă un fenomen de excepție. De remarcat că evoluţia şi 
problematica legată de aceasta este aceeaşi la homosexuali ca şi la 

heterosexuali, cu toate acestea, evoluția situației dintre homosexuali 
a ajuns cu mult mai departe, decât la populaţia heterosexuală. 

Cu cât iubirea este mai desprinsă de sexualitate iar sexul 
este urmărit doar ca scop al propriei plăceri, cu atât mai repede 
se aplatizează şi excitanţii sexuali. Aceasta duce la o escaladare 
a nivelului de excitație, care nu se termină niciodată; stimulii 
declanşatori de excitație trebuie să fie tot mai originali, tot mai 
frapanţi şi mai rafinaţi, pentru ca excitaţia să fie vieţuită. În felul 
acesta iau naştere practici sexuale extreme, care arată limpede prin 
structura lor concretă cât de puţin mai joacă vreun rol celălalt om în 
acest proces, şi cum este el degradat la rolul de simplu stimulant. 

Considerăm că cele schițate până aici sunt suficiente drept 
fundal pentru a putea înțelege SIDA ca simptom maladiv. 

Dacă iubirea nu mai este viețuită în conştiență în sensul 
întâlnirii sufleteşti şi dezbaterilor cu un alt om, iubirea cade 
în umbră şi, în ultimă instanță, în corp. Iubirea este principiul 
punerii sub semnul întrebării a graniţelor şi a deschiderii de sine 
pentru ceea ce vine din afară, în sensul devenirii Una. Prăbuşirea 
sistemului forțelor de apărare din cadrul SIDA corespunde exact 
acestui principiu. Sistemul imunitar propriu corpului apără tocmai 
această graniță, care desigur că este necesară pentru existența 
corporală, căci orice formă necesită o delimitare şi cu aceasta un 
ego. Pacientul bolnav de SIDA vieţuieşte la nivel corporal iubirea 
ca deschidere, ca şi vulnerabilitatea şi capacitatea de atingere pe 
care le evită din teamă, la nivel sufletesc. 

SIDA, dimpotrivă, ne face conştienţi în măsura cea mai înaltă 
că nu suntem singuri pe lume, că fiecare izolare este o iluzie şi, 
de aceea, că orice ego este, în ultimă instanță, o iluzie. SIDA ne 
determină să viețuim faptul că suntem o parte a societăţii, o parte 
a unui întreg mai mare şi că de aceea, ca parte, purtăm întotdeauna 
răspunderea pentru toți. Pacientul bolnav de SIDA resimte brusc 
asupra modului în care se va comporta. SIDA îl constrânge pe om, 
în ultimă instanță, să preia responsabilitatea față de ceilalți şi să 

țină cont de ci şi să le acorde atenție — teme care preocupau prea 
puţin mai înainte pacientul bolnav de SIDA. 

În plus, SIDA îl constrânge pe pacient să renunţe pe deplin 
la agresivitatea din cadrul sexualităţii, căci de îndată ce curge 
sângele, partenerul este infestat. Prin folosirea de prezervative (şi a 
manşoanelor de cauciuc) este reclădită artificial „graniţa” pe care a 
distrus-o SIDA la nivel corporal. Prin renunțarea la sexul agresiv, 
pacientul are şansa să înveţe blândeţea şi delicateţea ca forme de 
întâlnire şi, în plus, SIDA îl aduce în contact cu temele evitate: 
slăbiciune, lipsă de putere, pasivitate — sau, pe scurt: cu viaţa sa 
de simțire. 

Frapează imediat faptul că toate domeniile pe care le reprimă 
SIDA (agresivitate, sânge, desconsiderare...) sunt localizate în 
polaritatea masculină (Yang), în timp ce temele pe care SIDA 
îl constrâng pe pacient să le trăiască sunt repartizate polarităţii 
feminine (Yin): slăbiciune, lipsă de putere, delicateţe, blândețe, 
consideraţie... De aceea nu este uimitor faptul că SIDA apare 
predominant printre homosexuali, deoarece homosexualul este cel 
care evită confruntarea cu femininul (...faptul că homosexualul 
este constrâns să viețuiască foarte puternic feminitatea în 
comportamentul său nu constituie de aceea o contradicţie, ci un 
simptom!). 

Ca grupuri care prezintă un risc maxim pentru SIDA, pe 
primul loc se află cei dependenți de droguri şi homosexualii. Aceste 
două grupări sunt relativ puternic delimitate în societate. Sunt 
grupuri care resping adesea restul societăţii, sau chiar îl urăsc, şi 
care atrag la rândul lor respingere şi ură. Prin maladia SIDA corpul 
vieţuieşte şi oferă lecţia contrarului urii: renunțarea la apărare şi 
iubirea atotcuprinzătoare. 

SIDA confruntă omenirea cu un domeniu de umbră profund. 
SIDA este un mesager din „lumea de jos” — şi aceasta în sens 
dublu, deoarece şi poarta de intrare pentru agentul patogen se află 
în „lumea de jos” a omului. Agentul patogen însuşi rămâne vreme 
îndelungată în „întuneric”, necunoscut şi neobservat până când 
pătrunde lent în conştiența pacientului datorită predispoziției sale 
la boli și îmbolnăvirilor. Odată ajunsă în conştiență, SIDA necesită 

transformarea, metamorfoza. SIDA este neliniştitoare pentru noi, 
deoarece acţionează pe ascuns, dintr-un loc inconştient şi invizibil 
— ea reprezintă „adversarul invizibil”, ca şi acela care l-a rănit 
cândva, în mod incurabil, şi pe Amfortas, regele Graalului. 

SIDA se află într-o relaţie simbolică (şi cu aceasta şi 
temporală) cu ameninţarea provocată de radioactivitate. După ce 
„omul modern” s-a abătut atât de mult de la toate lumile „invizibile, 
de necuprins, sacrosancte şi inconștiente”, lumile declarate până 
acum drept „ne-existente” apar la lumină; ele îl învaţă din nou pe 
om groaza primordială, aşa cum a existat ea în timpurile străvechi 
faţă de demoni, stafii, divinităţi furioase şi monștri, provenite din 
împărăţia invizibilului. 

Se ştie că forța sexuală este o forță „imensă” din om — ea 
având capacitatea să lege şi să dezlege — în funcţie de nivelul la care 
se manifestă. Desigur că nu este sarcina noastră să condamnăm şi 
să reprimăm din nou sexualitatea — dar cu certitudine este sarcina 
noastră să aducem o sexualitate înțeleasă pur corporal, în echilibru 
cu o „capacitate de întâlnire sufletească”, pe care noi o numim pe 
scurt „iubire”. 

Să rezumăm lucrurile: 

Sexualitatea şi iubirea reprezintă cei doi poli ai unei teme al 
cărui nume este „reunirea contrariilor”. Sexualitatea se raportează 
la corporalitate, iubirea la sufletul celuilalt. 

Sexualitatea şi iubirea trebuie să se afle în echilibru — adică să 
se compenseze reciproc. 

Întâlnirea la nivel psihic (iubirea) este vieţuită în scurt timp 
drept periculoasă şi declanşatoare de teamă, pentru că ca pune sub 
semnul întrebării propriile graniţe ale eului. Accentuarea unilaterală 
a sexualităţii corporale face ca iubirea să cadă în umbră. În astfel 
de cazuri, sexualitatea are tendința de a deveni agresivă şi de a 
răni (în locul graniţelor psihice ale eului, sunt străpunse granițele 
corporale şi curge sânge). 

SIDA constituie starea terminală a iubirii căzută în umbră. 
SIDA şterge în corp graniţele eului şi face ca teama de iubire 
evitată la nivel psihic să devină vizibilă la nivel corporal. 

Tot aşa, în ultimă instanţă, moartea nu este decât forma de 
expresie corporală a iubirii, pentru că ea înfăptuieşte dăruirea 
totală şi renunțarea la existenţa separată a eului (vezi creştinismul). 
Moartea este întotdeauna numai începutul unei transformări, 
începutul unei metamorfoze. 


16. 
Ce este de făcut? 


După multele reflecţii şi încercări de a învăţa să înțelegem 
pe cât de puţin mesajul simptomelor, pentru bolnav rămâne în 
picioare încă marea întrebare: „Cum mă voi însănătoşi cu toate 
aceste cunoştinţe? Ce trebuie să fac eu acum?”. Răspunsul nostru 
la astfel de întrebări este alcătuit doar dintr-un singur cuvânt: 
„Priveşte!” Această solicitare este resimţită pentru început, în 
majoritatea cazurilor, drept banală, simplistă şi lipsită de eficiență. 
La urma-urmelor, omul vrea să facă ceva împotriva stării sale, vrea 
să se schimbe, vrea să facă totul altfel — şi ce anume poate schimba 
deja acest „priveşte”? În dorința noastră permanentă de schimbare, 
se află unul dintre cele mai mari pericole ale drumului nostru. În 
realitate, nu trebuie schimbat absolut nimic — cu excepția modului 
nostru de a privi lucrurile. De aceea indicaţia noastră se reduce la 
„privire”. 

Omul nu poate face niciodată nimic mai mult în acest Univers 
decât să înveţe să vadă — ceea ce este, în orice caz, lucrul cel mai 
dificil. Evoluţia se bazează numai pe schimbarea modului de a privi 
lucrurile — toate funcţiile exterioare fiind mereu numai expresia 
noului mod de a privi lucrurile. Dacă e să comparăm, de exemplu, 
starea de evoluţie a timpului nostru tehnic actual cu starea de 
evoluție a Evului mediu, ele se diferenţiază prin aceea că noi am 


atunci oamenii nu le vedeau. Omul îşi imaginează cu plăcere că a 
creat ceva nou şi, de aceea, vorbeşte cu mândrie despre invențiile 
sale. El trece cu vederea în acest proces faptul că a descoperit doar, 
ceva existent. Toate gândurile şi ideile există potenţial dintotdeauna 
— numai că omul are nevoie de timp pentru a şi le integra. 

Oricât de dur ar putea suna pentru toți cei care vor să 
îmbunătățească lumea, în această lume nu există nimic de 
îmbunătăţit sau de schimbat, în afară de propriul nostru mod de 
a vedea lucrurile. În felul acesta, cele mai complicate probleme 
se reduc în ultimă instanță la vechea formulă: Cunoaşte-te pe tine 
însuţi! Dar a face acest lucru este în realitate atât de dificil, încât noi 
încercăm mereu să dezvoltăm cele mai complicate teorii şi sisteme 
pentru a-i cunoaşte şi schimba pe ceilalți, respectiv raporturile, 
relaţiile noastre şi lumea înconjurătoare. Și la o asemenea osteneală 
este desigur supărător când toate teoriile şi sistemele clădite, 
şi toate strădaniile sunt date la o parte şi înlocuite prin simplul 
concept: „cunoaştere de sine”. Conceptul poate părea simplu, dar 
transformarea şi împlinirea nu sunt simple. 

Jean Gebser scrie, în acest context: „Modificarea necesară 
a lumii şi a omenirii nu va fi în niciun caz atinsă prin încercări 
de îmbunătăţire a lumii; idealiştii şi utopiştii se văd aduşi în lupta 
pentru o lume considerată mai bună de către ei în fața sarcinii de 
a se schimba în bine pe ei înşişi; căci ei practică jocul obişnuit — e 
drept că omenesc, dar totuşi amăgitor — de a solicita de la ceilalți 
cele pentru care ei sunt prea comozi pentru a le împlini ei înşişi; dar 
succesul aparent spre care tind nu îi scuteşte de a constata că nu au 
amăgit numai lumea, ci şi pe ei înşişi” (Distrugere şi participare). 

Însă a te schimba pe tine însuţi înseamnă numai să înveți să 
te vezi aşa cum eşti! A te cunoaşte pe tine însuți nu înseamnă a-ţi 
cunoaşte eul. Eul se raportează la sine ca un pahar cu apă la ocean. 
Eul nostru ne îmbolnăveşte, Sinele este sănătos. Calea însănătoşirii 
este calea de la eu la Sine, din închisoare la libertate, de la polaritate 
la Unitate. Atunci când un anumit simptom îmi indică ce anume 
îmi mai lipseşte (printre altele) pentru Unitate, atunci eu trebuie să 
învăţ să văd într-adevăr ce îmi lipseşte (greşeala)”, preluându-l în 
felul acesta în identificarea mea conştientă. Indicaţiile noastre vor 
să îndrepte privirea asupra celor peste care omul trece de obicei cu 
vederea. Atunci când acel ceva este văzut, este suficient ca el să nu 


42 În limba germană, Fehler înseamnă atât „greşeală”, „eroare”, cât şi „omisiune”, 
„lipsă” (n. tr.) 

mai fie pierdut din vedere şi să fie examinat tot mai atent. Numai 
observarea permanentă şi atentă învinge împotrivirile şi lasă să 
crească acea iubire care este necesară pentru integrarea noului 
descoperit. A-ţi privi umbra înseamnă a o străbate cu lumină. 

Este complet incorectă reacţia — dar foarte frecventă — de a 
voi să anulezi, pe cât de repede posibil, principiul descoperit în 
simptom. Astfel, cineva care şi-a descoperit în sfârşit agresivitatea 
inconștientă poate întreba cu stupoare: „Cum mă voi detaşa din nou 
de această agresiune îngrozitoare?” Răspunsul este: „Nicicum”! 
Savuraţi-o, de vreme ce există! Tocmai faptul de a nu voi să ai 
duce la formarea umbrei şi ne face nesănătoşi — faptul de a vedea 
prezenţa agresivității însănătoşeşte. Cel care consideră acest lucru 
ca fiind periculos trece cu vederea faptul că un principiu nu dispare 
pentru că nu i se acordă atenţie. 

Nu există niciun principiu periculos — periculoasă este numai 
o forță neechilibrată. Orice principiu este neutralizat prin polul său 
opus. Luat în parte, izolat, orice principiu este periculos. Căldura 
excesivă este la fel de periculoasă pentru viaţă ca şi frigul excesiv. 
Blândeţea izolată nu este mai nobilă decât severitatea izolată. 
Numai în echilibrul forțelor domneşte pacea. Marea diferență 
dintre „lume” şi „înţelept” constă în aceea că lumea încearcă mereu 
să înfăptuiască unul dintre poli, pe când înțeleptul preferă mijlocul 
dintre poli. Celui care a înţeles că omul este un microcosmos îi 
dispare treptat teama de a regăsi în sine toate principiile. 

Dacă descoperim într-un simptom un principiu care ne 
lipseşte, este suficient să învăţăm să ne iubim simptomul, pentru că 
el înfăptuieşte deja ceea ce ne lipseşte. Cine urmăreşte mereu, fără 
răbdare, dispariția simptomului, nu a înțeles conceptul de simptom. 
Simptomul manifestă principiul umbrei — şi dacă noi înţelegem 
acest principiu ne va fi greu să luptăm împotriva simptomului. Aici 
se află cheia. Acceptarea simptomului îl face inutil. Simptomul 
dispare abia atunci când pacientului i-a devenit egal“. Această 
atitudine arată că omul a înțeles valabilitatea principiului manifestat 


43 Cuvântul german folosit aici gleichgültig, care are sensul de „indiferent”, „totuna”, 
este scris de autori sub forma gleich-giiltig, care ar insemna „având aceeaşi valabilitate” (n. 
tr.) 

în simptom şi l-a acceptat. Or toate acestea se obțin prin „privirea” 
simptomului. 

Pentru a evita neînțelegerile ce se pot ivi în acest loc, trebuie 
să remarcăm încă o dată faptul că noi vorbim aici despre nivelul 
conţinutului maladiei, ceea ce înseamnă că nu prescriem în niciun 
caz atitudinea la nivelul funcţional. Adică cercetarea conţinutului 
simptomelor nu trebuie să interzică cu necesitate anumite măsuri 
funcționale, să le împiedice sau să le facă inutile. Modul nostru 
de a ne raporta la polaritate ar fi trebuit să limpezească deja 
faptul că noi înlocuim orice ori / ori printr-un atât / cât şi. Astfel 
încât în cazul perforării peretelui stomacal întrebarea noastră nu 
este: „Interpretăm cazul, sau îl operăm?” Una nu o face inutilă 
pe cealaltă, ci, dimpotrivă, plină de sens. Însă simpla operaţie îşi 
pierde repede sensul, dacă pacientul nu a înțeles sensul bolii sale 
— iar interpretarea singură devine la fel de repede lipsită de sens 
în cazul în care pacientul a murit deja. Pe de altă parte, nu trebuie 
trecut cu vederea faptul că marea mulțime a simptomelor nu pune 
în pericol viaţa, şi că de aceea problema măsurilor funcţionale se 
pune cu mai puțină intensitate. 

Măsurile funcționale nu ating niciodată tema „însănătoşire”, 
indiferent că ele sunt eficiente sau nu. Însănătoşirea poate avea 
loc numai în conştiență. În cazul individual, rămâne deschisă 
problema dacă pacientul a reuşit să devină onest faţă de sine 
însuşi sau nu. Experienţa ne face sceptici. Chiar şi oamenii care au 
luptat o viaţă întreagă pentru devenirea conştientă şi cunoaşterea 
de sine, prezintă adesea, față de anumite puncte, o impresionantă 
a aplica în mod profitabil interpretările din această carte. Adesea 
este necesar ca omul să se supună unor procese mai îndelungate şi 
care merg mai în adânc, pentru a se izbi de ceea ce nu voia să vadă 
la început. Procesul de răzbatere prin propria orbire este numit în 
ziua de azi psihoterapie. 

Considerăm important să se renunţe la vechea prejudecată 
conform căreia psihoterapia ar fi o metodă de tratament pentru 
oamenii cu dereglări psihice sau cu simptome psihice. Această 

concepție poate prezenta o anumită valabilitate pentru metodele care 
se orientează în funcţie de simptom (ca de exemplu terapia pentru 
tratarea tulburărilor de comportament), dar este, cu certitudine, 
nepotrivită pentru toate direcţiile profund psihologice şi orientate 
transpersonal. Începând cu psihanaliza, psihoterapia tinde la 
cunoaşterea de sine şi devenirea conştientă de propriile conţinuturi 
inconştiente. Din punctul de vedere al psihoterapiei nu există 
niciun om „atât de sănătos” încât să nu aibă o nevoie imperioasă de 
psihoterapie. Terapeutui Erving Polster“ scria: „Terapia este prea 
valoroasă pentru a fi rezervată numai bolnavilor”. Aceeaşi părere 
sună ceva mai dur la noi, atunci când afirmăm: „Omul, în sine, este 
bolnav”. 

Singurul sens experimentabil al încarnării noastre este 
devenirea conştientă. Și este uluitor cât de puţin le pasă majorităţii 
oamenilor de singura temă importantă a vieţii lor. Nu putem urmări 
fără ironie câtă îngrijire şi atenţie acordă oamenii corpurilor lor, 
deşi este limpede că acestea vor cădea într-o zi jertfă viermilor. 
Faptul că într-o zi omul va trebui să lase totul în urmă (familia, 
banii, casa, celebritatea) trebuie, de asemenea, să se fi auzit printre 
oameni. Singura care supravieţuieşte mormântului este conştiența 
— şi de ea le pasă oamenilor cel mai puţin. Devenirea conştientă este 
țelul existenţei noastre — acestui țel îi slujeşte întregul Univers. 

Din toate timpurile, oamenii au încercat deja să elaboreze 
mijloace ajutătoare pentru dificila cale a devenirii conştiente şi 
a descoperirii de sine. Puteţi să vă gândiţi la yoga, zen, sufism, 
kabbala, magie şi alte sisteme şi exerciţii — metodele şi exerciţiile 
sunt diferite, dar țelul este acelaşi: desăvârşirea şi eliberarea 
omului. Din punctul de vedere occidental orientat ştiinţific al 
timpului nostru s-au dezvoltat în acest context, ca ultime vlăstare, 
psihologia şi psihoterapia. Orbită iniţial de aroganţa şi îngâmfarea 
propriilor vlăstare, psihologia a trecut cu vederea că ea a început 
să cerceteze ceva care era cunoscut sub alt nume, de multă vreme, 
şi cu mult mai amănunțit. Dar aşa cum niciunui copil nu i se poate 


44 Adept al terapiei complete, care porneşte de la unitatea dintre corporalitate, sufletesc 
şi spiritual (n. tr.) 

sustrage evoluţia, a trebuit să-şi parcurgă și psihologia experienţele 
ei până când calea ei să se reunească treptat cu fluxul comun al 
tuturor marilor învățături despre sufletul omenesc. 

Pionierii acestui drum îl constituie psihoterapeuţii, căci 
activitatea practică zilnică corectează unilateralitățile teoretice 
considerabil mai repede decât statisticile şi teoria testului. Astfel, 
în aplicarea psihoterapiei noi viețuim astăzi puternica confluență 
dintre ideile şi metodele tuturor culturilor, orientărilor şi timpurilor. 
În toate locurile oamenii luptă pentru o nouă sinteză a vechilor 
experienţe venerabile de pe calea devenirii conştiente. Faptul că 
în cadrul unor asemenea procese vehemente se creează şi o mare 
cantitate de deşeuri, nu ar trebui să ne descurajeze. 

Psihoterapia devine, pentru tot mai mulți oameni ai timpului 
nostru, un mijloc ajutător potrivit de a face experiențe de 
conştienţă şi de a se cunoaşte pe sine însuşi mai bine în felul acesta. 
Psihoterapia nu produce iluminaţi — însă acest lucru nu trebuie 
realizat prin vreo tehnică oarecare. Calea propriu-zisă care duce 
la țel este lungă şi dură, şi poate fi parcursă întotdeauna numai de 
către prea puţini. Totuşi, fiecare pas făcut în direcția unei conştienţe 
mai mari constituie un progres şi slujeşte legii evoluţiei. De aceea, 
pe de o parte, nu trebuie să ne supraîncordăm aşteptarea în privința 
psihoterapiei, dar, pe de altă parte, ar trebui totuşi să vedem că 
ea reprezintă în ziua de azi una dintre cele mai bune metode de a 
deveni mai conştienţi şi mai oneşti. 

Atunci când vorbim despre psihoterapie este inevitabil să 
pornim, în primul rând, de la metodica pe care o folosim noi înşine 
de ani de zile, şi care poartă denumirea de „terapia reîncarnării”**. 
Începând de la prima publicare a acestui concept, în anul 1976, în 
cartea mea «Vieţuirea renaşterii», această denumire a fost preluată 
frecvent şi utilizată pentru toate încercările terapeutice posibile, 
ceea ce a dus la o atenuare a preciziei conceptului şi la nenumărate 
asocieri. De aceea considerăm că este util să expunem câteva 
cuvinte limpezitoare în privința terapiei reîncarnării, deşi nu avem 
intenţia de a explica aici amănuntele concrete ale acestei terapii. 


45 Terapie experienţialistă sau psihodinamică (n. tr.) 

Orice reprezentare pe care şi-o face un pacient despre terapie, 
constituie pentru el o piedică. O reprezentare se aşează întotdeauna 
în fața adevărului, împiedicându-ne vederea. Terapia este un risc, 
şi ea trebuie viețuită ca atare. Terapia vrea să-l conducă pe om 
în afară din încremenirea sa temătoare şi din strădania sa spre 
siguranță, şi să-l încadreze în procesul transformării. În acest sens, 
nu trebuie să existe o schemă rigidă de terapie dacă nu vrem să ne 
expunem pericolului de a da greş cu terapia faţă de individualitatea 
pacientului. Din aceste motive noi nu oferim decât prea puţin 
informaţii concrete în privinţa terapiei reîncarnării — noi nu vorbim 
despre ea, ci o aplicăm. Regretabil este numai faptul că acest gol 
este umplut de reprezentările, teoriile şi părerile acelora care nu au 
niciun habar despre terapia noastră. 

Din partea teoretică a acestei cărți ar fi trebuit să devină deja 
limpede ce anume nu este, printre altele, terapia reîncarnării: noi 
nu căutăm cauzele unui simptom în vieţile anterioare. Terapia 
reîncarnării nu constituie o extindere în timp a psihanalizei. De aici 
nu rezultă însă că în terapia reîncarnării nu se foloseşte niciuna din 
tehnicile care îşi găsesc aplicare în celelalte terapii. Dimpotrivă, 
terapia reîncarnării constituie un concept de-a dreptul diferențiat 
care lasă loc, la nivelul practic, pentru multe tehnici cu valoare 
confirmată. Dar multitudinea tehnică nu constituie decât utilajul 
de la sine înţeles al unui bun terapeut, şi nu constituie câtuşi de 
puțin terapia. Psihoterapia este mai mult decât tehnică aplicată, de 
aceea ea aproape că nu poate fi explicată altora. Esenţialul unei 
psihoterapii se sustrage reprezentării. Este o mare greşeală să se 
creadă că este suficient să se imite cu exactitate procesul exterior, 
pentru a ajunge la acelaşi rezultat. Formele sunt doar purtătoare 
ale conţinutului — dar există şi forme goale. Psihoterapia — ca orice 
tehnică ezoterică — devine repede farsă dacă formele îşi pierd 
conținutul. 

Terapia reîncarnării îşi trage numele de la faptul că în 
cadrul formei noastre de terapie devenirea conştientă şi viețuirea 
încarnărilor trecute preiau un spaţiu larg. Deoarece munca cu 
încarnările prezintă pentru mulți oameni ceva spectaculos în 

sine, mulţi trec cu vederea că devenirea conştientă de încarnările 
trecute aparține de domeniul tehnic-formal al terapiei noastre, şi 
nu constituie un scop în sine. Simpla vieţuire a încarnărilor trecute 
nu este terapie — aşa cum nici faptul de a țipa nu este terapie: 
însă ambele aspecte pot fi folosite în mod terapeutic. Noi nu 
facem cunoscute oamenilor încarnările lor pentru că ni s-ar părea 
important sau captivant de ştiut ce a fost cineva cândva, ci noi 
folosim încarnările anterioare pentru că nu cunoaştem momentan 
un mijloc ajutător mai bun de a ne atinge țelul terapeutic. 

Am expus amănunțit în această carte faptul că problema unui 
om se află mereu în umbra sa. Întâlnirea cu umbra şi asimilarea ei 
progresivă constituie tema centrală a unei terapii de reîncarnare. 
Tehnica noastră face, în orice caz, posibilă întâlnirea cu marea 
umbră karmică, care depăşeşte umbra biografică a acestei vieți. 
Confruntarea cu umbra nu este simplă în niciun caz, dar ea 
constituie totuşi singura cale care duce în final la însănătoşire, în 
sensul propriu-zis al cuvântului. Ar fi lipsit de sens să vorbim mai 
mult despre întâlnirea cu umbra şi încorporarea acesteia, pentru 
că vieţuirea realităților sufleteşti profunde nu poate fi redată prin 
cuvinte. Încarnările anterioare oferă posibilitatea — greu de înlocuit 
prin alte tehnici — de a viețui umbra şi de a o integra, printr-o 
identificare deplină. 

Noi nu lucrăm cu amintiri, ci încarnările devin prezent în 
viețuirea pacientului. Acest lucru este posibil deoarece timpul nu 
există în afara conştienţei noastre. Timpul reprezintă c posibilitate 
de a considera fenomenele. Știm din cadrul fizicii că timpul se 
poate transforma în spațiu — căci spațiul este celălalt mod de a 
observa corelaţiile. Dacă aplicăm această transformare la problema 
încarnărilor succesive, succesiunea se transformă în alăturare sau, 
cu alte cuvinte: din înlănțuirea temporală a vieților se formează 
vieţi simultane, paralele spaţial. Trebuie remarcat că interpretarea 
spaţială a reîncarnărilor nu este nici mai corectă şi nici mai falsă 
decât modelul temporal — amândouă modurile de observare 
constituind puncte de vedere legitime, subiective, ale conştienței 
omeneşti (vezi aspectul undă-corpuscul în cazul luminii). Orice 

încercare de a viețui simultaneitatea spaţială transformă deja 
spaţiul din nou în timp. lată un exemplu: dacă într-o încăpere se 
află simultan, alăturat, multe emițătoare diferite de programe radio 
şi noi vrem să ascultăm totuşi aceste programe existente simultan, 
trebuie să creăm o succesiune. În acest scop vom instala receptorul 
de radio, succesiv, pe diferite frecvenţe, iar aparatul ne va aduce în 
contact cu diversele programe, corespunzător diferitelor modele 
de rezonanţă. Dacă înlocuim receptorul radio din acest exemplu 
prin conştiența noastră, se vor manifesta, prin acelaşi model de 
rezonanţă, încarnările corespunzătoare. 

În terapia reîncarnării noi aducem pacientul în situaţia de a 
renunța temporar la frecvența de până acum (identificarea sa de 
până acum) pentru a oferi spaţiu liber celorlalte rezonanțe. În 
acelaşi moment se manifestă celelalte încarnări, care sunt viețuite 
cu acelaşi sentiment al realității ca şi viața actuală cu care omul s-a 
identificat până în acel moment. Deoarece însă „celelalte vieți”, 
sau identificări, există paralel şi simultan, ele pot fi percepute 
prin percepții senzoriale. „Programul trei” nu este mai îndepărtat 
decât „programul unu” sau „programul doi”; şi deşi într-o anumită 
perioadă de timp putem percepe unul singur dintre ele, ne putem 
conecta, după voie, când la unul, când la altul. În mod analog, 
conectăm „frecvența conştienței”, modificând în felul acesta 
unghiul de incidență şi rezonanţa. 

În terapia reîncarnării noi ne jucăm în mod conştient cu 
timpul. Noi pompăm oarecum timp în structurile individuale de 
conştiență, procedeu prin care acestea se umflă devenind vizibile 
limpede — apoi lăsăm timpul iarăşi să se scurgă, pentru a face 
experimentabil faptul că totul se petrece aici şi acum. Uneori se 
formulează critica că terapia reîncarnării ar fi o căutare lipsită de 
sens în vieţile anterioare, pentru că problemele trebuie rezolvate 
aici şi acum. În realitate noi stingem exact iluzia timpului şi a 
cauzalităţii şi confruntăm pacientul cu veşnicul „aici” şi „acum”. 
Noi nu cunoaştem nicio altă terapie care să sustragă atât de lipsit 
de compromis toate suprafețele de proiecție, transferând omului 
responsabilitatea pentru toate. 

Terapia reîncarnării încearcă să aducă în desfăşurare un 
proces psihic — iar în acest context important este procesul însuşi 
şi nu evaluarea intelectuală sau interpretarea celor petrecute. De 
aceea am vorbit la sfârşitul acestei cărți despre psihoterapie, pentru 
că există părerea larg răspândită că prin psihoterapie se vindecă 
simptome şi dereglări psihice. lar în cazul simptomelorpur somatice, 
oamenii se gândesc foarte rar la posibilitățile psihoterapiei. Dar 
din punctul nostru de vedere şi pe baza experienţei noastre putem 
afirma că tocmai psihoterapia constituie singura metodă care poate 
fi încununată de succes, pentru a vindeca într-adevăr simptomele 
corporale. 

Alte justificări în acest sens ar fi inutile la sfârşitul acestei 
cărți. Cel care şi-a dezvoltat privirea pentru a vedea cum în orice 
proces corporal şi în orice simptom se exprimă procese psihice, 
acela ştie şi că numai procesele din conştiență pot soluţiona 
problemele devenite vizibile în corp. De aceea, în psihoterapie noi 
nu cunoaştem nicio indicație sau contraindicație. Noi cunoaştem 
doar oamenii care sunt bolnavi şi care sunt împinşi de simptomele 
lor să se însănătoşească. Faptul de a ajuta omul în acest proces de 
evoluție şi de transformare este sarcina psihoterapiei. De aceea, noi 
ne legăm în timpul terapiei cu simptomele pacienţilor, ajutându-le 
să-şi atingă țelul — căci corpul are întotdeauna dreptate. Medicina 
universitară face contrariul — ea se uneşte cu pacientul, împotriva 
simptomului. Noi ne situăm mereu de partea umbrei, ajutând-o 
să iasă la lumină. Noi nu ducem o luptă împotriva maladiei şi a 
simptomelor ei — noi încercăm să le folosim ca axă de rotaţie înspre 
vindecare. 

Boala este marea şansă a omului, este bunul său neprețuit. 
Boala este învățătorul personal al omului şi conducătorul său pe 
calea spre vindecare. Sunt indicate diverse căi înspre acest țel, în 
majoritate dificile şi complicate — dar cel mai la îndemână şi cel 
mai individual este de obicei trecut cu vederea: anume boala. Acest 
drum este cel mai puţin supus amăgirilor de sine şi iluziilor. De 
aceea este şi atât de puțin îndrăgit. Atât în terapie cât şi în această 
carte noi vrem să ridicăm boala din cadrul strâmt obişnuit de 


344 


observare şi să facem să devină vizibile adevăratele ei legături cu 
omul. Cel care nu face acest pas în acest alt sistem de referință va 
trebui cu necesitate să nu înțeleagă sau să înțeleagă greşit tot ceea 
ce am spus. Însă celui care învaţă să-şi înțeleagă boala ca drum, i se 
va deschide o lume de noi înțelegeri. Raportul nostru cu boala nu 
face viața nici mai simplă şi nici mai sănătoasă, însă noi vrem să vă 
dăm curajul de a privi în mod onest în ochi conflictele şi problemele 
acestei lumi polare. Noi vrem să spulberăm iluziile acestei lumi 
ostile conflictelor, pentru că ea crede că pe fundamentul lipsei de 
onestitate s-ar putea clădi un paradis terestru. 

Hermann Hesse spunea: „Problemele nu există pentru a fi 
soluționate, ci ele sunt exclusiv polii între care se produce tensiunea 
necesară vieții”. Soluţia se află dincolo de polaritate — însă pentru 
a ajunge acolo trebuie reuniți polii, trebuie conciliate contrariile. 
lar această dificilă artă de reunire a contrariilor îi reuşeşte numai 
aceluia care a cunoscut amândoi polii. lar pentru aceasta trebuie 
să viețuim în mod curajos toţi polii, şi să ni-i integrăm. „Solve 
et coagula” se spunea în vechile scrieri: dizolvă şi coagulează, 
desfă şi leagă. Mai întâi trebuie să diferențiem şi să experimentăm 
separarea şi sciziunea, înainte de a îndrăzni să participăm la 
marea lucrare a Nunții chimice, a unirii contrariilor. Astfel, omul 
trebuie să coboare mai întâi adânc în polaritatea lumii materiale, în 
corporalitate, în boală, în vină şi păcat, pentru a găsi în noaptea cea 
mai adâncă a sufletului său şi în cea mai profundă di-sperare acea 
lumină a vederii unitare, care-l face capabil să-şi străvadă calea 
prin suferinţe şi chin drept un joc plin de sens care l-a ajutat să se 
regăsească acolo unde s-a aflat dintotdeauna: în Unitate. 

Am cunoscut binele şi răul, 
păcatul şi virtutea, ceea ce este drept şi nedrept; 
am judecat şi am fost judecat; 
am trecut prin naştere şi moarte, 
prin bucurie şi suferință, prin cer şi iad; 
iar la sfârşit am recunoscut 
că eu sunt în toate 
şi totul este în mine. 
Hazrat Inayat Kahn 


Registrul corespondenţelor psihice dintre 
organe şi părţile corpului, în cuvinte-cheie 


ochi înţelegere 

vezica urinară a da frâu liber 

sânge forța vieţii, vitalitate 

intestin gros inconştientul, avariție 

intestin subțire prelucrare, analiză 

unghiile degetelor agresivitate 

picioarele înțelegere, perseverență, înrădăcinare, 
smerenie 

vezica biliară agresivitate 

domeniul genital sexualitate 

membrele mobilitate, flexibilitate, activitate 

părul libertate, putere 

gâtul teamă 

mâinile înțelegere, capacitate de acțiune 

pielea delimitare, norme, contact, delicateţe 

inimă capacitate de iubire, emoţii 

genunchii smerenia 

oasele rezistență, îndeplinirea normelor 

ficatul apreciere, concepție despre lume, religie 

plămânii contact, comunicare, libertate 

stomac sentiment, capacitate de preluare 

gura disponibilitate de a prelua 

muşchii mobilitate, flexibilitate, activitate 

nasul putere, mândrie, sexualitate 

rinichii parteneriat 

urechile ascultare 

penis putere 

spate verticalitate 

vagin dăruire 

dinți agresivitate, vitalitate 

gingie încredere primordială 

Referitor la registru 


Următorul registru face posibilă găsirea rapidă în text a 
anumitor simptome. În toate cazurile în care un simptom este 
descris direct în text, se va indica numărul corespunzător al paginii. 
În plus, sunt preluate în registru şi toate simptomele la care este 
valabilă aceeaşi interpretare sau o interpretare asemănătoare, ca 
în cazul simptomelor descrise. În astfel de cazuri, în registru se 
indică simptomele analoge (compară cu...). Dacă sunt indicate 
mai multe numere de pagini, aceasta constituie o solicitare de a 
ajunge la interpretare prin lectura mai multor aspecte (de exemplu 
inflamația plus organul respectiv). 

Registru românesc al bolilor 


Accidentele — p. 283 
Accidente de circulaţie — p. 287 
Aciditate la stomac — p. 167 
Alăptarea — p. 245 
Alcoolism — p. 309 
Amigdalită — p. 151 

Anemie — p. 254 

Anorexie — p. 181-184 
Aparatul locomotor — p. 264 
Arsuri — p. 157 

Arsuri stomacale — p. 171 
Arterioscleroză — p. 256 
Artrită — p. 270 

Astm — p. 149-150 

Atrofie renală — p. 229 


Bâlbâială — p. 280 
Balonări — p. 166 

Boli renale — p. 230 

Boli venerice — p. 324 
Bolile copilăriei — p. 214 


Cancerul (malign) — p. 312 
Cataractă — p. 192 

Circuitul sanguin — p. 252 
Ciroza hepatică — p. 176-179 
Cistită — p. 233 

Climacteriu, tulburări — p. 247 
Colică renală — p. 228 

Colită — p. 172 

Comoţie cerebrală — p. 292 
Conjunctivită — p. 191 
Constipaţie — p. 173 


Deglutiţie, tulburări — p. 166 
Depresia — p. 299 

Dereglări de ciclu — p. 238 
Dermatozele — p. 219 
Diabet — p. 175 

Diaree — p. 172 

Digestie — p. 159 

Dinţii — p. 163 

Discurile intervertebrale — p. 267 
Disgravidie — p. 244 
Drogurile — p. 310 

Dureri de cap — p. 198-207 
Dureri de gât — p. 150 
Dureri de spate — vezi p. 267 


Eczema sugarului — p. 215 
Enurezis — p. 232 
Erupţiile cutanate — p. 213-216 


Faringită — p. 151 
Febră — p. 119 

Ficatul — p. 176-179 
Fracturile — p. 293 
Fumatul — p. 309 
Gingie, sângerări — p. 165 
Glaucom — p. 193 
Grafospasmul — p. 277 
Greaţă — p. 167 

Gripă — p. 156 

Guturai de fân — p. 139 


Hipertonie — p. 253 
Hipotonie — p. 253 

Icter — p. 177 

Impotenţa — p. 248 

Infarct miocardic — p. 256 
Inflamaţia bazinetului renal — 229 
Inima — p. 252-256 

Insomnia — p. 301 

Intestinul subțire — p. 172 


Îngustarea vaselor sanguine — p. 253-256 


Leşin — p. 253 
Luxaţii — p. 270 


Mâncărime — p. 216 
Mania de a mânca — p. 308 
Maniile — p. 307 
Menopauza - p. 247 
Migrena — p. 202-206 
Miopie — p. 190 


Naşterea — p. 245 
Nevroză cardiacă — p. 259-260 
Nod în gât — p. 166 


Ochii — p. 189-193 

Orbire — p. 191-193 
Organe senzoriale — p. 185 
Otită medie — p. 194 
Ovarită — p. 225 


Palpitaţii — p. 252 

Pancreatită — p. 175 

Pielea — p. 208-219 

Pietre la rinichi — p. 228 

Pietre la vezica biliară — p. 180 
Pneumonie — p. 119 

Pojar — p. 214 

Pruritul — p. 216-218 

Psoriazis — p. 215-216 

Răceală — p. 156 

Răguşeală — p. 156 
Respirație — p. 143 

Rinichii — p. 220-234 
Roaderea unghiilor — p. 279 


Sarcina — p. 235 

Sarcina aparentă — p. 242 
Scarlatină — p. 214 
Sexualitate — p. 235 
SIDA — p. 324 

Sistemul imunitar — p. 135/330 
Sterilitatea — p. 247 
Stomacul — p. 168-171 
Strabism — p. 192 
Surzenie — p. 194-195 
Surzire acută — p. 195 


Torticolis — p. 277 
Tuse — p. 156 


Țesut conjunctiv, dereglări — p. 262 


Ulcer gastric — p. 170 
Urechile — p. 194-197 
Urticarie — p. 216 


Varice — p. 262 

Vezica biliară — p. 180 
Vezica urinară — p. 231 

Vomă — p. 167 

Vomă la gravide — p. 167/235 

Cere şi ţi se va da — Învață să-ţi îndeplineşti dorinţele (Volumul întâi) 
de Esther şi Jerry Hicks (Învățăturile lui Abraham) 

de Doreen Virtue 

Terapia cu îngeri: Mesaje vindecătoare pentru fiecare domeniu al vieții 
dumneavoastră 

de Doreen Virtue şi Împărăţia Îngerilor 

Îngeri 101: Cum să stabiliţi legătura cu îngerii, cum să lucraţi şi să vă 
vindecaţi cu ajutorul lor 

de Doreen Virtue 

Medicina cu îngeri: Cum să vă vindecaţi trupul şi mintea cu ajutorul îngerilor * 
de Doreen Virtue 

Mesaje de la îngerii tăi: Ce vor îngerii dumneavoastră să ştiţi* 

Cum să vă auziţi îngerii * 

> Calea lucrătorilor întru lumină: Cum să vă folosiţi puterea spirituală de a şti şi 
de a vindeca * 
de Doreen Virtue 

